
PREFĂŢĂ 


Prezentul volum de fdosofie modernă expune şi analizează 
principalele concepţii empiriste şi marile sisteme raţionaliste care au 
dominat gândirea modernă în secolele al XVII-lea şi al XVIII-lea. Dintre 
empirişti, sunt avuţi în vedere Bacon, Hobbes, Locke, Berkeley şi Hume, iar 
dintre raţionalişti, Descartes, Spinoza şi Leibniz. 

Metoda cercetării şi expunerii îmbină logicul cu istoricul. 
Considerăm însă că modalitatea logică este preponderentă şi că maniera 
istorică a fost subsumată celei dintâi. Astfel din perspectiva unei abordări 
logice, pregnant sistematizatoare şi tematizate, filosofii au fost grupaţi în 
cele două mari orientări, empirismul şi raţionalismul, apoi, fiecare con¬ 
cepţie a fost reconstituită şi analizată în domeniile ei problematice cele mai 
generale, ontologia şi gnoseologia, iar, acolo unde a fost cazul, şi în alte 
componente, şi anume: metodologia, antropologia şi filosofia moral-politică. 
In acelaşi timp, conform punctului de vedere istoric, în cadrul fiecărei 
orientări, filosofiile examinate au fost înfăţişate în succesiunea lor cronologică. 

Metoda practicată ne-a permis să surprindem şi să punem în 
e\’idenţă atât continuitatea, cât şi evoluţia ideilor de la o concepţie filo¬ 
sofică la alta în fiecare din registrele tematice cercetate. Am încercat astfel 
să privim concepţiile filosofice mai puţin ca forme de relief izolate unele de 
altele, ci mai mult ca astre conexate în cadrul constelaţiei din care fac parte. 

Tot pe linia unei viziuni de ansamblu, introducerea lucrării s-a 
referit la problematica filosofiei modeme, iar fiecare din cele două grupaje 
de concepţii investigate a fost precedat de câte o schiţă sintetizatoare 
cuprinzând principiile empirismului şi, respectiv, principiile raţionalismului în 
care am relevat şi anumite elemente de legătură între cele două orientări. 

Menţionăm şi faptul că lucrarea este rodul unei cercetări 
îndelungate şi amănunţite a lucrărilor fundamentale ale filosofilor moderni 
care au constituit cele două şcoli de gândire. Totodată, ne-am confruntat 
propriile reconstituiri şi interpretări cu cele existente la noi, sau în unele 
lucrări de referinţă din spaţiul limbii franceze, engleze, italiene sau nise. 
Din literatura noastră de specialitate, cel mai mult ne-au folosit 
următoarele referinţe: Istoria filosofiei modeme, Societatea Română de 
Filosofie, Bucureşti, 1937 (retipărire la Editura Tess-Expres, Bucureşti, 
1996)', Istoria filosofiei modeme şi contemporane, Editura Academiei, 
Bucureşti, 1984; P.P. Negul eseu, Istoria filosofiei modeme, în 

voi. P.P.Negulescu, Scrieri inedite, III, Editura Academiei, Bucureşti, 1972; 
Constantin Noica, Schiţă pentru istoria lui cum e cu putinţă ceva nou, 
„Bucovina”. I.E. Torouţiu, Bucureşti,1940 (retipărire la Editura Moldova, 
Iaşi, jară an); Florica Neagoe, Istoria filosofiei modeme. Renaşterea de la 
Petrarca la Bacon, Editura Didactică şi Pedagogică, Bucureşti, 1975 şi 
Istoria filosofiei modeme. De la Spinoza la Diderot, Editura Didactică şi 
Pedagogică, Bucureşti,1970; Gh.Al.Cazan, Introducere în filosofie. 
Filosofia medievală şi modernă. Editura Actami, Bucureşti, 1996. 

Nu puţine din explicitările, explicaţiile şi interpretările din 
prezentul volum au rezultat şi în urma discuţiilor de seminar purtate, 
începând din 1968, cu studenţii Facultăţii de Filosofie sau ai altor 
facultăţi umaniste din cadrul Universităţii din Bucureşti, iar, în ultimii 
ani, şi cu cei de la Facultatea de Filosofie şi Jurnalim din cadrul 
Universităţii Spiru Haret. Această carte le este dedicată lor şi tuturor 
iubitorilor gândirii moderne. 


Autorul 

PROBLEMATICA 
FILOSOFIEI MODERNE 


Dacă vom fi de acord că, în perioada Renaşterii, procesul 
istorico-filosofic a parcurs o etapă de gândire bine distinctă, ireduc¬ 
tibilă la momentele anterioare sau la cele ulterioare, atunci vom 
conchide, aşa cum se consideră în prezenta lucrare, că filosofia moder¬ 
nă a început cu Francis Bacon şi Rene Descartes. 

Principalele orientări filosofice care au traversat perioada 
modernă în secolele al XVII-lea şi al XVIII-lea au fost empirismul şi 
raţionalismul. 

Indiferent de orientare, concepţiile filosofice modeme au fost 
dominate, de la început, de problematica gnoseologică şi cea 
metodologică. In acelaşi timp, ele au cultivat şi problematica 
ontologică, dar nu i-au acordat aceeaşi extensiune. Filosofii moderni 
au abordat şi unele domenii mai restrânse, aplicative, cum au fost 
antropologia şi filosofia moral-politică. 

In ce priveşte conexiunea logică a ideilor dintr-un anumit 
domeniu cu cele din celelalte domenii filosofice, de regulă, atât 
empiriştii, cât şi raţionaliştii şi-au prezentat ideile ontologice ca 
rezultate ale reflecţiilor lor gnoseologice şi metodologice. In acest fel, 
ei au încercat să confere ideilor ontologice rigoare critică şi să 
argumenteze că ele au fost obţinute printr-un justificat demers 
cognitiv. Implicit, ei au susţinut un primat tematic şi ideatic al 
gnoseologicului şi metodologicului. 

Faptul că gânditorii moderni s-au preocupat mai mult de 
gnoseologie şi metodologie se explică atât printr-o necesitate logică, 
imanentă filosofiei, cât şi prin cerinţa dezvoltării ştiinţei, care, la 
rândul ei, era reclamată de societatea burgheză în plină ascensiune, 
mai întâi economică, apoi şi politică. Şi anume, pe de o parte, filosofia 
resimţea nevoia interioară de a examina mai amplu şi prioritar 
modalitatea elaborării ideilor şi teoriilor sale pentru că, în perioada 
medievală şi chiar în etapa renascentistă, filosofii avansaseră 
speculativ afirmaţii despre lume în genere, despre esenţa ei divină etc., 
încercând apoi să-şi pună de acord cu acestea şi consideraţiile lor 
gnoseologice. Pe de altă parte, ştiinţele modeme ale naturii şi, cu atât 

mai mult, disciplinele sociale, se aflau abia la începutul constituirii lor 
şi, pentru a progresa, aveau nevoie de o teorie generală despre 
cunoaştere şi de o metodă generală, care să le orienteze în eforturile 
lor de a ajunge la adevăr. Sub imboldurile amintite, atât interne, cât şi 
externe, filosofii îşi deplasează şi ei accentul preocupărilor de pe 
domeniul ontologic pe cel gnoseologic şi metodologic. 

Soluţiile diferite sau chiar opuse, fie empiriste, fie raţionaliste, 
date în secolele al XVII-lea şi al XVllI-lca unora şi aceloraşi probleme 
filosofice se explică, în principal, prin premisele ştiinţifice teoretizate de 
fiecare din cele două orientări. Empirismul a fost influenţat de modalitatea 
inductivă practicată în ştiinţele experimentale ale naturii şi în cercetarea 
societăţii. Raţionalismul a absolutizat modul de cunoaştere matematic şi, în 
genere, modalităţile constructive din diferitele ştiinţe particulare. 

în reconstituirea, expunerea şi explicitarea problematicii 
filosofiei modeme, vom pleca de la distincţia dintre problemă 
dominantă şi problemă determinantă. După cum am arătat, gânditorii 
moderni au conceput problematica şi ideile gnoseologico-meto- 
dologice nu numai ca dominante, ci şi ca determinante în interiorul 
concepţiilor pe care le-au afirmat. 

în ce ne priveşte, apreciem însă că ideile ontologice primează 
atât logic, cât şi valoric în raport cu cele gnoseologice. Sub aspect 
logic, ideile ontologice primează prin faptul că răspunsul la întrebarea 
ontologică privind esenţa lumii condiţionează şi răspunsul la 
întrebarea gnoseologică privind modul sau mijloacele de a cunoaşte 
lumea. Sub aspect valoric, ideile ontologice sunt mai importante şi, 
deci, au mai multă putere să se impună în raport cu celelalte 
consideraţii filosofice, pentru că, mai ales ca idei aplicative, sunt mai 
aproape de trebuinţele şi aspiraţiile oamenilor, ale comunităţii umane, 
care îi prenumără printre membrii ei şi pe filosofi. 

Totodată, considerăm că ideile ontologice, de data aceasta 
împreună cu cele gnoseologice, le condiţionează şi pe cele meto¬ 
dologice. într-adevăr, metoda, fie de cunoaştere, fie de acţiune, constă 
dintr-un ansamblu coerent de norme sau reguli care îi ghidează pe 
oameni în cunoaştere sau/şi în practică. Or, regulile metodei se obţin 
prin transformarea ideilor esenţiale din domeniul ontologic şi din cel 
gnoseologic din enunţuri cu caracter descriptiv în propoziţii cu carac¬ 
ter prescriptiv sau normativ, care spun cum trebuie să se procedeze 
pentru a ajunge la adevăr, sau pentru a acţiona eficient, cu succes. 

în fine, gândim că, fiind mai generale, ideile ontologice şi cele 
gnoseologice le condiţionează logic-deductiv şi pe cele antropologice 
sau de filosofie moral-politică. In această privinţă, susţinem însă şi 
faptul că ideile antropologice îşi pun, la rândul lor, amprenta asupra 

celorlalte, deoarece ele concep omul nu doar ca parte a existenţei şi 
cunoaşterii, în care se răsfrâng caracteristicile acestora, ci, mai mult, 
ca existent exemplar, prin trăsăturile căruia se descifrează şi însuşirile 
lumii şi ale cunoaşterii ei. Oricum, fie condiţionată, fie jucând ea 
însăşi un rol influent, concepţia despre om constituie finalitatea 
oricărui demers filosofic, pentru că filosofii chestionează lumea în 
genere pentru a-1 înţelege mai bine pe omul însuşi. 

Potrivit precizatului punct de vedere privind corelaţiile logice 
dintre principalele domenii problematice şi ideatice ale filosofiei, vom 
expune şi analiza orientările modeme începând cu problematica onto¬ 
logică şi continuând cu problematica gnoseologică şi cea meto¬ 
dologică, după care ne vom opri şi asupra reflecţiilor antropologice şi 
a celor moral-politice. 

A. EMPIRISMUL 


Principiile empirismului 


Clasificarea filosofilor din primele secole ale gândirii modeme 
în empirişti şi raţionalişti a fost impusă de înşişi gânditorii respectivi. 
Precum se ştie, Bacon îi compara pe empirişti cu „furnicile”, iar pe 
raţionalişti cu „păianjenii”, vrând să sugereze că primii îşi extrag 
ideile din experienţă, din lumea exterioară, iar ultimii îşi ţes pânza 
ideatică a priori, din propria lor gândire, din propria lor substanţă. 
Ulterior, şi alţi filosofi, printre care Descartes şi Leibniz, vor contribui 
la consacrarea celor doi termeni folosiţi de Bacon, deşi nu-şi aplicau 
lor înşjlc o etichetă sau alta. 

In exegezele mai recente asupra filosofiei modeme, operarea cu 
opoziţia clasică dintre empirism şi raţionalism pare a nu mai fi 
productivă. Intr-adevăr, cele două orientări au în comun un anumit tip 
de demers intelectual, care se sprijină pe anumite postulate comune. In 
plan gnoseologic, ambele orientări împărtăşesc teza că există surse 
ultime ale cunoaşterii şi că sursele respective întemeiază ideile 
obţinute. In plan ontologic, cu excepţia lui Bacon şi, parţial, a lui 
Leibniz, toţi ceilalţi gânditori dintr-o şcoală sau alta admit un model 
cantitativist şi mecanicist al universului material. 

Ce-i drept, în ce priveşte sursele cognitive ultime, izvorul indicat 
de empirişti îl constituie simţurile, cel identificat de raţionalişti - 
raţiunea - dar, aşa cum observa un excelent comentator, John 
Cottingham, şi în această privinţă există interferenţe. Astfel, pe de o 
parte, „John Locke, cu tot presupusul său empirism, a fost profund 
influenţat în lucrările sale de concepţia lui Descartes despre natura 
spiritului ( minei) şi despre universul material” 1 , iar pe de altă parte, 
„nici Descartes, nici Spinoza şi nici Leibniz nu au dispreţuit rolul 
investigaţiei empirice în obţinerea unei înţelegeri adecvate a univer- 


1 John Cottingham, Raţionaliştii: Descartes, Spinoza, Leibnt, Editura 
Humanitas, Bucureşti, 1998, p. 15. 

sului” 2 . Desigur, diferenţe care se întreţes există şi în conceperea 
universului material. 

In pofida dificultăţilor amintite privind circumscrierea gândi¬ 
torilor de la începutul perioadei modeme într-o şcoală de gândire sau 
alta, totuşi clasificarea lor în cele două orientări este îndreptăţită şi 
rodnică nu numai pentru sistematizare, ci şi pentru o mai profundă 
înţelegere a concepţiilor lor, dar cu condiţia de a nu-i considera ca 
empirişti puri sau ca apriorişti puri. 

Respectând condiţia amintită, în continuare vom evidenţia 
„elementele” comune modului de gândire empirist. Aceste elemente 
ne permit să-i grupăm laolaltă pe Bacon, Hobbes, Locke, Berkeley şi 
Hume, în pofida ideilor lor „impure” şi a diferenţelor care apar de la 
un gânditor la altul. In cea de-a doua parte a lucrării, în care ne vom 
ocupa de raţionalişti, vom degaja şi tezele comune întregului 
raţionalism. 

în plan ontologic, cu excepţia lui Berkeley, empiriştii au susţinut 
în comun următoarele teze: 

1) Du mn ezeu a creat şi (sau numai) a ordonat lumea potrivit 
anumitor legi, fără a mai interveni ulterior în evoluţia ei; 

2) în lumea creată, lucrurile individuale sunt singurele existenţe 
de sine stătătoare; 

3) însuşirile generale ale lucrurilor, numite de regulă „calităţi 
primare”, există in re, în unitate cu însuşirile individuale şi întemeiază 
„calităţile secundare”, adică efectele subiective ale acţiunii lucrurilor 
asupra organelor noastre de simţ. 

Calităţile primare considerate de Hobbes sunt întinderea şi 
mişcarea, iar cele avute în vedere de Locke - întinderea, 
impenetrabilitatea, figura (forma), mişcarea sau repaosul şi numărul. 

Calităţile socotite secundare sunt cele de culoare, sonoritate, 
gust, miros şi tact. 

Bacon, Hobbes şi Locke au considerat că Dumnezeu a creat şi o 
substanţă materială ca suport care să menţină împreună calităţile lu¬ 
crurilor, dar Hobbes şi Locke erau de părere că un asemenea substrat 
aflat „în spatele” calităţilor perceptibile este doar presupus, nu şi cunos¬ 
cut, căci în experienţă nu venim în contact decât cu aspectele perceptibile. 

Berkeley a negat orice substrat material şi a susţinut că toate 
însuşirile lucrurilor sunt calităţi secundare, subiective. 

în plan gnoseologic, cu excepţia lui Bacon, ceilalţi empirişti au 
afirmat următoarele teze: 


2 Ibidem, p. 16. 

1) Simţurile externe sau interne constituie facultatea funda¬ 
mentală şi cea mai sigură de a cunoaşte; 

2) ideile sensibile sunt cunoştinţele primare şi cele care reprezintă o 
cunoaştere autentică, chiar dacă nu toate sunt în mod sigur adevărate; 

3) intelectul (raţiunea) nu produce noi informaţii în raport cu 
cele obţinute de simţuri, ci are doar rolul de a combina în diferite 
chipuri cunoştinţele sensibile; 

4) cunoştinţele intelectuale (raţionale) sunt reductibile la cele 
sensibile componente. 

In viziunea empiristă, intelectul (raţiunea) are un rol însemnat în 
înlesnirea comunicării, pentru că o face mult mai rapidă. Astfel, adu¬ 
nând laolaltă mai multe idei sensibile (simple) într-o idee complexă, 
intelectul ne permite să înlocuim mai multe cuvinte folosite pentru a 
desemna ideile simple cu un singur cuvânt prin care denumim ideea 
complexă corespunzătoare. 

Potrivit empiriştilor, intelectul este prezent chiar şi pe treapta 
cunoaşterii sensibile, fie pentru a orienta observaţiile, ca la Bacon, fie 
pentru a conştientiza diferite stări sensibile, ca la Locke, care distinge 
între o anumită senzaţie şi ideea despre acea senzaţie, fie, în fine, ca 
„simţ intern” care „se percepe” pe sine însuşi. Totuşi, empiriştii subor¬ 
donează intelectul sensibilităţii, considerând că acesta doar clarifică 
datul sensibil, dar nu sporeşte informaţia dată de simţuri. 

Empiriştii au recunoscut că intelectul are şi rolul de a forma idei 
generale, despre însuşirile comune lucrurilor, iar unii dintre ei (Bacon, 
Locke) au admis că intelectul produce şi idei abstracte, despre 
aspectele generale, considerate ca rupte de însuşirile individuale. Cu 
excepţia lui Bacon, ei au considerat însă că ideile generale ar exprima 
o mulţime de lucruri individuale cu însuşiri individuale similare, 
repetabile. Cât priveşte ideile abstracte, Locke însuşi era de părere că 
ele se referă la ceva presupus, cum ar fi materia, dar care nu se 
justifică prin experienţă. 

în fine, o teză gnoseologică „impură” susţinută de empirişti este 
aceea că intelectul este şi (relativ) autonom faţă de simţuri, astfel că 
produce şi idei apriorice, cum ar fi cele matematice. Totuşi, în ce 
priveşte interpretarea ideilor apriorice, ei n-au depăşit empirismul. 
Astfel, au susţinut că ideile aritmetice, de exemplu, sunt, la origine, 
empirice, dar se detaşează de experienţă pentru că se referă la aspecte 
cantitative, relativ stabile şi repetabile ale lucrurilor. 

Gnoseologia empiristă are meritul de a argumenta rolul expe¬ 
rienţei şi de a infirma speculativismul, dar este principial limitată prin 
faptul că nu poate justifica veridicitatea ideilor generale şi abstracte, 

referitoare la însuşirile şi conexiunile esenţiale ale lucrurilor şi, deci, 
nu poate valida cunoaşterea ştiinţifică. 

în plan metodologic, empiriştii au preferat metoda inductivă de a 
cunoaşte, pe care a teoretizat-o Bacon. 

Antropologic, empiriştii l-au înţeles pe om mai ales ca fiinţă sen¬ 
sibilă, care suferă influenţele provenite din mediul natural şi cel social. 
In consecinţă, ei au pus accent şi pe afectivitatea umană, pe care au 
explicat-o în strânsă legătură cu latura senzorial-perceptivă a omului. 
Ei n-au ignorat însă nici importanţa raţiunii şi voliţiunii raţionale a 
omului şi, ca urmare, nici libertatea umană. 

în sfera teoriilor sociai-poiitice, Hobbes şi Locke s-au numărat 
printre cei mai importanţi teoreticieni ai doctrinei contractualiste, prin 
care s-au pronunţat pentru un stat al drepturilor inalienabile ale omului. 

A. 1. FRANCIS BACON (1561-1626) 


I. REPERE BIOBIBLIOGRAFICE 

Fiu al unui ministru de justiţie, Francis Bacon a studiat el însuşi 
dreptul şi a urmat cariera de avocat. 

Bacon a fost un polivalent. Jurist prin formaţie, s-a afirmat şi ca 
literat şi filosof. Totodată, a îndeplinit importante funcţii politice, in¬ 
clusiv pe acelea de consilier particular al reginei Elisabeta şi de lord 
cancelar (până în 1621). 

Ca literat, Bacon a scris un roman utopic, Noua Atlantidă, în 
care a imaginat un stat care se ocupă de organizarea ştiinţei şi 
filosofiei în beneficiul întregii comunităţi, precum şi piese de teatru. 
De altfel, s-a emis ipoteza că el ar fi adevăratul autor al operei apărută 
sub numele lui Shakespeare, care i-a fost contemporan. S-a plecat de 
la faptul că intrigile de la curte, psihologia unor personaje atât de 
complexe şi diferite (de la nebunia regelui Lear la angoasa lui Flamlet, 
la gelozia teribilă a lui Othelo şi înclinaţiile magice ale lui Macbeth), 
informaţiile aprofundate de istorie, geografie, genealogie, heraldică, 
filosofie etc., cu toate prezente în opera shakespeariană, nu puteau fi 
cunoscute de cineva provenit dintr-un mediu modest şi cu o instrucţie 
precară, cum a fost William, fiu al unui negustor de mănuşi şi fără o 
şcoală terminată, practicant al unor meserii de mizerie şi, în fine, un 
om de teatru, de la sufleur, maşinist, actor de dublură şi până la 
director al teatrului Globus, pe care l-a construit în 1599. De aceea, au 
fost presupuşi ca posibili autori ai celebrei opere, mai întâi, alţi 
dramaturgi din epoca elisabetană (Ben Johnson, Marlowe), dar fără a 
se putea proba, apoi, celebrul Bacon. Se pare că ipoteza a fost 
confirmată. La începutul secolului XX, trei criptologi au descifrat, în 
mod independent, următoarea declaraţie a lui Bacon: „Câteva opere 
deja publicate şi al căror autor sunt eu poartă numele de William 
Shakespeare; cum eu am făcut să apară un oarecare număr de piese, în 
teatrul său, voi continua să i le dau, deoarece el lucrează ca un sclav al 
voinţei mele. Numele meu nu întovărăşeşte niciodată vreo piesă, dar 

adeseori el apare cifrat, astfel încât spiritele abile le vor traduce” 1 . 
Criptologii au descifrat şi o cronică a domniei Elisabetei Tudor, sem¬ 
nată „By Y Will Francis Bacon Tudor” (De către mine Will Francis 
Bacon Tudor”). Cronicar al reginei, Bacon ar fi fost chiar şi fiul ei. 

Intr-adevăr, aceasta avusese un fiu dintr-o căsătorie cu Robert 
Dudley, conte de Feicester, dar îl dăduse drept copil legitim al unei 
doamne de la curte, care născuse un copil mort. Dar, dincolo de bio¬ 
grafia totuşi incertă, cert sau, mai bine zis, declarat explicit este faptul 
că Bacon a scris şi i-a dat lui Shakespeare piese de teatru, pe care 
acesta nu doar le-a reprezentat pe scena teatrului său, dar le-a şi 
publicat şi semnat. Cert este şi faptul că de la Shakespeare nu ne-au 
rămas manuscrise şi că o primă ediţie a operei sale s-a publicat abia la 
şapte ani după moartea sa. în fine, să observăm şi faptul că lucrările şi 
eseurile filosofice ale lui Bacon denotă un stil literar elevat, plin de 
metafore, personificări şi alte mijloace artistice. 

Principala lucrare filosofică a lui Bacon este Novum Organon 
sive indicia vera de interpretatione naturae et regno hominis (Noul 
Organon sau îndrumări metodice despre interpretarea naturii şi 
despre stăpânirea ei de către om), publicată în 1620. Dintre celelalte 
lucrări, amintim: un volum de Eseuri (ediţia întâi în 1597), Despre 
înţelepciunea anticilor (în latină, 1610) şi un volum postum din 1653, 
Impetus philosophici {Elanuri filosofice), care cuprinde, în latină, între 
altele: Cugetări şi observări despre interpretarea naturii, scrisă prin 
1605-1607, care este un fel de schiţă a cărţii întâi din Noul Organon', 
Despre principii şi originii, scrisă după 1610; Critica sistemelor 
filosofice, elaborată aprox. în 1609. 

Bacon a iniţiat empirismul prin concepţia sa despre cunoaştere. 
Dar filosofia sa este mult mai complexă, incluzând şi o viziune 
ontologică şi o concepţie despre metodă. 


II. ONTOLOGIA 

II. 1. Dumnezeu, materia, forma, corpurile individuale 

Din punct de vedere general filosofic, Bacon este deist. îi atri¬ 
buie lui Dumnezeu atât rol creator, cât şi ordonator. Creaţia denotă 
voinţa lui Dumnezeu, ordinea - puterea sa. 

Principalele concepte ontologice baconiene sunt, ca şi la Aris- 
totel, cele de „ materie ” şi , formă”, dar ele diferă de cele aristotelice. 


1 A se vedea Gerard de Sede, La Rose Croix, colecţia „J’ai lu”, Paris, 
1978, p. 72-78. 

Spre deosebire de Stagirit, Bacon concepe materia numai ca 
substrat real, determinat, nu şi ca potenţă pasivă, şi anume ca multiple 
elemente fizice, simple, constitutive. Nu întâmplător susţine că, dintre 
vechii filosofi, numai Democrit ar fi un exemplu demn de urmat de 
către ştiinţa nouă. Elementele materiale ar avea însuşiri simple, 
numericeşte limitate, cum ar fi căldura, lumina, greutatea ş.a. 2 . 

Prin admiterea unor elemente constitutive şi a unor însuşiri 
calitative primare, Bacon nu ajunge la un atomism propriu-zis şi, cu 
atât mai puţin, la cel cantitativist. De altfel, el spune că „prin aceasta 
nu vom ajunge la doctrina atomilor, care implică ipoteza spaţiului gol 
şi aceea a neschimbării materiei (ambele presupuneri false)' vom fi 
duşi numai la părticele adevărate, aşa cum există în mod real” 3 . 

Tot spre deosebire de Aristotel, Bacon consideră forma numai în 
ipostaza sa determinată, nu şi ca potenţă pasivă. Totodată, înţelege 
forma determinată, în principal, nu ca esenţă particulară, de specie, 
care ar informa (modela) un anumit substrat material, ci ca pe o lege 
generală care guvernează fenomenele dinlăuntrul materiei lor. O 
formă separată de materie nu există decât fictiv, în imaginaţia sau în 
abstracţia noastră. De aceea, spune Bacon, „în loc să abstractizăm 
natura, e mai bine să o disecăm după exemplul lui Democrit şi al 
discipolilor săi” şi „să luăm în cercetare îndeosebi materia, diferitele ei 
stări şi transformări, actul pur şi legea actului sau a mişcării; căci 
formele sunt ficţiuni ale sufletului omenesc, afară numai dacă numim 
forme înseşi legile actului” (N.O., Cartea I, § LI). 

Dar în natură sunt multe legi şi nu fiecare constituie o formă. 
Formele naturii sunt „legile ei fundamentale şi universale” ( N.O ., 
Cartea a Il-a, § V), „eterne şi nestrămutate” ( N.O. , Cartea a Il-a, § IX). 
Bacon consideră că, prin atributele amintite, formele sau cauzele 
formale îşi subordonează „cauzele materiale şi eficiente (care sunt 
variabile şi trecătoare şi nu constituie propriu-zis decât simple 
vehicule şi cauze care aduc forma în anumite subiecte)” ( N.O. , Cartea 
a Il-a, § III). Dată fiind semnalata supraordonare, „cercetarea 
formelor... constituie metafizica, iar cercetarea cauzei eficiente, a 
materiei, a procesului ascuns şi a structurii ascunse (care se referă 
poate la cursul comun şi obişnuit al naturii, iar nu la legile eterne şi 
fundamentale) constituie fizica ” ( N.O. , Cartea a Il-a, § IX). 


2 Fr. Bacon, Noul Organon, Editura Academiei, Bucureşti, 1957, Cartea 
aII-a,§XVIL 

3 Ibidem, Cartea a Il-a, § VIII. în continuare, citatele din Noul Organon 
(notat N.O.) vor fi redate în text. 

Există şi interpretarea conform căreia, la Bacon, „forma” are nu nu¬ 
mai înţelesul de lege generală, ci şi sensurile de însuşire simplă, de exem¬ 
plar individual şi de specie , prin care filosoful englez rămâne „calitati vist” 4 ' 

Din punctul meu de vedere, fiind universală şi necesară, forma 
baconiană acţionează „dincolo” de lucruri, adică la nivelul elementelor 
lor substanţiale constitutive, structurale, dar nu se confundă cu ele, ci 
este legea care le guvernează mişcarea internă, „actul pur” şi, implicit, 
fenomenul ca rezultat al actului respectiv. 

Subliniind consubstanţialitatea materiei şi formei, Bacon afirmă 
că „în natură nimic nu există pe lângă coipuri individuale care se 
manifestă în acte pure individuale după o lege”, forma fiind tocmai 
„această lege cu proprietăţile ei” (N.O., Cartea a Il-a, § II). 

II. 2. Schimbarea 

în ce priveşte schimbarea însăşi guvernată de forme (legi), 
Bacon insistă, ca şi în cazul formelor, asupra unităţii ei cu materia. 

Relativ la izvorul mişcării, el respinge atât mecanicismul, cât şi 
concepţia despre tot felul de calităţi oculte şi forţe specifice, ascunse 
în natură. 

Pe de o parte, mecanicismul, deja manifest la începutul secolului 
al XVII-lea, rupea mişcarea de purtătorii ei naturali, considerând că 
orice schimbare s-ar datora unei cauze mecanice, din exterior. în inter¬ 
pretarea lui Bacon, mecanicismul s-a constituit sub influenţa artelor 
mecanice şi a dus la concluzia că ar exista elemente ultime, cu calităţi 
primare, elementare, care s-ar schimba în lucrurile naturale prin com¬ 
punere şi separare mecanică. Antimecanicist, Bacon recuză, pe lângă 
concluzia amintită, şi discriminarea dintre mişcarea naturală şi mişca¬ 
rea nenaturală (violentă, mecanică), argumentând că ultima e tot na¬ 
turală, precum şi distincţiile dintre mişcarea locală, alterare, mărire, 
micşorare, generaţie, corupţie, motivând că acestea doar măsoară 
mişcarea (în mod exterior, mecanic), fără însă a-i releva sursa. 

Pe de altă parte, şi concepţia despre calităţi şi forţe oculte, care 
ar asigura schimbările din natură, înţelege izvorul acestor modificări 
ca fiind misterios, nenatural. Potrivit lui Bacon, această concepţie a 
plecat de la constatarea faptului că în natură există variate specii de 
animale, plante, minerale, de unde a presupus existenţa unor forme 
primare (în sens de forme de existenţă), spre care ar tinde natura şi din 


4 Florica Neagoe, Renaşterea de la Petrarca la Bacon, Editura Didactică 
şi Pedagogică, Bucureşti, 1975, p. 118. 

22 


Universitatea Spiru Haret 



care, prin rătăcirile sale, ar rezulta o multitudine de specii, acestea di- 
versificându-se, la rândul lor, prin conflictele dintre ele sau prin trans¬ 
formarea unora în altele. 

In ce-1 priveşte, plecând de la teza unităţii dintre materie şi 
mişcare, Bacon susţine că mişcarea este imanentă oricărui lucru şi că 
izvorul ei se află în „năzuinţa” internă oricărui lucru spre un gen de 
mişcare sau altul ( NO ., Cartea I, § LXVI). El va descrie nouăsprezece 
feluri principale de mişcări sau de puteri active, începând cu mişcarea 
de rezistenţă, de conexiune şi de libertate. Prima, spune Bacon, „este 
mişcarea de rezistenţă a materiei, care este inerentă în fiecare porţiune 
din ea şi din cauza căreia nu se lasă distrusă” ( N.O ., Cartea a Il-a, 
§ XLVIII). Scolasticii, menţionează el, o numesc impenetrabilitate. 
A doua, numită şi „năzuinţă de contact mutual” (NO., Cartea I, § LXVI), 
este aceea „prin care coipurile nu suferă să fie separate în vreo parte 
de contactul cu alt corp” (NO., Cartea a H-a, §XLVHI) şi, de aceea, scolas¬ 
ticii numesc această mişcare cu expresia „nu există vid”. A treia este 
aceea „prin care corpurile se străduiesc să scape de opresiune sau de o 
tensiune nefirească şi să se restabilească în dimensiunile potrivite 
naturii lor” ( ibid .). Există, apoi, o mişcare opusă libertăţii, prin care 
corpurile tind să-şi extindă dimensiunile, o alta („a îngrămădirii mai 
mari”) de convergenţă între coipurile înrudite, încât coipurile grele 
sunt purtate către pământ, iar cele uşoare spre cer, o mişcare spre o 
anumită poziţie, mişcarea de rotaţie şi aşa mai departe până la miş¬ 
carea „aversiunii de a se mişca”, prin care pământul stă pe loc şi „toate 
corpurile cu o densitate mai mare resping mişcarea” şi nutresc „do¬ 
rinţa de a nu se mişca” (ibid). Bacon observă că „mişcările lucrurilor 
tind la conservarea şi binele: sau a universului, ca rezistenţa sau 
conexiunea; sau a marilor întreguri, ca mişcarea de îngrămădiri mai 
mari, a rotaţiei şi a aversiunii de a se mişca”; sau a formelor speciale, 
de care ţin toate celelalte” (ibid). 

Deşi evită atât mecanicismul, cât şi viziunea medievistă care 
substanţializa mişcarea înţeleasă în ipostaza unor puteri secrete, simi¬ 
lare ideilor platoniciene sau formelor aristotelico-scolastice, totuşi, în 
lipsa unui limbaj ştiinţific asupra mişcării interne, Bacon îşi expune 
concepţia despre izvorul intern al schimbării şi despre caracterul legic 
al acesteia cu ajutorul unor termeni scolastici ca ,păzuinţă ” şi 
,formă”. Poate datorită mai mult învelişului ei lingvistic decât con¬ 
ţinutului propriu-zis, noţiunea baconiană de „formă” a sugerat unor 

interpreţi, printre care şi Noica, pe lângă o perspectivă ştiinţifică, 
înnoitoare, şi „supravieţuirea unui anumit substanţialism” 5 . 

în realitate, prin noţiunea de formă, Bacon subliniază că 
fenomenele nu rezultă nici dintr-o asamblare mecanică a unor ele¬ 
mente ultime, nici dintr-o forţă externă, care le-ar modela (informa) 
componentele structurale, ci provin din înseşi aceste componente, 
animate de „năzuinţe” şi legi interne de structurare. La Bacon, formele 
(„cauzele formale”) îşi subordonează „cauzele materiale”, dar nu din 
exterior, ci din interiorul acestora, după cum, modelatoare de materie, 
ele depind, totodată, de materia modelată. 


III. GNOSEOLOGIA 

III. 1. Raportul subiect-obiect 

în teoria cunoaşterii, Bacon iniţiază empirismul prin critica cu¬ 
noaşterii speculative şi prin accentul pe experienţă. 

în acord cu deismul său ontologic, Bacon afirmă un punct de 
vedere gnoseologic optimist, întrucât cunoaşterea, ca şi natura, este 
dată de Dumnezeu. Cu alte cuvinte, Dumnezeu a creat o natură cog¬ 
noscibilă şi l-a înzestrat pe om cu facultăţi care o pot cunoaşte. Natura, 
ca obiect de cunoscut, cuprinde lucrurile individuale cu structurile, 
actele şi formele lor ascunse, care trebuie descoperite, iar omul, ca 
subiect cognitiv, o „observă” prin simţuri şi intelect (minte, spirit). 
Accentuând pe experienţa cu lucrurile, Bacon afirmă de la început că 
„omul... poate să înfăptuiască şi să cunoască atât cât a observat din 
ordinea naturii prin lucrul însuşi sau prin spirit” (N.O., Cartea I, §1), 
adică prin simţuri şi prin intelect. Rezultă că întinderea cunoaşterii 
este tot atât de mare ca şi sfera de acţiune a celor două mijloace 
cognitive în aplicaţia lor la natură. 

III. 2. Alianţa dintre simţuri şi raţiune 

Originalitatea gnoseologiei baconiene va consta din ideea forţă 
conform căreia la adevăr (care exprimă, ceea ce este esenţial în lucruri) 
nu se ajunge decât prin conlucrarea dintre simţuri şi raţiune (intelect). 

Simţurile singure nu sunt suficiente. Ele sunt ancorate în lucru¬ 
rile individuale şi nu le compară pentru a le descoperi natura (esenţa) 


5 C. Noica, Schiţă pentru istoria lui cum e cu putinţă ceva nou. Editura 
Moldova, Iaşi, tară dată, p. 222. 

comună. Or „nimeni nu dezvăluie natura unui lucru în lucrul însuşi” 
{N.O., Cartea I, § LXX). Mai mult, simţurile trebuie să fie nu numai 
dublate, ci şi orientate către intelect de anumite reguli de observare a 
faptelor, pentru a putea discerne între important şi neimportant şi a nu 
rămâne la informaţii nesemnificative despre lucruri. Aşadar, prin 
natura lor, „simţurile ne înşeală şi ne amăgesc”, „dar slăbiciunile lor 
trebuie înlăturate şi amăgirile lor corectate”(/V.O., Cartea I, § LXIX). 

Pe de altă parte, pentru a nu fi speculativă, raţiunea trebuie să 
ajungă la adevăr prin prelucrarea datelor sensibile, aşa cum şi 
„formele” lucrurilor şi, în genere, structurile lor ascunse există în şi 
prin lucrurile sensibile, perceptibile, iar nu independent. 

Prin concepţia sa echilibrată despre cunoaştere, Bacon nu este 
nici empirist, nici raţionalist. El îi recuză pe empirici şi pe dogmatici. 
Empiricii îşi strâng cunoştinţele din experienţa obişnuită, necălăuzită 
de intelect, precum furnicile îşi adună şi consumă proviziile oferite de 
lumea externă. Dogmaticii îşi extrag cunoştinţele din propriul lor 
intelect, aşa cum păianjenii îşi ţes pânza din propria lor substanţă. Or, 
adevărata filosofie trebuie să-şi extragă materialul din istoria naturală 
şi din artele mecanice şi să-l prelucreze şi digere şi, astfel, să-l depună 
în intelect, aşa cum albinele culeg nectarul din flori şi îl prefac în 
miere, după o artă proprie. Prin critica celor două orientări gnoseo¬ 
logice unilaterale, Bacon reiterează teza sa fundamentală privind 
„alianţa strânsă dintre cele două facultăţi, experienţa şi raţiunea” 
( N.O ., Cartea I, § XCV), adică dintre simţuri şi raţiune. 

III. 3. Experienţă şi experiment 

Prin concepţia sa despre colaborarea dintre simţuri şi intelect, 
Bacon are meritul de a înţelege experienţa ca un proces deosebit de 
complex. Astfel, potrivit lui, experienţa nu se reduce la experienţa 
neprovocată, adică la simpla observare a faptelor aşa cum se petrec ele 
în natură, ci presupune experienţa provocată, adică experimentul (N.O ., 
Cartea I, § LXXXII), prin care lucrurile sunt provocate şi observate în 
lumina unor ipoteze asupra desfăşurării lor. Astfel concepută, expe¬ 
rienţa este considerată de Bacon ca fiind cea mai bună demonstraţie 
dacă respectă două condiţii: I) cuprinde mai multe experimente şi 2) 
urmăreşte, mai întâi, experimente luminoase (prin care se descoperă 
noi adevăruri) şi, apoi, experimente rodnice (de verificare şi aplicare a 
unor idei deja date), căci înfăptuiri practice mai bogate nu se pot 
obţine decât din principii just stabilite (N.O., CarteaI, § LXX). De observat 
că, la Bacon, experienţa serveşte atât la descoperirea adevărurilor prin 
generalizare, cât şi la verificarea şi aplicarea ideilor printr-un proces, 
apreciem, deductiv, întrucât, în acest caz, experimentele sunt 
subsumate ideilor ce urmează a fi demonstrate. 

III. 4. Teoria idolilor 


Bacon susţine îndreptăţit că modalitatea experimentală preco¬ 
nizată de el de a descoperi ceva nou nu poate fi aplicată cu succes 
dacă mintea cercetătorului nu este eliberată de prejudecăţi, de erori. El 
numeşte ideile eronate idoli (de la termenul grecesc eidola = imagine 
falsă). Ca să ajungă la faptele înseşi, oamenii trebuie să renunţe 
temporar la noţiunile anterioare (N.O., Calai I, § XXXVI), iar pe cele false 
să le elimine. Pentru a fi mai uşor recunoscute şi înlăturate, Bacon 
clasifică prejudecăţile în patru categorii: I) idolii tribului, 2) ai peşterii, 
3) ai forului, 4) ai teatrului. Tipologizarea este făcută în funcţie de 
sursele erorilor, iar denumirile sunt sugestive pentru aceste izvoare. 

Idolii tribului provin din imperfecţiuni (particularităţi) ale sim¬ 
ţurilor şi intelectului, comune tuturor oamenilor, adică întregului trib 
(care a fost forma iniţială de organizare a comunităţii umane). Idolii tribului 
sunt erori general-umane. Ele rezultă prin antropomorfizare, prin 
analogierea naturii exterioare cu propria noastră natură, prin care 
ajungem să atribuim celei dintâi diferite caracteristici ale celei din 
urmă. Or, „este fals că simţurile omului sunt măsura lucrurilor” (N.O., Cartea], 
§XLI), sau că natura intelectului ar fi totuna cu cea a lucrurilor (ibid). 

Ex. 1 : Ideea că în natură există multă ordine este falsă, căci 
multe lucruri naturale sunt unice şi pline de deosebiri, iar eroarea 
rezultă prin antropomorfizare din faptul că intelectul uman este 
ordonat ( N.O. , Cartea I, § XLV). 

Ex. 2: Ideea că natura prezintă finalitate este o eroare care de¬ 
curge din înclinaţia intelectului nostru de a fi orientat fmalist, adică 
din tendinţa sa de a reţine numai cazurile care ne sunt favorabile 
(„probele afirmative”), nu şi pe cele defavorabile (N.O., Cartea I, § XLVI). 

Ex. 3: Ideea că natura ar fi statică este o eroare care survine din 
particularitatea intelectului omenesc de a-şi forma idei stabile, statice 
(VO„ Cartea I, § XLVII). 

Ex. 4: Ideea că există cauze din afara naturii este o eroare care 
rezultă din înclinaţia intelectului de a căuta cauze ale cauzelor la nes¬ 
fârşit, ceea ce duce la concluzia că primul lucru natural care se mişcă 
îşi are cauza în afara sa, dincolo de natură (N.O., Cartea I, § XLVIII). 

Ex. 5: Ideea opusă, după care în natură nu ar exista cauze gene¬ 
rale, comune lucrurilor de acelaşi fel, este o prejudecată izvorâtă din 
faptul că intelectul este mişcat de lucrurile nemijlocite, individuale 
(N.O., Cartea I, §XUX). 

Idolii peşterii provin din particularităţile naturii mintale şi 
senzoriale individuale, din cele ale educaţiei primite de fiecare (din 
lecturile, ideile teoretice şi autorităţile preţuite), precum şi din cele ale 

mediului fiecăruia (din obiceiurile şi împrejurările vieţii) (N.O., Cartea I, 
§ XIH). Datorită acestor caracteristici individuale, insul ajunge să caute 
adevărul în lumea lui mică, în peştera sa, cum spuseseră şi Heraclit şi 
Platon, iar nu în lumea mai mare, comună tuturor. Idolii peşterii sunt 
erori personale, sau, cel mult, comune unor oameni, dar nu tuturor. 

Ex. 1 : Spiritele individuale analitice vor susţine că lucrurile sunt 
în exclusivitate unice, deşi există şi lucruri unite (N.O., Cartea I, §LV). 

Ex. 2: Spiritele sintetice vor susţine că există numai lucruri 
unite, deşi în realitate există şi multe lucruri unice ( ibid .). 

Ex. 3: Intelectul orientat unilateral numai spre mărimea obiec¬ 
telor va afirma că natura este alcătuită numai din compuşi, ceea ce este 
fals (N.O., Cartea I, § LVII). 

Ex. 4\ Intelectul orientat doar spre fineţea obiectelor va considera 
că natura este alcătuită numai din elemente simple, ceea ce este fals (ibid.). 

Ex. 5: E fals că natura se reduce la un singur aspect, fie logic 
(cum susţinea Aristotel), fie chimic sau magnetic (cum opina Gilbert), 
iar această prejudecată reducţionistă este cauzată de educaţia 
unilaterală a oamenilor, de specializarea lor într-o anumită ştiinţă 
particulară, şi de considerarea întregii naturi prin prisma acelei 
specializări (N.O., Cartea I, § LIV). 

Ex. 6: Este eronată şi ideea că adevărul despre natură s-ar reduce 
fie la cunoştinţele oferite de filosofia antică, fie la cele de filosofie 
modernă, eroarea fiind generată de zelul necritic şi de parţialitatea 
pentru o anumită epocă filosofică sau alta. 

Idolii forului se formează prin convieţuirea şi asocierea oame¬ 
nilor prin vorbire, prin limbajul uzitat în for (la piaţă) şi îşi au sursa în 
cuvintele (prost definite) care „siluesc intelectul şi tulbură totul” (N.O., 
Cartea I, § XLIII), căci nu numai raţiunea oamenilor „porunceşte cuvin¬ 
telor”, „dar şi cuvintele întorc şi reflectează puterea lor asupra intelectului” 
(N.O., Cartea I, § LIX). 

Potrivit lui Bacon, idolii forului pot fi „sau nume de lucruri care 
nu există”, cum ar fi „soartă, prin mobil, orbite planetare, elementul 
focului şi alte asemenea ficţiuni”, sau „nume de lucruri care există, dar 
încă confuze şi rău definite”, cum ar fi cuvântul „umed”, care este 
confuz şi polisemie ( N.O. , Cartea I, § LX). 

Bacon consideră că există grade diferite de deformare a 
cuvintelor: cele mai puţin greşite sunt „numele de substanţe, îndeosebi 
al speciilor inferioare”, cum ar fi noţiunea de cretă şi de nămol ; mai 
greşite sunt numele de acţiuni, ca a genera, a corupe, a altera ; cele 
mai greşite sunt numele calităţilor care nu sunt obiecte imediate ale 
simţurilor, ca greu, uşor, rar, dens ( N.O. , Cartea I, § LX). 

Prin admiterea idolilor forului, Bacon avansează o idee deosebit 
de actuală: aceea a eficienţei limbajului asupra gândirii. In mod tradi¬ 
ţional, inclusiv în perioada afirmării gândirii baco-niene, se susţinea 
doar rolul determinant al gândirii asupra limbajului. Teza rolului 
invers, exercitat de limbaj a căpătat o audienţă mai largă abia în filo- 
sofia contemporană, unii autori nepozitivişti ajungând să susţină chiar 
un primat al limbajului. La Bacon importantă este ideea necesităţii 
unui limbaj clar şi precis pentru ca şi gândirea să aibă valenţe similare. 

Idolii teatrului sunt înrădăcinaţi în şi provin din „dogmele 
diferitelor filosofii şi din legi absurde de demonstraţie” (NO., Cartea I, § 
XLIV), adică din metode inadecvate de a cunoaşte. Erorile filosofice 
sunt numite idoli ai teatrului pentru că filosofia falsă este comparată 
cu o piesă de teatru, care ne prezintă „naraţiunile inventate pentru scenă” 
ca şi cum ar fi adevărate şi ar aparţine istoriei (MO., Cartea I, § LXII). 

Bacon consideră că „filosofia falsă este de trei feluri: sofistică, 
empirică şi superstiţioasă ” ( N.O., Cartea I, § LXII). 

Şcoala sofistică sau raţională l-ar avea ca exemplul cel mai 
lămurit pe Aristotel, despre care se spune că a cultivat inducţia bazată 
pe cazuri „felurite şi obişnuite”, neexaminate cu atenţie, şi-a compus 
Fizica din „cuvinte mânuite dialectic”, reluate apoi „sub nume 
pompoase în metafizică”, şi-a formulat principiile în mod arbitrar, 
independent de experienţă, după care a plimbat experienţa „ca pe o 
captivă în jurul opiniilor sale” ( N.O. , Cartea I, § LXIII). 

Şcoala empirică, în care este inclus Gilbert, alături de alchimişti, 
este aceea care se întemeiază pe puţine experimente şi „ajunge prin salt 
şi zbor la universale şi la principiile lucrurilor” (N.O., Cartea I, § LXIV). 

Şcoala superstiţioasă, în care sunt incluşi Pitagora, Platon, cei 
ce introduc cauze finale sau prime fără cauze intermediare, cei bazaţi 
pe cartea lui Iov, este caracterizată prin faptul că amestecă filosofia cu 
teologia şi subordonează intelectul imaginaţiei (N.O., Cartea I, § LXV). 

Prin teoria idolilor, Bacon realizează o întreită critică: I) a 
noţiunilor false, 2) a limitelor simţurilor şi intelectului, 3) a metodelor 
eronate, care conduc la idei false. Prin semnificaţiile amintite, teoria 
idolilor implică şi o anumită viziune despre om ca subiect cognitiv şi 
acţionai, şi anume ca fiinţă senzorială şi intelectuală, naturală şi so¬ 
cială, formată prin educaţie. Dar, înainte de toate, critica idolilor are o 
valoare metodologică. Ea constituie o etapă pregătitoare, preliminară 
aplicării metodei propriu-zise de a cunoaşte. Bacon susţine, cum o va 
face şi Descartes ceva mai târziu, că îndoiala asupra cunoştinţelor do¬ 
bândite şi a facultăţilor cognitive nu este una actaleptică (cf. gr. a - fără, 
katalepsis = înţelegere), nu relevă o deficienţă insurmontabilă a 
intelectului, ca scepticismul Noii Academii (NO., Cartai I, § LXXV),ci are 

menirea de a regenera ştiinţele prin experienţă (N.O., Cartea I, § XCVII), 
de a propune o eucatalepsie (cf. gr. eu = bine), o bună înţelegere (N.O., 
Cartea I, § CXXVI). 


IV. METODA INDUCTIVĂ 

IV. 1. Critica deducţiei, în general, şi a celei speculative, 

în special 

Metoda de a cunoaşte teoretizată de Bacon este inducţia ştiinţifică 
sau amplificantă, cunoscută şi sub numele de inducţie baconiană. La 
baza inducţiei preconizate de el stă dubla supoziţie că: a) faptele sunt 
guvernate de legi, numite „forme” şi b) din cercetarea unui număr 
suficient de fapte e verosimil să se desprindă legea ce le guvernează 6 . 

Bacon îşi expune propria metodă în urma unei critici a metodei 
deductive şi a inducţiei vulgare, neştiinţifice. 

Deşi respinge doar deducţia speculativă, care pleca de la premise 
false, Bacon arată că orice silogism prezintă cel puţin două incon¬ 
veniente. în primul rând, deducţia nu duce la noi descoperiri pentru că 
ea este prea grosieră în raport cu fineţea naturii. Intr-adevăr, deşi se 
referă la cazuri particulare, le consideră pe acestea tot sub aspectele lor 
generale, comune tuturor, iar nu sub însuşirile lor deosebite. De 
exemplu, silogismul speculativ pleacă de la premise de maximă 
generalitate, din care deduce propoziţii mijlocii (particulare), dar nu 
ajunge să descopere legi ale naturii, căci natura este mai fină decât 
speculaţiile noastre (N.O., Cartea I, § X § XIII). în al doilea rând, 
adevărul concluziei depinde de adevărul premiselor, iar dacă acestea 
sunt eronate, cu atât mai false vor fi cunoştinţele derivate din ele ( N.O ., 
Cartea I, § XVII). Oricum, deducţia se întemeiază pe inducţie, pentru că 
propoziţiile de la care pleacă sunt alcătuite din cuvinte, iar acestea se 
obţin inductiv. Or, dacă ele sunt induse în grabă, nu pot duce la 
concluzii adevărate ( N.O. , Cartea I, § XIV). 

IV. 2. Critica inducţiei vulgare 

Procesul inductiv pleacă de la un anumit număr de propoziţii 
singulare sau speciale din care derivă o propoziţie sau un număr redus 


6 Ath. Joja, Prezenţa lui Bacon în logica modernă, în „Analele 
Academiei R.P.R.”, voi. XI,’ 1961. 

de propoziţii mai generale, implicate de primele. Inducţia poate prezenta 
mai multe variante. In genere, ea poate fi ştiinţifică sau neştiinţifică. 

Bacon arată că inducţia vulgară (neştiinţifică) este minată de cel 
puţin două defecte majore: 1) ea lasă intelectul să constate faptele în 
voia sa, necălăuzit, adică este lipsită de reguli de observare şi, de 
aceea, nu discerne între important şi neimportant; 2) generalizează pri¬ 
pit, adică trece ca într-un zbor de la câteva cazuri observate la propo¬ 
ziţii din cele mai generale, din care sunt deduse apoi propoziţii mijlo¬ 
cii, adică de o generalitate mai restrânsă (N.O., Cartea I, § XIX). în plus, în 
inducţia vulgară, faptele observate sunt foarte puţine (N.O., Cartea I, § 
XXVIII). Datorită tuturor deficienţelor amintite, inducţia vulgară duce la 
propoziţii valabile doar în sfera faptelor observate, dincolo de care ea 
oferă numai „anticipaţii ale naturii” (N.O., Cartea I, § XXVI), adică numai 
presupoziţii obţinute printr-o extindere şi transformare ilicită a 
propoziţiilor singulare în propoziţii universale. Aşadar, la Bacon, 
anticipaţiile sunt rezultate ale inducţiei obişnuite, iar nu ale deducţiei 7 . 

Potrivit lui Bacon, anticipaţiile erau, intr-adevăr, integrate în 
deducţii speculative, dar ca premise ale acestora, iar nu ca rezultate. în 
consecinţă, nedepăşind faptele particulare spre legile lor, anticipaţiile 
nu marcau un progres al cunoaşterii, un spor cognitiv. 

Bacon consideră că şi inducţia aristotelică este tributară celei 
obişnuite. Chiar dacă Stagiritul a înmulţit cazurile observate, tinzând 
spre o inducţie completă, el a rămas la cele obişnuite şi nu le-a filtrat 
cu atenţie, potrivit unor reguli. 

Bacon consideră că, din multiple motive, dar mai ales, din cauza 
căii greşite de a cunoaşte, fie prin deducţie speculativă, care a derivat 
mult din puţin, fie prin inducţie vulgară, ştiinţele timpului său ajunse¬ 
seră să pară bogate, dar rămăseseră, în fond, sărace. Ele conţineau, 
ce-i drept, o multitudine de cunoştinţe, dar acestea erau deduceri exa¬ 
gerate din puţine adevăruri fundamentale. 

Bacon susţine că oamenii vor putea dobândi noi cunoştinţe, dacă 
vor folosi o nouă metodă. De altfel, potrivit lui, între oameni nu există 
diferente de spirit, de capacităţi, ci există doar deosebiri de metodă 
(A.D., Cartea I, § XXXII). 


7 A se vedea N. Petrescu şi M. Florian, adnotările la Fr. Bacon, Noul 
Organon, ed. cit., unde cei doi traducători opinează că Bacon ar pune 
anticipaţiile pe seama deducţiei. 

IV. 3. Inducţia baconiană 

IV. 3.1. Generalizarea graduală şi regulile de observare 

Inducţia baconiană poate să impulsioneze progresul ştiinţelor 
pentru că le oferă noi fundamente (N.O., Cartea I, § XXXI), adică 
descoperă legi generale, care exprimă un fel de idei divine, din care 
pot fi deduse, într-o ştiinţă sau alta, noi fapte şi idei particulare. Ea 
oferă nu anticipaţii, ci explicaţii ale naturii ( N.O. , Cartea I, § XXVI), 
adică ea va ajunge la idei generale, nespeculative, veridice. 

Inducţia baconiană se propune ca un instrument al adevărului prin 
noile ei particularităţi. în mare, ea se distinge de inducţia vulgară prin faptul 
că a) generalizează în mod continuu şi gradual (NO., Cartea I, § XIX) şi 
b) este ghidată de regidi şi ordine (N.O. , Cartea I, § XXI şi § XXII). 

In ce priveşte generalizarea, Bacon susţine că inducţia sa trece 
gradual de îa lucrurile particulare la principiile inferioare, la cele me¬ 
dii şi la cele mai generale. Pe cele medii se întemeiază acţiunea şi feri¬ 
cirea umană. Cele mai generale nu-s nici ele abstracte, ci sunt determi¬ 
nate de cele medii (NO., Cartea I, § QV). Aşadar, inducţia va fi folosită 
pentru a descoperi, în ordine, atât propoziţiile inferioare, pe cele medii 
şi pe cele generale, cât şi noţiunile (NO., Cartea I, § CV). Ea va fi 
utilizată atât pentru invenţie, cât şi pentru demonstraţie (ibid.), prin ca¬ 
re propoziţiile inductive sunt verificate prin noi fapte. Prin confir¬ 
marea sau infirmarea propoziţiilor inductive prin noi fapte, deci prin 
amplificarea, sau, dimpotrivă, prin restrângerea lor, se va realiza o co¬ 
relaţie între propoziţiile ştiinţifice şi cele din filosofia naturii (N.O., 
Cartea I, § CVII). 

Din cele spuse mai sus, reiese clar că, pentru Bacon, propoziţiile 
medii sunt cele ştiinţifice, iar cele mai generale sunt cele din filosofia 
naturii sau chiar cele metafizice şi că, în viziunea baconiană, ştiinţa şi 
filosofia trebuie să se coreleze şi să se fundamenteze reciproc. 

Dintre criteriile observării, o primă regulă a metodei baconiene 
este aceea potrivit căreia faptele examinate trebuie să fie diferite ( N.O., 
Cartea I, § XXVIII), altfel spus, mai numeroase. (N.O., Cartea I, § CV). 
Ele trebuie să fie multiple, pentru că, s-a spus, forma (legea), fiind 
ceva de ordin general şi esenţial, nu poate fi desprinsă din observarea 
unui singur caz. 

O altă regulă cere ca faptele observate să fie mai puţin familiare, 
adică mai concludente, pentru ca forma lor să poată fi extinsă la toate 
cazurile de acelaşi fel. După Bacon, comportamentul unui fenomen 
este elocvent şi poate fi generalizat dacă se manifestă şi în situaţii mai 
puţin obişnuite. De aceea, regula prin care semnificativul poate fi de¬ 
gajat de nesemnificativ este aceea de a examina fenomenul nu numai 

în condiţii obişnuite, ci şi în împrejurări de excepţie. Pentru a 
descoperi misterele naturii, vor fi observate fenomene provocate, 
„torturate” de experienţă, puse artificial în situaţii deosebite. Pentru a 
descoperi caracterul şi sentimentele umane secrete, oamenii, neputând 
fi experimentaţi în condiţii de laborator, vor fi cercetaţi în momente de 
tulburare (N.O., Cartea I, § XCVIII). 

O altă regulă preconizată este aceea de a cerceta toate tipurile de 
lucruri, fie ele comune, josnice, sau subtile. Cele comune sunt 
explicate de obicei vulgar, prin pseudo-cauze şi, de aceea, trebuie exa¬ 
minate pentru a li se stabili adevăratele cauze (N.O., Cartea I, § CXIX). 
Cele josnice pot furniza informaţii excepţionale (N.O., Cartea I, § CXX). 
Cele subtile ne dau posibilitatea unor experimente luminoase, deoarece 
„cunoaşterea naturilor simple ... ne deschide izvoarele celor mai nobile 
principii” (N.O., Cartea I, § CXXI). 

IV. 3.2. Tabelele inductive 

Metoda baconiană presupune o sistematizare şi coordonare a 
cazurilor cercetate prin utilizarea unor tabele inductive ( N.O. , Cartea I, 
§ Cil): tabela esenţei şi a prezenţei, tabela deviaţiei sau a absenţei şi 
tabela gradelor sau a comparaţiei. 

In tabela esenţei şi a prezenţei se consemnează toate cazurile 
afirmative cunoscute, adică diferitele obiecte în care este prezentă 
natura^ (însuşirea) a cărei formă este căutată. 

In tabela absenţei se menţionează cazurile negative subordonate 
celor afirmative, adică acele obiecte înrudite cu cele din tabela prezen¬ 
ţei, dar în care este absentă natura (însuşirea) a cărei formă trebuie găsită. 

In tabela gradelor se consemnează cazurile (obiectele) în care 
natura (însuşirea) cercetată se înfăţişează în diferite grade şi care 
variază (cresc sau descresc) o dată cu însuşirea în chestiune. 

Prin compararea faptelor din fiecare tabel şi din tabele diferite, 
în primul rând, se elimină succesiv factorii (obiectele, faptele) din 
tabela prezenţei întrucât natura (însuşirea) cercetată este prezentă şi în 
absenţa fiecăruia dintre ei; în al doilea rând, se exclud dintre formele 
posibile factorii (obiectele) din tabela absenţei, căci prezenţa lor nu 
este însoţită de cea a naturii cercetate. In fine, prin tabela gradelor, se 
conchide că forma căutată rezidă nu intr-un anumit obiect, ci în acel 
proces care creşte o dată cu proprietatea cercetată. 

Bacon exemplifică folosirea tabelelor pentru cercetarea induc¬ 
tivă a formei (cauzei, legii) căldurii. Iată cum rezumă un logician mul¬ 
tiplele cazuri menţionate de Bacon pentru fiecare tabelă: 

„Tabela prezenţei 

Notăm cu ai,...,a„faptele în care prezenţa căldurii este constatată: 

ai - razele soarelui încălzesc; 

a 2 - flacăra este caldă; 

a 3 - părţile interne ale animalelor vii sunt calde; 


Tabela absenţei 

Notăm cu bi,.., b n fapte cât mai asemănătoare cu cele din tabela 
prezenţei, dar care se caracterizează prin absenţa căldurii: 
b[ - razele lunii nu încălzesc; 
b 2 - licărirea licuriciului nu este caldă; 
b ; - părţile interne ale plantelor nu sunt calde; 


Tabela gradelor 

Notăm cu Ci,., c n faptele de creştere sau descreştere a căldurii 

şi temperatura diferitelor coipuri (sau, mai exact, procesele de care 
depinde schimbarea căldurii - n.ns.I.N.R.): 

Ci - corpurile animalelor se încălzesc în funcţie de mişcare; 
c 2 - căldura jeratecului creşte în măsura în care se suflă aer cu 
foalele; 

c 3 - nicovala se încălzeşte din cauza loviturilor de cioban; 

Din compararea lui ai cu a 2 se elimină soarele ca formă a 
căldurii întrucât aceasta este prezentă şi în absenţa razelor solare. 
Teodor Dima precizează că, dacă se notează cu A căldura şi cu B 
razele soarelui, atunci schema de eliminare este: 

„prezent A.prezent B 

prezent A.absent B 

A şi B nu sunt constant concomitente” 9 . 

Apoi, procedeul eliminării succesive se extinde de la tabela pre¬ 
zenţei la tabela absenţei, comparându-se două câte două faptele din 
cele două tabele. Din compararea lui ai (razele soarelui) cu bi (razele 
lunii) rezultă că forma căldurii nu rezidă în corpurile cereşti, pentru că 
unele sunt însoţite de căldură, altele nu. Din compararea lui a 2 
(flacăra) cu b 2 (licărirea licuriciului) rezultă că nici strălucirile nu 
constituie forma căldurii, deoarece unele sunt calde, altele reci. 
Autorul menţionat precizează că în acest caz se foloseşte o altă 
schemă de eliminare, şi anume: 

„prezent B.prezent A 

prezent B.absent A 


Teodor Dima, Metodele inductive, Editura Ştiinţifică, Bucureşti, 1975, 

p. 40. 

9 Ibidem, p. 41. 

A şi B nu sunt constant concomitente” 10 . 

In fine, intră în acţiune tabela gradelor, care, prin cazurile sale 
(ci, C2, C3), ne relevă faptul că fenomenul (însuşirea) căldurii are ca 
formă (lege) care o guvernează mişcarea, iar ca specific - o „extindere 
împiedicată şi răspândită în părţile mai mici ale corpurilor” ( N.O ., 
Cartea II, §XX). 

Aşadar, după cum conchide Bacon, „cel dintâi procedeu al ade¬ 
văratei inducţii (pentru descoperirea formelor) este de a respinge şi de 
a exclude succesiv fiecare din însuşirile care nu se găsesc deloc în ca¬ 
zurile unde însuşirea dată este prezentă, sau care se găsesc în cazurile 
unde această însuşire este absentă, sau, mai mult, atunci când cresc în 
cazurile în care însuşirea dată este descrescândă, sau, în fine, descresc 
în acele în care această însuşire este crescândă” ( N.O. , Cartea II, 
§XV). După toate aceste excluderi şi respingeri, „fiindcă forma unui 
lucru este chiar lucrul însuşi, iar lucrul se deosebeşte de formă ca 
aparentul de real, sau ca exteriorul de interior, sau ca relaţia faţă de om 
ca relaţia faţă de univers, urmează în mod necesar că nimic nu poate fi 
luat ca formă adevărată, dacă nu descreşte totdeauna când însuşirea în 
chestiune descreşte” (N.O., Cartea II, §XIII). Mai complet spus, „pro¬ 
blema este ca, pe baza acestui sumar al tuturor cazurilor particulare, să 
găsim o astfel de însuşire, care este totdeauna prezentă sau absentă 
odată cu însuşirea dată, şi totdeauna creşte şi descreşte cu ea; şi care 
este (cum s-a spus mai sus) un caz particular al unei naturi mai 
generale” (N.O., Cartea II, §XV). 

II. 3.3. Semnificaţia metodei baconiene 

Putem conchide că, prin metoda sa, prin care vizează „forma” 
lucrurilor, Bacon explică o anumită specie de lucruri fie prin genul lor 
proxim, fie prin diferenţele lor specifice. 

Potrivit lui Teodor Dima, „sarcina inducţiei la Bacon era să 
conecteze două caracteristici: .natura’ şi ,forma’, printr-o implicaţie 
(sau echivalenţă) universală” 11 . întrucât, observă acelaşi autor, cele 
două caracteristici pot să aparţină fie aceluiaşi obiect, fie unor obiecte 
individuale diferite, „inducţia baconiană conduce la două feluri de 
generalizări: corelarea universală a două proprietăţi care aparţin 
împreună la o clasă de obiecte” şi „corelarea universală a două 
obiecte sau clase de obiecte ” 12 . 


10 Ibidem, p. 42. 

11 Ibidem, p. 45. 

12 Ibidem, p. 46. 

Am adăuga că Bacon concepe inducţia care descoperă aceste ca¬ 
racteristici ca demers de la individual la particular (specie) şi de aici la 
general (gen) tocmai pentru că „natura” (caracteristica) de explicat 
este de ordinul speciei, iar „forma” - fie de ordinul speciei, fie de ace¬ 
la al genului şi că ambele se manifestă prin lucruri. 

Inducţia baconiană ar prezenta certitudine absolută dacă s-ar 
întruni două condiţii, admise de Bacon, dintre care prima o presupune 
pe cea de-a doua. Prima condiţie este aceea ca alte generalizări po¬ 
sibile asupra faptelor de explicat să poată fi dovedite ca false. A doua, 
care o întemeiază pe prima, este aceea ca proprietăţile mai generale 
(„formele” sau legile) prin care se explică diferitele specii de lucruri să fie 
limitate numeric, ceea ce Bacon susţine expres. Altfel, dacă ele sunt 
infinite, atunci şi presupoziţiile generale sunt infinite numeric şi, în 
consecinţă, chiar dacă subiectul poate să confirme numai una din ele, nu 
poate să le respingă pe toate celelalte. De aceea, adevărul inducţiei 
baconiene păstrează o anumită relativitate, el putând fi dezis de noi fapte. 

Unii autori au obiectat concepţiei lui Bacon despre inducţie şi despre 
cunoaştere în genere o ignorare a ipotezei. Spre deosebire de Descartes, Bacon, 
ca şi Newton, n-ar fi înţeles valoarea fundamentală a ipotezei în ştiinţă 13 , iar „o 
neglijare nepermisă a ipotezei îl apropie peste ani de pozitivism” 4 . 

In realitate, obiecţia amintită nu se poate susţine, căci Bacon, 
propunând o generalizare graduală, consideră „conclu-ziile” inducţiei 
şi ca ipoteze care, confirmate sau infirmate de fapte, pot fi extinse sau, 
dimpotrivă, restrânse. Prin acestea, el împărtăşeşte şi idealul înte¬ 
meierii deductive a cunoaşterii ştiinţifice, mai exact idealul funda¬ 
mentării adevărurilor din ştiinţele particulare pe cele din filosofia 
naturii privitoare la „forme” (N.O., Cartea I, §107). 

Ce-i drept, el susţine că premisele de la care pleacă cunoaşterea 
deductivă trebuie să fie stabilite în mod inductiv. La el este vorba de o corelare 
a celor două modalităţi cognitive, dar o corelativitate în care primează inducţia. 


V. STAGNAREA ŞI PROGRESUL ŞTIINŢELOR 
PARTICULARE 

Bacon considera că ştiinţele particulare nu progresaseră nu 
numai datorită metodei inadecvate, ci şi din cauza altor motive care le 
privaseră de noi fundamente teoretice. 


13 Ath. Joja, lucr. cit., în loc. cit. 

14 Teodor Dima, op. cit., p.48. 

O cauză importantă a stagnării ştiinţelor o constituise faptul că sco¬ 
pul lor fusese greşit: şi anume, ele nu-şi propuseseră ceva nou, noi fun¬ 
damente teoretice, ci urmăriseră varierea descoperirilor şi mijloacelor de¬ 
ja existente pentru meşteşug, câştig, faimă ş.a. ( N.O ., Cartea I, § 81). 

Ştiinţele particulare nu înregistraseră un avânt şi pentru că 
neglijaseră filosofia naturii ( N.O ., Cartea I, § 79 şi § 80), care este 
„marea mamă a ştiinţelor”, fără de care acestea nu pot propăşi (N.O., 
Cartea I, § 80). 

In fine, progresul ştiinţelor naturii fusese împiedicat şi de 
teologie ( N.O ., Cartea I, § 89), care, se înţelege, le propusese 
fundamente speculative. 

Or noua metodă de cercetare propune ştiinţelor un scop nou, 
superior: acela de a descoperi ceva nou, ceea ce impune pe prim plan 
experimentele luminoase. In plus, noua metodă are un caracter universal: 
ea se aplică nu numai în domeniul filosofiei naturii, ci şi la logică, morală, 
politică şi celelalte. Universală ca şi logica obişnuită ce guvernează 
lucrurile prin silogism, metoda inductivă se aplică însă nu doar la 
discursivităţile spiritului, ci şi la natura lucrurilor (jV. (9., Cartea I, § 127). 

De la Bacon la Locke, Berkeley şi Hume şi, mai departe, la John 
Stuart Mill şi pozitiviştii din secolul al XlX-lea, teoretizarea metodei 
inductive a suferit un regres tocmai prin faptul că n-a mai fost 
întemeiată pe un demers de la particular la general, ci a fost fundată pe 
unul de la particular la particular, prin care se surprind corelaţii 
repetabile între însuşiri repetabile, dar de ordin fenomenal 15 . 


15 Alte deosebiri între Bacon şi Mill în Lalande, Les theories de 
Vinduction et de Vexperimentation, cap. 3 şi 9. 

A.2. THOMAS HOBBES (1588-1679) 


I. DATE BIOBIBLIOGRAFICE 

Thomas Hobbes s-a născut în familia unui preot de ţară din 
sudul Angliei. A urmat Universitatea din Oxford. După absolvire l-a 
cunoscut pe Francis Bacon, i-a fost un timp secretar particular, l-a 
ajutat să-şi traducă unele lucrări în latină şi a rămas marcat de filosofia 
acestuia. Totodată, Hobbes a acceptat slujba de educator particular 
(preceptor, tutore) în familia unor baroni, deveniţi conţi. In această 
calitate, a făcut mai multe călătorii pe continent, în Franţa şi Italia. In 
Italia l-a cunoscut pe Galilei şi i-a împărtăşit mecanicismul. In Franţa 
s-a împrietenit cu Pierre Gassendi şi Mersenne, prin care l-a cunoscut 
pe Descartes. A citit în manuscris lucrarea acestuia Meditationes de 
prima philosophia şi i-a făcut o serie de observaţii pe care filosoful 
francez le-a publicat împreună cu cartea sa şi cu răspunsurile sale. 

în 1637 Hobbes a început să-şi elaboreze propria concepţie filo¬ 
sofică. în ordine cronologică, principalele sale lucrări filosofice sunt 
următoarele: De cive (Despre cetăţean), 1642; Leviathan, 1651 - în 
care tratează principalele probleme ale mosofiei sale, dar mai ales pro¬ 
blema statului; De corpore (Despre corp), 1655; De homine {Despre 
om), 1659. Dintre lucrările amintite, De corpore, De homine şi De cive 
constituie, în ordinea amintită, secţiuni ale unei trilogii intitulată 
Elementorum philosophiae (A elementelor filosofiei). La 84 de ani şi-a 
scris autobiografia în versuri în limba latină, iar la 91 de ani a scris un 
studiu de matematică. A făcut şi traduceri din Iliada şi Odiseea. 

Hobbes n-a participat la viaţa politică, deşi, ca gânditor, s-a 
preocupat cel mai mult de elaborarea unei ample teorii asupra statului 1 . 


Datele biografice apud Nicolae Petrescu, Thomas Hobbes, Societatea Română de 
Filosofie, Bucureşti, 1939. 

Alte amănunte interesante oferite în aceeaşi lucrare se referă la ziua de lucru, hobby-urile şi 
caracterul filosofului. Se scula dimineaţa la ora şapte, mânca, se plimba pe jos până la zece 
meditând şi notându-şi ideile intr-un carnet, prânzea singur la unsprezece, fuma o pipă şi se culca 
puţin. După-amiaza îşi tbnnula mai detaliat gândurile notate dimineaţa. Ii plăcea să cânte vocal şi 
la contrabas. Juca tenis. Ii era fiică de hoţi. A fost celibatar, dar agrea femeile, spunând că nu 
există îngeri decât în fuste. Dc altfel, se zice că a avut o fiică naturală, pe care o numea „delictum 
juventutis”. I-a plăcut şi vinul, mărturisind că s-a îmbătat de vreo sută de ori în viaţă, dar după 60 
de ani n-a mai băut. Caracterial, era vioi, bonom, simpatic, dar, în fond, era cam mizantrop. Nu 
prea avea încredere în oameni, pentru că îi socotea stăpâniţi mai mult de pasiuni şi instincte. 

II. ONTOLOGIA CA FILOSOFIE NATURALĂ 

In concepţia sa general-filosofică, Hobbes consideră că tot ce 
există este corp. El împarte coipurile în trei categorii: naturale, 
intermediare şi artificiale. Cele naturale sunt lucrurile care există de la 
sine în natură. Cele intermediare sunt oamenii, ca fiinţe ambivalenţe, 
atât naturale, produse de natură, cât şi artificiale, rezultate ale propriei 
lor activităţi. Cele artificiale sunt cele create de om, principalul corp 
artificial considerat de filosof fiind statul. 

Concepţia despre coipurile din natură (despre toate cele trei 
categorii de coipuri, sau, altfel spus, despre coip în genere) constituie, 
potrivit lui Hobbes, filosofia naturală sau filosofia primă. El sub¬ 
sumează filosofiei naturale matematica şi fizica (axate pe corpurile na¬ 
turale), antropologia (filosofia corpului intermediar) şi teoria statului. 

Hobbes defineşte coipurile ca substanţe corporale. 

Potrivit lui, orice coip este o substanţă şi, invers, orice substanţă 
este un corp. Plecând de la amintita identificare, el neagă existenţa 
unei substanţe incorporale, o asemenea substanţă fiind inconceptibilă. 
Intr-adevăr, conform accepţiei sale, a admite o substanţă incoiporală 
ar în s e mn a să admitem un coip incorporai, ceea ce este de neconceput. 
Totuşi, consideră că şi spiritul există, dar tot în calitate de coip, şi 
anume de coip foarte fin. 

Hobbes caracterizează substanţele corporale prin atribute 
obiective şi accidente sau însuşiri subiective. 

Atributele obiective iau naştere în corp şi aparţin acestuia 
independent de subiectul care-1 cunoaşte. 

Atributele obiective sunt întinderea şi mişcarea. 

întinderea este un atribut inalienabil, pe care corpul nu-1 poate 
pierde, aşa cum se întâmplă cu accidentele sale de lumină, culoare 
etc., care se schimbă unele cu altele. Corpul subzistă modificărilor sale 
şi el nu poate să existe fără întindere. 

Mişcarea este şi ea universală şi eternă, căci toate lucrurile 
există în permanenţă nu numai prin figura (întinderea) lor, ci şi prin 
stările lor deosebite în spaţiu şi timp, prin manifestările lor, adică prin 
mişcarea lor. Mişcarea e cauza tuturor lucrurilor, a tuturor feno¬ 
menelor fizice, ca şi a gândirii. Ea nu poate fi percepută în esenţa ei, 
dar este dedusă din manifestările fenomenelor. Ipoteza mişcării este 
mai plauzibilă decât „formele substanţiale” sau „calităţile oculte”. 

Hobbes „reduce” toate fenomenele la mişcare, iar pe aceasta o 
„reduce” la relaţia mecanică dintre cauză şi efect. Astfel, potrivit lui, 
cauza nu este, ca la antici, o forţă internă care produce un anumit 
efect, ci este un ansamblu de condiţii (accidente) ce provoacă - şi noi 

gândim că provoacă în mod necesar - un anumit efect, adică un alt 
ansamblu de condiţii. Succesiunea continuă de stări (de cauze şi efecte) nu 
conduce la nici un scop prestabilit, deci nu este în funcţie de nici o cauză fin a lă. 

Susţinând că orice fenomen are o cauză şi că orice cauză este 
necesară, Hobbes contestă întâmplarea ca eveniment fără cauză (se 
înţelege, necesară). Potrivit lui, ceea ce oamenii numesc întâmplare 
este un eveniment căruia ei nu-i cunosc cauza, adică nu reuşesc să-i 
identifice ansamblul de condiţii care-1 determină. El consideră că de¬ 
terminarea riguroasă caracterizează atât natura, cât şi societatea. 

Accidentele sau însuşirile subiective nu există ca atare în corp, ci 
sunt moduri în care acesta ne apare în experienţă sau în care este con¬ 
ceput. Aşadar, însuşirile subiective sunt senzaţii şi idei relative cores¬ 
punzătoare, adică produse subiective, numite de Hobbes fantasme 
(fantome). Astfel de însuşiri subiective, menţionate în De corpore, 
sunt: ,fux, color, calor, sonus et caetera”. 

In legătură cu însuşirile obiective de întindere şi mişcare, dar şi 
cu modul în care acestea apar în experienţă, Hobbes a caracterizat cor¬ 
purile şi prin spaţiu şi, respectiv, timp. 

Spaţiul este înţeles, pe de o parte, ca un fel de fluid eterat, 
alcătuit din mici particule imperceptibile, deci oarecum ca întindere 
independentă de lucruri, dar nu vidă. In accepţia amintită, se consideră 
că spaţiul nu aparţine corpului, căci, raţionează Hobbes, dacă ar fi o 
însuşire a acestuia, ar rezulta că un corp ce s-ar mişca ar duce spaţiul 
cu sine, ceea ce nu ar fi admisibil. Pe de altă parte, Hobbes consideră 
că noţiunea noastră de spaţiu ar fi o „ phantasma rei ” (De corpore ) 
întrucât ar exprima doar modul în care ne apare corpul sub aspect 
spaţial, iar nu o realitate în sine. 

Timpul este înţeles, la rândul său, atât ca dat obiectiv, cât şi ca 
produs subiectiv. Obiectiv, timpul este măsura mişcării, fiind compus 
din mici particule imperceptibile în care există tendinţa spre mişcare 
(conatus ), iar subiectiv este o „ phantasma motus”, o reprezentare su¬ 
biectivă asupra mişcării. 

Prin concepţia sa despre corp ca substanţă definită prin întindere 
şi mişcare, Hobbes nu mai privilegiază existenţa spiritului divin, ci o 
integrează în sfera existenţelor corporale. 

Totodată, prin conceptul său de substanţă ca întindere şi mişcare, 
Hobbes continuă, dar şi transformă concepţia lui Bacon despre 
materia şi forma lucrurilor. Bacon susţinuse şi el că materia, ca 
substrat atomar, presupune unităţi de întindere, iar forma, ca fel 
determinat de mişcare, ca lege a actului, implică faptul că unităţile de 
materie şi lucrurile în care acestea se structurează sunt animate 
permanent de mişcare. Spre deosebire de Bacon, Hobbes concepe 

39 


Universitatea Spiru Haret 



întinderea şi mişcarea ca singurele atribute esenţiale şi, deci, ca rupte 
de alte caracteristici, cum ar fi căldura, lumina, greutatea ş.a., pe care 
Bacon le considera ca fiind, de asemenea, esenţiale. De aceea, 
modificând concepţia calitativistă şi antimecanicistă a înaintaşului său, 
Hobbes ajunge la o viziune cantitativistă şi mecanicistă asupra lumii 
corporale. Prin cantitativism, „reduce” multiplele însuşiri ale lucru¬ 
rilor la întindere ca expresie a cantităţii, iar prin mecanicism „reduce” 
formele calitativ distincte de mişcare la mişcarea de tip mecanic, adică 
la schimbarea unui lucru prin acţiunea exercitată asupra lui de un alt 
lucru din exterior, iar nu prin sine însuşi, prin esenţa sau însuşirile lui 
esenţiale. Altfel spus, consideră că o stare concretă a unui corp 
depinde de acţiunea exercitată asupra lui de către o stare a altui coip. 

Distincţia operată de Hobbes între calităţile obiective şi cele 
subiective reia teoria formulată în antichitate de atomişti şi resuscitată 
în perioada modernă de Campanella, Galilei şi Descartes despre 
deosebirea dintre calităţile primare şi cele secundare. Subiectivizând 
calităţile secundare, Hobbes deschide calea pe care vor păşi Locke, 
Berkeley şi Hume, ultimii doi subiectivizând toate însuşirile şi 
renunţând la distincţia dintre primar şi secundar, dintre obiectiv şi 
subiectiv. 


III. GNOSEOLOGIA 

III. 1. Facultăţile cognitive şi formarea imaginilor 

Potrivit lui Hobbes, corpul poate fi cunoscut prin simţuri, 
memorie, imaginaţie şi gândire. 

a) Simţurile sunt cauzate de coipul exterior şi au ca rezultat sen¬ 
zaţia. Subliniind originea empirică a senzaţiei Hobbes afirmă: „cauza senza¬ 
ţiei este coipul exterior sau obiectul ce impresionează organul fiecărui simţ” 2 . 

Detaliind mecanismul formării senzaţiei, Hobbes consideră că 
aşa-zisele calităţi prin care corpul ne impresionează sunt, de fapt, 
mişcări diferite ale materiei cu ajutorul cărora obiectul acţionează 
asupra analizatorilor. Aceste mişcări produc în noi alte mişcări, căci 
„mişcarea nu naşte decât mişcarea” 3 . De exemplu, mişcarea clopotului 
provoacă mişcarea aerului aceasta determină vibrarea timpanului, 
care se transmite la nervi. In cele din urmă, mişcarea se continuă în 


2 Thomas Hobbes, Leviathan, Partea I {Despre om), cap. 1 {Despre simţuri). 

3 Ibidem, I, 1. 

interior la creier şi la inimă, unde cauzează o rezistenţă, o sforţare a 
acestora de a se elibera. Şi pentru că acest efort se îndreaptă în afară, 
ni se pare că obiectul senzaţiei noastre este exterior. Hobbes consideră 
că senzaţia nu este decât această aparenţă sau fantezie că un efort al 
creierului (sau inimii) ar fi îndreptat spre un obiect exterior nouă. 

Aşadar, deşi îi admite originea empirică, Hobbes susţine că sen¬ 
zaţia e doar o imagine subiectivă, care nu exprimă fidel corpul exterior. 
Aşa sunt senzaţiile de lumină, culoare, sunet, miros, cald, frig, tărie, gust etc. 

Argumentând că imaginea senzitivă nu există nici fără obiect, 
dar nici în obiect, Hobbes arată că, aşa cum putem obţine senzaţia de 
lumină frecând ochiul, sau senzaţia de zgomot apăsând urechea, tot 
aşa ne frapează şi coipurile văzute şi auzite printr-o acţiune a lor 
puternică, dar neobservată. Dacă acele culori şi sunete ar fi în cor¬ 
purile sau în obiectele care le cauzează, ele n-ar putea fi separate de 
corpurile respective. Generalizând, Hobbes susţine că orice senzaţie 
este „o imagine cauzată de impresie, adică de mişcarea lucrurilor din 
exterior” 4 asupra organelor noastre. în reacţia organismului contra 
impresionării din exterior se naşte un fel de lumină în simţuri. în con¬ 
cluzie, „obiectul este un lucru, iar imaginea sau fantoma este altul” 5 . 

In legătură cu simţurile, Hobbes explică şi memoria şi imaginaţia. 

b) Memoria este o urmă mai durabilă lăsată de percepţie, adică 
este puterea de a fixa şi reproduce senzaţia, ceea ce presupune o 
repetare a excitaţiei produse în simţuri. Memoria presupune, totodată, 
o comparare a diferitelor excitaţii, o judecată asupra lor şi, de aceea, 
abia prin memorie se formează o senzaţie propriu-zisă, o imagine 
conştientizată a mişcării din interior spre exterior. 

c) Jmaginaţia nu este altceva decât senzaţia ce slăbeşte treptat” 6 , 
considerată ca închipuire a obiectului. O formă aparte de imaginaţie o 
constituie visurile. Ele sunt imaginaţii în stare de somn, care, „ca şi toate 
celelalte imaginaţii, au existat înainte în simţuri, fie total, fie în parte” 7 . în 
somn, cauza imaginaţiei n-o mai constituie obiectele exterioare, care nu 
mai pot să acţioneze, ci constă în agitaţia părţilor interioare ale corpului. 

d) Intelectul este conceput empirist ca fiind strâns legat de 
imaginaţie, dar prin intermediul limbajului. Astfel, „în general numim 
intelect imaginaţia pe care o produc cuvintele sau alte semne voluntare 


4 Ibidem, I, 1. 

5 Ibidem, I, 1. 

6 Ibidem, I, 2 (Despre imaginaţie). 

7 Ibidem, I, 2. 

la om, sau la orice altă creatură înzestrată cu facultatea de a imagina” 8 . 
Intelect au şi animalele, dar intelectul specific uman se distinge prin 
faptul că este o imaginaţie produsă de semne ale voinţei (chemări 
etc.), de afirmaţii şi negaţii sau de alte forme ale limbajului prin care 
se exprimă concepţii şi gânduri. 

întrucât gândul este tot una cu imaginaţia (provocată de limbă), 
rezultă că nu putem gândi sau „nu ne putem imagina un lucru de la 
care n-am avut înainte nici o senzaţie, fie în ansamblu, fie în parte” 9 . 

III. 2. Conexiunea ideilor 

(Gândirea) nu doar formează idei, ci şi le conexează. Facultatea 
asocierii ideilor este numită de Hobbes raţiune. Aşa cum gândul (ima¬ 
ginea) e legat de senzaţie, la fel „nu putem trece de la o imaginaţie la 
alta, dacă nu s-a petrecut înainte această trecere în senzaţia noastră” 10 . 

Cauza fiziologică pentru care succesiunea gândurilor (imaginilor) 
urmează succesiunea senzaţiilor este aceea că toate imaginaţiile noastre sunt 
mişcări interne şi anume, „resturi ale mişcărilor ce s-au succedat în senzaţie şi 
care continuă de asemenea a fi legate şi după ce senzaţia a trecut” 11 . 

înlănţuirea gândurilor poate fi nestatornică dacă e lipsită de 
scop, sau statornică dacă e călăuzită de scop (de vreo dorinţă sau de un 
anumit plan). Aşadar, ordinea ideilor este cauzată nu numai de ordinea 
senzaţiilor, ci şi de sentimentele noastre sau de tendinţa noastră, adică 
de un anumit scop, strâns legat de un anumit interes. 

în corelaţiile statornice, atunci când e imaginat efectul, efortul nos¬ 
tru este de a reprezenta cauzele sau mijloacele de a-1 produce, iar atunci 
când este imaginat un obiect cauzal, se urmăresc efectele pe care le produce. 

Fie că urmează succesiunea senzaţiilor, fie că se succed potrivit 
scopurilor noastre, ideile, în calitatea lor de imagini, nu pot să se 
raporteze decât la ceva perceptibil, căci „nu poate fi conceput un lucru 
decât dacă e situat intr-un loc şi dacă prezintă o mărime....şi nu poate 
fi conceput un lucru care să fie în acelaşi moment în întregime intr-un 
loc sau în altul” 12 . 

Prin asocierea numelor care evocă idei se formează propoziţii, 
iar prin conexiunea acestora - silogismele. 


8 Ibidem, I, 2. 

9 Ibidem, I, 3 (Despre succesiunea sau înlănţuirea imaginaţiilor) 

10 Ibidem, I, 3. 

11 Ibidem, I, 3. 

12 Ibidem, I, 3. 

III. 3. Problema adevărului 

Hobbes consideră că adevărul, ca şi eroarea, caracterizează prin 
excelenţă propoziţia, ca formă de bază a cunoaşterii raţionale, adică 
este un atribut al conexiunilor de idei. 

Dat fiind că ordonarea numelor (şi ideilor) în propoziţii poate 
respecta nu numai ordinea senzaţiilor, ci şi interesele noastre, Hobbes 
defineşte adevărul într-un chip nou, opus teoriei corespondenţei. 
Astfel, el susţine că „adevărul constă în buna orânduire a numelor în 
afirmaţiile noastre” 13 , adică într-o potrivire cu sens. Mai exact, o pro¬ 
poziţie este adevărată dacă noţiunea predicatului include în sine noţiu¬ 
nea subiectului, ca în propoziţia „omul este un vieţuitor”. Dimpotrivă, 
propoziţia e falsă, dacă predicatul nu include în el subiectul, ca în 
propoziţia „omul este o piatră”. 

în silogism, adevărul depinde de adevărul premiselor şi de 
respectarea legilor logice în trecerea de la premise la concluzie. 

în consecinţă, în silogisme, arată Hobbes, erorile pot fi materiale 
dacă premisele sunt false, sau formale atunci când concluziile sunt false. 

Aşadar, deşi este empirist în explicarea originii cunoştinţelor, 
Hobbes este raţionalist în înţelegerea adevărului. Totuşi el afirmă o 
gnoseologie unitară întrucât consideră că ideile (noţiunile), indiferent 
de modul în care se conexează, se obţin ca imagini sensibile. De 
aceea, chiar şi conexiunile dintre predicat şi subiect care exprimă doar 
scopurile şi interesele noastre nu sunt complet rupte de realitate. în 
plus, propoziţiile în care conexiunea dintre predicat şi subiect exprimă 
ordinea senzaţiilor concordă, prin aceasta, cu ordinea mişcărilor din 
lumea sensibilă. Mai mult încă, adevărurile de acest fel vor face ca şi 
concluziile derivate din ele prin raţionament să fie, indirect, depen¬ 
dente de ordinea din lumea sensibilă. Adevărurile izvorâte din faptele 
empirice au certitudine absolută, iar cele obţinute prin raţionament au 
o certitudine relativă pentru că depind de valoarea de adevăr a premiselor. 

III. 4. Concepţia despre ştiinţă şi metodă 

Facultatea care asociază (sau disociază) ideile în cadrul 
propoziţiilor şi teoriilor ştiinţifice este numită de Hobbes raţiune. Prin 
urmare, specificul raţiunii se va imprima şi ştiinţei. 

Hobbes consideră că raţiunea care conexează ideile prin limbaj 
nu este altceva decât un calcul, căci asocierea ideilor prin limbaj 
înseamnă adunarea acestora, iar disocierea lor - o scădere. în acest sens, 


13 Ibidem, I, 4 (Despre limbaj). 

el afirmă că „pretutindeni unde este adunare şi scădere, este şi raţiune, 
iar acolo unde nu-s ele, raţiunea n-are nimic de făcut”, ea nefiind 
altceva decât „calcularea, adică adunarea şi scăderea numelor generale 
convenite pentru a marca (pentru noi) şi a însemna (pentru alţii) gân¬ 
durile noastre” 14 . Prin adunare se formează idei complexe. De exem¬ 
plu, ideea de om se compune din ideile de corp , de mişcare spontană 
(însufleţire) şi de manifestări raţionale (grai etc.). Prin scădere rezultă 
idei mai simple din idei mai complexe. De exemplu, ideea de corp din 
ideea de om, din care se scad ideile de grai şi de însufleţire. 

Ca şi raţiunea, orice ştiinţă este un calcul, căci fiecare presupune 
o adunare sau scădere a obiectelor ei, deci operaţii prin raţiune. Astfel, 
cele două operaţii sunt prezente nu numai în aritmetică, unde se 
operează cu numere, ci şi: în geometrie, unde se adună şi se scad linii, 
figuri, unghiuri etc.; în logică, unde se adună două numere pentru a 
face o afirmaţie, două afirmaţii pentru a face un silogism, mai multe 
silogisme pentru a face o demonstraţie; în politică, unde se adună 
pactele pentru a găsi datoriile oamenilor; în jurisprudenţă, unde se 
adună legile şi faptele pentru a găsi ceea ce este drept şi ceea ce este 
nedrept în acţiunile umane etc. 

Solidaritatea dintre raţiune şi ştiinţă este dovedită şi de faptul că 
distincţia raţiunii de celelalte facultăţi cognitive duce şi la separarea 
ştiinţei de cunoaşterea neştiinţifică. 

Hobbes susţine că raţiunea este bine distinctă nu numai faţă de 
senzaţie şi memorie, ci şi de prudenţa provenită din experienţă, adică de 
previziunea comună, izvorâtă din obişnuinţă. Spre deosebire de aceasta, 
raţiunea e dobândită prin experienţă şi, mai ales, prin exerciţiu. 

Prin distingerea raţiunii de celelalte facultăţi cognitive, inclusiv 
de prudenţă sau previziunea comună, Hobbes diferenţiază, de fapt, 
între conexiunile ideatice ştiinţifice şi cele neştiinţifice. El consideră 
că, în ansamblu, cunoaşterea este de două feluri: 

1) cunoaşterea faptului 

2) cunoaşterea succesiunii de la o afirmaţie la alta. 

Prima formă de cunoaştere se realizează prin senzaţie şi me¬ 
morie, are o certitudine absolută, are ca obiect istoria naturală (a plan¬ 
telor, a animalelor etc.) şi nu face parte din ştiinţă. 

A doua formă de cunoaştere se constituie prin raţiune, are o cer¬ 
titudine relativă, fiind condiţionată de afirmaţiile de la care pleacă (de 
exemplu: dacă figura dată e cerc, atunci orice diametru îl împarte în 


14 Ibidem, I, 5 (Despre raţiune şi ştiinţă). 

două părţi egale), se ocupă cu demonstraţiile consecinţelor de la o 
afirmaţie la alta şi este numită ştiinţă sau filosofie 15 . 

Potrivit lui Hobbes, filosofia este totuna cu ştiinţa din două 
motive. Mai întâi , ambele au acelaşi scop: de a descoperi, prin raţiune, 
fie cauze din fenomene cunoscute, fie fenomene din cauze cunoscute. 
Apoi, în calitate de cunoaştere a consecinţelor coipurilor (fie naturale, 
fie politice), filosofia cuprinde, de fapt, o serie de ştiinţe. De exemplu, 
filosofia naturală cuprinde: logica, matematica (aritmetica şi geo¬ 
metria), astronomia, geografia, fizica etc. 

In conformitate cu concepţia despre raţiune şi ştiinţă ca simplu 
calcul, Hobbes consideră că metoda ştiinţei este şi analitică şi sin¬ 
tetică. Intr-adevăr, în măsura în care sunt socotite doar însumări şi scă¬ 
deri de cunoştinţe, geometria, fizica, politica etc. necesită atât analiza, 
cât şi sinteza. Astfel, analiza intervine în cunoaşterea noţiunilor uni¬ 
versale. De exemplu, un pătrat va fi cunoscut prin descompunerea sa în 
părţi componente: o suprafaţă, patru laturi egale şi patru unghiuri drepte. 

Pe de altă parte, având în vedere scopul ştiinţelor de a descoperi 
cauze prin efecte şi invers, Hobbes împarte ştiinţele şi modalităţile lor în 
inductive şi deductive. Cunoaşterea inductivă merge de la efectele vizibile 
spre cauzele lor şi este specifică ştiinţelor naturii. Cunoaşterea deductivă se 
desfăşoară de la cauze la efecte şi este practicată de ştiinţele ale căror 
obiecte sunt create de către gândire, cum ar fi geometria, politica, arta. 

Prin concepţia sa despre ştiinţă şi metodă ca simplu calcul, Hobbes 
se integrează idealului ştiinţific şi metodologic modem de tip matematist. 
Acelaşi ideal este prezent şi în caracterizarea ştiinţelor deductive şi a 
celor inductive. în ştiinţele deductive derivăm cunoştinţe din şi despre 
obiecte-cunoştinţe create de noi înşine. Astfel, în geometrie e vorba de 
linie, prin care determinăm însuşirile diverselor figuri, iar în teoria 
politică - de contracte şi legi, create de noi pentru a „măsura” ceea ce este 
drept şi ceea ce este nedrept în faptele oamenilor. Dar chiar şi în ştiinţele 
inductive ale naturii Hobbes urmăreşte să dea o teorie a fenomenelor 
fizice în termeni matematici. El foloseşte aici ipoteza mişcării ca singura 
cauză a fenomenelor indusă din manifestările acestora nu pentru a căuta 
metafizic pentru ce se întâmplă ele şi a ajunge la tot felul de „forme 
substanţiale” sau de „calităţi oculte” ininteligibile, ci pentru a înţelege 
ştiinţific cum se întâmplă, care e mecanismul lor şi, deci, pentru a stabili 
relaţii exacte între evenimentele din natură în limitele capacităţii 
noastre de cunoaştere 16 . 


15 Ibidem, I, 9 (Despre diferitele feluri de cunoaştere). 

16 Nicolae Petrescu, Thomas Hobbes - Viaţa şi opera, ed. cit., p. 70. 

Este însă de observat că, potrivit concepţiei lui Hobbes, toate 
construcţiile noastre, fie pentru a deduce din ele efecte, fie „deduse” 
ele însele din anumite efecte, sunt ipoteze care, oricât de abstracte ar 
fi, sunt elaborate numai cu privire la ceva perceptibil. 

III. 5. Rolul limbajului 

Considerând că limbajul este indispensabil gândirii, Hobbes îi 
atribuie un dublu rol: 1) de a nota, adică de a înregistra sau fixa pentru 
noi ideile şi 2) de a comunica altora, prin semne, ideile noastre. 

De reţinut că, pentru Hobbes, numele sunt semne pentru 
reprezentări (imagini), nu pentru lucruri. Unele nume pot fi legate de 
lucruri vizibile (copac, piatră), dar pot fi şi nelegate de ele (în vis). 
Alte semne nu au însă nici o legătură cu lucrurile („viitor” etc.). 

Din cele spuse rezultă că numele sunt convenţii arbitrare ale 
oamenilor. Originea lor este convenţia. Altfel spus, relaţia dintre no¬ 
ţiune şi cuvânt este independentă de experienţă. 

In ce priveşte semnificaţia numelor, Hobbes este nominalist. în 
acest spirit, el distinge între nume proprii şi nume comune, precum şi 
între nume concrete şi nume abstracte. Cele proprii, cum ar fi numele 
de oameni, sunt pentru un singur lucru, iar cele comune desemnează 
mai multe lucruri de acelaşi fel, dar nu sunt şi colective, adică nu de¬ 
numesc un universal ontic. Cele concrete („corpul”, „recele”, „cal¬ 
dul”) sunt pentru lucruri admise ca existente, iar cele abstracte („cor¬ 
poralitate”, „răceală”, „căldură”) arată că un subiect este cauza unui 
nume concret, dar nu exprimă ceva care ar exista de sine stătător, ca 
substrat al lucrurilor admise. 


IV. CONCEPŢIA DESPRE OM ŞI SOCIETATE 

IV. 1. Oamenii în stare de natură 

în viziunea lui Hobbes, de la natură oamenii sunt înzestraţi 
aproximativ egal atât în ce priveşte facultăţile corpului, cât şi, mai 
aîes, cele ale spiritului. 

în natura umană ar exista însă trei cauze ale discordiei: 1) spiritul 
de concurenţă, 2) spiritul de neîncredere, 3) dorinţa de glorie. „Prima 
îi împinge pe oameni să se atace pentru a-şi asigura câştigul, a doua 
pentru a fi în siguranţă şi a treia pentru a-şi crea o reputaţie” 17 . 

17 Thomas Hobbes, Leviathan, II, 13 (Despre condiţia naturală a 
omenirii în ceea ce priveşte fericirea şi nenorocirea) 

De aceea, în viaţa lor naturală, oamenii s-ar afla în permanentă stare 
de război (fie şi numai ca predispoziţie de a se bate), care este răz¬ 
boiul fiecăruia contra fiecăruia, sau, ceea ce revine la acelaşi lucru, bellum 
omnium contra omnes. 

Starea de război are consecinţe care se întorc împotriva omului 
însuşi. In primul rând, omul nu are siguranţa propriei sale vieţi. In al 
doilea rând, el nu dispune de condiţii pentru industrie, agricultură, 
navigaţie şi confort, căci acestea depăşesc puterile unui singur om şi ele 
n-ar putea prospera atât timp cât oamenii se află în conflict. Altă 
consecinţă a stării de război sau, ceea ce înseamnă acelaşi lucru, a stării 
de natură este lipsa justiţiei şi injustiţiei, căci acestea se manifestă numai 
în societate, acolo unde există o putere comună, o lege, care să stipuleze 
ceea ce este drept şi ceea ce este nedrept. O altă consecinţă este lipsa 
proprietăţii sau deosebirea dintre al meu şi al tău, căci în stare de natură 
„fiecăruia îi aparţine numai ceea ce poate să ia şi cât poate să păstreze” 18 . 

Hobbes însuşi se îndoieşte că ar fi existat o stare de război, cel 
puţin ca stare generalizată la nivelul întregii omeniri. El arată însă că 
ideea unei asemenea stări e o concluzie scoasă din experienţă, din 
observarea pasiunilor oamenilor. Astfel, în călătorii, oamenii se înar¬ 
mează şi se însoţesc; seara, fiecare îşi încuie uşa; în casă, fiecare îşi 
încuie cuferele; mai mult, în timpul său, sălbaticii din unele regiuni ale 
Americii aveau reguli doar în familie, în rest comportându-se după 
bunul lor plac; iar în diferite societăţi, în urma unor războaie civile, 
oamenii nu se mai supun unei guvernări paşnice. 

Totuşi, Hobbes consideră că în starea naturală oamenii au avut şi 
pasiuni care i-au înclinat spre pace, şi anume: 1) teama de moarte, 
2) dorinţa de a-şi procura lucrurile necesare pentru a trăi bine şi 3) 
speranţa de a-şi realiza bunăstarea prin industrie. 

Hobbes consideră că oamenii au trecut de la starea de natură la 
cea de societate datorită atât pasiunilor paşnice amintite, cât şi raţiunii. 

IV. 2. Legile pactului social, statul şi suveranul 

Prin raţiune, oamenii ar fi căzut de acord asupra a două articole 
de pace, numite şi legi naturale. Prima lege naturală (jus naturale) 
stipulează că fiecare om trebuie să caute pacea prin toate eforturile, iar 
când n-o găseşte, poate să caute toate mijloacele care să-l avantajeze 
în război. A doua lege , derivată din prima, cere ca fiecare să consimtă 
să renunţe la dreptul său asupra tuturor lucrurilor şi să se mulţumească 


18 Ibidem, I, 13. 

a avea faţă de alţii aceeaşi libertate ce se acordă altora faţă de sine 19 . 
Altfel spus, prima lege este a căuta pacea şi a o menţine (pentru a nu dis¬ 
truge viaţa), iar a doua - de a renunţa la libertatea absolută (pentru a res¬ 
pecta principiul „altuia nu face ce ţie nu-ţi place”). O altă lege a naturii 
pretinde ca „fiecare să recunoască pe celălalt egalul său de la natură”. 

Hobbes consideră că prin contractul încheiat de fiecare cu fie¬ 
care se constituie statul. Potrivit lui, statul este „mulţimea unită într-o 
singură persoană” sau „o persoană ale cărei acte, prin contracte mu¬ 
tuale, sunt considerate de către o mulţime de oameni ca fiind produse 
de fiecare în parte cu scopul de a întrebuinţa forţa şi mijloacele tu¬ 
turor, aşa cum va socoti potrivit, pentru pacea şi apărarea lor comună” 20 . 

Dar legile naturale nu sunt suficiente. Trebuie să existe o putere 
coercitivă care să asigure respectarea legilor şi să confirme proprietatea 
pe care oamenii o dobândesc prin contract mutual. Iar „singura cale de a 
întemeia o putere comună este...de a acorda toată puterea şi forţa unui 
singur om sau unei adunări de oameni” 21 . Cel sau cei ce întruchipează 
această putere comună poartă numele de suveran , iar ceilalţi supuşi. 

In ce priveşte raportul dintre stat şi suveran, suveranul este 
reprezentantul statului, având mai multe atribuţii. 

a) Suveranul este un garant absolut al contractului tocmai 
pentru că el însuşi nu se constituie în parte contractantă. Supuşii au 
contractat fiecare cu fiecare, delegându-i însă suveranului întreaga 
putere. Nefiind contractant, suveranul nici n-ar putea comite vreo vio¬ 
lare de contract. Supuşii sunt obligaţi să-l asculte atât cât li se asigură 
viaţa. Ei se pot revolta doar pentru a-şi apăra viaţa. 

b) în orice stat, suveranul, fie el om sau adunare, este nu numai 
garant al contractului, ci şi legislator. Şi anume, în acord cu legile 
naturii, el stabileşte legile civile ca reguli pentru a distinge între drept 
şi nedrept şi a asigura pacea. Pentru că le stabileşte, el nu este şi supus 
faţă de legi, ci le poate abroga pe cele care-1 tulbură^ făcând altele noi. 
O lege bună este aceea care asigură binele poporului 22 . 

c) Suveranul, care ştie ce-i binele, trebuie să fie şi legislator 
moral, adică să prescrie normele etice. Pentru că legile bune, care 
asigură binele, se întemeiază pe legile naturii, omul e cu atât mai 
moral cu cât respectă mai mult contractul. 


19 Ibidem, I, 14 (Despre prima şi a doua lege naturală). 

20 Ibidem, II (Despre stat), 17 (Despre cauzele, naşterea şi definiţia unui stat). 

21 Ibidem, II, 17. 

22 Ibidem, II, 26 (Despre legile civile). 

d) Suveranul trebuie să fie şi guvernator atât al statului, cât şi al 
religiei. Numai întrucât este foarte ocupat, el poate să transfere sarcina 
de guvernator al religiei şi altor persoane. Oricum, nu el este ales de 
către un preot suprem, ci el delegă un preot suprem. Altfel, s-ar ajunge 
la un război între biserică şi stat, între credinţă şi justiţie şi chiar în 
fiecare individ între creştin şi om. Pentru a se evita asemenea con¬ 
secinţe, Hobbes se opune concepţiei tradiţionale, care subordona statul 
bisericii şi susţine că „religia este o parte a politicii” 23 . 

Este de observat că, în lucrarea sa Leviathan, apărută în timpul 
protectoratului lui Cromwel, Hobbes nu s-a pronunţat asupra unei for¬ 
me de guvernământ, preferând formula ambiguă potrivit căreia suve¬ 
ranul poate fi un om sau o adunare. Ulterior, după restauraţie, Hobbes 
va fi unul din susţinătorii şi protejaţii lui Carol Stuart al 11-lea. Aşa cum 
s-a remarcat, independent de asemenea afinităţi, „concepţia lui Hobbes 
despre natura umană şi despre societate este nu atât şi nu în primul rând 
un discurs justificativ despre preferinţele sale politice, ci o teorie înte¬ 
meiată metodologic şi inclusă coerent în viziunea sa asupra totalităţii” 24 . 

Se remarcă, de asemeni, faptul că, prin rolul său complex, nu 
numai de garant al pactului, ci şi de legiuitor şi de educator moral şi 
religios, suveranul este conceput mai mult ca putere legislativă, care 
completează contractul social, decât ca putere executivă. Oricum, prin 
conceptul său de suveran, Hobbes nu delimitează prea clar sau chiar 
confundă funcţiile legislative ale puterii şi cele executive. 

IV. 3. Drepturile şi obligaţiile (îndatoririle) 

Prin concepţia sa despre o stare naturală şi un contract social, 
Hobbes este şi teoreticianul distincţiei dintre drepturi şi îndatoriri. 

Drepturile apar în stare de natură, unde fiecare are drept la orice. 
Ele premerg obligaţiile, care apar numai după ce oamenii au stabilit un 
contract social. Prin pactul convenit, oamenii renunţă la anumite drepturi 
şi, în acest fel, apar obligaţiile care, de fapt, sunt auto-obligaţii. Aşadar, 
drepturile sunt naturale, iar obligaţiile - cătuşe artificiale (artificial chains). 

Drepturile sunt inalienabile, de exemplu, dreptul de a-ţi asigura 
propria existenţă; nici o obligaţie nu este inalienabilă. 

Drepturile sunt absolute; obligaţiile sunt relative, căci se subor¬ 
donează drepturilor. 


23 Ibidem, III (Despre un stat creştin). 

24 Florica Neagoe, Doctrina etico-politică a lui Thomas Hobbes, în 
Studii de istorie a filosofiei universale, voi. VI, Editura Academiei, Bucureşti, 
1979. 

Drepturile sunt nelimitate; obligaţiile sunt limitate numeric. 
Astfel, „dacă nu există o lege care să interzică un anumit lucru, atunci 
oamenii sunt liberi să îl facă” 25 . 

Singurul om sau singurii oameni care par a avea numai drepturi, 
nu şi îndatoriri ar fi suveranul. Dar, am arătat, nici suveranul nu poate 
să facă absolut orice, căci trebuie să respecte drepturile inalienabile ale 
celorlaţi şi, în primul rând, dreptul la viaţă. 

Contractualismul lui Hobbes va avea un puternic ecou la 
J. Locke, la J. J. Rousseau şi, în genere, la ideologii revoluţiilor burgheze. 


23 Thomas Hobbes, Leviathan, III, 21. 

A.3. JOHN LOCKE (1632-1704) 


I. REPERE BIOBIBLIOGRAFICE 

John Locke s-a născut la 9 august 1632 la Wrington (în apro¬ 
piere de Bristol), într-o familie de burghezi puritani, tatăl său fiind 
avocat. A urmat Colegiul din Westminster, unde a fost bursier, apoi 
Universitatea din Oxford, unde se pregăteşte pentru cariera de cleric. 

După absolvirea Universităţii, acceptă să predea la aceeaşi insti¬ 
tuţie retorica, elina şi filosofia morală. In acelaşi timp, se adânceşte în studii 
de morală şi de politică, dar şi de fizică, de c himi e şi, mai ales, de medicină. 

în 1664, atras de politică, precum şi de cercetările cu caracter 
laic, renunţă la cariera didactică pentru postul de secretar al amba¬ 
sadorului englez pe lângă Electorul de Brandenburg. Din 1666 este 
secretar al lordului Ashley, devenit conte de Shaftesbury, conducător 
al Partidului Whig al burgheziei revoluţionare şi, pentru un timp, 
cancelar al Angliei. Locke va îndeplini şi funcţia de medic al contelui 
de Shaftesbury şi de educator al fiului acestuia. Din aceşti ani datează 
şi primele scrieri ale lui Locke: câteva studii cu caracter moral şi 
politic, apoi, din 1668-1669, şi câteva eseuri pe probleme de medicină. 
Este prieten cu chimistul Robert Boyle şi medicul Thomas Sydenham, 
care puneau la baza activităţii lor cercetările practice şi experimentale, 
în 1668 devine el însuşi membru al „Societăţii regale” din Londra, o 
societate ştiinţifică, întrunind oameni de ştiinţă din diferite domenii. 
Citeşte şi lucrările lui Bacon, Hobbes, Descartes, Gassendi. în 1671, la 
îndemnul unui cerc de prieteni, scrie De intellectu humano, un fel de 
schiţă a concepţiei lui empiriste asupra cunoaşterii. De acum înainte, 
viaţa lui Locke este tot mai marcată de confruntările de clasă, în care 
filosoful a dovedit o atitudine burgheză constant progresistă. 

între 1672-1679, când contele de Shaftesbury este dizgraţiat, 
Locke primeşte, totuşi, unele funcţii publice şi călătoreşte în câteva 
rânduri în Lranţa, unde stă câţiva ani. Dar, în 1682, când Partidul 
Whig, condus de contele de Shaftesbury, eşuează în încercarea de 
revoluţie, filosoful liberal este bănuit de conspiraţie şi obligat să-l 
urmeze pe conte în Olanda, până în 1689. 

Locke se repatriază în 1689 în urma revoluţiei burgheze din Anglia, 
când parlamentul, care reprezenta interesele burgheziei, îl înscăunează pe 
regele liberal Willhem de Orania, iar puterea va fi împărţită printr-un 
compromis între burghezie şi aristocraţie. La întoarcerea sa, filosoful se 

bucură de prestigiu nu numai prin faptul că este numit într-un înalt 
post în magistratură, pe care-1 va deţine până la finele vieţii, ci şi prin 
lucrările sale de filosofie, de drept şi politică, pe care le publică în şi 
după 1690. începând din 1690, având o sănătate tot mai precară, a trăit 
la ţară, la Oates, unde a fost găzduit şi îngrijit de familia lordului 
Masham şi unde s-a stins din viaţă la 28 octombrie 1704. 

Principalele sale lucrări sunt : (An Essai Concerning Human 
Understanding) (Eseu asupra intelectului omenesc) 1690, eseu al 
cărui rezumat îl publicase înl688 şi care reprezintă o dezvoltare a 
scrierii sale din Î671; (Two Treatises of Civil Government) (Două 
tratate despre guvernarea civilă) 1692; o lucrare de economie politică 
în care va întemeia valoarea pe muncă; (Some Thoughts Concerning 
Education) (Câteva idei asupra educaţiei), 1693, care constituie o 
prelucrare a scrisorilor adresate din Olanda prietenului său Edward 
Clarke, în vederea educării copiilor acestuia; The Reasonableness of 
Christianity as delivered in the Scriptures, 1695, (înţelepciunea 
creştinismului aşa cum este prezentată în Scripturi), în care afirmă un 
punct de vedere deist. 


II. ONTOLOGIA 
II. 1. Substanţa sau esenţa 

Din punct de vedere general - ontologic, Locke este deist. El 
susţine că Dumnezeu a creat două substanţe: materia şi spiritul, ca 
temei al fenomenelor fizice şi, respectiv, sufleteşti, fără a mai inter¬ 
veni în evoluţia lor. în acest sens, afirmă: „Ideea noastră de coip, după 
cum cred eu, implică o substanţă solidă şi întinsă, care poate comunica 
prin impuls; iar ideea noastră de suflet, privit ca spirit imaterial, este 
aceea a unei substanţe care gândeşte şi care are puterea de a pune 
corpul în mişcare, prin voinţă sau gând” 1 . 

S-ar părea că, plecând de la deism, Locke ajunge la dualism. 
Astfel, asemănător lui Descartes, postulează şi el că spiritul omenesc, 
fiind cugetător şi activ, ar fi independent de substanţa materială, care ar fi 


1 John Locke, Eseu asupra intelectului omenesc, voi. I, Editura 
Ştiinţifică, Bucureşti, 1961, p. 288. 

inertă. Ca atare, un interpret îl şi consideră un dualist îndepărtat de mate¬ 
rialism 2 , iar alt comentator îl transformă chiar intr-un idealist subiectiv 3 . 

In realitate, de la deism, Locke ajunge mai curând la un monism 
materialist. în acest sens, el conclude că, spre deosebire de spiritul 
divin care este complet independent de materie, „spiritele create, fiind 
deopotrivă active şi pasive, nu sunt cu totul separate de materie” 4 . 

Locke va ajunge la concluzia dependenţei sufletului de corp, de 
materie, şi pe baza gnoseologiei lui empiriste. Şi anume, el susţine că 
spiritul depinde de lumea exterioară cel puţin atât timp cât gândeşte, 
pentru că, potrivit lui, senzaţia este izvorul fundamental al cunoaşterii, 
astfel că activitatea gândirii presupune ideile dobândite pe calea 
senzaţiei şi, în genere, a perceperii. Remarcând că sufletul nu gândeşte 
mereu, el susţine, în opoziţie cu Descartes, că, gândirea nu constituie 
esenţa sufletului, „ci unul din procesele sale”. Dar tot el va considera 
că despre un suflet care nu gândeşte şi, deci, este lipsit de percepţii, nu 
se poate spune nimic. Aşadar, deşi bine distincte, cele două substanţe 
se corelează, totuşi, sub anumite aspecte şi prezintă unitate. 

Indiferent de particularităţile sale, substanţa, consideră Locke, 
reprezintă substratul presupus sau esenţa presupusă a calităţilor 
(însuşirilor) fenomenale. „Noi numim acest suport substantia care, 
potrivit adevăratului înţeles al cuvântului, înseamnă în limbaj obişnuit 
ce este dedesubt sau care susţine.” 5 

Ascunsă şi imperceptibilă, substanţa ar fi numai presupusă, nu şi 
cunoscută cu certitudine. Ea ar fi „un ipotetic nu ştiu-ce” 6 . 

Alteori, în opoziţie cu concepţia scolastică despre existenţa unor 
specii şi genuri rupte de lucrurile individuale, Locke este înclinat să 
reducă esenţa la simpla existenţă a însuşirilor fenomenale. Pe linia 
reducerii esenţei la existenţă, el afirmă că „la indivizi nimic nu este 
esenţial” 7 . 

Argumentând „reducerea” esenţei la existenţă, Locke are în 
vedere de fapt inserţia fenomenalului, a accidentalului în constituirea 
firii, substanţei lucrurilor individuale, deci mai curând esenţializarea 


2 A se vedea J.M. Yolton, Locke and the Composs of Human 
Understanding. A selective Commentary on the „Essay”, Cambridge, 1970. 

3 A se vedea J.D. Raab, Reflexion and Introspection, în The Locke 
Newsletter, York-University, 1977, nr. 8. 

4 John Locke, op. cit., voi. II, p. 292. 

5 Ibidem, voi. I, p. 276. 

6 Ibidem, p. 286. 

7 Ibidem, voi. II, p. 45. 

fenomenalului decât fenomenalizarea esenţialului. Pentru sine, ca om, 
exemplifică el, un accident sau o boală nu sunt insignifiante, pentru că 
îi pot modifica foarte mult culoarea sau forma. Astfel, în viziunea sa, 
reducerea esenţialului la fenomenal echivalează cu transformarea 
fenomenalului în esenţial. De aceea, el şi afirmă că în indivizi „toate 
calităţile lor sunt egal de esenţiale” 8 . 

Rezultă că, opunându-se realismului scolastic, Locke nu parvine 
totuşi la nominalism, la un fenomenalism pur, ci tinde mai curând să 
sublinieze unitatea şi reciprocitatea inextricabilă dintre esenţial şi fe¬ 
nomenal. Iar în măsura în care ar coborî demnitatea ontică a esen¬ 
ţialului, el nu va contesta totuşi universalul, prin însuşi faptul că sus¬ 
ţine clasificarea ansamblului fenomenelor în materiale şi spirituale, iar 
a celor materiale în specii şi genuri. Locke pare a fi mai curând în cău¬ 
tarea acelor particularităţi ale substanţei materiale care să fie şi esen¬ 
ţiale şi generale, dar şi perceptibile, adică fenomenale şi individuale. 

II. 2. Calităţile primare şi calităţile secundare 

Prin calitate J. Locke înţelege o proprietate (caracteristică, însu¬ 
şire) cognoscibilă a unui anumit lucru, „puterea acestuia de a produce 
în mintea noastră o idee” 9 . Reluând o distincţie existentă încă în ato- 
mismul lui Democrit şi preluată de Aristotel, de Gabiei şi Descartes, el 
împarte calităţile lucrurilor în primare şi secundare. Cele primare sunt 
„cu totul inseparabile de corp”, sunt sesizate de simţuri „în fiecare 
particulă de materie suficient de mare pentru a fi percepută” şi sunt 
presupuse de minte ca existente în orice particulă de materie „chiar 
dacă aceasta este prea mică pentru a se putea face percepută ea singură 
de simţurile noastre”. Astfel sunt: soliditatea, întinderea, forma, miş¬ 
carea sau repaosul şi numărul 10 . Calităţile secundare depind de 
combinaţiile calităţilor primare, de „mărimea, forma şi mişcarea păr¬ 
ţilor”, nefiind decât „puterile diferitelor combinaţii ale calităţilor pri¬ 
mare, atunci când ele acţionează fără a fi percepute în mod distinct” 11 . 
Astfel sunt: culorile, gusturile, mirosurile, sunetele, caldul şi recele 
etc. Locke este înclinat să subiectivizeze calităţile secundare şi să con¬ 
sidere că acestea n-ar aparţine lucrurilor, ci ar depinde de condiţii, de 
circumstanţele exterioare şi de stările subiectului, fiind un efect subiectiv 


8 Ibidem, p. 47. 

9 Ibidem, voi. I, p. 111 

10 Ibidem, p. 111-112. 

11 Ibidem, p. 115, 117. 

al acţiunii coipurilor asupra noastră. De pildă, aceeaşi apă poate 
produce la o mână senzaţia de cald, la o alta - de rece. 

Alteori, el le consideră a fi semne distinctive, aflate în lucruri. Albastrul 
unei viorele ar fi un asemenea semn distinctiv, aflat în viorea, fie că „este 
numai o anumită structură a părţilor ei, fie că el este chiar această culoare 
a cărei idee (ce se află în noi) este o imagine întru totul asemănătoare” 12 . 

Definind calităţile primare ca însuşiri care aparţin întotdeauna 
lucrurilor, Locke le instituie în proprietăţi definitorii, esenţiale. Prin 
diferenţierea calităţilor primare în perceptibile şi imperceptibile, el 
reafirmă distincţia dintre esenţa fenomenalizată, cvasiidentică exis¬ 
tenţei şi esenţa interioară, ascunsă, imperceptibilă. Prin aceasta, con¬ 
cepţia sa despre calităţile primare conservă şi nehotărârea filosofului 
în a considera esenţa fie ca substrat (alcătuire interioară, imper¬ 
ceptibilă), fie ca reductibilă la existenţă, dar la existenţa unor proprie¬ 
tăţi constante, definitorii. 

Accepţia principală dată calităţilor secundare nu denotă, aşa cum 
se susţine de obicei, un punct de vedere subiectivist, o abatere de la 
principiul obiectivitătii obiectelor de cunoscut. în fond, după filosoful 
englez, calităţile secundare (şi, deci, ideile asupra lor) au un temei 
obiectiv şi stabil: calităţile primare. Criticabil este însă faptul că, în 
măsura în care le raportează exclusiv la condiţiile externe şi la stările 
subiectului, el tinde să le asimileze fenomenalului pur şi, astfel, să le 
subiectivizeze, privându-le de suportul lor obiectiv. 

Teoria calităţilor ne permite să înţelegem mai bine concepţia lui 
Locke despre substanţa materială. După el, substanţa materială rezidă 
într-o structură internă, atomară, în genere incunoştibilă, precum şi în 
proprietăţile de ordin cantitativ, fizico-matematice (aritmogeometrice). 

Definirea materiei nu atât ca substrat, cât prin însuşirile ei can¬ 
titative corespunde stadiului dezvoltării ştiinţelor naturii din acel timp, 
dominat de modelul mecanic şi matematic şi caracterizat prin trecerea 
de la cercetarea aspectelor de ordin calitativ la investigarea însuşirilor 
cantitative, măsurabile şi numărabile şi, deci, exprimabile mai exact, 
în condiţiile date, modelul amintit rămânea însă mai mult un dezi¬ 
derat. Era mai mult o tatonare în această direcţie. însuşirile cantitative 
erau surprinse în unitate cu purtătorii lor individuali, perceptibili. 
Locke însuşi considera că vegetalele şi animalele, care se înmulţesc prin 
sămânţă, s-ar caracteriza prin figură şi formă, iar celelalte substanţe 


12 Ibidem, p. 374. 

individuale, „care nu se înmulţesc prin sămânţă”, mai ales prin 
culoare, „unită cu o altă calitate sensibilă” 13 . 

Este de reţinut faptul că, printre calităţile originare ale materiei, 
Locke enumeră şi mişcarea. Dar, s-a spus, o înţelege doar ca „impuls”, 
ca putere pasivă. Totuşi, el o plasează şi la nivelul particulelor imper¬ 
ceptibile, definite ca părţi active ale materiei, şi susţine că lucrurile 
corporale produc unele în altele „mii de schimbări” imperceptibile. 

Important este şi faptul că el defineşte materia în strânsă legătură 
cu spaţiul (concretizat în calitatea întinderii şi a formei). Dar dacă ma¬ 
teria nu poate exista decât în spaţiu, în schimb spaţiul - afirmă filo¬ 
soful în spirit newtonian - ar putea exista şi fără materie. „Existenţa 
materiei nu este în nici un chip necesară pentru existenţa spaţiului” 14 . 

In ce priveşte timpul, Locke îl consideră ca dimensiune atât obiec¬ 
tivă, cât şi subiectivă. Perceperea timpului s-ar realiza mai ales prin perce¬ 
perea substanţei spirituale. Timpul este inclus de mişcare şi spaţiu. Calită¬ 
ţile spaţiului şi timpului „se îmbrăţişează reciproc şi se cuprind una pe alta” 15 . 

II. 3. Relaţiile 

Locke acordă o importanţă deosebită şi conexiunii. El afirmă carac¬ 
terul universal al acesteia, susţinând că „toate lucrurile sunt susceptibile 
de relaţii” 16 . în acelaşi timp, el afirmă şi varietatea conexiunilor în funcţie 
de multitudinea aspectelor sub care lucrurile pot fi corelate şi comparate. 

Dintre relaţiile existente între lucruri, cele mai importante, consi¬ 
deră el, se stabilesc în procesul mişcării, sub forma conexiunilor cauzale, 
spaţiale şi temporale. 

Conexiunea cauzală este concepută ca universală pentru că nu 
există nici un efect fără cauză. La relaţia cauzală „iau parte toate 
lucrurile care există sau care pot exista” 17 . După Locke, cauzalitatea 
acţionează atât între lucruri, cât şi în interiorul acestora. 

Sub influenţa mecanicismului, Locke reduce relaţiile cauzale 
dintre lucruri la cele mecanice. De altfel, şi celelalte relaţii dintre 
lucruri sunt înţelese ca raporturi exterioare. Tendinţa sa de a reduce 
cauzalitatea la raporturi exterioare este însă determinată şi de viziunea sa 
cantitativistă şi matematizantă, potrivit căreia lucrurile şi proprietăţile lor 
sunt mai curând alăturate exterior decât conexate esenţial, din interior. 


13 Ibidem, voi. II, p. 62, 90. 

14 Ibidem, voi. I, p. 201. 

15 Ibidem, p. 183. 

16 Ibidem, p. 303. 

17 Ibidem, p. 305. 

Locke recunoaşte şi existenţa relaţiilor din interiorul lucrurilor, 
faptul că „părţile care le alcătuiesc sunt foarte des corelative una faţă 
de alta” 18 . Cauzele din lucruri rezidă în alcătuirea interioară ca suport 
substanţial al diferitelor calităţi, precum şi în calităţile primare, care le 
generează pe cele secundare. Dar Locke este înclinat să excludă 
relaţiile interioare din sfera relaţiilor pe motiv că ele constituie un 
întreg şi că mintea îşi imaginează un anumit lucru ca întreg. In plus, 
empirist, el susţine că „orice conexiune între o calitate primară şi una 
secundară este de nedescoperit”. 


III. GNOSEOLOGIA 

III. 1. Obiectivele, orientarea şi scopul criticismului lockeian 

John Locke îşi propune să examineze „facultăţile cognitive ale 
omului întru atât întrucât sunt ele aplicate obiectelor cu care are de a 
face” 19 , aşadar întrucât se exercită în cadrul procesului cognitiv, pen¬ 
tru a stabili ce pot şi ce nu pot ele cunoaşte. De aceea, el este 
considerat, de regulă, iniţiatorul orientării critice în filosofie, adică al 
orientării care se pronunţă asupra sferei şi veridicităţii cunoaşterii prin 
analiza critică a facultăţilor cognitive. 

Aşadar, principalele obiective ale criticismului lockeian vor fi: 
„originea, certitudinea şi întinderea cunoaşterii umane”. 

In cercetarea obiectivelor amintite, Locke îşi va orienta criti¬ 
cismul în sens empirist. In acest sens, în ce priveşte originea şi, impli¬ 
cit, certitudinea cunoştinţelor, va susţine că ideile primare (,simple”) se 
originează în experienţă, fie în contactul senzorial şi individual cu lumea 
externă, fie în perceperea proceselor lăuntrice ale minţii. De asemenea, 
va considera că ideile compuse derivă, la rândul lor, din cele simple. 

III. 2. Originea ideilor 

a. Originea ideilor simple 

După celebra afirmaţie a lui John Locke, la naştere „mintea este 
oarecum ca şi o coală albă pe care nu stă scris nimic”. Potrivit lui, 
mintea îşi dobândeşte „nenumărata mulţime de idei... din experienţă” şi 


8 Ibidem, p. 302. 

19 Ibidem, voi. I, ed. cit., p. 13. 

„pe aceasta se sprijină toată cunoaşterea noastră şi din aceasta provine 
în cele din urmă ea însăşi” 20 . 

Detaliind, Locke arată că ideile simple se nasc din experienţă 
prin facultatea perceperii. El consideră că perceperea prezintă, la 
rândul ei, două modalităţi distincte: senzaţia şi reflecţia. 

Pe calea senzaţiei se receptează prin simţuri lucrurile exterioare, 
obţinându-se idei simple despre calităţile lor sensibile. Aceste idei pot 
proveni printr-un singur simţ (ideile despre culori, sunete, gusturi, 
mirosuri, soliditate) sau prin colaborarea mai multor simţuri (ideile de 
spaţiu, întindere, formă, repaus, mişcare). Aşadar, cunoaşterea prin 
senzaţie presupune raportul nemijlocit dintre simţuri şi lucrurile 
exterioare. 

în lipsa unui anumit lucru, nu se poate forma nici o idee despre 
calităţile lui specifice. De pildă, cine n-a gustat „stridie sau ananas” nu 
are „idei despre gustul special al acestora” 21 . Sau, invers: în lipsa unui 
anumit organ de simţ, subiectul nu-şi poate forma ideile 
corespunzătoare acestuia. Un orb din naştere nu are idei „despre soare 
sau lumină, despre şoffan sau galben” 22 , iar un surd - despre sunet 23 . 

Reflecţia constă în „perceperea proceselor lăuntrice ale propriei 
noastre minţi, când ea se îndreaptă asupra ideilor pe care le-a 
dobândit”, soldându-se cu o altă categorie de idei simple; „asemenea 
idei sunt percepţia, gândirea, îndoiala, credinţa, raţionamentul, actul 
de cunoaştere, actul de voinţă şi toate acţiunile felurite ale propriei 
noastre minţi, de la care noi, fiind conştienţi de ele şi observându-le în 
noi înşine primim în intelect idei tot aşa de distincte ca şi ideile ţie 
care le primim de la coipurile care ne impresionează simţurile” -4 . 
Locke adaugă că reflecţia percepe „nu numai acţiunile minţii cu 
privire la ideile sale, ci şi unele feluri de stări afective care se nasc 
uneori din ele” 25 . Sintetizând, se poate spune că principalele procese 
interioare supuse reflecţiei sunt procesele cognitive (mai ales 
perceperea şi gândirea), precum şi actele volitive şi stările afective. 

Este de observat că, în definirea reflecţiei, Locke desemnează 
prin termenul de „idee” când procesele psihice în întreaga lor 
varietate, când cunoştinţele despre aceste procese. în sens larg, el 

Ibidem, ed. cit., p. 81. 

afirmă că „ideea este obiectul gândirii”, sau că ideile sunt 
„elementele” (se înţelege, anterioare) ”asupra cărora se îndreaptă min¬ 
tea în timpul gândirii”," 6 sau spune: „numesc idee orice percepe min¬ 
tea în ea însăşi sau ceea ce este obiect nemijlocit al percepţiei gândirii 
sau intelectului” 27 . Dar el distinge foarte bine între obiectele gândirii 
(care pot fi şi procese psihice şi chiar cunoştinţe) şi cunoştinţele des¬ 
pre aceste obiecte. Cu atât mai mult distinge şi între calităţile lucru¬ 
rilor exterioare şi ideile simple care au ca obiect respectivele calităţi: 
„să facem ca diferenţa dintre calităţile din corpuri şi ideile produse de 
ele în minte să fie în mod clar concepută” 28 . în sens îngust, prin „idee” 
desemnează doar cunoştinţele. Analizând originea ideilor el are, de 
fapt, în vedere originea cunoştinţelor. 

Locke consideră că, deşi modalitate distinctă, având un domeniu 
de aplicaţie distinct, reflecţia este foarte asemănătoare senzaţiei, 
putând fi numită şi „simţ intern”, datorită faptului că este o ipostază a 
aceleiaşi facultăţi a perceperii. Reflecţia este un fel de percepere a 
minţii de către minte. Mai mult. El susţine că, în cele din urmă, 
reflecţia nu se produce independent de senzaţie, deoarece mintea nu 
poate reflecta asupra stării ei vide, în care n-ar discerne nimic, ci 
numai asupra proceselor sale, care sunt declanşate de senzaţii. 

în acest sens, el arată că, din punct de vedere genetic, omul are 
idei simple „de îndată ce are vreo senzaţie” şi numai „cu timpul, 
mintea ajunge să reflecteze la ideile dobândite prin simţuri”, îmbo- 
găţindu-se cu „idei dobândite prin reflecţie” 29 . Din textul filosofului 
englez reiese şi faptul că, numai ulterior, pe măsură ce procesele pro- 
priu-zis intelectuale se perfecţionează şi capătă o relativă autonomie, 
şi reflecţia devine relativ autonomă în raport cu senzaţia. De aici nu 
rezultă însă că „în problema reflexiei Locke nu a avut o poziţie 
consecventă, pentru că n-a putut ajunge la clara înţelegere a raportului 
senzorial-raţional în cunoaştere” considerând că ideile reflecţiei sunt „şi 
idei ale operaţiilor intelectului asupra ideilor experienţei exterioare , şi 
idei extrase din experienţa interioară, din autoobservare (ideile de timp, 
număr, existenţă) în afara oricărei experienţe exterioare” 30 . în fond, Locke 
nu afirmă decât relativa autonomie, iar nu ruptura reflecţiei de senzaţie, 


26 Ibidem, p. 81. 

21 Ibidem, p. 111. 

28 Ibidem, p. 117. 

29 Ibidem, p. 95. 

30 Florica Neagoe, op. cit., p. 55. 

astfel încât ideile simple ale reflecţiei, inclusiv ideile citate mai sus, nu 
presupun la el pierderea oricărei relaţii cu experienţa externă. 

Unitatea dintre senzaţie şi reflecţie se manifestă, după Locke, şi 
în faptul că unele idei simple (ideile de plăcere, durere, existenţă, unitate, 
putere, succesiune) sunt dobândite prin fiecare din cele două izvoare. 
Dintre ideile respective, ideea de succesiune (timp), deşi o procură şi 
simţurile, „ne este totuşi oferită în mod mai constant de ceea ce se 
petrece în minte”, de faptul că „ideile noastre trec înşiruite” 31 . 

In legătură cu senzaţia şi reflecţia, Locke pune şi problema 
aportului intelectului pe treapta perceperii. El susţine că senzaţia nu se 
reduce la o receptare pur senzorială a lumii exterioare din două 
motive. în primul rând, consideră că obiectele simţurilor „comunică 
între ele cu intelectul”. Şi anume, prin simţuri, ele „îşi deschid drumul 
spre minte”, astfel că senzaţia cu valoare cognitivă este „acea impresie 
sau mişcare produsă într-o parte oarecare a corpului ce lasă o percepţie 
oarecare în intelect” 32 . în al doilea rând, arată că senzaţia presupune şi 
„observaţie” sau „atenţie intelectuală” orientată spre lucrurile de 
cunoscut. El este de părere că reflecţia solicită şi mai mult atenţia inte¬ 
lectuală, deoarece procesele interne sunt şi mai puţin constante şi 
conturate, spre a se putea impune de la sine în faţa reflecţiei. 

Aşadar, Locke remarcă judicios că, pentru a deveni cunoştinţă, 
datul senzorial trebuie să fie prelucrat intelectual. In acest sens - că nu 
există senzaţie pură - afirmă el că „a avea idei şi a percepe este unul şi 
acelaşi lucru”, că omul începe să aibă idei „de îndată ce are vreo 
senzaţie”, adăugând că „oriunde există senzaţie sau percepţie, există o 
idee produsă în mod real şi prezentă în intelect” 3 . De fapt, Locke 
distinge între idee (cunoştinţă) şi datele senzoriale neconştientizate. 
Tocmai pentru că se produce în minte, elementul denumit de el 
„senzaţie” sau „idee” este cunoştinţa despre datul senzorial, iar nu 
acest dat ca atare. Pentru elementele sensibile neconştientizate, Locke 
pare înclinat să folosească termenul de „impresie”. 

Recunoscând prezenţa gândirii pe treapta perceperii, Locke va 
subînţelege corect că şi pe această treaptă subiectul este întrucâtva 
activ. E drept că el afirmă uneori că, în formarea ideilor simple, 
subiectul ar fi „pur pasiv”, dar tot el afirmă atenuant şi repetat că 
„intelectul este de obicei pasiv în formarea ideilor simple”, că „în 
percepţia pură şi simplă mintea este de obicei numai pasivă şi ceea ce 


31 John Locke, op. cit., p. 108. 

32 Ibidem, p. 82, 84, 95. 

33 Ibidem, p. 85, 95, 121. 

ea percepe nu poate evita de a percepe” 34 . De aceea, ar trebui nuanţată 
şi aprecierea potrivit căreia el ar considera că în geneza ideilor simple 
„conştiinţa rămâne pasivă” 35 sau că intelectul ar fi „cu desăvârşire 
pasiv” 36 . In fond, Locke precizează că este vorba de pasivitate doar în 
sensul că intelectul nu-şi poate forma ideile simple în mod absolut 
voluntar, ci sub imperiul lucrurilor exterioare şi proceselor minţii. 
„Căci obiectul simţurilor introduce anumite idei în mintea noastră fie 
că vrem sau nu, iar procesele minţii ne lasă cel puţin nişte noţiuni 
obscure despre ele însele, nici un om neputând ignora cu totul ceea ce 
face când cugetă” 37 . Dar, susţinând că gândirea este activă prin faptul 
că „examinează ceva cu o atenţie voluntară de un anumit grad” 
(sporit) şi că perceperea necesită, la rândul ei, atenţia intelectuală, el 
lasă să se înţeleagă că şi perceperea presupune un anumit activism. 
Caracterul activ al subiectului perceptiv este implicat apoi şi de sus¬ 
ţinerea fermă că ideile simple nu se formează decât în minte, ceea ce 
presupune o transpunere şi traducere a datului senzorial în fapt intelectiv. 

Teza caracterului preponderent pasiv al subiectului perceptiv sau 
compararea acestuia cu o oglindă sugerează mai curând determinarea 
obiectivă a cunoaşterii perceptive decât faptul că subiectul ei ar fi inert. 

Dar, dacă senzaţia şi reflecţia au un caracter complex, înseamnă 
că şi experienţa are un conţinut complex, că este un compozitum de 
elemente sensibile şi inteligibile. Desigur, la Locke nu vom găsi 
dezvoltată această idee, care se degajă şi din concepţia lui Fr.Bacon, 
dar care va căpăta amploare la Diderot, la Kant şi Hegel. Oricum, 
aprecierea potrivit căreia Locke ar concepe experienţa numai ca 
„experienţa sensibilă, formată din senzaţiile şi trăirile insului empiric” şi, 
prin includerea reflecţiei, ar transforma-o în „ceva cu totul subiectiv”, 
lipsit de obiectivitate, 38 ne apare ca o interpretare inadecvată pentru că 
pierde^ notele antiempiriste ale empirismului lockeian. 

întemeind cunoaşterea pe experienţă, Locke afirmă un punct de 
vedere empirist, considerând senzaţia ca dependentă de obiectivele 
exterioare, iar reflecţia ca dependentă originar de senzaţie. Afirmând 
că perceperea prezintă anumite elemente intelectuale şi un anumit 
activism, care se amplifică pe treapta gândirii, el prefigurează un 
empirism moderat sui-generis. Explicaţia dată de el genezei ideilor 


34 Ibidem, p. 95, 120. 

35 Florica Neagoe, op. cit., p. 55. 

36 1.S. Narskii, Studiul cit., în loc. cit., p. 135. 

37 John Locke, op. cit., p. 95-96. 

38 Nicolae Trandafoiu, op. cit., p. 36, 37. 

simple conţine şi alte consideraţii şi sugestii viabile, cum ar fi cele 
privind distincţia dintre cunoştinţă şi obiectul de cunoscut, sau dintre 
cunoştinţă şi datele sensibile inconştiente. 

b. Originea ideilor complexe 

Prefigurat de conceptul de „experienţă”, empirismul lockean, absolut ori¬ 
ginal, şe constituie şi se întregeşte prin explicaţia dată formării ideilor complexe. 

In spirit empirist, dar şi în concordanţă cu viziunea sa ontologică 
după care lumea de cunoscut prezintă nu atât profunzime, cât com¬ 
plexitatea dată de coexistenţa proprietăţilor ei fenomenale calitative şi 
cantitative, Locke consideră că ideile complexe sunt alcătuite din idei 
simple aşa cum o liră sterlină este o sumă de şilingi şi, am putea adău¬ 
ga, aşa cum orice lucru ar fi, potrivit lui, un fel de sumă a proprie¬ 
tăţilor sale sensibile. 

Teza amintită este empiristă nu pentru că originează ideile com¬ 
plexe în cele simple şi, deci, în experienţă, ci pentru că absolutizează 
această dependenţă, ajungând să afirme că „nu este nici un motiv să 
credem că sufletul gândeşte înainte ca simţurile să-i fi dăruit idei 
asupra cărora să gândească 39 , ceea ce înseamnă a minimaliza capa¬ 
citatea creatoare a intelectului. 

In consecinţă, în acelaşi spirit empirist, Locke afirmă că ideile 
abstracte ale gândirii n-ar oferi un spor cognitiv în raport cu ideile 
simple ale perceperii. Prin speculaţiile sale, mintea „nu depăşeşte cu o 
iotă acele idei pe care i le-a oferit spre meditare senzaţia sau reflecţia” 40 . 

Totuşi, el susţine că, spre deosebire de percepere, gândirea este 
deosebit de activă. După el, forţa activă a minţii rezidă în faptul că 
„poate alcătui după plac idei complexe”, că „ea îndeplineşte singură 
diferite acte prin care formează alte idei din ideile ei simple”, intr-un 
cuvânt în faptul că poate forma ideile complexe în mod „voluntar” 41 . 

El arată că mintea trece de la ideile simple la cele complexe în 
principal prin operaţiile de combinare, comparare şi abstractizare. 
Combinarea constă în unirea (adunarea) mai multor idei simple 
într-una singură, complexă, desemnată printr-o singură denumire. Ea 
produce ca idei complexe: modurile (combinări de idei simple despre 
însuşiri şi acţiuni ale lucrurilor, care nu includ presupunerea că 
respectivele calităţi şi puteri subzistă prin ele însele, că au un substrat) 
şi substanţele („combinări de idei simple privite ca reprezentând 


39 John Locke, op. cit., p. 93. 

40 Ibidem , p. 95. 

41 Ibidem, p. 97, 141, 142. 

anumite lucruri distincte ce există prin ele însele” 42 ). Să adăugăm că 
modurile sunt fie simple, când combină idei simple de aceeaşi specie 
(de pildă, „douăzeci”), fie mixte, când combină idei de specii 
deosebite (exemplu: „frumuseţea” care ar fi „o anumită combinaţie de 
culoare şi formă”), precum şi faptul că modurile mixte privesc „cele 
mai multe dintre cuvintele întrebuinţate în teologie, în etică, în drept, 
în politică şi în diferite alte ştiinţe”, 43 descriind, de regulă, acţiunile 
individuale şi colective abordate de disciplinele respective. Com¬ 
pararea alătură, aşează una lângă alta două idei, fie simple, fie 
complexe, încât „să poată fi văzute deodată, fără a le uni într-una sin¬ 
gură”, şi comparate în funcţie de întindere, grad, timp, loc ş.a. 44 Prin 
comparare se obţin ideile complexe despre relaţii. Abstractizarea 
constă în transformarea unor idei particulare în idei generale, 
reprezentative pentru toate existenţele de acelaşi fel, prin considerarea 
lor ca fiind „rupte de toate celelalte existenţe şi împrejurări de 
existenţa reală, ca timpul, locul sau orice alte idei care o însoţesc” 45 . 

Puterea exercitată de minte prin actele sale este analogiată 
expres cu puterea omului în viaţa sa practică. Elementele materiale, ca 
şi cele intelectuale, sunt şi ele de aşa fel încât „tot ceea ce poate face 
omul este fie să le unească laolaltă, fie să le aşeze unul lângă altul, fie 
să le separe cu totul” 46 . Implicit însă, actele minţii sunt analogiate, am 
putea spune, nu numai cu acţiunile sociale, ci şi cu acţiunile naturale. 
Despre toate se afirmă o viziune mecanicistă, astfel încât filosoful pierde 
din vedere actele cu adevărat creatoare, care angajează transformări de 
fond, esenţial, atât în natură şi societate, cât şi pe planul gândirii. 

Aşadar, deşi afirmă puterea gândirii, Locke nu o înţelege ca 
activitate creatoare, producătoare de cunoştinţe cu un conţinut cognitiv 
mai profund, ci o reduce la puterea de a uni sau separa mecanic ideile 
simple, atât în concordanţă cu reunirea sau separaţia reală a calităţilor 
sensibile pe care le exprimă, cât şi independent de realitate. In acest 
fel, puterea minţii este redusă la o mecanică proprie, prin care 
mecanica lumii externe poate fi sau nu calchiată. 

Ideile complexe despre natură surprind complexitatea lumii fi¬ 
zice, dar numai sub aspectul asocierii sau disocierii proprietăţilor ei 
fenomenale, copiate de ideile simple. Ce-i drept, în cazul ideii complexe 


Ibidem, p. 143. 

43 Ibidem, p. 274. 

44 Ibidem , p. 141, 135. 

45 Ibidem, p. 137. 

46 Ibidem, p. 141. 

de substanţă, mintea are capacitatea de-a presupune şi existenţa unui 
substrat al diferitelor însuşiri, dar nu poate să-l cunoască în mod cert. 
In schimb, ideile complexe despre societate exprimă în principal 
propriile posibilităţi ale minţii. Astfel, modurile morale şi sociale 
reprezintă comportamente posibile, nu însă şi efective. Dar nici aceste 
moduri nu sunt arbitrare, pentru că mintea le formează în opoziţie cu 
conduitele reale imperfecte şi, totodată, în acord cu aprecierile 
comunităţii umane privind binele şi răul, dreptatea şi nedreptatea etc. 

Cât priveşte ideile abstracte şi generale, acestea n-ar accede nici 
ele la esenţial pentru că ar abstractiza şi generaliza idei simple, 
perceptibile, pe care se bazează, fără să le transforme în idei cu un 
conţinut cognitiv profund, esenţial. Ideea perceptibilă, particulară ar 
deveni abstractă prin simplul fapt că ar fi considerată ca independentă 
de circumstanţele concrete de loc şi timp, iar generală - prin faptul că 
ar fi considerată ca reprezentativă pentru o întreagă clasă de lucruri 
asemănătoare. Astfel concepute, abstractizarea şi generalizarea se ba¬ 
zează pe faptul real că unele proprietăţi (calităţi) sensibile, fenome¬ 
nale au un caracter iterativ, general. Procesele logice amintite pre¬ 
supun o selectare şi generalizare a proprietăţilor comune, nu însă şi a 
celor esenţiale. De fapt, Locke nici nu putea să ofere un criteriu de dis¬ 
tingere între esenţial şi neesenţial atât pentru faptul că empirismul nu-i oferă 
un criteriu de transcendere a experienţei predominant perceptive, cât şi 
pentru faptul că, ontologic, el este înclinat să reducă esenţa la existenţă. 

Afirmând că ideile generale n-ar exprima esenţa lucrurilor, 
Locke împărtăşeşte nominalismul, dar un nominalism moderat, 
conceptualist, pentru că el admite universalul atât ca denumire şi 
concept, cât şi în plan real, existenţial, in re, ca trăsături comune, chiar 
dacă neesenţiale, ale lucrurilor individuale. La el, ideile abstracte şi 
generale clasifică lucrurile individuale nu arbitrar, ci în funcţie de 
calităţile asemănătoare ale acestora, fără a le desemna însă cu 
certitudine ca esenţiale. De aceea, nu s-ar putea susţine că „pentru 
Locke lucrurile sunt pur singulare... neexistând în ele nimic real care 
să aibă caracteristicile genului” şi nici că la el „ideea generală este 
doar o denumire generală dată multor lucruri singulare cu totul di¬ 
ferite unul de altul” 47 . Or, aşa cum s-a remarcat, „conceptualismul era, 
desigur, o soluţie avansată atât faţă de realismul scolastic reeditat de 
platonicienii din Cambridge, cât şi faţă de nominalism” (de nominalismul 


47 Nicolae Trandafoiu, op. cit., p. 45. 

radical - n.ns., l.N.RA „dar nu permitea înţelegerea specificului 
cunoaşterii raţionale” 4 . 

Din explicitările de mai sus, rezultă că teza lui Locke despre 
caracterul activ al intelectului în formarea ideilor complexe nu 
contrazice teza sa privind rolul pasiv al subiectului în geneza ideilor 
simple. De aceea, nu se justifică opinia potrivit căreia, prin cele două 
explicaţii, el ar fi introdus „de la început o contradicţie în sistemul 
său” 49 . Dimpotrivă, Locke a elaborat o gnoseologie unitară. Aşa cum 
am arătat, pe de o parte, el a considerat că subiectul perceptiv, pre¬ 
dominant pasiv, este întrucâtva şi activizat de atenţie şi chiar de voin¬ 
ţă. Pe de altă parte, a susţinut că gândirea asociativă activă nu este nici 
ea absolut voluntară, deoarece construieşte în acord cu ordinea ideilor 
simple, sugerată de experienţă, sau cu aprecierile despre societate. 

III. 3. Critica ineismului 

Fondator al orientării empiriste în problema originii 
cunoştinţelor, Locke nu putea să nu se opună teoriei ideilor înnăscute. 
De aceea, aşa cum s-a remarcat, el „îl continuă nu numai pe Bacon, ci şi 
pe Gassendi şi Hobbes, care afirmau originea noţiunilor intelectului în 
simţuri şi criticau antiempirismul exprimat în teoria ideilor înnăscute” 50 . 

Critica dată de Locke ineismului are un caracter pregnant 
distructiv. în această privinţă, el consideră ineismul nu numai ca teorie 
a unor filosofi (deşi îi vizează pe neoplatonicienii de la Cambridge şi, 
s-ar părea, pe Descartes), ci, mai ales, ca doctrină promovată de 
scolastică şi de teologie. Prin urmare, critica sa are un ascuţit tăiş 
antiscolastic şi antiteologic. Implicit, ea prezintă şi valenţe politice, 
antifeudale. în acest sens, doctrina ideilor înnăscute este respinsă nu 
numai pentru caracterul ei dogmatic, necritic, ci şi pentru funcţia ei 
socială de a genera o stare de „oarbă credulitate” prin care „oamenii 
pot fi mai uşor guvernaţi” 51 . în acelaşi sens, o dată cu ineismul, Locke 
respinge şi prejudecata existenţei unor principii imuabile, precum şi 
„principiul” că „principiile nu trebuie puse la îndoială”, prin care se 
instituia aceeaşi stare de oarbă credinţă şi supuşenie. Totodată, Locke 


48 Florica Neagoe, op. cit., p. 57. 

44 Dan Bădărău, Note la Eseu asupra intelectului omenesc, voi. I. ed. 
cit., p. 407. 

50 Florica Neagoe, Istoria fdosofiei moderne, De la Spinoza la Diderot, 
Editura Didactică şi Pedagogică, Bucureşti, 1970, p. 52. 

51 John Locke, Eseu asupra intelectului omenesc, ed. cit., p. 76. 

critică şi spiritul leneş, necritic, lipsit de personalitate, înrobit 
„poruncilor şi autorităţii altora”. 

Pe de altă parte, prin argumentele antiineiste, Locke urmăreşte să 
deschidă calea spre temeliile reale ale cunoaşterii, spre experienţă, con¬ 
ferind astfel antiineismului său şi o funcţie umanist-iîuministă. El susţine 
că este de datoria oamenilor să exa min eze cu grijă învăţăturile, „nu să le înghită 
orbeşte, cu o încredere absolută” 52 , ci să gândească şi să acţioneze prin ei înşişi. 

în opoziţie cu ineismul, Locke nu admite ca înnăscute decât fa¬ 
cultăţile cunoaşterii, nu şi rezultatele ei. Facultăţile cognitive sunt 
„naturale”, iar legile (principiile, regulile, ideile generale) pe care le 
elaborează sunt „pozitive”, adică dobândite de om şi promulgate de către 
societate. Totodată, el afirmă că există şi legi „naturale”, dar nu 
„înnăscute”. Legile naturale constituie ordinea dată oamenilor de la 
natură, care nu este conştientizată de la început de către ei, adică nu este 
înscrisă în mintea lor de la naştere, dar pe care ei o pot cunoaşte şi 
exprima în legile lor pozitive. Aşa-zisele legi înnăscute ar însemna „ceva 
întipărit în mintea noastră chiar de la origine” 53 , ceea ce Locke respinge. 

Dacă prin contestarea legilor înnăscute Locke refuză justificarea 
împărţirii feudale a oamenilor în aleşi şi subordonaţi, prin susţinerea 
existenţei legilor naturale şi a posibilităţii cunoaşterii lor cu ajutorul 
facultăţilor noastre naturale, el ne apare ca unul din precursorii 
„dreptului natural”, teorie care se va dezvolta mai ales în secolul al 
XVIII-lea, înaintea revoluţiei burgheze din Franţa, şi care va proclama 
dreptul tuturor la libertate şi egalitate. 

împotriva teoriei ideilor înnăscute, Locke va aduce două 
importante argumente de ordin teoretic, şi anume: a. ideile complexe 
(principiile) nu pot fi înnăscute dacă ideile simple din care se compun 
nu sunt înnăscute, deoarece compusul nu poate fi anterior compo¬ 
nentelor sale; b. ideile simple nu pot fi înnăscute dacă nu prezintă 
particularităţile pe care ar trebui să le aibă ideile înnăscute: caracter 
universal, claritate, univocitate etc. 

în consecinţă, argumentele prin care Locke combate doctrina 
ideilor înnăscute presupun, pe de o parte, demonstraţia logică (utili¬ 
zată, de regulă, pentru a descompune ideile socotite originare în alte 
idei, mai simple), iar pe de altă parte, observaţiile şi informaţiile cu 
caracter foarte divers (de psihogenetică la a cărei întemeiere contribuie 
el însuşi, de psihopatologie, de etnografie etc.), care denotă că ideile 
socotite înnăscute nu există la copii, la idioţi, la sălbateci şi analfabeţi, 


52 Ibidem, p. 73. 

53 Ibidem, p. 48. 

deşi aceştia au mintea cea mai puţin alterată de obiceiuri, de opinii, de 
instrucţie şi educaţie, că aceste idei nu aparţin oricărui popor, oricărei 
categorii sociale, oricărei epoci, că ele nu prezintă claritate, 
univocitate etc. Totodată, Locke argumentează că nici asentimentul 
universal acordat la maturitate unor principii nu poate constitui o 
dovadă a ineităţii acestora, din moment ce ele pot fi dobândite prin 
exerciţiul facultăţilor cognitive. Unanimitatea denotă mai curând 
faptul că, în copilărie, oamenii sunt obligaţi să accepte diferite reguli 
şi prejudecăţi, iar la maturitate ei nu-şi mai amintesc de experienţa 
primelor cunoştinţe, socotindu-le înnăscute. 

Antiineist, Locke analizează principiile logice, matematice, 
etice, religioase şi filosofice. Pentru a infirma aşa-zisul lor caracter 
infuz, pe lângă descompunerea lor logică în ideile componente şi 
negarea argumentată a presupuselor particularităţi ale acestora, el le 
relevă şi originile empirice. 

El argumentează că principiul logic al contradicţiei (Imposibile 
est idem esse, et non esse) nu este înnăscut pentru că presupune prin¬ 
cipiul identităţii („Orice este este”) şi imposibilităţii, care nu sunt 
înnăscute, originare. Dimpotrivă. Mai înainte de „identitate” şi de 
„imposibilitate” (ca şi de principiul logic al contradicţiei), copilul are ideea 
de „alb sau negru”, de „dulce sau amar” (el ştie că sânul frecat cu pelin nu 
are acelaşi gust ca mai înainte), după cum, anterior oricărui principiu, el 
ştie să-şi deosebească mama de un străin, sau doica de pisică. Apoi, 
ideea identităţii nu prezintă nici univocitate, accepţia dată identităţii 
omului presupunând fie identitatea sufletului (ca la pitagoricieni), fie, 
cum presupune Locke însuşi, unitatea sufletului cu trupul. 

Locke demonstrează că nici principiile matematice (cum ar fi 
cele referitoare la relaţiile dintre numere sau principiul „întregul este 
mai mare ca partea”) nu sunt originare, deoarece ele se descompun în 
alte idei, mai simple. De pildă, propoziţia „3+4=7” presupune 
cunoştinţa numerelor naturale de la 1 la 7, precum şi ideea egalităţii, 
după cum principiul „întregul este mai mare ca partea” implică ideile 
de „număr” şi de „figură”. Locke conclude că adevărul principiilor 
matematice referitoare la numere (deci şi adevărul ideii de număr şi 
ideii egalităţii) este dobândit de om „pe aceleaşi temelii şi pe aceleaşi 
căi pe care ştia mai înainte că o nuia şi o cireaşă nu sunt acelaşi lucru; 
şi, de asemenea, pe aceleaşi temeiuri pe care poate ajunge să ştie mai 
târziu că „este imposibil” ca acelaşi lucru să fie şi totodată să nu fie” 54 . 


54 Ibidem, p. 27. 

Rezultă că, după Locke, şi principiile matematice presupun, prin 
componentele lor, o sorginte empirică. Totodată, el lasă să se înţeleagă 
că principiile matematice se fundamentează şi pe legile logice care se 
degajă din cunoştinţele matematice „clare” şi „distincte”. Ca atare, 
principiile matematice nu sunt înnăscute şi pentru că legile logice nu 
sunt înnăscute. 

Locke conclude că dacă cele două mari principii logice (identitatea şi 
contradicţia) nu sunt înnăscute, atunci „despre nici o altă maximă 
speculativă nu se poate susţine cu mai multă îndreptăţire că este înnăscută” 55 . 

Despre principiile practice (morale), fie în forma lor imperativă 
(„Părinţi, ocrotiţi-vă copiii!”), fie în cea indicativă („Părinţii sunt 
datori să-şi ocrotească copiii”) 56 , Locke susţine că nu sunt înnăscute, 
pe de o parte, pentru că nici o datorie morală nu se poate concepe fără 
o lege şi nici o lege fără un legiuitor sau fără răsplată şi pedeapsă. Sau, 
având în vedere morala religioasă, el adaugă că nici un principiu mo¬ 
ral nu este înnăscut, dacă nu sunt înnăscute şi „ideile de Dumnezeu, de 
lege, de obligativitate, de pedeapsă şi viaţă viitoare” 57 . Or, va argu¬ 
menta el, ideea de Dumnezeu nu este înnăscută. Pe de altă parte, împotriva 
tezei că maximele morale ar fi înnăscute, el invocă mai ales faptul că „nu 
există vreun principiu moral cu care toţi oamenii să fie de acord” 58 . 

O atenţie deosebită acordă Locke infirmării aşa-zisului caracter 
infiiz al ideii de „Dumnezeu”. El arată că noţiunea respectivă este ea 
însăşi compusă întrucât presupune „o fiinţă superioară, puternică, 
înţeleaptă şi invizibilă”. Or, ideile despre atributele amintite sunt 
dobândite. De pildă, oamenii „capătă prin cuvinte noţiunea de 
perfecţie, de mărire sau de ceva extraordinar” 59 . Locke lasă să se 
înţeleagă că aceste noţiuni s-ar forma ele însele pe cale empirică, prin 
contactul cu „operele creaţiei” (lucrurile naturale), care ar vădi semne 
ale înţelepciunii şi puterii extraordinare, şi, totodată, pe cale raţională, 
meditând la „cauzele lucrurilor”, la originea lor. El adaugă că noţiunea 
de „Dumnezeu” presupune^ şi sentimentul de teamă, „frica de o putere 
absolută şi irezistibilă”. în plus, noţiunea de Dumnezeu nu este 
înnăscută pentru că nu este nici universală (neexistând la copii, la săl¬ 
batici, la unele popoare civilizate, la atei), nici univocă (fiind diferită 


55 Ibidem , p. 37. 

56 Ibidem, p. 46. 
87 Ibidem, p. 47. 

58 Ibidem, p. 38. 

59 Ibidem, p. 63. 

la politeişti şi monteişti, la evrei, creştini şi mahomedani, sau chiar la 
oamenii din aceeaşi ţară, în funcţie de opiniile şi ideile dascălilor). 

în fine, Locke respinge, pe drept cuvânt, presupoziţia că ideea de 
substanţă ar fi înnăscută, dar cu ajutorul argumentului discutabil 
conform căruia noţiunea de substanţă n-ar prezenta claritate şi 
distincţie întrucât ar presupune existenţa unui substrat necunoscut. 

III. 4. Limbajul - parte a procesului cognitiv 

Surprinzând faptul că „există o legătură aşa de strânsă între idei 
şi cuvinte”, între „ideile noastre abstracte şi termenii generali”, 
J.Locke consideră că nu s-ar putea vorbi limpede şi distinct despre cu¬ 
noaştere „tară să examinăm mai întâi natura, întrebuinţarea şi sem¬ 
nificaţia limbajului” 60 . Cuvintele se sinteză între intelect şi adevărul de 
cercetat. De aceea, analiza cuvintelor, a forţei şi semnificaţiei lor, ne 
ajută să clarificăm nu atât geneza ideilor, ale căror izvoare se află în 
lucrurile înseşi, cât „întinderea şi certitudinea cunoaşterii noastre” 61 . 

într-adevăr, pentru a putea fi analizată ca adevărată sau falsă, o 
cunoştinţă trebuie să fie mai întâi corect formulată. Descartes ajunsese 
chiar să reducă adevărul cunoştinţelor la claritatea şi distincţia îor. Dar 
el nu mutase problema evidenţei pe terenul analizei limbajului. John 
Locke este ceî care poate fi socotit ca iniţiatorul analizei semiotice ca 
parte a gnoseologiei. 

J.Locke distinge între sunetele articulate care nu semnifică vreo 
idee şi sunetele articulate folosite de om ca „semne ale ideilor din 
mintea sa” 62 . Plecând de aici, el operează o distincţie fundamentală în 
teoria limbajului, aceea dintre semn şi semnificaţie. Semnul (privit mai 
ales ca sunet articulat) va fi considerat, de regulă, ca purtătorul unei 
idei. Prin semnificaţie, el înţelege tocmai ideea exprimată de semn. 
„Pentru cel ce se foloseşte de cuvinte, acestea sunt semnele sensibile 
ale ideilor sale” 63 . Uneori, Locke afirmă că există şi semne sau cuvinte 
fără semnificaţie. în acest caz, ele se reduc la simplele sonuri. 

Fiind, de regulă, semnificante, semnele, arată el, se comportă 
asemănător ideilor semnificate. Şi anume, cele mai multe idei fiind 
generale, şi „cea mai mare parte dintre cuvinte au înţeles general” 64 . 
Apoi, aşa cum ideile generale provin din cele sensibile, tot aşa şi 


60 Ibidem, voi. 1, p. 389. 

61 Ibidem, voi. 2, p. 95. 
6 ~ Ibidem, p. 7. 

63 Ibidem, p. 10. 

64 Ibidem, p. 14. 

„cuvintele” (generale) „derivă din ceea ce semnifică idei sensibile” 65 , 
adică se formează prin faptul că denumirile particulare sunt 
transformate în denumiri generale. 

In legătură cu solidaritatea dintre semn (cuvânt ) şi semnificaţie 
(idee), Locke mai observă că, pentru vorbitor, un anumit cuvânt este 
semnul sensibil al unei anumite idei din mintea acestuia, dar este 
presupus ca semn şi pentru ideea similară din mintea ascultătorului. 
Locke adaugă că oamenii presupun totodată că semnele lor semnifică 
nu numai ideile lor, ci şi lucrurile reale. 

Dat fiind că cele mai multe idei sunt generale, Locke acordă o aten¬ 
ţie deosebită denumirilor generale. El arată că un semn general semnifică 
o idee generală, iar, prin intermediul acesteia, o specie de lucruri. 

Dar problema concordanţei dintre denumirile semnificante şi 
lucruri îl obligă pe filosof să se ocupe în prealabil de clarificarea 
denumirilor şi să precizeze modul în care ele sunt definite. Locke 
aduce unele contribuţii esenţiale privind termenii definibili şi pe cei 
indefinibili, precum şi tipurile de definiţii. 

El pleacă de la accepţia obişnuită după care definiţia înseamnă 
„a arăta înţelesul unui cuvânt prin alţi câţiva termeni care nu sunt 
sinonimi” şi care, deci, semnifică idei diferite. 

Invocând mai multe argumente, el arată că ideile simple nu se 
pot defini. în esenţă, „motivul este că diverşii termeni ai unei definiţii 
semnifică diverse idei, când însă sunt luaţi toţi împreună nu pot în nici 
un chip să reprezinte o idee care nu este deloc compusă” 66 . O anumită 
idee simplă (gustul ananasului) poate fi evocată de alte denumiri 
cunoscute despre idei simple similare. „Dar aceasta nu înseamnă că ni 
se dă acea idee prin definiţie, înseamnă numai a isca în noi alte idei 
simple prin denumirile lor cunoscute de noi” 67 . Totuşi, sinonimia este 
deosebit de importantă. Astfel, neputând fi definite, ideile simple nu 
pot fi clarificate decât „prin termeni sinoni mi sau arătând obiectul” 68 , 
adică înfăţişând simţurilor obiectul care poate să producă respectiva idee. 

în schimb, ideile complexe pot fi definite deoarece, fiind 
alcătuite din mai multe idei simple, denumirile lor pot fi înţelese prin 
cuvintele care semnifică respectivele idei simple. Pentru a fi inte¬ 
ligibilă, definiţia, adaugă Locke, trebuie să respecte şi „condiţia ca nici 


65 Ibidem, p. 8. 

66 Ibidem, p. 27. 
61 Ibidem, p. 30. 
68 Ibidem, p. 122. 

un termen al definiţiei să nu reprezinte vreuna din acele idei simple pe 
care cel căruia i se dă explicaţia nu le-a avut niciodată în minte” 6 . 

In ce priveşte felul în care pot fi definite denumirile ideilor 
complexe (modurile şi substanţele), Locke consideră că regula clasică, 
utilizată şi de scolastică, după care noţiunea se defineşte prin genul 
proxim şi diferenţa specifică nu exprimă întotdeauna cel mai fidel nici 
conţinutul ideilor complexe de definit, nici însuşirile realităţii repre¬ 
zentate de ideile respective. Conţinutul unei idei complexe nu este 
lămurit suficient prin genul ei proxim şi diferenţa specifică pentru că 
cel puţin ideea generică este la rândul ei complexă şi ar trebui să fie 
clarificată prin ideile componente. Definiţia prin gen proxim şi 
diferenţă specifică s-ar folosi mai mult pentru a evita o enumerare 
completă. In consecinţă, Locke susţine că „cea mai bună definiţie este să enu- 
meri acele idei simple care sunt reunite în semnificaţia termenului definit” 70 . 

Este evident că tipurile de definiţii amintite sunt descrise şi 
evaluate de Locke în strânsă legătură cu consideraţiile sale despre 
esenţa lumii de cunoscut. Preferinţa lui pentru definirea prin enu¬ 
merare corespunde concepţiei sale după care lucrurile, fie naturale, fie 
artificiale, prezintă sau pot prezenta în mod evident doar diversele lor 
calităţi sensibile, nu şi esenţele specifice şi generice sub care ar fi rân¬ 
duite, iar ideile morale nu reflectă atât acţiuni reale, efective, cât 
atitudini posibile. 

In problema raportului dintre denumirile semnificante şi lucruri, 
plecând de la clivajul dintre realitatea exterioară şi ideile privitoare la 
specii şi genuri, Locke distinge între esenţele reale şi esenţele 
nominale. Esenţa reală este denumită de el ca „existenţa oricărui lucru 
prin care el este ceea ce este” sau ca „adevărata alcătuire interioară a 
lucrurilor... de care depind calităţile ce pot fi descoperite în ele” 71 . 
Esenţele nominale sunt identificate de el cu înseşi ideile care exprimă 
proprietăţile speciilor şi genurilor. în ce priveşte raportul dintre cele 
două ipostaze ale esenţei, Locke susţine că „esenţa reală şi nominală 
sunt acelaşi lucru în ideile simple şi în moduri şi lucruri diferite în 
substanţe ”. Şi anume, deoarece coincid cu calităţile pe care le 
exprimă, ideile simple sunt tot ceea ce sunt (esenţe reale) prin această 
coincidenţă. La fel, modurile mixte semnifică esenţele reale ale 
speciilor lor, deoarece, exprimând acţiuni posibile, gândite de minte, 


69 Ibidem, p. 31. 

70 Ibidem, p. 18. 

71 Ibidem, p. 22. 

72 Ibidem, p. 23. 


71 


Universitatea Spiru Haret 



iar nu fapte existente în mod efectiv, ideea acestor moduri „este tot 
ceea ce voise mintea să exprime prin ea” 73 . în schimb, denumirile 
(ideile) substanţelor (corporale, de pildă), care exprimă o serie de 
calităţi şi presupun existenţa unui substrat imperceptibil al acestora, nu 
mai coincid cu realităţile la care se referă. 

Prin distincţia dintre esenţele reale şi esenţele nominale, Locke 
considera că ideile nu exprimă speciile şi genurile reale aşa cum există 
în realitate, ci aşa cum sunt ele delimitate de intelect. Din realitate, 
ideile ar exprima numai diferitele ei calităţi. 

Semnificând idei şi reprezentând lucruri, limbajul, observă 
Locke, nu şi-ar îndeplini funcţiile de comunicare şi de cunoaştere dacă 
expresiile (cuvintele) ar fi utilizate abuziv, adică incorect. El distinge 
ca principale abuzuri: a. utilizarea cuvintelor fără semnificaţie, 
b. folosirea cuvintelor cu semnificaţie ambiguă sau c. cu semnificaţie 
nesigură (uneori cu o semnificaţie, alteori cu alta), precum şi 
d. întrebuinţarea cuvintelor (şi ideilor) referitoare la lucruri, dar ne¬ 
conforme cu lucrurile (cum ar fi noţiunile scolastice de „forme subs¬ 
tanţiale”, „suflete vegetative”, „oroare de vid” etc.). Recuzând tipurile 
de erori amintite, Locke vizează critic nu numai limbajul obişnuit, ci 
şi, mai ales, terminologia scolastică şi a diferitelor „secte filosofice”.^ 

Totodată, Locke urmăreşte şi remedierea erorilor respective. în 
funcţie de diferitele tipuri de erori, principalele remedii propuse de el 
sunt următoarele: a. ne folosirea nici unui cuvânt fără semnificaţia sa, 
b. ideile simple să fie clare şi distincte, iar cele complexe să fie 
„determinate”, adică să constituie o înmănunchiere exactă de idei 
simple, c. statornicia semnificaţiilor (corelativ cu folosirea termenilor 
„potriviţi”, adică, pe cât posibil, cu semnificaţia din limbajul comun, 
şi precizarea înţelesului termenilor în cazul în care li se conferă un 
sens nou), d. denumirile substanţelor să fie conforme cu lucrurile. 

Locke este conştient că nu este posibilă „reformarea perfectă a 
limbajelor din lume”, astfel încât toţi oamenii „să se folosească 
statornic de cuvintele lor în acelaşi sens şi numai pentru idei 
determinate şi uniforme”, deoarece ar în s e mn a ca oamenii să fie „sau 
foarte învăţaţi sau foarte tăcuţi” 74 . Dar el conştientizează la fel de bine 
necesitatea acestei reformări pentru filosofie. Prin remedierea erorilor 
de limbaj, el intenţionează, în fond, odată înlăturată terminologia 
scolastică şi speculativă, o reconstrucţie a limbajului filosofic în acord 
cu exigenţele corectitudinii formale şi datele experienţei. Numai în 


7j Ibidem, p. 42. 
74 Ibidem, p. 116. 

acest fel limbajul poate fi pregătit pentru supunerea lui la importanta 
probă a adevărului. 

III. 5. Adevărul noţional şi adevărul judicativ 
(nominal sau real) 

In definirea adevărului, Locke pleacă de la accepţia aristo- 
teliciană, prezentă şi în scolastică, după care adevărul apare la nivelul 
judecăţilor, iar nu al noţiunilor. In măsura în care ideile, fie simple, fie 
complexe, se prezintă sub formă noţională, ele nu sunt nici adevărate, 
nici false. în schimb, dacă se raportează la ceva din exterior, ideile pot 
fi adevărate sau false pentru că, într-o asemenea raportare, se pre¬ 
supune că ideea este conformă sau nu cu acel ceva la care se rapor¬ 
tează, iar această presupunere înseamnă tocmai o judecată, o afirmaţie 
sau o negaţie. Aşadar, Locke susţine că adevărul poate fi definit şi ca 
atribut al ideilor (noţiunilor), dar raportate la ceva din exterior. Locke 
observă că, de obicei, oamenii îşi raportează ideile lor fie la ideile 
altor oameni, desemnate prin aceleaşi denumiri, fie la realitatea exte¬ 
rioară., privită sau ca existenţă, sau ca esenţă. 

în primul caz, al raportării unei idei la altele, o idee de o anumită 
denumire va fi adevărată dacă se potriveşte cu ideile celorlalţi 
desemnate prin aceeaşi denumire. Mai exact, ideea va fi adevărată 
dacă se potriveşte sensului propriu al denumirii respective (şi care se 
prezintă ca un consens). în amintita accepţie, mai apte de adevăr sunt 
ideile simple, precum şi ideile complexe de substanţe, deoarece 
oamenii le formează prin perceperea aceloraşi calităţi sensibile. în 
schimb, vor fi mai expuse neadevărului ideile complexe de moduri, 
deoarece, nemaifiind formate prin observarea faptelor, ci drept 
combinaţii voite, ele prezintă mai lesne deosebiri de la om la om. 

Apreciez că definirea unei anumite idei (noţiuni) ca adevărată 
prin concordanţă cu ideile celorlalţi oameni ataşate aceleiaşi denumiri 
este valabilă, dar nu şi suficientă. Este valabilă, întrucât are menirea 
de a elimina notele de subiectivism, de arbitrar şi de a degaja 
consensul sau sensul propriu al termenilor noţionali, iar veridicitatea 
presupune ca ideea (noţiunea) veridică să aibă o semnificaţie cât mai 
obiectivă. Nu este însă şi suficientă pentru că adevărul propriu-zis 
presupune nu numai stabilirea sensului propriu, ci şi conformitatea 
acestuia cu obiectul de cunoscut. 

în al doilea caz, al raportării la lumea externă, ideile simple nu 
pot să fie neadevărate pentru că sunt percepţii produse de înseşi 
obiectele externe şi, deci, corespund fie puterii lucrurilor exterioare de 
a le produce în noi, fie unor calităţi exact asemănătoare existente în 
lucruri. Ideile complexe de substanţe pot fi adevărate sau neadevărate, 

pentru că sunt concepute ca expresii ale combinaţiei de calităţi 
existente în lucruri. Şi anume, ele sunt adevărate când unifică laolaltă 
idei simple aşa cum sunt îmbinate în lucruri calităţile pe care le 
exprimă, iar false - dacă asociaţia ideilor simple nu corespunde 
reunirii existente în mod real (ex. „centaur”) sau dacă sunt incomplete. 
Dacă sunt considerate ca reprezentări ale unei esenţe reale (ale unui 
model sau arhetip), ideile de substanţă ar fi neadevărate întrucât ele 
n-ar reprezenta decât proprietăţile care decurg din respectiva esenţă. 
Ideile complexe de moduri nu pot fi adevărate sau neadevărate pentru 
că, fiind combinaţii voite, ele nu se raportează la vreun model existent 
şi făurit de natură. 

Definind veridicitatea ideilor (noţiunilor) şi prin concordanţa cu 
lumea externă, Locke reia, de fapt, din perspectiva adevărului, 
consideraţiile sale privind originarea nemijlocită a ideilor simple în 
experienţă şi puterea minţii de a elabora idei complexe, fie în 
concordanţă cu aspectele fenomenale ale lucrurilor exterioare, fie 
independent de acestea. Se reiterează, şi din această perspectivă, că 
ideile complexe n-ar exprima însăşi esenţa reală a lucrurilor, întrucât 
aceasta ar rămâne ascunsă, imperceptibilă. 

După cum susţine Locke însuşi, mai propriu ar fi însă ca ideile 
să fie apreciate ca exacte sau inexacte şi numai propoziţiile despre ele 
- ca adevărate sau false. In acest sens şi având în vedere că judecăţile 
sunt un fel de semne ale lucrurilor, iar cuvintele - semnele judecăţilor, 
adevărul înseamnă unirea sau despărţirea se mn elor („fie idei, fie cu¬ 
vinte din care alcătuim propoziţii fie mintale, fie verbale”) „după cum 
lucrurile semnificate de ele se acordă sau nu se acordă unul cu altul” 75 . 

Este de observat că definiţia aristoteliciană a adevărului anga¬ 
jează sau poate angaja la J.Locke şi planul limbajului. 

In cazul în care se face abstracţie de limbaj, adevărul (mintal) 
constă în împreunarea sau despărţirea ideilor din intelectul nostru în 
funcţie de acordul sau, respectiv, dezacordul lor. 

în cazul în care se consideră şi cuvintele, adevărul poate fi pur 
nominal şi neînsemnat, sau real şi instructiv. Adevărul pur nominal 
(verbal) constă în „afirmarea sau negarea cuvintelor unele prin altele, 
după cum ideile pe care le semnifică se acordă sau nu se acordă. 76 EÎ 
este pur nominal întrucât nu priveşte decât raportul dintre cuvinte şi 
idei, indiferent dacă aceste idei sunt himerice, sau reprezintă ceva real. 
Este neinstructiv pentru că nu spune nimic despre cunoaşterea lumii 


73 John Locke, op. cit., voi. 1, p. 377, voi. 2, p. 183. 
76 Ibidem, voi. 2, p. 185. 

reale, exterioare. Adevărul verbal real şi instructiv vizează conformitatea 
dintre idei şi lucruri, distingând astfel cunoaşterea reală de cea imaginară. 

Prin teza adevărului pur nominal, J.Locke pune, de fapt, 
problema corectitudinii formulărilor, a afirmaţiilor şi negaţiilor, în 
raport cu ideile pe care le vehiculează. Astfel, să zicem, afirmaţia 
„Roşul este albastru” nu este corectă pentru că afirmarea cuvântului 
„albastru” despre cuvântul „roşu” nu corespunde raportului de sens 
dintre cei doi termeni. Este evident că adevărul nominal îl presupune 
pe cel mintal. De altfel, Locke consideră că, în realitate, conţinutul 
ideatic, mintal nici nu poate fi disociat de învelişul verbal. 

Adevărul real se aseamănă cu cel nominal, dar se deosebeşte 
prin faptul că acordul sau dezacordul ideilor este raportat şi la lumea 
externă. Astfel, judecăţile adevărate trebuie să fie nu numai corect 
formulate, ci şi concordante realităţii. 

Locke consideră că propoziţiile universale ar exprima un adevăr 
real dacă ar reda nu simpla existenţă, ci însăşi esenţa speciei 
desemnate. Or, în spirit empirist, el neagă această posibilitate. De fapt, 
el reiterează viziunea sa analitică asupra cunoaşterii, căreia îi 
corespunde concepţia sa despre existenţa unor calităţi sensibile 
juxtapuse, iar nu tensionate de opoziţia determinărilor esenţiale şi fe¬ 
nomenale, generale şi individuale. Ce-i drept, el admite şi inducţia 
care şi-ar putea croi drum spre general şi esenţial, dar, în spirit 
empirist, consideră că inducţia operează cu un fel de ghicire sau cu 
simpla opinie, (iar nu cu certitudinea dată de trecerile graduale şi riguroase, 
dar ignorate de Locke, de la particular şi fenomenal la general şi esenţial). 

Negând certitudinea majorităţii propoziţiilor generale despre 
lumea externă, Locke ajunge să admită ca certă doar cunoaşterea 
acordului sau dezacordului dintre idei. Adevărul general ar fi posibil 
ca adevăr nominal, prin afirmarea sau negarea denumirilor potrivit 
acestui acord sau dezacord al ideilor. Dintre propoziţiile generale 
despre lumea externă, ar putea căpăta certitudine numai cele care 
cuprind un adevăr nominal. 

Este important de reţinut şi faptul că Locke arată că propoziţiile 
logice evidente (fie ele de identitate, fie de afirmare a genului despre 
specie, sau a ideii simple despre compusul în care se include) sunt 
neinstructive , neoferind un spor de cunoaştere. Propoziţiile care 
marchează un progres cognitiv sunt cele de experienţă. Prin distincţia 
dintre propoziţiile neinstructive şi cele instructive , Locke prefigurează 
diferenţierea operată de Kant între judecăţile analitice şi cele sintetice. 

III. 6. Treptele certitudinii sau criteriul veridicităţii 

Pentru a stabili treptele certitudinii, Locke are în vedere faptul că 
adevărurile de certificat sunt fie acorduri între idei, fie acorduri între 
idei şi realitatea externă. Primele sunt certificate de către gândire, şi 
anume de către gândirea intuitivă şi analitică. Despre celelalte, întrucât 
privesc nu numai existenţa exterioară, ci şi existenţa interioară, sau 
chiar existenţa imperceptibilă, Locke conclude că ele se obţin şi se 
certifică fie prin senzaţie (care ne dă cunoaşterea lucrurilor externe), 
fie prin intuiţie (care este un fel de reflecţie şi oferă cunoaşterea 
propriei existenţe), fie prin deducţie (care ar oferi cunoaşterea 
existenţei lui Dumnezeu). Locke conferă o certitudine absolută doar 
celor două modalităţi propriu-zis intelectuale: intuiţia şi deducţia. în 
ce priveşte senzaţia, „cu toate că nu este în întregime tot atât de 
sigură... este totuşi o încredinţare care merită numele de cunoaştere” şi 
„probează existenţa lucrurilor din afara noastră” 77 . 

Am zice că prin „treptele certitudinii”, care supraetajează intuiţia 
şi deducţia, Locke nu contrazice „originea ideilor”, pe care o centrează 
pe senzaţie, pentru că cele două explicaţii privesc planuri diferite ale 
cunoaşterii, iar exerciţiul intuiţiei şi deducţiei este considerat ca 
posibil pe aceeaşi bază a senzaţiei, prin care se obţin ideile simple, al 
căror acord urmează a fi sau intuit, sau parcurs deductiv. 


IV. PRINCIPIILE SOCIAL-POLITICE, PEDAGOGICE 
ŞI DE FILO SOFIA RELIGIEI 

IV. 1. Principiile social-politice 

în explicarea societăţii în ansamblu sau în diferitele ei compo¬ 
nente, Locke este iluminist şi contractualist. 

Prin contractualismul său, prin care susţine că dreptul natural şi 
egalitatea de la natură trebuie respectate de legile sociale, Locke 
promovează şi o atitudine politică avansată, o viziune laică asupra 
societăţii. Ce-i drept, el consideră contractul social mai puţin radical 
decât Hobbes, ca un acord încheiat nu între fiecare om cu fiecare om 
sau cu o adunare de oameni, ci între particulari şi monarh. Dar, pro- 
nunţându-se pentru o monarhie constituţională, punctul său de vedere 
rămâne liberal, progresist, întrucât susţine că monarhia trebuie con¬ 
trolată de către burghezia care, pe atunci, era purtătoarea progresului 


77 Ibidem, p. 241. 

social. Concret, el a susţinut separarea puterii legislative (deţinută de 
parlamentul cu majoritate burgheză) de puterea executivă (deţinută de 
rege) şi a fost adeptul controlului exercitat de puterea legislativă. Pen¬ 
tru încărcătura revoluţionară a concepţiei sale, este semnificativ faptul 
că, în Anglia timpului său, tratatele sale despre guvernarea statală au şi 
fost considerate ca un manifest al liberalismului burghez. La fel de 
grăitor este şi faptul că „luptătorii pentru independenţa coloniilor ame¬ 
ricane au primit aceste tratate cu entuziasm, deoarece au văzut în ele 
programul luptei lor împotriva despotismului politic şi subjugării na¬ 
ţionale” 78 . în fine, după cum apreciază Dan Bădărău, „teoria burgheză 
a separării puterilor este luată de către Montesquieu de la Locke şi stă 
la baza politicii burgheze din timpul revoluţiei franceze de la 1789” 79 . 

Aşadar, deşi Locke a fost „fiul compromisului de clasă de la 
1688”, cum l-a denumit Engels, să nu uităm că el a fost un fiu de 
burghez al respectivului compromis, astfel încât contractualismul său 
păstrează un caracter de stânga. 

IV. 2. Principiile pedagogice 

în acelaşi spirit ilu min i s t înrădăcinat în natură şi adecvat cerinţelor 
progresului social, îşi dezvoltă Locke şi principiile lui pedagogice. Plecând 
de la ideea egalităţii naturale a tuturor oamenilor, a î nz estrării lor naturale 
cu facultatea de a raţiona, precum şi cu diferite aptitudini, el formulează 
principiul pedagogic după care toţi oamenii pot fi educaţi şi instruiţi. De 
aici şi importanţa acordată de el educatorului şi mediului social, mai ales a 
celui familial. Principiul omului educabil este corelat cu principiul educării 
potrivit înzestrării naturale a copilului şi respectării drepturilor lui naturale, 
altfel spus cu principiul dezvoltării multilaterale, prin discipline ştiinţifice şi 
educaţie fizică. în procesul instructiv-educativ, accentul este pus pe 
educaţie, iar nu pe instrucţie, pe latura formativă, iar nu pe cea informativă, 
în acest scop, el se ridică împotriva constrângerii şi autorităţii, ca şi 
împotriva sancţiunilor corporale, pentru că „o disciplină de sclavi formează 
caractere de sclavi” 80 . în schimb, el propune cultivarea discernământului, 
metoda predării intuitive şi ridicarea de la faptele observaţionale la ideile 
teoretice. Totodată, este pentru stimulentele de ordin moral. Principiile lui 


7 * I.S.Narskii, Djon Lock glazami XX veka, în Filozofskie nauki, nr. 
2/1982, p. 132. 

79 Dan Bădărău, Studiu introductiv la Eseu asupra intelectului omenesc. 
Editura Ştiinţifică, Bucureşti, 1961, p. XVI. 

so John Locke, Câteva cugetări asupra educaţiei, Editura Didactică şi 
Pedagogică, Bucureşti, 1971, p. 28. 

pedagogice înnoitoare vor fi susţinute şi de Rousseau şi vor exercita o 
puternică influenţă şi asupra lui Pestalozzi şi Herbart. Dar, alături de 
principiile amintite, Locke susţine şi promovarea a două tipuri de 
învăţământ, pentru copiii săraci - în şcoli muncitoreşti, şi pentru copiii 
claselor avute - în familie, precum şi păstrarea educaţiei religioase. 

IV.3. Idei de filosofia religiei 

în concepţia sa despre religie, Locke este deist. Dar modul în care 
ajunge să-şi reprezinte existenţa Tui Dumnezeu nu are în el nimic religios. 
Astfel, respingând ineismul, considerând că nici ideea de Dumnezeu nu 
este înnăscută şi descifrându-i geneza în observaţiile şi meditaţia omului 
privind cauzalitatea şi ordinea din natură, el înţelege respectiva idee, aşa 
cum o concepuse şi Leibniz, ca desemnând existenţa unei cauze ultime a 
şirului cauzelor mecanice din natură. Pe de altă parte, încercând şi să 
„demonstreze” existenta lui Dumnezeu, el o face în genul utilizat de către 
Descartes în Discursul său. Şi anume, din existenţa subiectului cugetător, 
el deduce existenţa unei fiinţe eterne şi, de asemenea, cugetătoare, 
considerând că materia nu poate să gândească prin sine însăşi. De fapt, în 
ambele explicaţii, ideea existenţei lui Dumnezeu este o consecinţă tocmai 
a caracterului mecanicist al materialismului împărtăşit de John Locke. 
Mutând cauzarea oricărui lucru într-un alt lucru, exterior, mecanicismul 
implică, la limită, ideea unui prim impuls nematerial. La fel, reducând 
orice mişcare la schimbarea mecanică, adică la o modificare de formă şi 
volum, mecanicismul nu poate explica activitatea spirituală a omului prin 
cauze materiale, trebuind să recurgă la o „fiinţă cugetătoare 
supranaturală”. Dar Locke nu putea să gvite concluziile teiste în măsura în 
care nu putea să nu fie mecanicist. în plus, el considera că ideea de 
Dumnezeu ar fi necesară ca fundament al moralei. Oricum, el rupe cu 
concepţia biblică a unui Dumnezeu personal, construindu-1 cu mijloace 
raţionale ca spirit abstract şi contestandu-i intervenţia în lumea naturală 
desfăşurată în virtutea legilor ei mecanice, sau în ordinea umană 
particularizată prin pecetea raţiunii umane. 

V. CONCLUZII 

Din cele ce preced, rezultă că ontologia şi gnoseologia lui Locke sunt 
unitare şi interdependente. Există o corespondenţă între unitatea ontologică 
materie - spirit şi unitatea gnoseologică senzaţie - reflecţie - gândire; între 
accentul pe ceea ce este fenomenal şi cantitativ, repetitiv şi privilegierea 
subiectului perceptiv şi asociativ; între tendinţa de a considera calităţile 
ontice ca juxtapuse mecanic şi conceperea gândirii ca analitică. 

Deşi unitară, totuşi, datorită complexităţii sale, concepţia lui Locke a 
constituit punctul de plecare al unor gânditori opuşi: Berkeley şi Diderot. 

A.4. GEORGE BERKELEY (1685-1753) 


I. REPERE BIOBIBLIOGRAFICE 

George Berkeley s-a născut la 12 martie 1685 în localitatea 
Dysert, în comitatul Kilkenny din Irlanda, într-o familie engleză de 
origine nobilă, stabilită în Irlanda după Restauraţie. Tatăl său, adept al 
Stuarţilor, obţinuse în Irlanda un post de perceptor. 

Tânărul George a urmat, mai întâi, colegiul din Kilkenny, apoi 
între 1700 şi 1707 studiază la Dublin, la Universitatea sau Colegiul 
Trinity, unde ia cunoştinţă de fizica lui Newton şi de filosofia lui 
Locke. După absolvire, profesează la acelaşi Colegiu ca fellow şi tutor 
(profesor şi îndrumător). Predă teologia, greaca, ebraica. în 1709 e nu¬ 
mit diacon al capelei de la Trinity College, calitate în care va ţine predici. 

în această primă etapă a activităţii sale, Berkeley este foarte 
prolific şi din punct de vedere teoretic, ajungând să-şi cristalizeze şi 
propria concepţie filosofică. Debutează teoretic cu două lucrări de 
matematică, scrise în latină şi publicate anonim: în 1707: Aritmethica 
absque Algebra aut Euclid demonstrata şi Miscellanea Mathematica. 
Doi ani mai târziu, în 1709, când avea 24 de ani, publică lucrarea cu 
caracter filosofic şi psihologic Essay Towards a New Theory of Vision 
{Eseu despre o nouă teorie a viziunii ), în care consideră că intuiţia 
spaţiului se obţine nu pur şi simplu prin văz, ci prin senzaţii vizuale 
însoţite de senzaţii tactile, astfel că ideea abstractă despre un spaţiu în 
sine este lipsită de un corespondent sensibil imediat. După un an, în 
1710, la vârsta de 25 de ani, îşi publică principala sa lucrare filosofică 
A Treatise concerning the Principles of Human Knowledge (tradusă în 
română Principiile cunoaşterii omeneşti ), în care critică teoria 
abstracţiei şi noţiunea de materie, dar apără doctrina creştină despre un 
Spirit divin creator. După trei ani, în 1713, pleacă la Londra cu 
manuscrisul unei noi cărţi, pe care o publică în acelaşi an: Three 
Dialogues between Hylas and Philonous {Trei dialoguri între Hylas şi 
Philonous), în care rezumă şi expune într-o formă mai accesibilă ideile 
din lucrările sale din 1709 şi 1710. 

între 1713 şi 1714 Berkeley călătoreşte în Franţa şi Italia ca 
secretar al contelui de Peterborough, iar între 1715 şi 1720 îl însoţeşte 
în Europa pe Ashe, prilej cu care îl cunoaşte pe Malebranche. Ca rod 
al acestor ani în care s-a aflat mai mult timp în Franţa şi Italia a scris 

un Jurnal de călătorie în Italia, apărut postum, abia în 1781. în 1720, la 
Lyon, a scris în latină De motu (Despre mişcare), în care critică fizica lui 
Newton. 

La întoarcerea din Europa, a acceptat o funcţie ecleziastică în 
Irlanda, dar nu pentru mult timp. între 1728 şi 1731 se află la Rhode- 
Islande, în America, pentru a înfiinţa un coîegiu în care să formeze 
misionari americani pentru convertirea băştinaşilor la creştinism. Nu 
primeşte însă ajutorul financiar promis şi se întoarce în Anglia. Aici 
publică dialogul Alciphron, or the Minute Philosopher, în 1732, în 
care îi critică pe liber-cugetători, The Theory of Vision or Visual 
Language (Teoria viziunii sau limbajul vizual), în 1733 şi The Analist 
{Analistul), în 1734, în care relevă o serie de obscurităţi din domeniul 
matematicii şi al fizicii newtoniene. 

în 1734 Berkeley este numit episcop de Cloyne, în sudul 
Irlandei, unde s-a stabilit pentru aproape tot restul vieţii. în 1752 
pleacă împreună cu fiul său la Oxford, pentru ca acesta să-şi termine 
studiile, dar, fiind deja bolnav, se stinge din viaţă aici la 14 ianuarie 
1753. în perioada episcopală a mai publicat The Querist (Omul care se 
întreabă) şi Siris, a Chain of Philosophical Reflexions and Inquiries 
concerning the Virtues of Tar-Water (Siris, o serie de reflecţii 
filosofice şi informaţii privind virtuţile apei de gudron), 1744, care 
denotă un spirit mistic şi neoplatonician, precum şi o culegere de 
Scrieri diverse, în 1752. 


II. ONTOLOGIA 

II. 1. Dumnezeu ca spirit perceptiv 

Henri Bergson aprecia că filosofia lui Berkeley „se rezumă la 
patru teze fundamentale”, şi anume : 1) „materia este un ansamblu de 
idei”, 2) „ideile generale şi abstracte se reduc la cuvinte”; 3) „cea de-a 
treia propune realitatea spiritelor şi le caracterizează prin voinţă”; 4) 
„în sfârşit, ultima, ... propune existenţa lui Dumnezeu, bazându-se în 
principal pe considerarea materiei” 1 . Cele patru teze definesc, în 
ordinea amintită : 1) idealismul, 2) nominalismul, 3) spiritualismul şi 
voluntarismul, 4) teismul. Bergson argumenta că tezele respective se 
întrepătrund, fiecare putând fi derivată din celelalte. Dacă plecăm de 


1 Henri Bergson, Intuiţia filosofică, în antologia Filosofia contempo¬ 
rană, texte culese, traduse şi comentate de Alexandm Boboc şi Ioan N. 
Roşea, Editura Garamond, Bucureşti, f. an, p. 80 

la teza idealistă că lucrurile materiale sunt idei (sensibile), din ea 
derivăm teza nominalistă, căci, dacă admitem că lucrurile materiale 
sunt lipsite de un conţinut general, interior, conchidem că despre ele 
nu putem avea idei generale şi abstracte. La fel, din premisa că 
lucrurile sunt idei sensibile, deci obiecte pasive, derivăm şi concluzia 
că există Dumnezeu ca factor care determină schimbarea şi ordinea lu¬ 
crurilor pasive, precum şi consecinţa că sufletul nostru, în care 
Dumnezeu imprimă ideile, este ceva diferit de idei, deci este activ, vo¬ 
luntar. Acelaşi filosof era de părere că toate tezele fundamentale 
berkleyene derivă dintr-o intuiţie originară, care poate fi redată printr- 
o imagine sau prin mai multe imagini care să fie echivalente. Potrivit 
lui, intuiţia originară a filosofiei lui Berkley ar putea fi redată fie prin 
imaginea vizuală care ne prezintă „materia ca o peliculă subţire, trans¬ 
parentă, situată între om şi Dumnezeu”, fie prin imaginea auditivă, 
echivalentă, că „materia ar fi o limbă cu care Dumnezeu ne vorbeşte” 2 . 

In ce ne priveşte, observăm că ambele imagini propuse de 
Bergson corelează negarea de către Berkeley a materiei cu rolul 
absolut pe care îl atribuie lui Dumnezeu. De altfel, Bergson însuşi 
apreciază că „idealismul lui Berkeley nu este decât un aspect al teoriei 
care îl aşază pe Dumnezeu în spatele tuturor manifestărilor materiei” 3 . 
De aceea, ni se pare că, în cazul ontologiei berkeleyene, expunerea 
trebuie să plece de la ideea ei cea mai generală, ideea de Dumnezeu. 

Din punct de vedere general-ontologic, Berkeley este teist. El îl 
înţelege pe Dumnezeu ca spirit personal şi, ca atare, îl caracterizează 
prin cunoaştere, iubire, voinţă. Ca spirit cognitiv, îl înţelege prin 
analogie cu spiritul uman şi anume, ca spirit perceptiv-imaginativ, 
particularitate care, după cum vom vedea, se răsfrânge şi asupra lumii 
create. 

Berkeley susţine că Dumnezeu a creat două tipuri de realităţi: lu¬ 
crurile şi spiritele umane. Potrivit lui, lucrurile au fost create ca obiecte per¬ 
ceptibile, lipsite de substanţă şi de dinamism, iar spiritele - ca substanţe active. 

Totodată, Berkeley susţine că Dumnezeu a şi ordonat lumea 
creată conform voinţei sale, astfel că voinţa Creatorului constituie „le¬ 
gile naturii” 4 . Mai complet, el afirmă că Dumnezeu a introdus în natura fi¬ 
zică raporturi cauzale şi legice, iar în lumea spirituală anumite norme morale. 


2 Ibidem, p. 85 

3 Ibidem, p. 84. 

4 George Berkeley, Principiile cunoaşterii omeneşti, Ed. Agora, Iaşi, 
1995, § 32. în continuare, citatele din această lucrare vor fi redate în text prin 
menţionarea paragrafului. 


81 


Universitatea Spiru Haret 




în ce priveşte raportul dintre spiritul divin şi lumea creată, 
Berkeley susţine că Dumnezeu nu schimbă ordinea „prestabilită”. Deşi 
ar putea să modifice ordinea din natură şi, uneori, chiar ar produce 
miracole, totuşi Dumnezeu „preferă să convingă raţiunea noastră de 
atributele lui prin înfăptuiri naturale” {§ 63), armonioase. 

Faptul că „lucrurile îşi urmează cursul lor regulat” e o dovadă a 
înţelepciunii Creatorului (§ 57). Dar Dumnezeu se află în permanenţă 
în raport nemijlocit cu creaţia sa, căci, lipsite de consistenţă proprie, 
lucrurile naturale şi ordinea lor n-ar putea subzista dacă n-ar fi 
percepute în permanenţă de Dumnezeu, dacă ele n-ar fi percepţii ale 
spiritului divin (§ 3, § 6, § 48). Astfel, Berkeley înţelege universul 
material ca pe o creaţie continuă (§ 46). El consideră că Dumnezeu 
este prezent şi în spiritele umane, chiar dacă acestea sunt substanţe, 
pentru că, în măsura în care ele sunt şi pasive, Dumnezeu face ca 
îucrurile să acţioneze asupra laturii lor senzitive. 

Concepţia lui Berkeley despre raportul dintre Dumnezeu şi lume 
aminteşte de filosofiile religioase ale Orientului antic, în care 
Dumnezeu este singura realitate autentică, iar lumea - o iluzie. 

II. 2. Subiectivizarea calităţilor 

în acord cu concepţia sa despre un Dumnezeu perceptiv, care nu 
conferă lucrurilor nici un substrat material, ci le creează şi le menţine 
printr-o percepţie continuă, Berkeley susţine că lucrurile din natură se 
caracterizează numai prin însuşiri perceptibile. Dat fiind că însuşirile 
perceptibile sunt fenomenale (exterioare, de suprafaţă etc.), el con¬ 
chide că lucrurile sunt lipsite de calităţi esenţiale (interioare, profunde 
etc.) şi, cu atât mai mult, de un „substrat” aflat „în spatele” sau 
„dincolo” de aspectele perceptibile. Totodată, Berkeley susţine că 
într-un anumit obiect însuşirile (sau modurile) nu există „fiecare 
aparte prin sine şi izolat de celelalte”, ci „legate şi contopite” laolaltă 
(§ 7). De aici rezultă că însuşirile generale sunt indisolubil unite cu 
cele individuale. în acest sens, Berkeley afirmă că lucrurile „au ceva 
comun şi asemănător”, cum ar fi întinderea, dar, chiar în privinţa 
aspectului comun, au şi „altceva specific, şi anume cutare sau cutare 
formă sau mărime prin care se deosebesc unele de altele” (§ 8). 

Berkeley susţine că lucrurile se reduc nu numai la însuşirile lor 
perceptibile, ci şi la percepţiile (ideile) subiectului uman care exprimă 
aceste însuşiri. De aceea, el consideră că lucrurile sunt complexe de 
senzaţii (sau de idei). De exemplu, un măr nu rezidă în altceva decât în 
senzaţiile despre „o anumită culoare, un anumit gust şi miros, o figură 
consistentă” (§ 1). La fel, „un alt complex de idei constituie o piatră, 
un pom, o carte şi alte asemenea lucruri posibile” (§ 1). Dat fiind că 

percepţiile (ideile) există în suflet, rezultă că şi lucrurile există în 
suflet, adică există numai în relaţie cu faptul că sunt percepute. In 
acest sens, Berkeley afirmă : „Existenţa lor - esse - constă în a fi 
percepută - percipi - şi e imposibil ca ele să aibă o existenţă în afară 
de sufletele sau fiinţele cugetătoare care le percep” (§ 3). 

în legătură cu plasarea lucrurilor în subiect, s-a pus problema 
dacă Berkeley mai admite o existenţă a lucrurilor independentă de 
subiectul uman sau chiar, la limită, de propriul eu perceptiv. Dacă ar fi 
susţinut că existenţa lucrurilor depinde de propriul său eu perceptiv, ar 
fi ajuns la solipsism (solus = singur, ipse = însuşi), adică la punctul de 
vedere care afirmă că singura realitate autentică este aceea a propriului 
eu perceptiv. Berkeley evită însă solipsismul. El susţine că lucrurile 
există şi independent de propriul său eu perceptiv, dar există tot ca 
lucruri percepute, şi anume ca lucruri percepute de alte subiecte 
umane, sau, în ultimă instanţă, de Dumnezeu (§ 6). De exemplu, masa 
la care el scrie există şi dacă îşi părăseşte cabinetul şi n-o mai percepe, 
dar există în sensul că, dacă el ar fi în cameră, ar putea să o perceapă, 
sau în sensul că „un alt suflet oarecare o percepe actual” (§ 3), acest 
suflet fiind în permanenţă doar Dumnezeu. 

Aşadar, Berkeley operează o dublă reducţie : 1) mai întâi, reduce 
toate însuşirile lucrurilor la cele sensibile, perceptibile; 2) apoi, reduce 
însuşirile perceptibile la percepţiile (reprezentările, ideile) subiectului 
uman. Prin amintita dublă reducţie, el renunţă atât la ideea lui Locke 
despre existenţa materiei ca suport al însuşirilor lucrurilor, cât şi la 
teza aceluiaşi filosof despre existenţa unor calităţi primare, aflate în 
lucruri, şi consideră că toate calităţile lucrurilor sunt secundare, 
subiective, identice cu efectele produse de ele în subiectele umane, în 
subiectivitatea umană. 

Prin subiectivizarea lucrurilor şi punerea lor în dependenţă de 
subiect, Berkeley pune problema reală a distincţiei dintre lucru, ca 
fragment al realităţii care n-a intrat în sfera cunoaşterii (şi a practicii), 
şi obiect, ca lucru intrat în sfera cunoaşterii (şi a practicii). El remarcă 
judicios faptul că, pentru noi, lucrurile apar numai ca obiecte, sub 
forma cunoştinţelor despre ele. Dar Berkeley nu soluţionează corect 
raportul dintre lucru şi obiect, fiind tentat să suprime unul din cei doi 
termeni şi să dizolve lucrul în obiect. 

II. 3. Negarea materiei 

Considerând că lucrurile, ca percepţii, sunt direct şi permanent 
dependente de un spirit perceptiv, Berkeley conchide că ele sunt 
lipsite de materie ca suport necugetător. 

Critica materiei implică şi este implicată de critica mai multor 
teorii care admit existenţa materiei. 

In primul rând, Berkeley critică teoria ideilor ca imagini ale 
lucrurilor exterioare, care ar exista într-o substanţă necugetătoare. El 
obiectează logic că o idee nu poate să semene decât cu o altă idee, iar 
nu cu un lucru exterior. 

In al doilea rând, Berkeley supune criticii concepţia lui Locke 
despre existenţa unor calităţi primare - întinderea, figura, mişcarea - 
care ar exista în lucruri, într-un suport material. împotriva doctrinei 
calităţilor primare el aduce argumente de ordin empiric. Un prim 
argument este acela că şi însuşirile zise primare sunt perceptibile. Alt 
argument afirmă că însuşirile socotite primare nu există independent 
de cele secundare. De exemplu, întinderea e mare sau mică etc.; 
mişcarea e repede sau înceată etc. în fine, alt argument denotă că şi 
însuşirile primare sunt subiective. De exemplu, întinderea pare mai 
mare sau mai mică în funcţie de poziţia subiectului etc. 

In al treilea rând, Berkeley respinge însăşi noţiunea tradiţională 
de materie ca existenţă în genere (ceva existent în general), care 
susţine (suportă) extensiunea. El obiectează noţiunii respective lipsa 
unui sens precis, căci aceasta nu precizează nici ce se înţelege prin 
existent în general (ideea despre un existent în genere fiind ideea 
generală „cea mai inexplicabilă”), nici sensul termenului de „susţine” 
(„suportă”), care, evident, este altul decât cel literal,^ afirmat, de 
exemplu, despre stâlpii care suportă o clădire (§ 16-17). în plus, chiar 
dacă ar exista suporturi, adică substanţe solide, figurate şi mobile, nu 
le-am putea cunoaşte, căci prin simţuri nu le cunoaştem, iar prin ra¬ 
ţiune putem deduce existenţa unor corpuri externe „din ceea ce este 
perceput”, dar nu putem explica legătura dintre aceste lucruri şi ideile noastre, 
care pot fi produse şi fără să existe corpuri externe (de exemplu, în vis). 

Aşa cum s-a observat, Berkeley se confruntă aici cu o concepţie 
nedialectică asupra substanţei, care separă metafizic substanţa de 
calităţi. Dar, dacă s-ar înţelege că există o „unitate indisolubilă” între 
substanţă şi calităţi, atunci critica făcută de el ar rămâne „fără obiect” 5 . 

în al patrulea rând, Berkeley consideră că noţiunea de materie 
nu-i de nici un folos (§ 22), căci ea nu a generat decât controverse 
filosofice şi lipsă de religiozitate (§ 21). 

în ce priveşte controversele filosofice, el are în vedere faptul că 
ideea materiei ca substrat aflat „în spatele” calităţilor sensibile duce la 


5 Cornel Damian, George Berkeley, în voi. colectiv Istoria fdosofiei 
moderne şi contemporane, Ed. Academiei, Bucureşti, 1984, p. 461 

scepticism, la ruinarea încrederii în cunoaştere. Astfel, pe de o parte, 
se va conchide că se cunosc calităţile lucrurilor, dar nu se cunoaşte şi 
substratul lor. Pe de altă parte, se consideră că substratul reprezintă ve¬ 
ritabila realitate şi, prin urmare, se contestă veridicitatea cunoştinţelor 
despre însuşirile perceptibile, adică despre însăşi existenţa lucrului. în 
consecinţă, „eu mă pot îndoi de asemeni de propria mea existenţă, ca 
şi de existenţa acelor lucruri pe care le percep cu adevărat prin 
simţurile mele” (§ 88), Cât priveşte lipsa de religiozitate, Berkeley 
sesizează faptul că explicarea lucrurilor printr-o substanţă materială, 
inerentă lor poate să facă de prisos explicaţia religioasă. 

Respingând noţiunea de materie, Berkeley vrea să reabiliteze 
încrederea atât în cunoaştere, inclusiv în cunoaşterea filosofică, dar 
obţinută printr-o filosofie imaterialistă şi nominalistă, cât şi în religie, 
ceea ce denotă finalitatea teologică a întregului său demers filosofic. 

Răspunzând unor posibile obiecţii la principiile sale, Berkeley 
precizează că singura existenţă pe care o neagă este materia (Ş 35). 
Mai mult, adaugă că nu neagă nici măcar faptul că există o substanţă 
corporală (adică o materie, n. ns.), dacă „termenul de substanţă e luat 
în sensul obişnuit, pentru a se mn ifica o combinaţie de calităţi 
sensibile, cum sunt extensiunea, soliditatea, greutatea şi alte însuşiri 
asemănătoare” (§ 37). El suprimă termenul de substanţă doar în sens 
filosofic, „ca bază a accidentelor sau calităţilor în afară de minte” (§ 37). 

în acest context, Berkeley precizează că materia nu poate fi 
admisă nici în sensul de substanţă cu proprietăţi pozitive (extensiune, 
soliditate, figură, mobilitate) ce există în afară de suflet, sens pe care 
deja l-a respins, nici în înţelesul de substanţă fără proprietăţi pozitive, 
pentru că ceva fără însuşiri (fără moduri) echivalează cu nimicul 
(§ 68) şi nici, în fine, în sensul de ocazie necunoscută, folosită de 
Dumnezeu pentru a produce în noi idei, pentru că ocazia unui efect 
trebuie să fie ceva ce însoţeşte sau premerge efectul respectiv şi, deci, 
trebuie să fie ceva perceptibil, ceea ce contravine definiţiei materiei ca 
un ce necunoscut, imperceptibil (§ 69). 

în fond, argumentul principal prin care Berkeley respinge orice 
accepţie a materiei este acela că singura formă de existenţă a 
corpurilor ar fi existenţa perceptibilă, redată de el prin formula es.se is 
percipi. Odată admisă teza amintită, se conchide că noţiunea de 
materie conţine în sine o contrazicere, căci presupune să gândeşti că 
există o existenţă negândită (pentru că este nepercepută). Este de 
observat şi faptul că reducerea existenţei la existenţa percepută 
echivalează cu reducerea gândirii la activitatea de percepere. 

Infirmarea materiei atrage după sine şi negarea mişcării, a timpului şi 
a spaţiului ca atribute materiale şi subiectivizarea acestora. Spre deosebire 

de Newton, care clasifica cele trei însuşiri în absolute şi relative, Berkeley 
respinge caracterul lor absolut şi admite numai caracterul lor relativ. 

Referitor la mişcare, Berkeley constată că lucrurile se schimbă, 
că se succed, dar, întrucât consideră că sunt lipsite de inerenţă şi re¬ 
ductibile la percepţii, conchide că sunt inactive. Totodată, argu¬ 
mentează că noi nu percepem nici un fel de autodinamism în mani¬ 
festările sensibile ale lucrurilor şi că acestea, depinzând de spirit, 
conţin doar ce e perceput, nu şi ce percepe {§ 25). 

O dată cu mişcarea lăuntrică lucrurilor, Berkeley neagă şi 
cauzalitatea naturală, căci, dacă lucrurile care se conexează nu au pu¬ 
terea de a se schimba unele pe altele, ele fiind cauzate de Creator, re¬ 
zultă că înlănţuirile lor nu sunt cauzale, de la cauză la efect. Corelaţiile 
dintre lucruri ar fi similare celor lingvistice. In acest sens, numind 
lucrurile idei, Berkeley afirmă : „înlănţuirea ideilor nu implică ra¬ 
portul dintre cauză şi efect, ci numai raportul unui indiciu sau semn cu 
lucrul semnificat ” (§ 65). Aşadar, un lucru, socotit cauză, ar fi doar semn 
pentru alt lucru, presupus efect, dar care n-ar fi decât un lucru semnificat. 
Sau invers: un „efect” ar fi semn pentru o „cauză” care ar fi lucru semnificat. 

Totodată, Berkeley susţine, ca şi Leibniz, că legăturile dintre 
semne şi lucrurile semnificate ar fi conexiuni finaliste, prestabilite de 
Dumnezeu. în armonia prestabilită, fiecare lucru ar fi şi semn pentru 
alt lucru şi, în acelaşi timp, lucru semnificat de un altul. întrucât aceste 
conexiuni sunt uniforme, căci Dumnezeu le păstrează statornic, ele 
sunt legi ale naturii, pe baza cărora „putem deduce alte fenomene” 
(§ 107). Dar, încă o dată, Berkeley subliniază că regulile generale din 
natură (din care se deduc fenomene particulare) nu sunt cauze, ci sunt 
semne sau „limbajul Autorului” naturii, „prin care destăinuieşte 
privirilor noastre atributele sale şi ne dă direcţiunea cum să acţionăm 
pentru bunăstarea şi fericirea noastră” (§ 108). 

Mişcarea şi conexiunea avute în vedere de Berkeley sunt cele de 
tip mecanic. Despre mişcare, el spune că înseamnă deplasarea unui 
corp în raport cu un alt coip, dar nu sub acţiunea acestuia din urmă, ci 
prin voinţa spiritului divin. Considerând că mişcarea mecanică 
presupune corelaţia a două coipuri şi intervenţia lui Dumnezeu asupra 
ambeîor sau numai a unuia dintre ele, Berkeley neagă concepţia 
newtoniană despre existenţa unei mişcări absolute ca transpunere a 
unui coip dintr-un loc al spaţiului absolut în alt loc al spaţiului 
absolut. 

Dat fiind că nu admite mişcarea absolută, Berkeley contestă şi 
existenţa spaţiului absolut (§ 116). De altfel, el susţine că nici „nu ne 
putem forma o idee despre spaţiul pur fără nici un coip” (§ 116), 
pentru că nu există aşa ceva. Astfel, dacă s-ar nimici toată lumea şi ar 

zice că mai rămâne spaţiul, atunci prin aceasta ar înţelege posibilitatea 
picioarelor sale de a se mişca în toate direcţiile, dar dacă odată cu 
lumea s-ar distruge şi corpul său, „atunci n-ar rămânea nici o mişcare 
şi, în consecinţă, nici un spaţiu"(j> 116). Dat fiind că spaţiul real nu e 
absolut, el nu e nici divizibil la infinit. Pentru Berkeley, negarea spa¬ 
ţiului pur constituie încă un argument că, în afară de Dumnezeu, nu 
mai există „ceva ce e etern, necreat, infinit, indivizibil şi invariabil” 
(§117). Intr-un cuvânt, dacă nu există spaţiu pur, nu există nici materie. 

Berkeley susţine că, asemenea mişcării şi spaţiului, nici timpul 
nu e absolut, ci e legat de „succesiunea ideilor în sufletul nostru” 
(§ 98). Dacă am admite un timp abstract, absolut, independent de 
succesiunea ideilor din sufletul nostru, am ajunge la două consecinţe 
absurde : 1) „că petrec veacuri nenumărate fără un gând” şi 2) „că mă 
distrug în fiecare moment al vieţii mele” (căci fiecare moment al meu 
e nereal sau inexistent în raport cu un timp absolut - n. ns., (I.N.R.). 
Considerând că timpul se corelează cu succesiunea ideilor din sufletul 
nostru şi admiţând că durata noastră finită este ceva continuu, lipsit de 
întreruperi temporale, Berkeley conchide, ca şi Descartes, că „sufletul 
gândeşte întotdeauna” şi că e greu, dacă nu imposibil, ca cineva „să 
despartă ... existenţa unui spirit de cugetarea sa” (§ 98). 

Putem aprecia că Berkeley concepe mişcarea, cauzalitatea, 
spaţiul şi timpul ca detaşate de materie nu atât pentru a le gândi ca 
aflate în unitate cu însuşirile perceptibile ale lucrurilor, cât pentru a le 
considera ca dependente, împreună cu acestea, de Dumnezeu. 

Dar interpretarea sa perceptivist - teistă nu distruge concepţia 
cantitativist - mecanicistă asupra universului natural, ci o conservă. 
Independent de interpretarea sa, modelul său de univers este cel 
mecanico-matematic iniţiat de Galilei şi Descartes şi însuşit şi de 
ceilalţi gânditori din secolele XVII-XVIII, atât de empirişti, cât şi de 
raţionalişti, cu excepţia lui Bacon, rămas fidel ştiinţelor descriptive, şi 
Leibniz, care a limitat explicaţia mecanicistă, subsumând-o unui nou 
model, energetist şi fmalist. 

II. 4. Spiritele finite ca substanţe active 

Dat fiind că lucrurile ca obiecte percepute există în spiritul uman 
şi, finalmente, în Dumnezeu, rezultă că spiritul (sufletul) uman este, 
asemenea celui divin, o substanţă (§ 2). 

Dat fiind faptul real că lucrurile ca idei se schimbă şi că ele nu 
se cauzează unele pe altele, rezultă că spiritul în care ele există este o 
substanţă activă, care produce schimbarea lor (§ 26). 

Berkeley numeşte „această fiinţă activă care percepe” cu 
termenii de „minte, spirit, suflet sau eu” (§ 2). El precizează că prin 

termenii amintiţi desemnează nu una din ideile sale, ci „un lucru cu 
totul deosebit de ele şi în care ele există” (§ 2). Deosebirea, de fapt 
dubla deosebire, constă în faptul că lucrurile (obiectele, ideile) nu 
posedă o materie ca suport necugetător şi sunt pasive, în timp ce 
spiritul există ca substanţă şi este activ {§ 139). Deci Dumnezeu a 
creat lucrurile ca dependente de el şi, în genere, de spirit, iar spiritele 
finite ca similare lui, ca substanţe active. 

Intr-o caracterizare mai completă, Berkeley afirmă : „Un spirit 
este o fiinţă simplă, indivizibilă, activă; întrucât el percepe idei, se nu¬ 
meşte intelect, iar întrucât produce idei sau are influenţă asupra lor, se 
numeşte voinţă” (§ 27). în acelaşi sens, în alt loc, adaugă: „prin cuvântul 
spirit noi înţelegem numai ceea ce gândeşte, voieşte şi percepe” {§ 138). 

Fiind activ, spiritul nu poate fi perceput, căci, susţine îndreptăţit 
Berkeley, „natura spiritului sau a principiului care acţionează este astfel încât 
nu poate fi perceput de el însuşi, ci numai prin efectele produse de el” {§ 27). 

în ce priveşte puterea (activismul) sufletului ca voinţă, Berkeley 
face o distincţie între actul de obţinere a ideilor prin simţuri, act care 
depinde de o altă voinţă, cea divină, şi evocarea ideilor în sufletul 
nostru, care are loc după voie {§ 29). 

Din distincţia dintre spirit (suflet) şi lucruri (idei) rezultă şi 
deosebirea dintre sufletul şi coipul uman. 

Din aceeaşi distincţie dintre suflet şi idei decurge şi faptul că su¬ 
fletul e nemuritor în mod natural, adică nu poate fi distrus prin legile ordinare 
ale naturii şi mişcării. Doar Creatorul care i-a dat naştere îl poate distruge. 

Este de observat că Berkeley concepe sufletul (spiritul) ca 
substanţă care are ca principale facultăţi perceperea, sentimentul şi 
voinţa, dintre care perceperea este fundamentală. Sentimentele de 
iubire şi ură sunt legate, prin intermediul perceperii, de lucrurile 
sensibile în măsura în care ele sunt plăcute sau, respectiv, neplăcute. 
Voinţa trebuie să se exercite, la rândul ei, potrivit cunoaşterii, pe baze 
perceptive, a ordinii din natură, a armoniei ei finaliste. 


III. GNOSEOLOGIA 
III. 1. Formarea ideilor 

Berkeley consideră că subiectul cognitiv prezintă două trepte: 
1) treapta perceperii, care cuprinde simţurile externe şi simţul intern, 
şi 2) intelectul (mintea, gândirea, raţiunea), care include memoria şi 
imaginaţia şi este susţinut de voinţă. Uneori, el numeşte intelect şi 
treapta perceptivă, având în vedere faptul că şi aceasta produce idei. 
Folosirea în sens larg a termenului de intelect pentru a desemna şi 

treapta perceperii este semnificativă pentru caracterul empirist al gno¬ 
seologiei berkeleyene, sugerând că intelectul este reductibil la simţuri 
sau, mai larg, la memorie şi imaginaţie, care se bazează pe simţuri. 

In funcţie de facultăţile prin care sunt obţinute, ideile sunt cla¬ 
sificate de Berkeley în două categorii: a) idei originare şi b) idei derivate. 

Ideile originare se obţin prin simţurile externe în contact cu 
lucrurile din afara noastră sau prin simţul intern, adică prin 
„observarea emoţiilor şi operaţiilor noastre mintale” (§ 1). 

Ideile derivate sunt „idei formate cu ajutorul memoriei şi 
imaginaţiei prin compunerea, separarea sau prin simpla reproducere a 
acelor idei originare ...” (§ 1). La evocarea sau combinarea ideilor 
originare evocate participă şi voinţa. 

Cele două categorii de idei diferă prin faptul că „ideile simţurilor 
sunt mai intensive, vii şi mai clare decât ideile imaginaţiei; ele au o 
anumită statornicie, ordine şi coerenţă...” (§ 30). Rezultă că ideile 
imaginaţiei sunt mai puţin intensive, vii şi clare şi, de asemeni, lipsite 
de statornicie, ordine regulată şi conexiune admirabilă (§ 30). 

Cum „multe din aceste senzaţii” (idei originare) sunt „obser¬ 
vate” în strânsă legătură unele cu altele, „ele sunt denumite cu un 
singur nume şi sunt considerate ca un singur lucru” (£ 1). Astfel, un 
lucru sensibil apare ca un „complex de idei”. 

S-a spus despre clasificarea ideilor ca obiecte ale cunoaşterii că 
„Berkeley a preluat-o de la Locke (idei ale senzaţiei, reflecţiei, idei 
simple, idei complexe)” 6 . între cei doi gânditori există însă şi diferenţe 
sensibile în această privinţă. 

în primul rând, Berkeley nu vorbeşte de idei simple şi idei 
complexe, ci se referă la idei originare şi idei derivate. Este vorba nu 
doar de o deosebire terminologică, ci de una de conţinut. Potrivit lui, 
ideile originare nu sunt idei simple, adică idei corespunzătoare unor 
senzaţii izolate, ci sunt, la rândul lor complexe, pentru că exprimă nu 
însuşiri perceptiv izolate, ci reunite şi contopite în unul şi acelaşi 
obiect. In această privinţă, Berkeley consideră în mod original şi 
remarcabil că percepţia, care exprimă obiectul sub multiple însuşiri 
sensibile reunite, este anterioară senzaţiei. Descoperirea sa a fost 
redescoperită abia în secolul al XX-lea de unele teorii psihologice, 
cum ar fi psihologia formei sau gestaltismul, care susţin un primat al 
percepţiei în raport cu senzaţia. Ce-i drept, Berkeley foloseşte uneori 
termenii de senzaţie şi percepţie ca sinonimi. Dar, dincolo de această 


6 Florica Neagoe, Istoria fdosofiei moderne. De la Spinoza la Diderot, 
Editura Didactică şi Pedagogică, Bucureşti, 1975, p. 72. 

imprecizie terminologică, el gândeşte precis că ideea originară este, 
cum ar fi zis Locke, o idee complexă. 

în al doilea rând, în ce priveşte ideile derivate, formate prin 
intelect (ca imaginaţie şi memorie), acestea nu sunt neapărat 
complexe, ci pot fi şi simple. Ele sunt complexe atunci când rezultă 
din reproducerea (mai puţin intensivă, vie şi clară) ideilor originare 
sau din compunerea acestora. In schimb, ideile derivate sunt simple 
atunci când se formează prin separarea celor originare, acest act fiind 
posibil tocmai pentru că ideile originare sunt complexe. Or Locke ia în 
considerare doar operaţia de combinare a ideilor primitive şi susţine că 
toate ideile derivate ar fi complexe. 

In legătură cu formarea ideilor derivate, Berkeley explică şi 
geneza ideilor abstracte, pe care, spre deosebire de Locke, le va 
considera eronate şi le va respinge. El raţionează că, întrucât ideile 
originare exprimă calităţile sensibile ca reunite şi contopite în obiectul 
de care aparţin, ar trebui ca şi sufletul (intelectul) să-şi reprezinte 
calităţile oricărui lucru în unitatea lor. Dar sufletul ajunge să formeze 
idei abstracte tocmai prin faptul că „priveşte” orice calitate a unui 
lucru ca independentă de toate celelalte cu care este unită. Astfel, se 
formează ideile despre însuşirile lucrurilor ca separate unele de altele. 
Aşa sunt ideile de întindere, culoare, mişcare ca separate între ele. La 
fel se formează ideile despre însuşirile comune ca separate de 
aspectele lor particulare. De exemplu : ideea de întindere care nu e 
nici linie, nici suprafaţă, nici coip şi care nu are nici formă, nici 
mărime etc.; sau ideea de culoarea care nu e nici roşie, nici albastră, 
nici albă etc. (§8 ) Tot astfel se formează ideile abstracte despre fiinţele 
compuse; despre om, animal, coip. Ideea abstractă de om se constituie 
prin faptul că se reţin numai anumite trăsături comune unor oameni 
diferiţi (Petru, Iacob, Ioan) şi se lasă deoparte ceea ce este specific 
fiecăruia dintre ei. Astfel, ideea de om (omenire, natură umană) 
conţine ideea de culoare, de statură etc., dar nu specifică felul culorii, 
mărimea staturii etc. Ideea abstractă de animal reţine ceea ce este 
comun diferitelor specii, dar ignoră ceea ce este propriu fiecărei specii 
de vieţuitoare. Mai precis, ideea de animal conţine ideile de corp, 
viaţă, senzaţie, mişcare spontană, fără să menţioneze aspectele diferite 
de la o specie la alta ale însuşirilor respective. în fine, ideea de corp 
reţine numai ceea ce este comun animalelor şi lucrurilor neînsufleţite, 
lăsând la o parte ceea ce le este specific, astfel că „prin corp se 
înţelege numai coipul fără formă sau figură particulară” (§ 9). 

III. 2. Nominalismul (respingerea ideilor abstracte) 

Berkeley recunoaşte ca valabile numai ideile generale, nu şi ideile 
generale abstracte. 

Dar chiar şi ideile generale recunoscute ca valabile sunt 
interpretate de gnoseologia berkeleyană în spirit cvasi-nominalist. Şi 
anume, se consideră că ideile generale nu exprimă nici un fond 
general ontic, existent în lucruri şi relativ distinct de însuşirile indi¬ 
viduale, pentru că, potrivit lui Berkeley, generalul e reductibil la însu¬ 
şirile individuale repetabile. Ca urmare, ideile generale n-ar exprima 
decât lucrurile individuale. De exemplu, noţiunea de om nu are în 
vedere ceva comun indivizilor umani, dincolo de individualităţile lor, 
ci se referă la Petru, Iacob, Ioan. 

în ce priveşte noţiunile sau ideile abstracte, care ar trebui să 
exprime un fond general şi, totodată, esenţial (distinct de calităţile 
perceptibile), acestea nu ar avea nici o valoare cognitivă, pentru că, 
potrivit lui Berkeley, în lucruri nu există ceva esenţial. De regulă, 
intelectul uman nici n-ar produce idei abstracte, iar generarea lor ar 
constitui nu doar o excepţie de la regulă, ci şi o rătăcire a intelectului. 
Aşadar, nu numai că nu ar exista o esenţă în lucruri, dar nici mintea 
sănătoasă, normală, nu ar avea capacitatea de a gândi abstract, de a 
concepe existenţa unui substrat esenţial. 

Anterior, John Locke afirmase un punct de vedere conceptualist, 
prin care susţinea că intelectul are capacitatea de a concepe, de a 
elabora idei abstracte, dar se îndoia de faptul că ele ar avea un 
corespondent în realitate. Respingând ideile abstracte, Berkeley recuză 
conceptualismul şi afirmă un punct de vedere nominalist. Ca şi 
nominalismul medieval radical, de la începuturile sale, nominalismul 
berkeleyan susţine că numele generale sunt simple nume. 

III. 3. Rolul limbajului 

Critica ideilor abstracte îl conduce pe Berkeley la analiza 
limbajului şi, mai ales, a termenilor generali. 

Pe de o parte, Berkeley evidenţiază faptul că limbajul este un 
purtător sensibil (perceptibil) al cunoaşterii. Prin urmare, se relevă 
rolul limbii în însuşirea şi comunicarea cunoştinţelor, căci, „prin inter¬ 
mediul cuvintelor, cunoştinţele pot fi supuse vederii şi pot deveni 
posesiunea oricărei persoane” ( Introducere , § 21). 

Pe de altă parte, Berkeley sesizează, ca şi Bacon, puterea inversă 
exercitată de limbaj asupra minţii şi cunoaşterii, faptul că vorbele „au 
atâta putere că se impun minţii noastre” (. Introducere , § 21). 

Ideea reciprocităţii dintre limbaj şi gândire se regăseşte şi în 
consideraţiile berkeleyene privind formarea termenilor generali şi a 
ideilor generale abstracte. în această problemă, punctul de vedere 
berkeleyan se află în opoziţie explicită cu cel lockeian. 

Locke susţinuse că există idei generale abstracte pentru că 
acestea sunt introduse de cuvinte sau alte semne generale folosite de 
om. El afirmase că, în acest proces de formare a ideilor generale 
abstracte, cuvintele devin generale prin „întrebuinţarea lor ca semne 
de idei generale” 7 . 

în schimb, Berkeley consideră că „un cuvânt devine general prin 
faptul să se întrebuinţează ca un semn nu al unei idei generale 
abstracte, ci al multor idei particulare, fiecare din acestea fiind 
sugerate indiferent minţii noastre prin acest cuvânt” ( Introducere, § 11). 
De exemplu, cuvântul general de mişcare ne trimite cu gândul la diferite 
mişcări particulare, fiecare având o anumită viteză şi direcţie etc. 

Din cele două explicaţii opuse rezultă că formarea ideilor 
generale abstracte şi a termenilor generali se condiţionează reciproc, 
în explicaţia dată de Locke, mintea, care concepe o însuşire generală a 
lucrurilor ca detaşată de particularităţile acestora, reclamă un cuvânt 
general, iar folosirea unui cuvânt general sugerează opinia că acesta 
semnifică o idee generală abstractă. Berkeley are în vedere acelaşi 
mecanism de formare a ideilor generale abstracte şi a termenilor 
generali ca expresii ale ideilor abstracte, dar, în timp ce Locke justifică 
procesul respectiv, el îl respinge. în optica sa, doar o minte deficitară 
gândeşte generalul ca separat de individual, iar termenii generali care 
sugerează idei generale abstracte fac coip comun cu o minte invalidă 
şi contribuie, la rândul lor, la malformarea acesteia. 

Din explicaţia diferită a genezei cuvintelor şi ideilor generale 
rezultă şi deosebirea dintre cei doi empirişti privind raportul dintre un 
cuvânt general şi semnificaţia sa. Locke consideră că un cuvânt 
general semnifică o singură idee şi anume, o idee generală abstractă, 
în schimb, Berkeley susţine că un nume general nu are „o singură 
semnificaţie precisă şi determinată”, pentru că nu se referă la un fond 
comun rupt de lucrurile particulare, ci „orice nume se referă la un 
mare număr de idei particulare, fără deosebire” ( Introducere, § 18), 
adică la lucruri de acelaşi fel considerate ca idei particulare. Mai mult, 
Berkeley arată că numeîe, inclusiv numele generale, pot comunica nu 


7 John Locke, Eseu asupra intelectului omenesc, Editura Ştiinţifică, 
Bucureşti, 1961, Cartea I, cap. III. 

doar un conţinut cognitiv (idei), ci şi sentimente, sau îndemnuri la o 
acţiune oarecare. 

Amintita opoziţie semantică a lui Berkeley faţă de Locke a fost 
rezumată şi în felul următor : „nu toate cuvintele semnifică idei, iar 
cele care se află în acest caz nu semnifică, fiecare, o singură idee 
(abstractă), ci un mare număr de idei (particulare, de acelaşi gen)” 8 . 

Dată fiind influenţa negativă pe care o pot exercita cuvintele 
greşit folosite asupra gândirii, Berkeley cere nu renunţarea la cuvinte, 
ceea ce nici n-ar fi posibil, ci o reflecţie asupra înţelesului lor, înainte 
de a fi utilizate, pentru a li se stabili în mod corect semnificaţia. El 
însuşi va încerca să le privească pe cele din mintea sa în „forma lor 
pură şi simplă”, adică în conţinutul lor empiric, care n-a fost alterat şi 
complicat prin adăugirea unor elemente abstracte. In urma acestei exa¬ 
minări, va păstra cuvintele ce vădesc o formă „pură” şi nu le va intro¬ 
duce în cugetările lui, pe cât e posibil, pe cele legate de idei abstracte. 

Berkeley consideră că, prin folosirea, pe cât e posibil, a 
cuvintelor „pure şi simple” va reuşi : 1) să se elibereze de controverse 
pur verbale, legate de cuvinte tară semnificaţie (cuvinte care trimit la 
idei abstracte, care, după opinia lui, sunt himerice), 2) să se elibereze, 
concomitent, de ideile abstracte, care „au încurcat şi tulburat” sufletele 
oamenilor, 3) să evite eroarea şi să rămână în perimetrul adevărului, 
căci va lua în considerare doar obiecte pe care le cunoaşte „în mod 
clar şi adevărat” ( Introducere , § 22), adică va rămâne în sfera 
cunoştinţelor empirice primare şi a celor derivate din acestea (prin 
reproducere şi combinare), fără a admite abstracţiile care se separă de 
fondul cognitiv originar. Altiminteri, dacă vom folosi cuvinte inutile 
(legate de abstracţii) în locul unor principii veritabile ale cunoaşterii, 
meditaţiile noastre vor fi fără rost, căci vom deriva concluzii după 
concluzii prin care nu vom deveni mai înţelepţi. 

Prin reflecţiile sale asupra semnificaţiilor cuvintelor, Berkeley 
are intenţia lăudabilă de a feri ştiinţa şi filosofia de abstracţiile rupte 
de experienţă, dar, din cauza empirismului şi nominalismului său, 
cade în eroarea de a considera că orice abstracţie intră în contradicţie 
cu experienţa. Dacă ideea unui limbaj lipsit de pseudo-semnificaţie 
este valabilă, în schimb năzuinţa unui limbaj ştiinţific sau filosofic în 
exclusivitate empiric s-a dovedit a fi un ideal irealizabil. 


8 Cornel Damian, George Berkeley, în voi. cit., ed. cit., p. 454 

IV. ETICA 


Premisele eticii lui Berkeley se află în ontologia şi gnoseologia sa. 

Din ontologie, Berkeley valorifică etic ideile privind atât relativa 
independenţă a sufletului de trup (şi de lucruri în genere) şi, deci, 
„nemurirea naturală a sufletului” (§ 141), cât şi dependenţa sufletului 
de lume, mai exact de ordinea introdusă în lume de Dumnezeu. 
Independenţa sufletului asigură libertatea acestuia şi, deci, posi-bilitatea 
moralei ca atitudine liber-consimţită, iar supunerea faţă de ordinea divină 
permite, la rândul ei, aflarea unor repere fără de care, din nou, conduita 
morală n-ar fi posibilă. Tot din ontologie preia şi ideea că nu există calităţi 
primare, ceea ce în etică îl duce la concluzia că valorile morale nu sunt 
independente de suflet şi de manifestările concrete ale omului. 

Principala idee gnoseologică aplicată de Berkeley în etică este 
aceea că există o modalitate specifică de cunoaştere a sufletului şi 
anume, nu prin percepere nemijlocită ca în cazul lucrurilor, ci prin 
efectele sale, de unde rezultă că sufletul nu trebuie naturalizat şi tratat 
ca obiectele sensibile. De exemplu, se vorbeşte greşit de „mişcarea 
sufletului”, ca şi cum acesta ar fi o minge împinsă din exterior. 

O întrebare care apare este aceea dacă Berkeley consideră că 
niorala are caracter preponderent logic sau prevalent afectiv, 
întrebarea este sugerată, ca şi răspunsul, de distincţia lingvistică 
operată de Berkeley între cuvintele care se mn ifică idei şi cele care 
semnifică sentimente sau îndemnuri. De aici deducem că şi valorile 
morale, întrucât exprimă anumite sentimente sau/şi îndemnuri, sunt 
relativ independente faţă de conţinuturile cognitive, fie acestea şi 
ştiinţifice. Totuşi, Berkeley nu se dezice nici de concepţia tradiţională, 
conform căreia binele se întemeiază pe adevăr. Cunoaşterea ordinii 
divine a naturii, a lumii în genere ne face să-l descoperim pe 
Dumnezeu şi, deci, constituie încă o sursă a unei conduite morale, în 
speţă a unei conduite moral-religioase. în acest sens, Berkeley îşi 
încheia tratatul său despre Principiile cunoaşterii omeneşti cu 
concluzia potrivit căreia primul loc în studiul nostru trebuie să-l ocupe 
meditaţia asupra lui Dumnezeu şi datoriei noastre (§ 156). 

Prin ideea unui specific moral, etica lui Berkeley, ca şi cea a lui 
Hume, anunţă problema autonomiei şi ireductibilităţii moralei, pe care 
o vor trata cel mai amplu Rousseau şi Kant. 

A. 5. DA VID HUME (1711 -1776) 


„Fii un filosof, dar cu toată filosofia ta, 
fii totuşi un om” (Hume) 


I. PRELIMINARII BIOBIBLIOGRAFICE 

S-a născut la 26.04.1711 la Edinburg (Scoţia), unde a şi murit la 
25.08.1776, bolnav de o tumoare incurabilă 1 . Fiu de conte, a rămas 
orfan de tată încă din copilărie, împreună cu un frate şi o soră mai 
mari. Mama, femeie cultivată, s-a ocupat îndeaproape de educaţia lui. 

între 1723 şi 1726 a fecventat, la Universitatea din Edinburg, 
secţia greacă, apoi, de la vârsta de 17 ani, a urmat un Colegiu de drept. 
După absolvirea colegiului, a petrecut câţiva ani la moşia părintească, 
unde se pare că a avut intuiţia propriei sale filosofii. între 1734 şi 1737 
şi-a completat studiile în Franţa, mai ales în localităţile La Fleche şi 
Anjou, unde şi-a redactat prima sa lucrare filosofică; Treatise on 
Human Nature (Tratat asupra naturii umane), pe care a publicat-o la 
Londra, în 3 volume, în anii 1739 şi 1740. în lucrare, în spirit empirist, 
Elume dezaproba sistemele metafizice, logice, matematice şi chiar 
teologice de până atunci şi, ca atare, se autoprezenta ca „un monstru 
ciudat”, „înspăimântat şi copleşit” de solitudinea sa filosofică. Dar 
lucrarea n-a avut succesul scontat, iar în singura cronică asupra ei i s-a 
recomandat : „Liniştiţi-vă, nu sunteţi atât de revoluţionar pe cât păreţi 
să credeţi”. După acest relativ insucces, Elume publică anonim Essays, 
Moral and Political {.Eseuri moral-politice), în două volume la 
Edinburg, în 1741 - 1742, şi Philosyphical Essays Concerning Human 
Understanding {Eseu filosofic privind intelectul omenesc), un singur 
volum, Londra 1748, care rezumă Tratatul din 1739 - 1740. Ambele 
cărţi se bucură de succes. 

în 1751 Elume îşi va reedita cartea din 1748 sub numele său, dar 
cu un titlu uşor schimbat în An Inquiry Concerning Human Under¬ 
standing {Cercetare asupra intelectului omenesc). (Apoi, la o a treia 
ediţia antumă, îi va adăuga şi o înştiinţare în care anunţă că nu-şi 
recunoaşte Tratatul asupra naturii umane). 


1 Datele biografice care urmează se găsesc în N. Bagdasar, Introducere 
la David Elume, Cercetare asupra intelectului omenesc, Tiparnl Universitar, 
Bucureşti. 


95 


Universitatea Spiru Elaret 



Alte lucrări publicate : Inquiry Conceming the Principles of Morals 
('Cercetare privind principiile moralei) 1751, Political Discourses 
(Discursuri politice), 1752, apoi, în 1753, publicate în Franţa, unde devine 
celebru. Istoria Angliei, 5 volume, 1754-1761, Four Diseriations : the 
Natural History of Religion; of the Passions; ofTragedy; of the Standard of 
Taste (Patru disertaţii; istoria naturală a religiei; despre pasiuni; despre 
tragedie; despre principiul gustului). Postum, s-au publicat Dialogues on 
Natural Religion (Dialoguri despre religia naturală), 1779. 

Pe lângă activitatea de elaborare a lucrărilor sale, Flume a 
desfăşurat şi alte activităţi. In 1751 a primit postul de biliotecar al 
Facultăţii de Drept (din Edinburg), fapt care i-a permis o largă docu¬ 
mentare pentru volumele sale despre istoria Angliei. Intre 1763 şi 
1766 a funcţionat ca secretar al ambasadei engleze de la Paris, capitală 
unde era deja foarte cunoscut şi apreciat. Intre 1767 şi 1769 a fost 
subsecretar pentru Scoţia. Ultimii ani şi i-a petrecut la Edinburg. 

De menţionat că la reîntoarcerea sa de la Paris l-a adus cu sine şi 
pe Jean - Jacques Rousseau, pe care-1 cunoştea din 1751, când 
filosoful francez se refugiase în Anglia. Deşi Hume a reuşit să-l 
cazeze pe Rousseau la un castel pentru o chirie mai mult simbolică şi a 
intervenit la rege pentru a-i obţine o pensie, totuşi filosoful francez, 
devenit extrem de suspicios, dar influenţat şi de consoarta sa, Therese 
le Vasseur, l-a acuzat într-o scrisoare că ar complota să-l defăimeze. 
Hume i-a dat un răspuns public în engleză şi în franceză, după care 
relaţiile dintre cei doi s-au rupt. 

Aşa cum s-a autoprezentat, Hume a fost „un om sobru, discret, 
virtuos, cumpătat, liniştit, bun”, care a considerat „dragostea pentru 
faima literară, pasiunea mea dominantă” 2 . 

în pofida aspectului fizic de om supraponderal, corpolent, a fost 
de o deosebită fineţe spirituală. Se spunea despre el că n-avea totuşi 
gust pentru frumuseţiile naturii, pentru arhitectură, muzică şi pictură. 
Intr-o altă portretizare, este caracterizat prin zel, ambiţie intelectuală, 
bunăvoinţă, bonomie, indulgenţă pentru slăbiciuni şi prejudecăţi, 
uşoară comoditate (întrucât nu-i plăceau polemicile), pasiune pentru 
literatură şi filosofie, sensibilitate la antinomia dintre lumea reflecţiei 
şi cea a vieţii practice, cotidiene, seninătate şi fire veselă chiar şi în 
anii bolii ce l-a răpus 3 . 


2 Apud, N. Bagdasar, Introducere la D. Hume, op. cit, p. XVI. 

3 H. Hoffding, Histoire de la Philosophie moderne, voi. I, Alean, Paris, 
1924 (ed. III) p. 448-450 

II. ONTOLOGIA 


II. 1. Existenţa lumii, substanţa activă materială 
şi cea spirituală, Dumnezeu 

La Hume întâlnim o ontologie nu atât explicită, cât implicată de 
empirismul său gnoseologic. 

Hume a susţinut că prin cunoaşterea de tip empiric, perceptiv, nu 
poate certifica nici un fel de substanţă : nici Dumnezeu ca substanţă 
supremă, nici materia şi nici spiritul ca eu uman. Nici chiar existenţa 
lucrurilor nu poate fi cunoscută, căci nu corespunde nici unei senzaţii, 
subiectul cunoscând şi justificând doar însuşirile perceptibile. Dar, 
deşi nu le certifică gnoseologic, Hume admite atât existenţa feno¬ 
menelor fizice sau psihice, cât şi substanţa (esenţa) şi puterea lor 
cauzală şi chiar pe Dumnezeu ca substanţă supremă, care a creat 
substanţa lucrurilor şi, implicit, puterea acestora de a se cauza. In 
susţinerea acestor idei, el apelează la argumentele de tip gnoseologico- 
psihologic sau speculativ. 

Hume argumentează în manieră gnoseologico-psihologică mai 
întâi ideea de existenţă. El arată că a gândi un lucru prin calităţile lui 
date în senzaţii şi a-1 gândi ca existent nu înseamnă acelaşi lucru. Po¬ 
trivit lui, ideea de existenţă continuă, neîntreruptă, distinctă şi inde¬ 
pendentă de percepţie, de conştiinţă se formează prin imaginaţie, care 
pleacă de la constanţa şi coerenţa unor impresii (de senzaţie sau şi de 
reflecţie) şi ajunge să-şi reprezinte o lume exterioară continuă şi 
neîntreruptă. 

Hume explică ideea de substanţă materială şi de cauzalitate 
obiectivă tot printr-un mecanism gnoseologic - psihologic. El arată că 
observarea repetată a succesiunii fenomenelor similare din natură ne 
creează o stare subiectivă de obişnuinţă cu această succesiune, iar 
sentimentul de obişnuinţă ne determină gândul şi credinţa că în 
fenomenele fizice există o substanţă (un suport) şi, implicit, o putere 
prin care ele se relaţionează cauzal. 

Hume explică în mod similar şi ideile de eu, adică de substanţă 
spirituală, şi de cauzalitate spirituală. Astfel, întrucât prin autoobser- 
vare ne obişnuim cu succesiunea regulată a ideilor noastre, ajungem 
să ne gândim şi să credem că există un eu (o substanţă spirituală ) 
care are puterea de a le asocia cauzal. 

In fine, ideea de Dumnezeu este şi ea de sorginte gnoseologico-psi¬ 
hologică. Astfel, întrucât asociem ideile în concordanţă cu conexiunea 
fenomenelor din natură se creează în noi un instinct care exprimă „un fel 


97 


Universitatea Spiru Haret 




de armonie prestabilită între mersul naturii şi succesiunea ideilor 
noastre” 4 . Altfel spus, ajungem să admitem că există Dumnezeu ca autor 
al armoniei dintre ordinea lucrurilor şi cea a ideilor şi, totodată, al ordinii 
şi substanţei specifice fiecăruia dintre cele două domenii, întrucât 
raporturile ordonate dintre fenomene sunt în funcţie de substanţa acestora. 

Argumentul speculativ prin care Hume admite substanţa şi cau¬ 
zalitatea din lucruri este acela că Dumnezeu este o fiinţă perfectă nu pentru 
că ar lipsi lucrurile de inerenţă şi ar interveni de fiecare dată cauzând orice 
fenomen natural, ci tocmai pentru că pune în lucruri o anu mi tă substanţă şi 
putere prin care ele să se relaţioneze şi cauzeze reciproc. 

II. 2. Calităţile perceptibile şi cele imperceptibile, 
spaţiul şi timpul 

Aşadar, lucrurile nu se reduc la însuşirile şi mişcările lor 
vizibile, perceptibile, ci prezintă şi calităţi şi forţe ascunse, pe care nu 
le putem justifica gnoseologic, dar le presupunem din motive psiho¬ 
logice, ca temei al celor sensibile. De exemplu, printre calităţile per¬ 
ceptibile ale pâinii se numără „culoarea, greutatea şi consistenţa”. Dar 
pâinea are şi „calităţi care o fac potrivită pentru hrănirea şi întreţinerea 
corpului omenesc” 5 şi pe care nu le manifestă sensibil. La fel, prin văz 
şi pipăit percepem mişcarea reală a coipurilor, dar nu şi forţa sau 
puterea prin care mobilul îşi schimbă locul. Hume consideră că 
principiile cele mai generale pe care le putem descoperi prin „ana¬ 
logie, experienţă şi observaţie” sunt elasticitatea, gravitaţia, coe¬ 
ziunea părţilor, comunicarea mişcării prin impuls ” 6 . 

Este de observat că unele din proprietăţile generale menţionate 
de Hume le implică şi pe cele de spaţiu şi timp. De exemplu, 
coeziunea părţilor presupune spaţiul (pentru că părţile aparţin spa¬ 
ţiului), iar comunicarea mişcării prin impuls presupune succesiunea a 
două fenomene, iar aceasta - durata sau timpul. In concepţia lui 
Hume, aspectele spaţiului sunt tratate de matematică. Potrivit lui, 
punctul matematic e real, iar întinderea e făcută din părţi perfect 
indivizibile. Aşadar, nu există un spaţiu vid. Orice parte a unui lucru se 
învecinează cu alta, orice lucru - cu altul. Ideea de spaţiu ca ordine de 
coexistenţă, de contiguitate a celor coexistente, este însă, ca şi ideea 
de existenţă, subiectivă. Noi percepem doar o anumită dispunere a 
lucrurilor, pe care, datorită obişnuinţei, ne-o imaginăm ca stabilă, ca 


4 D. Hume, Cercetare asupra intelectului omenesc, V, 1. 

5 Ibidem, IV, partea a Il-a, § 29, p.l 12. 

6 Ibidem, IV, partea I, § 26, p. 110. 

ordine spaţială. în ce priveşte timpul. Hume consideră, de asemeni, că 
nu există timp vid. Ideea de timp este, ca şi cea de spaţiu, subiectivă, 
ea derivând din succesiunea impresiilor, a ideilor noastre. 

Pentru că Hume nu justifică gnoseologic, dar crede în existenţa 
unor calităţi şi puteri substanţiale, in re, nu împărtăşim aprecierea că, în 
raport cu Locke, care afirma substanţa fără să o determine, şi cu Berkeley, 
care afirma doar substanţa spirituală, Hume neagă orice substanţă 7 . 

în fond, ontologia lui Hume diferă de cea a lui Berkeley şi este 
foarte asemănătoare cu cea a lui Locke. Berkely susţinuse că Dumnezeu 
a creat, pe de o parte, lucrurile fizice ca simple complexe de însuşiri 
perceptive, lipsite de substanţă şi dinamism, iar pe de aîtă parte, spiritele 
umane ca substanţe dinamice, active. Locke gândea însă, ca şi Hume, că 
Dumnezeu sau substanţa supremă creează două substanţe, materia şi 
spiritul, şi că, la rândul lor, acestea se armonizează în fiinţa umană. Cei 
doi gânditori se deosebesc prin faptul că Locke îşi justifica ideile 
ontologice amintite ca presupoziţi permise de faptele empirice, iar 
Hume descoperă în spatele acestor presupoziţii temeiuri psihologice, 
începând cu obişnuinţa şi continuând cu imaginaţia şi credinţa generate 
de însuşirile şi conexiunile mai stabile ale lucrurilor sensibile. 

II. 3. Aprecieri 

Ontologia lui Hume oscilează între empirism, care certifică doar 
lucrurile individuale cu proprietăţile lor individuale, fenomenale, per¬ 
ceptibile, şi raţionalism, care presupune raţionalitatea existenţei, adică 
faptul că existenţa include în sine o substanţă (esenţă) şi diferite atri¬ 
bute (calităţi) substanţiale corespunzătoare raţiunii noastre, cum ar fi 
cauzalitatea necesară şi legitatea. Hume supune criticii presupoziţiile 
ontologice raţionaliste nu pentru a le nega semnificaţia (obiectul la care se 
referă), ci pentru a descoperi fundamentul lor în latura senzitivă a omului. 


III. GNOSEOLOGIA 

III. 1. Originea ideilor simple şi a celor complexe 

Hume considera că principalele facultăţi cognitive ale spiritului 
sunt: simţurile, memoria şi imaginaţia. 

Dat fiind că memoria şi imaginaţia se bazează pe simţuri, rezultă 
că toate „trăirile spiritului”, adică toate cunoştinţele, au o origine 


7 Cornel Damian, David Hume, în voi. colectiv Istoria filosofiei moderne 
şi contemporane, I, Editura Academiei, Bucureşti, 1984. 

empirică şi, de aceea, sunt numite generic senzaţii. în funcţie de 
sursele din care provin, senzaţiile se împart în impresii şi idei, iar 
ideile în simple şi complexe. Impresiile sunt cunoştinţe obţinute prin 
simţuri. Potrivit lui Hume, impresiile sunt senzaţiile propriu-zise 
(primare) şi pasiunile, sau, cum se exprimă el, „toate trăirile noastre 
mai vii, pe care le avem când auzim, vedem, sau pipăim, iubim sau 
urâm, sau dorim, sau voim” 8 . Geneza lor presupune două condiţii: 
1) prezenţa obiectului de cunoscut şi 2) simţurile, care cuprind, pe 
lângă cele cinci simţuri externe, şi aşa-zisul „simţ intern”, cum îl 
numea Locke. Absenţa uneia din condiţii face imposibilă geneza 
impresiei. Pe de o parte, acolo unde lipseşte un anumit obiect sensibil, 
nu se formează impresiile corespunzătoare. Pe de altă parte, absenţa 
unui anumit simţ nu permite formarea impresiei respective. 

Ideile sunt cunoştinţele dobândite prin intelect (prin memorie şi 
imaginaţie). Potrivit lui Hume, ideile sunt „trăiri mai puţin vii de care 
devenim conştienţi când reflectăm asupra oricăreia din senzaţiile sau 
pornirile amintite mai sus” 9 , adică asupra impresiilor. Sau, într-o altă 
formulare: „Toate ideile noastre sau trăirile mai slabe sunt reproduceri 
ale impresiilor noastre sau ale trăirilor noastre mai vii” 10 . 

Cu alte cuvinte, o idee simplă este un fel de rememorare prin intelect 
a unei anumite impresii, o imitaţie mai palidă a acesteia. De aceea, Hume 
afirma că „gândul cel mai viu rămâne în urma celei mai palide senzaţii” 11 . 

Prin distincţia terminologică şi conceptuală între impresii şi idei, 
Hume distinge, de fapt, între simplele stări senzoriale (spirituale) şi 
cunoştinţele propriu-zise, care presupun o conştientizare a acestor 
stări. El observa îndreptăţit că Locke şi alţii au luat cuvântul idee 
„într-un sens foarte larg, ca stând pentru orice fel de stări ale spiritului, 
pentru senzaţie şi pasiuni (passions), ca şi pentru gânduri” 12 . Din 
această indistincţie provine, considera el, şi o anumită neînţelegere cu 
privire la doctrina ideilor înnăscute. Potrivit lui Hume, dacă prin 
înnăscut se înţelege ceea ce este original, nederivat din vreo trăire 
anterioară, atunci rezultă că impresiile sunt înnăscute, iar ideile nu. 
Am observa însă că şi Locke, deşi n-a distins terminologic, a 
diferenţiat totuşi conceptual între simpla percepţie şi cunoştinţă. 


8 D. Hume, Cercetare asupra intelectului omenesc, II, § 12, ed. cit.,p. 99. 

9 Ibidem, II,§ 12, ed. cit, p. 99. 

10 Ibidem, II, § 13, ed. cit., p. 100. 

11 Ibidem, II,§ 11, ed. cit., p. 99. 

2 Ibidem, II,§ 17, nota 1. 

considerând că ideea în calitate de cunoştinţă e o stare transpusă în şi 
tradusă de intelect. 

Ideile complexe sunt combinări de idei simple. De exemplu, 
„când ne gândim la un munte de aur nu facem decât să unim două idei 
compatibile una cu alta, aur şi munte, care ne erau cunoscute de mai 
înainte” 13 . La fel putem concepe şi un „cal virtuos”. Aparent, imaginaţia 
noastră este foarte bogată, în realitate ea este mărginită de experienţă. 

Ca şi Locke, Hume consideră că ideile complexe sunt : despre 
relaţii, substanţe şi moduri. 

Prin explicaţia dată originii ideilor, Hume este un empirist 
consecvent. El este empirist atât prin teza că ideile simple sunt 
reproduceri ale impresiilor, cât şi prin aceea că ideile complexe nu 
sunt decât combinări de idei simple, „care reproduc un simţământ 
(feeling) sau un sentiment ( sentiment ) anterior” 1 . 

Prin tezele amintite, el susţine că gândirea nu poate oferi noi 
informaţii în raport cu simţurile. Astfel, „întreaga materie a gândirii 
derivă fie din simţirea noastră externă, fie din cea internă” şi „doar 
amestecul şi compunerea elementelor acestei materii se află în puterea 
spiritului şi a voinţei” 15 . 

Pentru^ a-şi dovedi tezele empiriste, Hume aduce două 
argumente. In primul rând, argumentează că până şi ideile complexe 
cele mai sublime se descompun în idei simple. De exemplu : „Ideea de 
Dumnezeu, care desemnează o Fiinţă infinit de inteligentă, de 
înţeleaptă şi de bună, ia naştere din reflecţia asupra operaţiilor 
propriului nostru spirit prin lărgirea nelimitată a acestor atribute de 
bunătate şi înţelepciune” 16 . în al doilea rând, un om nu poate avea nici 
o idee simplă (nici o noţiune) dacă nu posedă senzaţia cores¬ 
punzătoare, adică dacă e lipsit de simţul prin care se produce acea 
senzaţie sau de obiectul la care se referă. în primul caz : „Un orb nu îşi 
poate fornia nici o noţiune despre culoare şi, la fel, un surd despre 
sunete”. în cel de-al doilea : „Un lapon sau un negru nu au nici o 
noţiune despre gustul vinului” 1 . 

Ce-i drept, Hume admite, ca o excepţie, şi puterea subiectului de 
a-şi imagina anumite idei nederivate din impresii corespunzătoare, 


13 Ibidem, II, § 13, ed. cit., p. 100. 

14 Ibidem, II, § 14, ed. cit., p. 100. 

13 Ibidem, II, § 13, ed. cit., p. 100. 

16 Ibidem, II, § 14, ed. cit., p. 100-101. 

17 Ibidem, II, § 15, ed. cit., p. 101. 

cum ar fi ideea despre o anumită nuanţă de albastru. Dar, adaugă el, 
un caz atât de aparte nu infirmă regula generală. 

III. 2 . Legile asocierii ideilor 

Hume îşi pune şi problema principiilor (legilor) asociaţiei ideilor 
simple. El distinge trei legi ale conexiunii ideilor: 1) legea asemănării, 
2) legea contiguităţii (atingerii) în timp şi spaţiu şi 3) legea cauzalităţii. 

Potrivit legii asemănării, ideea despre un anumit obiect implică 
ideea despre alt obiect, asemănător celui dintâi. De exemplu : ideea 
unei fotografii se asociază cu gândul îndreptat asupra originalului. 

Conform legii contiguităţii, ideea despre un anumit obiect se 
asociază cu ideea despre un alt obiect, învecinat în timp şi spaţiu cu 
primul. De exemplu, gândul despre o anumită cameră trimite la gândul 
despre camerele învecinate. 

Datorită legii cauzalităţii, ideea despre un obiect socotit cauză 
ne conduce la gândul despre un alt obiect considerat efect. Bunăoară, 
gândul la o rană ne determină să reflectăm la durerea care îi urmează. 

Hume mai menţionează şi legea asocierii ideilor prin contrast 
(între idei ce se exclud) sau prin contrarietate (între idei ce nu se 
exclud), dar el consideră că aceasta este un amestec între cauzalitate şi 
asemănare. Astfel, dintre două obiecte contrare, unul îl distruge pe 
celălalt. In consecinţă, principiul contrastului implică ideea nimicirii 
unui obiect (legea cauzalităţii), iar aceasta, la rândul ei, implică ideea 
existenţei lui anterioare (conform principiului asemănării). 

Conştientizate, cele trei legi sau principii sunt nişte gânduri care 
ne orientează intelectul în combinarea ideilor simple. Dar, trebuie pre¬ 
cizat, legile asociaţiei acţionează chiar dacă noi nu le conştientizăm. 

Dintre cele trei legi. Hume analizează pe larg principiul cau¬ 
zalităţii. El zăboveşte asupra cauzalităţii din mai multe motive privind 
importanţa acestui principiu pentru cunoaşterea referitoare la fapte. 

II. 3 . Cunoaşterea empirică şi cea apriorică 

In prealabil, pentru a stabili sfera de acţiune a legii cauzalităţii, 
Hume menţionează că toate obiectele raţiunii sau cercetării omeneşti 
pot fi împărţite în două categorii : „relaţii între idei şi fapte” 18 . 

Cu alte cuvinte, raţiunea poate relaţiona idei independent de 
sursa acestora, sau îşi extrage ideile din fapte şi operează cu ele în 
funcţie de provenienţa lor. 


18 Ibidem, IV, partea I, § 20, ed. cit, p. 104. 

Din prima modalitate de cunoaştere fac parte, de exemplu, 
geometria, algebra, aritmetica. Potrivit lui Hume, afirmaţiile mate¬ 
matice sunt şi ele de sorginte sensibilă, căci tratează despre cantitate şi 
număr 19 . Afirmaţiile matematice sunt însă certe în mod intuitiv sau de¬ 
monstrativ, pentru că ele sunt idei sau relaţionează idei despre diverse 
aspecte cantitativ numerice, făcând abstracţie de originea acestor idei. 

In schimb, ideile sau conexiunile de idei privitoare la fapte nu 
mai sunt intuitive sau demonstrative deoarece „contrariul unui fapt e 
oricând posibil” 20 , astfel încât ceea ce relevă faptele la un moment dat 
poate fi contrazis de starea lor viitoare. 

Distincţia dintre cele două genuri de cunoaştere este reluată de 
Hume şi sub forma diferenţei dintre „raţionamentul demonstrativ 
(demonstrative reasoning), sau referitor la relaţii între idei şi raţiona¬ 
mentul moral (moral reasoning), sau cel privitor la fapte şi existenţă” 21 . 

Cel demonstrativ se bazează pe legile logice, iar cel privitor la 
fapte - pe relaţia dintre cauză şi efect. 

O altă clasificare a ştiinţelor cu care operează Hume este cea 
dintre ştiinţele morale sau metafizice (the moral or metaphisical 
Science) şi ştiinţele naturii (natural philosophy), în ultima categorie 
incluzând, de exemplu, geometria şi fizica” 2 . Primele se fundează pe 
principiul cauzalităţii, ultimele - fie pe legile logice, fie pe legea cauzalităţii. 

In fond, din clasificările amintite rezultă că, potrivit lui Hume, 
prin originea lor, toate ştiinţele sunt empirice, dar, prin modul în care 
îşi corelează ideile, unele (care se ocupă de om şi unele din cele 
despre natură) rămân preponderent empirice, bazându-se pe obser¬ 
varea faptelor şi pe principiul cauzalităţii, iar altele (cele matematice şi, am 
adăuga, logica) fac abstracţie de fapte, bizuindu-se pe intuiţie şi legile logice. 

Nuanţând, Hume arată că şi ştiinţele empirice îşi pot trata 
subiectele deductiv, „considerând aprioric natura lucrurilor şi exa¬ 
minând rezultatele ce trebuie să decurgă din operaţiile lor” 21 . Astfel, în 
teoria politică, dacă admitem că natura umană e coruptibilă, vom 
conchide că nimeni nu trebuie investit cu autoritate nelimitată. Dar, de 
regulă, raţionamentele din această ştiinţă se bazează totuşi, pe 
experienţă. De exemplu, din experienţă şi istorie, care ne relevă marile 


19 Ibidem, VI, partea I, § 48, p. 135. 

20 Ibidem, IV, partea I, § 21, p. 105. 

21 Ibidem, IV, partea a II a, § 30, p. 114. 

22 Ibidem, V, partea I, § 48, p. 136. 

23 Ibidem, V, partea I, § 36, nota 1, p. 121. 

abuzuri ale conducătorilor din fiecare epocă, ajungem la aceeaşi 
concluzie că nimănui nu trebuie să i se acorde o încredere nelimitată. 

III. 4. Legea cauzalităţii - principiul cunoaşterii empirice 

Dată fiind distincţia dintre cele două tipuri de cunoaştere, Hume 
se preocupă de principiul cauzalităţii, înainte de toate, pentru a stabili 
valoarea ştiinţelor empirice, care se fundamentează pe amintitul 
principiu. Intr-adevăr, deşi filosoful nu precizează, putem considera ca 
legea asemănării şi legea contiguităţii acţionează şi în ştiinţele for¬ 
male, cum ar fi matematica. Dar principiul cauzalităţii corelează nu¬ 
mai idei privitoare la fapte, pentru că numai acestea se conexează în 
mod cauzal. Ştiinţele empirice se ocupă, ce-i drept, şi de asemănările sau 
de compoziţia (şi, implicit, de contiguitatea) lucrurilor, dar ele explică 
lucrurile, înainte de toate, prin cauzele acestora. Totodată, ştiinţele 
empirice îşi propun şi predicţii, care se întemeiază, din nou, pe principiul 
cauzalităţii, în speţă pe ideea că aceleaşi cauze produc aceleaşi efecte. 

Hume analizează principiul cauzalităţii şi pentru a putea stabili 
valoarea concepţiilor speculative (filosofice) şi a concepţiilor popu¬ 
lare care presupun că lumea se supune unor legi. Printre aceste 
concepţii se numără teoria lui Leibniz despre armonia prestabilită sau 
mecanica universală afirmată de Newton. 

In fine, cauzalitatea trebuie cercetată şi pentru că originea ei nu 
mai este la fel de evidentă ca originea „asemănării” şi „contiguităţii”. 
Legile care conexează idei care se aseamănă sau se ating (prin obiec¬ 
tele lor) provin, destul de clar, din experienţă, din observarea simili¬ 
tudinilor şi proximităţilor spaţio-temporale. în schimb, originea ideii 
de cauzalitate presupune mai mult decât simpla observare a faptelor. 

Hume susţine că ideea cauzalităţii nu este, prin originea ei, a 
priori. Cu alte cuvinte, din cunoştinţa despre un obiect socotit cauză 
nu poate fi dedusă, independent de experienţă, cunoştinţa despre un alt 
obiect, considerat a fi un efect al celui dintâi. în termeni kantieni, se 
poate spune că noţiunea de cauză nu include analitic noţiunea de efect, 
în sprijinul susţinerii sale, Hume aduce două argumente. Mai întâi, el 
arată că efectul nu este identic cauzei sale, sau, altfel spus, viitorul nu 
este totuna cu trecutul. Apoi, menţionează că o anumită cauză poate 
produce mai multe efecte. 

în consecinţă, Hume conchide că ideea cauzalităţii îşi are sursa 
în experienţă. El va argumenta însă că, deşi ideea de cauzalitate îşi are 
izvorul sau punctul de plecare în experienţă, totuşi ea nu provine în 
întregime din experienţă. în acest scop, arată că principiul cauzalităţii, 
adică ideea că între fenomene există corelaţii de la cauză la efect, este 
o idee complexă, care se descompune în următoarele trei idei simple : 

1) ideea de succesiune a două fenomene, 2) ideea de repetare a 
respectivei succesiuni şi 3) ideea de forţă {putere ) prin care primul 
fenomen îl produce pe cel de-al doilea. Primele două idei sunt 
empirice, de observaţie, şi au un corespondent real. Noi constatăm 
faptul real că două obiecte se succed şi constatăm, de asemeni, şi dacă 
respectiva conexiune se repetă sau nu. Dar ideea de forţă sau putere nu 
mai este una de observaţie, căci noi nu vedem sau nu percepem în nici 
un fel o asemenea forţă. In consecinţă, ideea complexă de cauzalitate 
nu este empirică pentru că nu sunt empirice toate ideile simple în care 
se descompune. Potrivit lui Hume, noi ne-am format ideea cauzalităţii, 
în speţă gândul că există o putere necesară prin care un prim obiect îl 
produce pe un al doilea, pentru că observarea succesiunii şi a repe¬ 
tabilităţii ei ne-a generat sentimentul de obişnuinţă (custom) privind 
succesiunea celor două obiecte, iar datorită acestui sentiment, acestei 
stări psihologice, credem că două obiecte care s-au succedat repetat 
până în prezent se vor succeda şi în viitor, deci credem că ele sunt co¬ 
nexate necesar printr-o forţă sau putere ascunsă. Acest sentiment de 
obişnuinţă şi de credinţă nu exprimă însă nici un fel de cauzalitate reală. 

Hume insistă asupra faptului că trecerea de la propoziţia de 
observaţie că două fenomene s-au succedat în mod repetat la 
propoziţia că ele se succed cauzal (că se vor succeda şi în viitor) este 
una psihologică, generată de sentiment, iar nu una logică, fondată pe 
raţiune. Această trecere nu este de tip silogistic, întrucât cele două 
propoziţii nu-s legate printr-o premisă minoră. Ea nu este nici de tip 
intuitiv, pentru că prima şi a doua propoziţie nu sunt legate nemijlocit. 
In fine, tranziţia respectivă nu se bazează nici pe presupoziţia că 
mersul naturii ar fi uniform şi că viitorul va fi identic trecutului, pentru 
că ştim că pot să nu fie astfel. Ca urmare, Hume rămâne ferm la 
concluzia că trecerea de la post hoc la propter hoc se întemeiază pe 
latura noastră senzitivă, iar nu pe cea cognitivă. 

III. 5. Credinţa - criteriul veridicităţii 

Ca să avem încredere că ideea de conexiune se referă la feno¬ 
mene reale, trebuie să avem dată şi ideea de existenţă a fenomenelor 
reiate şi a legăturii lor. 

Deoarece ideea că există fenomene şi aceea că ele se conexează 
în mod real sunt subiective, criteriul veridicităţii acestor idei îl 
constituie credinţa ( belief) care însoţeşte ideile respective. Sentimentul 
credinţei este indus în noi tot de experienţă, căci : „Orice credinţă 
{belief) cu privire la fapte sau existenţa reală provine numai dintr-un 

obiect oarecare prezent memoriei sau simţurilor, şi dintr-o alăturare 
obişnuită între acesta şi un alt obiect oarecare” 24 . 

Dar, întrucât putem să ne imaginăm şi obiecte şi fenomene 
despre care nu credem că există, apare problema distincţiei dintre 
credinţă şi ficţiune. Deosebirea dintre ele constă în faptul că „o 
credinţă nu este nimic altceva decât o reprezentare mai vie, mai 
viguroasă, mai fermă şi mai stabilă a unui obiect decât ceea ce 
imaginaţia singură este vreodată în stare să atingă” 25 . 

III. 6. Semnificaţiile gnoseologiei lui D. Hume 

Concluzia lui Hume este că noi nu putem cunoaşte cauzalitatea 
necesară existentă în lucruri. Filosoful nu contestă existenţa unei 
cauzalităţi necesare reale, dar argumentează că aceasta nu poate fi 
cunoscută prin experienţă. 

O consecinţă mai generală care decurge din amintita concluzie 
scepticistă este că noi nu putem să susţinem adevărul ideilor ştiinţifice 
privitoare la fapte, pentru că ele se referă la cauzalitate, necesitate, 
adică la un nivel ontic imperceptibil şi, ca atare, incognoscibil. Prin 
simţuri, noi nu putem recepta nimic esenţial, nu putem face ştiinţă. 
Noi putem admite doar adevărul cunoştinţelor observaţionale, dar pe 
cele din ştiinţele empirice nu le putem fundamenta sau justifica 
teoretic. 

O altă consecinţă a scepticismului lui Hume privind cauzalitatea 
este aceea că nu numai ştiinţele naturii, ci şi concepţiile filosofice şi 
viziunile populare despre o lume cauzală şi legică sunt incerte, sunt 
proiecţii subiective, iar nu imagini ale lumii obiective. 

în fine, prin scepticismul său, Hume pune în discuţie chiar şi 
propria sa filosofie empiristă, ca şi empirismul în general. Desigur, 
empirismul este îndreptăţit să susţină că ştiinţa naturii nu poate fi obţi¬ 
nută prin simţuri, ci presupune un aport subiectiv. Dar empirismul a 
condus la concluzia că acest adaos este psihologic şi fără valoare de adevăr. 
Demonstrând că empirismul nu poate justifica valoarea de adevăr a 
ştiinţelor naturii, Hume a lăsat să se înţeleagă, fără să vrea, că este nevoie 
de o altă explicaţie, non-empiristă, a rolului subiectului în cunoaştere. 

De fapt, explicaţia raţionalistă a fost adoptată şi de Hume însuşi 
pentru cunoştinţele matematice şi, mai larg, pentru raţionamentele de¬ 
monstrative, într-un cuvânt pentru cunoştinţele apriorice. El a admis 
că, în acest caz, subiectul are un veritabil rol cognitiv, intervenind nu 


24 Ibidem, V, partea I, § 38, p. 123. 

25 Ibidem, V, partea a Il-a , § 40, p. 126. 

prin aspectul său psihologic, ci prin nivelul său intelectual, logic. Mai 
exact, poziţia raţionalistă acceptată de Hume susţine că intelectul 
ajunge la cunoştinţe adevărate prin intuiţie şi prin legile logice pe baza 
cărora derivă noi adevăruri din altele, deja date. 

De aceea, Hume nu este numai un filosof sceptic, aşa cum este 
caracterizat de Kant. Dimpotrivă, aşa cum a subliniat N. Bagdasar, el a 
socotit că „ştiinţele matematice, aritmetica şi algebra - mai puţin geo¬ 
metria, care, după el, nu posedă o unitate pentru lungime - sunt ştiinţe 
perfecte, ştiinţe care operează cu judecăţi apodictice, nu numai 
problematice” 26 . 

Prin distincţia dintre matematică şi ştiinţele naturii, dintre 
„relaţiile între idei” (independente de fapte) şi „fapte” (relaţiile între 
idei privitoare la fapte), Hume este caracterizat în prezent ca 
precursorul „celebrei distincţii între adevăruri analitice şi adevăruri 
sintetice, între ştiinţele formale şi ştiinţele factuale, o distincţie 
consacrată de filosofia analitică modernă a limbajului şi a ştiinţei” 27 . 

Este însă de observat că distincţia modernă amintită fusese anticipată 
şi de Leibniz prin deosebirea dintre adevăruri raţionale şi adevăruri de fapt. 

Deşi a admis o cunoaştere apriorică, Hume n-a intrat totuşi în 
contradicţie cu poziţia sa empiristă, considerând, aşa cum am arătat, că 
noţiunile matematice au şi ele o sorginte empirică. Pe de altă parte, 
deşi empirist, deşi a considerat că noţiunile matematice au o 
semnificaţie empirică, a putut totuşi să susţină că ele se corelează 
independent de experienţă, gândind, implicit, că aspectele numerice, 
cantitative, exprimate de matematică, sunt aspecte stabile şi, deci, 
relativ independente de lucrurile individuale, fenomenale, aflate în 
permanentă schimbare şi despre care ne informează experienţa. 

După cum a menţionat Hume însuşi, el şi-a propus să realizeze 
în gnoseologie un fel de revoluţie kepleriană prin faptul că nu s-a 
mulţumit să distingă diversele facultăţi cognitive, ci a urmărit să 
descopere şi principiile potrivit cărora acţionează, aşa cum şi în 
astronomie, după ce s-au stabilit „mişcările adevărate, ordinea şi 
mărimea corpurilor cereşti, un cercetător a determinat, prin raţio¬ 
nament, legile şi forţele de care sunt stăpânite şi conduse aceste 


26 N. Bagdasar, Introducere, la D. Hume, Cercetare asupra intelectului 
omenesc, ed. cit., p. XXXXI. 

27 Mircea Flonta, Natura omenească şi principiile cunoaşterii în filosofia 
lui D. Hume. Studiul introductiv la D. Hume, Cercetare asupra intelectului 
omenesc, Editura Ştiinţifică şi Enciclopedică, Bucureşti, 1987, p. 55. 

mişcări ale planetelor” 28 . De fapt, aşa cum s-a observat, şi Hume a plecat 
de la ştiinţa newtoniană, dar ceea ce a reţinut el de aici a fost nu rigoarea 
deducţiei matematice sau a verificării experimentale, ci caracterul 
metaforic şi cvasimistic al atracţiei. El a pus pe acelaşi plan mecanica 
atracţiei şi psihologia asociaţiei, dar a considerat că legea cauzalităţii prin 
care se conexează ideile privitoare la fapte este un principiu psihologic 
perfect incomprehensibil, care depăşeşte resursele logicii abstracte 29 . Aşa 
cum s-a remarcat, el a găsit în evocarea (prin memorie) şi punerea în 
ordine a ideilor noastre o „magie naturală”, un „instinct misterios” 30 . 

Limita gnoseologiei lui Hume rămâne aceea de a considera că în 
ştiinţele empirice ale naturii subiectul nu intervine activ decât sub 
aspectul său psihologic, care, ce-i drept, conduce la idei generale, dar 
nu le asigură adevărul, iar nu şi sub aspectul său logic, care conferă 
certitudine, aşa cum se întâmpla în cunoaşterea apriorică. 

Totuşi, aşa cum va recunoaşte Kant mai târziu, Hume l-a trezit 
din somnul dogmatic, adică, înţelegem noi, din dogma că subiectul 
empiric s-ar comporta doar pasiv, receptiv. 

Stimulat de Hume, Kant va elabora o nouă teorie despre unitatea 
dintre cunoaşterea empirică şi cea apriorică, argumentând că şi în 
cunoaşterea empirică subiectul intervine activ nu sub aspectul său 
psihologic, ci sub cel logic şi, în genere, cognitiv. 


IV. ANTROPOLOGIA 
IV. 1. Natura umană 

Gnoseologia lui D. Hume se răsfrânge asupra concepţiei lui 
despre om. El a arătat că toate ştiinţele întreţin anumite raporturi cu 
natura umană, în care se află fundamentul oricărei ştiinţe. Dat fiind că 
toate ideile provin din senzaţii, rezultă că omul este precumpănitor o 
fiinţă sensibilă, strâns legată de experienţă. Chiar şi ca fiinţă inte¬ 
lectuală, se conduce nu numai după legile logice, ci şi, de cele mai 
multe ori, în cazul raţionamentelor cu privire la fapte, potrivit unor 
tendinţe psihologice, generate de experienţă. 

Omul nu este însă numai un fundament al cunoaşterii, numai o 
fiinţă contemplativă. El este şi o fiinţă socială şi, totodată, activă. Hume 


28 D. Hume, Cercetare asupra intelectului omenesc, I, § 9, ed. cit., p. 13. 

29 L. Bmnschvicq, L ’experience humaine et la causalite physique, 
Alean, Paris, 1922, p. 17. 

30 Jean Laporte, L ’idee de necessite, P.U.F., Paris, 1941, p.12. 

nu împărtăşeşte nici poziţia filosofiei morale, care consideră că omul 
este o fiinţă mai mult sociabilă şi activă, bazată pe sentiment şi gust, 
prin care valorifică lucrurile, precum şi, adaugă Hume, pe voinţă, prin 
care omul decide, nici poziţia filosofilor intelectului care îl concep pe 
om ca fiinţă mai mult cugetătoare. Potrivit lui, „cel mai desăvârşit 
caracter ... e între aceste două extreme” 31 , cunoaşterea şi viaţa socială 
activă nefiind opuse, întrucât ultima o presupune pe prima, iar aceasta 
trebuie cultivată în vederea celei din urmă. în acest sens, adaugă că 
însăşi natura îi cere omului ca ştiinţa lui „să fie omenească şi să aibă 
un raport direct cu viaţa şi societatea” sau îl îndeamnă „Fii un filosof, 
dar, cu toată filosofia ta, fii totuşi un om”' 2 . 

Aşadar, înţelegând omul ca fiinţă duală, pe de o parte, con¬ 
templativă, pe de altă parte, sociabilă şi activă, Hume caracterizează 
natura umană printr-o serie de facultăţi: simţuri, intelect, afectivitate, 
voinţă, precum şi prin rezultatele corespunzătoare acestora şi anume: 
impresii, idei, sentimente, voliţiuni. Aşa cum s-a observat, „o aseme¬ 
nea determinare a naturii umane se opune raţionalismului abstract, 
rupe cu ideea unei substanţe cugetătoare sau de alt gen, ca fiind esenţa 
fiinţei umane, cu ideea fiinţei umane (naturii umane) ca automat care 
săvârşeşte un destin implacabil sau care nu este altceva decât exemplu 
pentru ilustrarea puterii divinităţii” 33 . Detaliind aprecierea amintită, 
am spune că, prin accepţia dată de el naturii (esenţei) umane, Hume nu 
este nici substanţialist, nici raţionalist. Nu este substanţialist întrucât 
contesta nu existenţa, ci faptul că, pe baze empiriste, s-ar putea cu¬ 
noaşte existenţa unei substanţe, a unei entităţi de sine stătătoare, în 
speţă a unui spirit, care s-ar afla „în spatele” capacităţilor şi 
manifestărilor umane, ca suport al acestora; de altfel, eî se îndoieşte 
expres de existenţa unei vieţi viitoare, adică a unui spirit (suflet) de 
sine stătător. Nu este raţionalist întrucât, deşi nu neagă o anumită 
influenţă a raţiunii şi ideilor asupra sufletului uman, totuşi el nu afirmă 
un primat al acestora asupra celorlalte componente ale subiectivităţii 
umane; dimpotrivă, potrivit lui, omul ca subiect cognitiv este emi¬ 
namente o fiinţă sensibilă, căci ideile sale ar fi reductibile la impresiile 
sale, iar ca subiect moral şi, în genere, activ, este o fiinţă determinată, 
mai ales, de obişnuinţe şi pasiuni, chiar dacă unele din acestea ar 
corespunde şi unora din ideile sale. 


31 D. Hume, Cercetare asupra intelectului omenesc, I, ed. cit., p.7. 

3 " Ibidem, p.8. 

Gh.Al. Cazan, Introducere în filosofie, voi.II: Filosofia medievală şi 
modernă. Editura Actami, Bucureşti, 1996, p.169. 

IV.2. Libertatea umană 


în strânsă legătură cu modul în care a caracterizat natura umană, 
Hume va înţelege şi libertatea ca atribut definitoriu al omului. Ca şi 
ceilalţi filosofi, va considera că libertatea survine prin voinţa umană, deci 
prin una din componentele naturii umane aflată în corelaţie cu celelalte. 

în primul rând. Hume va argumenta, în spirit empirist, că noi nu 
putem admite în mod cert că voinţa deţine în sine o putere sau o forţă 
prin care ar fi cauza acţiunilor noastre corporale sau a celor mintale. 
Spre deosebire de Descartes, care considera că faptul cauzalităţii ne e 
accesibil în noi înşine, sau de Berkeley, care opina că avem o 
percepţie imediată a forţei sau a activităţii voinţei noastre, Hume, ca şi 
Malebranche, susţine că noi n-avem deloc experienţa unei acţiuni 
eficiente a voinţei noastre asupra corpului nostru. Noi constatăm doar 
faptul că „mişcarea corpului nostru urmează comanda voinţei 
noastre”, dar nu suntem conştienţi de „operaţia sau energia prin care 
voinţa îndeplineşte o operaţie atât de extraordinară” 34 , adică nu avem 
nici un sentiment al puterii prin care voinţa este capabilă de a produce 
mişcare. Similar, Hume susţine că şi legătura dintre ideile noastre este 
la fel de incomprehensibilă, căci noi nu simţim nici o forţă prin care 
spiritul (în speţă, voinţa) le poate asocia, adică nu-1 resimţim ca factor 
activ, ca agent. Ca şi în cazul fenomenelor externe, noi constatăm doar 
faptul că două evenimente (în acest caz, idei) se alătură în mod 
constant şi, datorită obişnuinţei de a trece cu gândul sau imaginaţia de 
la un obiect (idee) la un alt obiect (idee), de a le conexa, resimţim 
această conexiune, avem o impresie despre ea „şi acest sentiment este 
originalul ideii pe care o căutăm” 3 (de putere sau conexiune 
necesară). Dar, deşi conchide că ideea despre o putere necesară a 
voinţei nu provine din experienţă, ci exprimă un simţământ intern 
produs de obişnuinţa de a conexa obiectele prin gând sau imaginaţie, 
totuşi Hume nu contestă deloc existenţa acestei puteri voluntare, aşa 
cum nu negase nici existenţa unei conexiuni necesare in re. 

în al doilea rând, plecând de la ideea că orice fenomen are o 
cauză, Hume conchide că şi voinţa este cauzată în mod necesar. Şi 
anume, el susţine că voinţa, despre care arătase că nu putem şti că s-ar 
cauza pe sine, prin propria ei putere, depinde, de regulă, de 
„motive” 36 , sau, mai larg, de „motivele” şi „înclinaţiile” oamenilor 37 . 


34 D. Hume, op. cit., p. 139. 

35 Ibidem, p. 151. 

36 Ibidem, p. 159. 

37 Ibidem , p.156. 

El consideră că „aceleaşi motive produc întotdeauna aceleaşi 
acţiuni” 38 . Printre motive, sunt enumerate „ambiţia, zgârcenia, egois¬ 
mul, vanitatea, prietenia, generozitatea, solidaritatea” 37 La rândul lor, 
motivele oamenilor sunt puse în legătură îndeosebi cu „fiecare tră¬ 
sătură particulară a caracterului şi situaţiei lor” 40 , deoarece „anumite 
caractere” au „o putere sigură şi determinată de a produce anumite 
sentimente” 41 , care înrâuresc constant acţiunile. în fine, caracterele 
depind şi ele de „marea forţă a obişnuinţei şi educaţiei care modelează 
spiritul uman din copilărie şi îi imprimă contururile unui caracter ferm 
şi stabil” 42 . în sinteză, motivele, aşa cum sunt înţelese de Hume, se 
prezintă îndeosebi ca sentimente, care îşi au sursa nu atât în constituţia 
biologică a omului, cât în caracterul său şi, implicit, în obiceiurile şi 
educaţia sa. De aici rezultă că el admite că voinţa este „mişcată”, din 
interior, atât de facultatea afectivităţii, cât şi de intelect, care, prin 
ideile sale, poate genera sentimente, iar din exterior, atât de mediul na¬ 
tural, începând cu însuşi organismul uman, cât şi de cel social. Hume 
explică neregularităţile care apar în conduitele oamenilor tocmai prin 
interferenţa cauzelor care îi determină. De exemplu: un om cu o fire 
îndatoritoare poate da un răspuns arţăgos pentru că „el are însă dureri 
de dinţi sau nu a cinat” 43 . 

Plecând de la premisa că voinţa omului este cauzată în mod 
necesar, Hume îşi propune „un proiect de reconciliere în problema 
libertăţii şi necesităţii” 44 . El nu va nega libertatea umană, dar îi va 
conferi un anumit înţeles. Potrivit lui, libertatea nu constă într-o voinţă 
acauzală, sau, ceea ce revine la acelaşi lucru, într-o voinţă care să 
rezide în sine, în propria sa putere, de altfel incognoscibilă cu mijloace 
empirice, în experienţă. Ca şi Spinoza, va conchide că libertatea 
înseamnă o acţiune voluntară în care voinţa decide independent de 
constrângeri exterioare, dar nu şi de orice motive, căci, se subînţelege, 
propriile sale decizii corespund naturii interne a omului. Sau, cum se 
exprima Hume însuşi: „Prin libertate, deci, putem înţelege numai o 
putere de a acţiona sau de a nu acţiona potrivit cu deciziile voinţei” 45 . 


38 Ibidem, p.154. 

39 Ibidem, p. 154-155. 

40 Ibidem, p. 159. 

41 Ibidem, p.160. 
Ibidem, p. 157. 

43 Ibidem, p. 159. 

44 Ibidem, p.164. 

45 Ibidem, p.165. 

De exemplu, observa el, dacă hotărâm să ne odihnim sau să ne 
mişcăm, suntem liberi dacă putem face acest lucru şi orice om are o 
asemenea libertate dacă nu e prizonier şi în lanţuri, adică dacă nu e 
supus unei constrângeri exterioare şi opuse voinţei sale. 

V. ETICA 

Conciliind necesitatea cu libertatea, Hume va înţelege omul şi ca 
fiinţă morală. Intr-adevăr, aşa cum va argumenta, morala se 
fundamentează teoretic atât pe doctrina necesităţii, cât şi pe aceea a 
libertăţii. El arată că necesitatea, aşa cum a fost definită de propria sa 
concepţie, constituie fundamentul moralei deoarece conduitele morale 
n-ar fi posibile fără faptul că anumite caractere au „o putere sigură şi 
determinată de a produce anumite sentimente” şi că aceste sentimente 
au „o înrâurire constantă asupra acţiunilor” 46 . Libertatea este şi ea fun¬ 
damentală pentru moralitate, căci acţiunile umane care pot fi apreciate 
ca morale, stârnind fie aprobare, fie aversiune, fie laudă, fie dojană, 
sunt cele care nu derivă în întregime din constrângeri exterioare, ci 
„sunt indicaţii ale caracterului, pornirilor şi înclinaţiilor interne” 47 . 

Desigur, nu orice caracter şi, deci, nu orice sentimente au carac¬ 
ter moral. Hume observa că omul aprobă ca morale caracterele care 
contribuie la asigurarea păcii şi securităţii sociale şi le dezaprobă pe 
cele care dăunează societăţii. în consecinţă, el arată că morala pre¬ 
supune sentimentele de prietenie, generozitate şi solidaritate, adică pe 
acelea legate de interesul armoniei între oameni şi al convieţuirii lor sociaîe. 

Având în vedere faptul că sentimentele morale închid în ele o 
atitudine faţă de interesele favorabile comunităţii umane şi de cele 
potrivnice ei, Hume avansează următoarea presupoziţie: „se poate deci 
presupune în mod rezonabil că sentimentele morale apar, fie 
nemijlocit, fie mijlocit, dintr-o reflecţie asupra acestor interese opu¬ 
se” 48 . Această presupoziţie pare să indice ca sursă ultimă a moralei 
reflecţia, iar nu sentimentele, aşa cum afirmase anterior. 

Aparent contradictorie, concepţia lui Hume despre izvorul 
moralei a căpătat inteipretări diferite sau chiar opuse. Albert Rivaud 
apreciază că, potrivit filosofului scoţian, există în noi o natură morală, 
suprapusă celei fizice şi celei intelectuale şi bazată pe sentimentele 


46 Ibidem, p.160. 

47 Ibidem, p. 168. 

48 Ibidem , p. 171. 

primitive de bunăvoinţă (bienveillance) şi justiţie 49 . Hoffding, 
dimpotrivă, este de părere că Hume admite, ca şi Spinoza, importanţa 
ideilor pentru dezvoltarea sentimentelor, dar i se opune prin teza că 
aprecierile morale nu exprimă raporturi obiective şi eterne 50 . Mai 
recent şi mai nuanţat, dar, totuşi, contradictoriu, la noi M. Flonta 
afirmă, pe de o parte, că „urmându-i pe influenţii moralişti englezi din 
generaţia imediat anterioară, Shaftesbury, Hutcheson şi Butler, Hume 
întemeiază distincţia dintre virtute şi viciu pe sensibilitate, nu pe 
raţiune” 51 , iar pe de altă parte, că, „deşi subordonată simţirii, raţiunea 
este, deci, totuşi esenţială în viaţa morală, căci ea dezvăluie ceea ce e 
util în raport cu un scop, condiţionând astfel, până la urmă, aprobarea 
sau dezaprobarea morală a pasiunilor şi acţiunilor oamenilor” şi fiind 
„sursa acelor reguli generale ale dreptăţii” 52 . 

Prin ideile sale, Hume îndreptăţeşte mai mult sau mai puţin 
fiecare din aprecierile amintite. El afirmă atât autonomia moralei, cât 
şi legăturile ei cu celelalte forme ale cunoaşterii şi culturii. Autonomia 
o explică mai ales prin facultăţile (sursele) şi elementele subiective 
specifice pe care se întemeiază: voinţa liberă deschisă spre semeni, 
sentimentele altruiste, deci caracterul, deci obiceiurile şi educaţia. Prin 
chiar semnalatele succesiuni cauzale, Hume arată foarte clar că voinţa 
morală este determinată nemijlocit de sentimente şi că acestea se află 
în relaţie cu obiceiurile şi educaţia, deci şi cu ideile. în ce priveşte 
raportul sentimente - idei, el menţionează, mai întâi, că ideile 
semnificative moral nu sunt cele abstract-speculative, cum ar fi 
reflecţiile filosofice despre ordinea lumii, ci sunt cele privitoare la 
viaţa şi mediul concret aî vieţii omului. S-ar putea înţelege că, aşa cum 
ideile viabile sunt cele generate de impresii, de contactul practic- 
sensibil al omului cu lucrurile şi semenii, tot aşa şi sentimentele îşi au 
sursa în acelaşi contact, în acelaşi ghem de relaţii cu lumea şi ceilalţi 
şi, deci, în impresiile şi ideile corespunzătoare. Dar Hume vorbeşte nu 
numai de faptul că ideile pot genera sentimente, ci şi de o pre¬ 
dispoziţie afectivă a omului pentru anumite idei şi, respectiv, pentru 
anumite relaţii şi interese. în acest sens, el spune: „spiritul omului este 
format în aşa fel de natură încât resimte imediat sentimentul de 
aprobare sau oprobriu la apariţia anumitor caractere, înclinaţii şi 


49 Albert Rivaud, Histoire de la philosophie, voi.IV, P.U.F., Paris, 1962, 
p. 537 şi urm. 

50 Harald Hoffding, op. cit., ed. cit., p.458-459 

51 Mircea Flonta, op. cit., p. 39. 

52 Ibidem, p.40. 

acţiuni” 51 . Şi chiar dacă sentimentele morale apar dintr-o reflecţie 
asupra acestor caractere etc., ele apar, cum precizează fdosoful, nu 
numai indirect, ci şi direct, adică spontan, intuitiv, încât devin 
coprezente, fiind ireductibile la reflecţie. De aceea, putem conchide că 
la Hume, ca şi la Rousseau, morala se originează în sentimente, iar 
rolul moral al raţiunii, deşi esenţial, nu devine totuşi determinant. 

Hume îşi pune şi problema relaţiei dintre morală şi religie, mai 
ales sub forma raportului lor ideatic. Fără să justifice cognitiv ideile 
religioase şi fără să dizolve morala în religie, el subliniază înrâurirea 
ideilor religioase asupra celor morale. Concret, afirmă că, indiferent 
dacă raţionează corect sau nu, „oamenii ... trag multe concluzii din 
credinţa într-o existenţă divină şi presupun că Divinitatea va pedepsi 
viciul şi va răsplăti virtutea, dincolo de ceea ce apare în cursul obişnuit 
al naturii” 54 . Prin ideea lor că Dumnezeu este garant al moralităţii, 
oamenii vor fi influenţaţi să respecte mai mult normele morale şi 
legile statului. Hume conchide că bunii cetăţeni şi politicieni trebuie să 
admită religia tocmai pentru că aceasta are rolul de a frâna pornirile 
imorale şi încălcările legilor. 

Prin empirismul său, Hume propune o filosofie academică sau 
sceptică, prin care recuză valoarea teoretică a ideilor ştiinţifice şi a 
normelor morale, dar nu şi importanţa lor practică, aceea de a asigura 
civilizaţia şi solidaritatea umană. 


53 David Hume, Cercetare asupra intelectului omenesc, ed. cit., p. 171. 

54 Ibidem, p.209. 

B. RAŢIONALISMUL 

5 

Principiile raţionalismului 


După cum am arătat anterior, în capitolul Principiile empi¬ 
rismului, opoziţia dintre empirism şi raţionalism nu este absolută, între 
cele două orientări existând şi unele interferenţe. Aşa cum nu există un 
empirism pur, tot aşa nu există nici un raţionalism pur. John Cot- 
tingham consideră că, în contemporaneitate, contrastul dintre empi¬ 
rism şi raţionalism s-a relativizat datorită următoarelor raţiuni: „1) pro¬ 
gramul reducţionist... de a reduce ştiinţa la o mulţime de propoziţii de 
observaţie «extrase» din realitate este irealizabil; 2) distincţia dintre 
observaţie şi teorie este ea însăşi foarte problematică; 3) (parţial ca o con¬ 
secinţă a primelor două puncte) distincţia dintre demersurile intelectuale 
pe care le denumim «ştiinţă» şi «metafizică» este departe de a fi netă” 1 . 

Totuşi, aşa cum am precizat şi în capitolul sus-amintit, cla¬ 
sificarea gânditorilor moderni din secolele al XVII-lea şi al XVIII-lea 
în empirişti şi raţionalişti rămâne valabilă pentru că există realmente 
un set de idei comune fiecărui grup de gânditori înrudiţi. 

Potrivit aceluiaşi comentator, gruparea laolaltă a lui Descartes, 
Spinoza şi Leibniz sub sintagma raţionaliştii moderni este justificată 
de următoarele „elemente” comune, care sunt importante şi pentru 
orizontul ştiinţific şi filosofic contemporan: 1) încrederea că folosirea 
corectă a raţiunii duce la depăşirea viziunii naive asupra lumii şi 
precauţia faţă de datele oferite de simţuri; 2) ideea că universul e 
ordonat şi că orice aspect al lui e, principial, accesibil intelectului; 
3) ideea că matematica constituie un model pentru unificarea întregii 
cunoaşteri; 4) ideea că în natură există raporturi necesare şi că 
adevărul ştiinţific şi filosofic trimite la ceea ce nu poate fi altfel 2 . 


1 John Cottingham, Raţionaliştii: Descartes, Spinoza, Leibniz, Editura 
Humanitas, Bucureşti, 1998, p.16. 

2 Ibidem, p.25. 

în continuare, ne propunem să redăm mai complet principiile 
raţionalismului, având în vedere principalele domenii pe care le-a 
abordat. 

In plan ontologic, raţionaliştii au afirmat următoarele teze: 

1) Dumnezeu (substanţa supremă) a creat şi ordonat lumea, fără 
a mai interveni ulterior în evoluţia ei, ci fiinţând sau dincolo de lume, 
transcendent (cum gândeau Descartes şi Leibniz), sau înlăuntrul 
acesteia, imanent (cum a susţinut Spinoza); 

2) lucrurile individuale depind de substanţa şi de atributele pe 
care se întemeiază şi care fie au fost create de Dumnezeu (potrivit lui 
Descartes şi Leibniz), fie aparţin lui Dumnezeu însuşi (conform lui 
Spinoza); 

3) substanţa şi atributele pe care se întemeiază lucrurile există de 
sine stătător, chiar dacă intră în alcătuirea lucrurilor; atributele 
fenomenelor fizice sunt întinderea şi mişcarea mecanică, cum 
susţineau şi empiriştii, la care Leibniz adaugă şi autodinamismul, 
precum şi finalitatea pentru organismele vii; atributul fenomenelor 
psihice umane este gândirea. 

Aşa cum rezultă din chiar formularea filosofemelor ontologice 
comune, acestea nu exclud nici unele deosebiri privind întrebarea dacă 
Dumnezeu este transcendent sau imanent lumii şi, prin urmare, 
chestiunea dacă lucrurile se întemeiază pe substanţe secunde create de 
Dumnezeu, sau pe atributele lui Dumnezeu însuşi. O altă diferenţă 
există între Descartes şi Leibniz în legătură cu substanţele secunde, 
admise de amândoi. Descartes a susţinut că Dumnezeu a creat două 
tipuri de substanţe secunde, materia întinsă şi spiritul cugetător, prima 
ca temei al fenomenelor fizice, a doua ca substrat al fenomenelor 
psihice, prima fiind unică, aceeaşi pentru toate corpurile fizice şi, deci, 
având un caracter general, a doua fiind multiplă ca şi sufletele umane 
şi diferită de la un suflet la altul (chiar dacă, în ce priveşte gândirea, 
diferenţele privesc accidentele) şi, deci, având un caracter individual, 
în schimb, Leibniz a gândit că Dumnezeu a creat o infinitate de 
substanţe secunde, monadele, şi că fiecare are un caracter ideal, 
energetic şi individual, bine distinct de al celorlalte, deşi, pe ansamblu, 
ele se grupează în trei tipuri corespunzătoare celor trei regnuri ale 
naturii: mineral, organic şi uman. In viziunea sa, orice existent, fie 
abiotic, fie organism viu (înzestrat cu suflet animal), fie om (definit 
prin spirit), este un agregat de monade (de atomi ideali) şi se 
diferenţiază de alte existenţe în mod substanţial, iar nu accidental, prin 
tipul monadic constituent şi, în genere, prin întreg agregatul monadic. 
Dar şi el a susţinut că fenomenele fizice se disting în manifestările lor 

exterioare prin întindere şi mişcare mecanică, deşi în interior sunt forţe 
autoactive, iar sufletele umane - prin gândire. 

In domeniul gnoseologic, toţi raţionaliştii au susţinut 
următoarele principale idei: 

1) raţiunea (intelectul) constituie facultatea cognitivă funda¬ 
mentală; 

2) cunoştinţele raţionale intuitive şi cele deductive sunt funda¬ 
mentale (în raport cu cele empirice) şi autentice (adevărate); 

3) simţurile sunt, de regulă, înşelătoare; 

4) cunoştinţele sensibile sunt, de obicei, incerte, dar pot fi şi ve¬ 
ridice în măsura în care le confirmă pe cele raţionale. 

Metodologic, raţionaliştii au preferat metoda intuitiv-deductivă 
de tip matematic, pe care a teoretizat-o Descartes. 

Antropologic, raţionaliştii au conceput omul ca fiinţă emi¬ 
namente raţională, fără să-i neglijeze nici latura senzorial-perceptivă, 
nici pe cea afectivă, explicată prin relaţiile ei cu simţurile şi raţiunea, 
şi nici pe cea voluntară, corelată, la rândul ei, cu afectele şi, mai ales, 
cu adevărurile obţinute prin raţiune. 

în plan etic, fără a se dezice de principiile moralei religioase, 
raţionaliştii au fost adepţii unei morale întemeiate pe cunoaştere auten¬ 
tică, pe adevăr. 

BA. RENE DESCARTES 


I. REPERE BIOBIBLIOGRAFICE 

Rene Descartes s-a născut la 31 martie 1596 la Touraine, în fa¬ 
milia unui nobil. Somatic, a fost de la început fragil şi maladiv. In 
schimb, spiritual, era de mic foarte iscoditor, motiv pentru care tatăl 
său îl numea încă de pe atunci fdosoful. 

în biografia sa spirituală se disting trei etape. 

In prima etapă, tânărul Rene a căutat adevărul în cărţi. între 
1604-16Î2 a studiat la colegiul iezuit din La Fleche. Aici a învăţat 
limbile clasice şi disciplinele umaniste, fizica şi filosofia de tip 
scolastic şi, mai ales, matematica. De altfel, ulterior, va crea geometria 
analitică prin aplicarea algebrei la geometrie. în 1613 s-a dus la Paris, 
unde, după ce a legat mai multe prietenii (între care cu abatele 
Mersenne, pe care îl cunoştea din timpul colegiului) şi a cunoscut 
viaţa agitată a capitalei, s-a retras timp de doi ani într-un cartier so¬ 
litar, dedicându-se studiului şi reflecţiei. De pe acum va adopta el în 
viaţă deviza Bene qui latuit bene vixit (Cine se ascunde bine trăieşte 
bine). în aceşti ani îşi ia gradele în drept civil şi canonic la 
Universitatea din Poitiers. La sfârşitul studiilor nu reuşise să afle ade¬ 
vărul în cărţi. De fapt, după cum va menţiona în lucrarea sa Discurs 
despre metodă, chiar la terminarea colegiului rămăsese nemulţumit de 
învăţătura primită pentru că nu-i oferise o viziune unitară asupra 
diverselor cunoştinţe şi nici o modalitate de justificare a veracităţii îor. 
Ce-i drept, matematica îi furniza cunoştinţe certe, dar, deocamdată, 
Descartes nu întrevedea faptul că metoda ei ar putea fi aplicată universal. 

In cea de-a doua etapă a evoluţiei sale, Descartes s-a hotărât să 
studieze „marea carte a lumii”, adică să îşi folosească restul tinereţii 
„călătorind, studiind viaţa de la curte şi din armată, frecventând 
oameni cu diverse temperamente şi de diverse condiţii, acumulând 
experienţe” şi punându-se la încercare în împrejurările pe care viaţa i 
le oferea 1 . Deşi în lucrarea Discurs despre metodă menţionează că se 

1 Rene Descartes, Discurs despre metoda de a ne conduce bine raţiunea 
şi a căuta adevărul în ştiinţe. Traducere de Daniela Rovenţa-Fmmuşani şi 
Alexandru Boboc, Editura Academiei, Bucureşti, 1990, p.l 17. 

decisese să studieze marea carte a lumii încă de la absolvirea 
gimnaziului, totuşi el s-a cufundat în noua carte abia după absolvirea 
studiilor universitare. In 1617 s-a angajat ca voluntar în armata 
olandeză a lui Maurice de Nassau, prinţ de Orange, protestant. In 1619 
trece cu armata lui Maurice, prin Danemarca, în Germania. Aici asistă 
la Frankfurt la încoronarea împăratului Ferdinand al II-lea. Apoi, îl 
părăseşte pe Maurice şi intră în armata ducelui de Bavaria, care va 
lupta împotriva Bohemiei răsculate, în războiul de 30 de ani 
(1618-1648). în 1620 se află cu armata ducelui bavarez la Ulm, în 
Bavaria, şi, probabil, asistă la bătălia de la Muntele Alb (lângă Praga), 
când Frederic al V-lea, regele Bohemiei, susţinător al protestanţilor, 
îşi pierde tronul. în 1621 trece în armata contelui de Bucqouy, apoi 
reintră în Olanda. în acelaşi an, 1621, se reîntoarce în Franţa şi îşi vin¬ 
de averea (câteva domenii) pentru a-şi asigura independenţa materială. 
Călătoreşte în Elveţia, Tiroî, Italia. în 1628 părăseşte Franţa şi se sta¬ 
bileşte în Olanda, o ţară mai tolerantă pentru libera cugetare. Cu sta¬ 
bilirea în Olanda se încheie cea de-a doua şi începe cea de-a treia eta¬ 
pă a itinerariului său spiritual. După cum mărturiseşte în Discurs, 
Descartes nu aflase adevărul nici în „marea carte a lumii”. El întâlnise 
la oamenii aparţinând altor popoare nu unele şi aceleaşi idei, ci o di¬ 
versitate de obiceiuri, astfel că învăţase doar să fie mai tolerant şi să 
nu se încreadă în puterea exemplului sau a tradiţiei de a exprima adevărul. 

în cea de-a treia etapă a aventurii lui în cunoaştere, Descartes 
va căuta adevărul în sine însuşi. El avusese ideea acestei noi 
modalităţi cognitive încă din anul 1619. Astfel, în noaptea de 10 
noiembrie 1619, în timp ce se afla cu armata ducelui bavarez în 
cantonament la Neuburg, pe Dunăre, a avut un vis în care i s-a relevat 
ideea unei noi metode de a descoperi adevărul prin examinarea 
propriei conştiinţe. Desigur, metoda sa este un fruct nu al visului său, 
ci al cercetărilor şi învăţămintelor sale de până atunci. Deşi a avut 
viziunea noii metode încă din 1619, iar apoi a practicat-o în 
matematică şi în alte cunoaşteri particulare, totuşi Descartes nu o va 
folosi în elaborarea unui nou sistem filosofic decât după 1628. Aşadar, 
în cea de-a treia etapă a activităţii sale, căutând adevărul în sine, 
Descartes se va dedica redactării lucrărilor lui filosofice. 

în aceeaşi perioadă, deşi renunţase la mariaj, Descartes a avut 
totuşi o fiică naturală, Francine, născută în 1635, dar decedată curând, 
în 1640, an în care el îşi va pierde şi tatăl. între timp, devenise deja un 
filosof renumit. în 1649 a acceptat invitaţia reginei Cristina a Il-a a 
Suediei de a o iniţia personal în filosofie, a plecat la Stockholm, dar, 
din cauza climei aspre şi a programului matinal al întâlnirilor cu 

regina (pentru care era obligat să se scoale la 5 dimineaţa) a contractat 
o răceală fatală şi a murit la 11 februarie 1650. 

Principalele sale lucrări: Regulae ad directionem ingenii (Reguli 
pentru îndrumarea minţii), elaborată în latină în 1628, dar apărută 
postum în 1701; Discours de la methode pour bien conduire sa raison 
et chercher la verite dans Ies Sciences (Discurs despre metoda de a ne 
conduce raţiunea şi a căuta adevărul în ştiinţe), publicat în 1637 ca 
introducere la micile tratate Dioptrica, Meteorii şi Geometria, care 
constituiau părţi dintr-o lucrare mai amplă, Le monde (Lumea), retrasă 
de autor de la tipar în 1633 pentru că aflase de condamnarea lui Galilei 
şi se temea de a nu-i împărtăşi soarta, ca şi ideile; Meditationes de 
prima philosophia, 1641 la Paris şi 1642 la Amsterdam; Principia 
philosophiae (Principiile fdosofiei), 1644 (când reapare şi Discursul 
tradus în latină); Les passions de l’ăme (Pasiunile sufletului), 1649 
(lucrarea fusese scrisă în 1645-46 la solicitarea prinţesei palatine 
Elisabeta). Meditaţiile şi Principiile vor fi publicate şi în traducere 
franceză, în 1647. De observat că, prin publicarea lucrărilor sale în 
franceză, unele din ele chiar la prima ediţie, Descartes a contribuit la 
constituirea limbajului filosofic francez şi la impunerea francezei ca 
limbă de comunicare între savanţii şi filosofii acelui timp. 


II. ONTOLOGIA 

II. 1. Substanţa supremă sau Dumnezeu 

Din punct de vedere general filosofic, Descartes afirmă un 
monism substanţialist de tip deist. El admite o substanţă supremă, 
Dumnezeu. Susţine că substanţa supremă este perfectă şi, ca atare, 
există, şi, anume, există prin sine însăşi, adică îşi este propria cauză. 
Depinzând numai de sine, Dumnezeu posedă o libertate absolută, fiind 
singura fiinţă pe deplin liberă. Aşadar, în sensul ei cel mai general, 
libertatea înseamnă afirmare a ceva prin sine, independent. Alte 
atribute ale lui Dumnezeu sunt unicitatea, ubicuitatea, eternitatea (ca 
durată continuă, intemporală), caracterul spiritual, iar nu corporal 
(căci, prin divizibilitatea sa, corpul întins e minat de pluralizare şi, 
deci, imperfect), precum şi caracterul moral (bunătatea desăvârşită). 

In configurarea ontologiei sale, Descartes trece de la monismul 
deist la dualism. El susţine că substanţa supremă sau Dumnezeu a 
creat două substanţe secunde, independente una de alta: res extensa 
(lucrul întins) şi res cogitans (lucrul cugetător). 

II.2. Res externa şi lumea fizică 

Prin res extensa, Descartes explică lumea fenomenelor fizice. El 
susţine că Dumnezeu a creat res extensa ca materie haotică, i-a stabilit 
legi şi i-a dat un prim impuls, fără să mai intervină ulterior în evoluţia ei. 

Substanţa întinsă sau natura coiporală este identificată de 
Descartes cu întinderea. Altfel spus, întinderea este o substanţă 2 , 
materia, adică nu are nevoie de altceva ca să existe, în afară, desigur, 
de Dumnezeu. Rezultă, aşa cum remarcă un interpret, că Descartes, 
spre deosebire de Locke, înţelege substanţa materială ca fiind totuna 
cu esenţa lucrurilor, iar nu un suport pentru însuşirile lor esenţiale 3 . 

Identificând materia cu întinderea, Descartes o identifică, 
totodată, cu corpul în genere, definit prin întindere, şi o diferenţiază 
de corpurile individuale. Astfel, materia, ca întindere în genere sau 
corp în genere, este unică şi indestructibilă, în timp ce corpurile indi¬ 
viduale sunt multiple şi perisabile. Este unică în sensul că nu se divide 
în mai multe întinderi separate între ele, ci e una singură pretutindeni. 
Fiind unică, este şi unitară, adică e la fel în toate părţile ei. Unică şi 
unitară, este totuna cu plinul şi exclude vidul absolut, căci acesta ar 
face ca întinderea să se rupă şi, deci, să dispară. 

Descartes consideră că, alături dar independent de materie, o altă 
dimensiune fundamentală a lucrurilor este mişcarea. 

Potrivit lui Descartes, mişcarea este, ca şi materia, o substanţă 
secundă pentru că îşi are izvorul în Dumnezeu, care o introduce în ma¬ 
terie, şi depinde numai de el. Fiind o substanţă secundă, mişcarea este 
şi invariabilă, astfel că, odată creată de Dumnezeu, întreaga cantitate 
de mişcare se conservă. 

Descartes consideră că, la nivelul materiei în ansamblu, 
mişcarea nu e posibilă nici în linie dreaptă, cum gândea Democrit, căci 
nu există vid care să fragmenteze materia şi în care să cadă aceste 
fragmente, nici prin comprimarea sau dilatarea materiei, cum înţe¬ 
lesese Aristotel, căci întinderea nu se compresează şi nu se rarefiază. 
Descartes conchide că mişcarea se desfăşoară în cerc sau sub forma 
unui vârtej în jurul anumitor centre, adică prin deplasarea con¬ 
comitentă circulară a tuturor părţilor unui inel închis. 

Este de observat că originarea mişcării în Dumnezeu, de unde 
rezultă că mişcarea este o substanţă şi că se conservă, depinde de iden¬ 
tificarea materiei cu întinderea. Intr-adevăr, ca dimensiune cantitativă, 
perceptibilă şi inteligibilă, întinderea constituie un aspect exterior, 


2 Rene Descartes, Principiile filosofiei, II, 4, 16. 

3 O. Hamlin, Le systeme de Descartes, Alean, Paris, 1911. 

geometric, lipsit de autodinamism, ca şi de gândire, care, la rândul ei, 
ar presupune un subiect activ şi plin de conţinut, capabil să se ra¬ 
porteze la altceva şi, totodată, să se autoraporteze. Totodată, ideea că 
mişcarea nu numai se naşte, ci şi se conservă datorită lui Dumnezeu 
decurge din aceeaşi înţelegere a materiei ca întindere imobilă, căci, 
lipsite de liantul materiei, secvenţele mişcării sunt discontinue, 
independente una de alta şi nu se pot conserva de la un moment la 
altul decât printr-un factor exterior, supranatural. La fel, ideea că miş¬ 
carea este turbionară derivă, am arătat, din aceeaşi noţiune de materie. 

Descartes înţelege mişcarea numai ca deplasare mecanică a cor¬ 
purilor geometrice, nu şi ca energie potenţială, ca element intern, dina¬ 
mic şi negeometric al realităţii. Parţial valabilă, concepţia sa va fi 
depăşită de Leibniz, care va lua în considerare şi mişcarea ca auto- 
mişcare, ca energie internă. 

Reducând mişcarea la deplasarea mecanică, iar materia la 
întindere, Descartes, pe lângă faptul că trebuie să admită un prim 
impuls divin, nu reuşeşte să explice nici posibilitatea mişcării de a se 
propaga printr-o materie inelastică, dură, de o impenetrabilitate geo¬ 
metrică. De aceea, deşi afirmă că mişcarea ar produce divizarea 
materiei, totuşi nu poate justifica această susţinere. 

De la analiza întinderii şi mişcării în genere, Descartes trece la 
lucrurile întinse şi supuse mişcării. 

In filosofia sa a naturii, Descartes defineşte lucrurile prin însuşiri 
pe care Locke le va denumi „calităţi primare”. El consideră că aseme¬ 
nea însuşiri sunt: forma (figura ) lucrurilor întinse, cantitatea , adică 
„mărimea” şi „numărul” formelor, locul şi timpul (durata) 4 . Corpul nu 
posedă însă „puterea de a se mişca singur şi, la fel, de a simţi ori cu¬ 
geta” 5 . în schimb, el este „ceva perceptibil” (şi, desigur, inteligibil) şi 
„mişcat de către un alt lucru” 6 . 

Este de observat că, deşi sunt prezente la toate corpurile şi, în 
acest sens, universale, însuşirile „primare” nu sunt identice decât la lu¬ 
crurile de acelaşi fel, de aceeaşi clasă sau specie. 

Este de observat, de asemenea, că toate însuşirile „primare” sunt 
înţelese ca aspecte derivate sau moduri ale întinderii. Figura, de exem¬ 
plu, presupune o anumită delimitare în cadrul întinderii. La fel, cantitatea 


4 Rene Descartes, Meditaţii despre filosofia primă. Prima meditaţie 
(vezi şi a treia şi a cincea), în voi. Două tratate filosofice. Editura Humanitas, 
Bucureşti, 1992, p.249. 

5 Ibidem, A doua, p.253. 

6 Ibidem, A doua, p.253. 

este legată de „mărimea” şi „numărul” figurilor şi, deci, de întindere. 
Locul este înţeles ca mărginire sau ca înveliş exterior al unui corp, 
astfel încât acesta ocupă un spaţiu din care înlătură un alt corp. 
Aşadar, locul este şi el un decupaj în planul întinderii. 

în ce priveşte mişcarea corpului individual, adică mişcarea 
locală, aceasta e înţeleasă ca deplasare mecanică în cadrul întinderii, 
mai exact ca transport al unui coip din vecinătatea unora socotite în 
repaus în vecinătatea altora. De aceea, acelaşi coip poate fi considerat 
în mişcare sau în repaus în funcţie de sistemul de referinţă adoptat. 
Astfel, mişcarea e considerată geometric, ca variaţie de poziţie. Prin 
înţelegerea geometrică a mişcării, Descartes a pus bazele cinematicii. 

Ideea mişcării locale mecanice nu contravine concepţiei car¬ 
teziene despre mişcarea generală turbionară, care este, de asemenea, 
mecanică. Deplasările mecanice locale apar ca segmente ale unor 
vârtejuri care le înglobează. De altfel, Descartes a reuşit să susţină 
ipoteza heliocentristă a lui Copemic tocmai prin faptul că a admis 
conjuncţia mişcării generale închise, în cerc şi a celei locale deschise, 
neturbionare. Astfel, el a gândit că, în vertigiile cosmice, particolele se 
freacă mecanic unele de altele şi formează corpurile cereşti mari în 
centrele de rotaţie şi coipurile mici în exterior, cele din urmă gravitând 
în jurul celor dintâi, ca pământul în jurul Soarelui. 

Descartes a contribuit la explicarea mişcării locale şi prin faptul 
că a descoperit legile conform cărora suma constantă a mişcării se re¬ 
partizează între corpuri şi trece de la unul la altul. Aceste legi, potrivit 
îui Descartes, sunt următoarele: 1) legea inerţiei 7 (pe care Galilei o 
afirmase doar implicit), 2) legea mişcării în linie dreaptă pe tangenta 
la curba descrisă de un mobil 8 (lege formulată în opoziţie cu Aristotel 
şi Galilei, care considerau că mişcarea curbă e naturală) şi 3) legea 
potrivit căreia cauzele particulare ale schimbărilor corpurilor sunt 
toate cuprinse în aceeaşi regulă 9 . 

Concepţia lui Descartes despre mişcare ca simplă schimbare 
mecanică vizează nu numai coipurile anorganice, ci şi fiinţele vii, 
considerate de el ca automate mecanice. Astfel, Descartes însuşi a 
susţinut (în partea a cincea a Discursului său) descoperirea făcută de 
Harvay în 1628 privind circulaţia sângelui. 

în epocă, mecanicismul cartezian a constituit un progres întrucât 
a extins ideea determinismului şi asupra corpurilor vii, explicate 


7 Descartes, Principii, II, p.37. 

8 Ibidem, II, p.39. 

9 Ibidem, II, p.40. 

anterior prin tot felul de forţe specifice, iar determinismul i-a 
constrâns pe cercetători să deducă efecte din cauze naturale, fie ele şi 
numai de tip mecanic. Desigur, la limită, mecanicismul este eronat 
întrucât ia în considerare numai coipurile perfect dure şi ignoră forţa 
activă, cum ar fi elasticitatea, şi, totodată, specificul organismelor vii. 

Descartes caracterizează lucrurile individuale şi prin însuşiri 
concret-sensibile, pe care Locke le va numi „calităţi secundare”. 
Astfel, el diferenţiază lucrurile şi prin lumină, culori, sunete, mirosuri, 
căldură, frig, însuşiri tactile. El pare a pune aceste însuşiri doar pe sea¬ 
ma subiectivităţii şi, în orice caz, consideră că aceste efecte subiective 
nu sunt asemenea unor însuşiri existente în lucrurile care le corespund 10 . 

Aşadar, Descartes reduce complexitatea calitativă a lucrurilor la 
aspectele lor cantitative. In general, el consideră că varietatea cali¬ 
tativă ar rezulta din combinarea unor moduri ale întinderii, cum ar fi 
divizibilitatea, figura, mărimea şi mişcarea mecanică. 

Explicând lumea prin însuşiri cantitative, Descartes exclude 
orice apel la cauze finale. El respinge teleologia şi prin recurs la teo¬ 
logie. El susţine că scopul lui Dumnezeu care a creat lumea este 
Dumnezeu însuşi, nu omul, argumentând că lucrurile pe care le cu¬ 
noaştem nu prezintă finalitate, iar celelalte, necunoscute, nu au nici o 
legătură cu noi. 


II.3. Res cogitans şi lumea psihică 

Prin res cogitans, Descartes explică fenomenele psihice. 

Spre deosebire de res extensa, care e unică, res cogitans este 
multiplă. Astfel, Dumnezeu a creat o pluralitate de substanţe cuge¬ 
tătoare, care sunt sufletele umane individuale. Totodată, în opoziţie cu 
corpul întins şi necugetător, sufletul este cugetător şi neîntins. Tot în 
opoziţie cu corpul în genere, care se confundă cu atributul întinderii, 
sufletul nu mai este totuna cu atributul cugetării, ci se constituie ca 
suport (subiect, eu, spirit) al tuturor actelor cogitative. în fine, atât în 
calitatea sa de substanţă, cât şi prin faptul că este neîntins şi, deci, 
indivizibil, sufletul individual este şi nemuritor, spre deosebire de 
coipul individual (iar nu de corpul în genere), care se naşte şi piere. 

Total opuse, cele două entităţi - corpul şi sufletul -, odată crea¬ 
te, există independent, de sine stătător. Totuşi, aşa cum va argumenta 
Descartes, în cursul vieţii omului, corpul şi sufletul uman nu coexistă 
separat, prin simplă juxtapunere, ci întreţin o anumită conexiune. 


10 Rene Descartes, Meditaţii, A treia, în op. cit., p.63. 

Cât priveşte conţinutul sufletului ca lucru cugetător, sau, altfel 
spus, cogito- ul, Descartes îl înţelege fie în sens larg, fie în sens restrâns. 

în sens larg, lucrul cugetător este „unul ce se îndoieşte, totodată 
înţelege, afirmă, neagă, vroieşte, nu vroieşte, totdeodată imaginează şi 
simte” 11 . Cu alte cuvinte, res cogitans este sufletul cu principalele sale 
facultăţi sau atribute şi anume: gândirea (faptul că mă îndoiesc, înţe¬ 
leg, afirm, neg), voinţa, imaginaţia şi simţirea (inclusiv afectivitatea). 
Astfel, Descartes arată că se poate îndoi cu privire la lucrurile pe care 
le imaginează sau pe care le simte, dar e cert de faptul că îşi 
imaginează şi simte. In acest sens, al certitudinii raţionale, el afirmă că 
facultatea de a imagina „există intr-adevăr şi face parte din cugetarea 
mea”, la fel cum „faptul” (de a simţi, n.ns. - I.N.R.) „nu e nimic 
altceva decât cel al cugetării” 12 . în mod similar, el argumentează şi 
afirmă că nici voinţa în sine sau pornirile ( affectus ) nu-s false, chiar 
dacă doreşte lucruri care nu există. 

în sens restrâns, Descartes susţine că sufletul cugetător nu cu¬ 
prinde simţirea şi imaginaţia sau, mai exact, nu le cuprinde decât ca 
moduri. Astfel, el consideră că actele de a simţi sunt, în realitate, ca şi 
cele de a te hrăni şi umbla, dependente de coip şi, deci, incerte 14 . La 
fel, imaginaţia depinde de lucrurile materiale, căci se exercită în le¬ 
gătură cu ele. De aceea, Descartes ajunge să afirme că imaginaţia nu 
doar se deosebeşte de inteligenţa pură sau de gândire, dar nici nu ţine 
de esenţa sa (de mintea sa), căci, dacă i-ar lipsi, ar rămâne acelaşi de 
acum. în concluzie, facultăţile de a închipui şi simţi cuprind un soi de 
cugetare şi, prin urmare, nu pot fi înţelese „fără de o substanţă cuge¬ 
tătoare”, dar diferă de aceasta „precum modurile de substanţă” 15 . Aşa¬ 
dar, în sens restrâns, sufletul cugetător este prin excelenţă gândire şi voinţă. 

Cele două accepţii ale cogito-ului cartezian nu se exclud. Prima 
arată că sufletul cuprinde facultăţi diferite. A doua reafirmă diferenţele 
dintre facultăţile sufleteşti şi le accentuează, mergând până la a 
conchide că simţirea şi imaginaţia sunt secundare şi eliminabile din 
sfera cugetării. Totodată, a doua accepţie susţine şi unitatea facul¬ 
tăţilor sufleteşti, căci sufletul, fiind neîntins, este ceva unitar, indi¬ 
vizibil în multiplele lui facultăţi. Mai precis, se susţine că unitatea 
sufletului este asigurată de primatul gândirii, căci aceasta este 


11 Ibidem, A doua, în op. cit., p.255. 

12 Ibidem, p.255. 

13 Ibidem, A treia, în op. cit., p.262. 

14 Ibidem, A doua, în op. cit., p.253. 

15 Ibidem, A şasea, în op. cit., p.293. 

întrucâtva prezentă şi în actele sensibile şi în cele imaginative. Mai 
mult, Descartes va susţine că există o unitate raţională (dată de raţiune, 
de gândire) şi între gândire şi voinţă, astfel încât voinţa este educabilă 
şi se poate pune de acord cu gândirea, omul putând să se auto- 
controleze şi să-şi domine pasiunile şi actele legate de sensibilitate. 

Prin concepţia sa asupra lucrului cugetător, Descartes identifică 
esenţa sufletului cu gândirea şi voinţa raţională, considerând celelalte 
facultăţi ca moduri ale gândirii. In acest sens, el afirmă că sufletul este 
„un lucru cugetător, adică un spirit, un duh, un intelect, o judecată” 16 . 
Această concepţie este raţionalist-moderată. Este raţionalistă prin te¬ 
za primatului gândirii şi voinţei raţionale asupra celorlalte acte psihi¬ 
ce, primat prin care aceste acte sunt descifrabile şi controlabile raţio¬ 
nal. Este moderată întrucât susţine că înţelegerea şi dominarea raţio- 
nal-voluntară a diferitelor acte psihice nu sacrifică specificitatea acestora. 

Punând semnul identităţii între esenţa (conţinutul) sufletului şi 
gândire şi tinzând să înţeleagă gândirea ca o substanţă în raport cu 
simţirea şi imaginaţia, Descartes nu confundă însă sufletul ca subs¬ 
tanţă cu gândirea. Cu alte cuvinte, dacă gândirea poate exista fără 
simţire şi imaginaţie, în schimb ea nu poate exista fără suflet ca suport 
al ei, în raport cu care rămâne un atribut. 


III. GNOSEOLOGIA 
III. 1. Facultăţile cognitive 

Descartes susţine că principalele facultăţi cognitive sunt: a) sim¬ 
ţurile, b) imaginaţia, c) memoria, d) intelectul şi e) voinţa. Deşi inter¬ 
ferează, fiecare din aceste facultăţi are un obiect de aplicaţie predilect. 

a) Simţurile au ca obiect fie corpurile externe cu calităţile lor 
primare (întinderi, figuri, mişcări) şi cele secundare (lumină, culori, 
sunete, gusturi, căldură, asprime etc.), fie stările interne ale propriului 
corp (de foame, sete ş.a. dorinţe). în raportul dintre simţuri şi 
obiectele lor, simţurile sunt pasive ; ele au doar rol de mijloc prin care 
calităţile coipurilor externe sau stările corpului propriu „întipăresc” 
sau „trimit” în creier ideile corespunzătoare lor 17 . Rezultatele 
cunoaşterii prin simţuri sunt ideile sensibile. Ele sunt primite intr-un 


16 Ibidem, A doua, în op. cit., p.254. 

17 Rene Descartes, Discurs despre metodă, partea a cincea, ed. cit., 
p. 142. 

„centru” numit „simţ comun”, care constituie, de fapt, domeniul 
cunoaşterii comune, sensibile şi imaginative. 

Tot prin simţuri se obţin şi impresii plăcute (măsurate printr-o 
„simţire” de desfătare) sau neplăcute (măsurate printr-o simţire de 
durere) de la lucrurile externe 18 . 

în ce priveşte raportul dintre simţuri şi gândire, pe de o parte, 
Descartes consideră că faptul de a simţi „nu e nimic altceva decât cel a 
cugetării” 19 , adică este un fapt cogitativ, ceea ce implică prezenţa 
gândirii. în acest sens, el afirmă că ideile sensibile sunt „în mintea” 
sa 20 . Pe de altă parte, afirmă că facultatea de a simţi este pasivă şi, de 
aceea, ca să primească şi să cunoască idei ale lucrurilor sensibile, tre¬ 
buie să existe o altă facultate de a le produce, care nu e în suflet, căci idei¬ 
le sensibile se foimează Iară concursul gândirii şi, deseori, împotriva voinţei. 

Coroborând aserţiunile amintite, putem conchide că Descartes 
admite faptul că intelectul este prezent în actul simţirii, dar nu pentru a 
produce senzaţiile, ci numai pentru a le conştientiza, transformându-le în idei. 

Relativ la gradul de veridicitate a capacităţii de a simţi, 
Descartes afirmă că uneori simţurile şi rezultatele lor sunt înşelătoare. 
Imaginile sensibile despre lucrurile exterioare sunt variabile în funcţie 
de distanţa faţă de obiecte (de exemplu, un turn pare rotund de la 
distanţă şi pătrat din apropiere), iar ceîe despre stările interne ale cor¬ 
pului pot fi independente de corp (cum ar fi părerea de a simţi durerea 
în mâna sau piciorul amputate). în plus, lucrurile simţite în stare de 
veghe pot fi simţite şi în stare de somn, adică aceleaşi idei sensibile 
realizate în prezenţa lucrurilor pot fi obţinute şi în absenţa acestora. 

Totuşi, Descartes nu ajunge la concluzia că ideile sensibile ar fi 
lipsite de orice adevăr. El conchide doar că simţurile nu sunt criterii 
sigure pentru a cunoaşte esenţa lucrurilor. Dar el susţine că, prin 
impresiile plăcute sau neplăcute, simţurile au rolul de a ne înştiinţa 
suficient de clar şi distinct despre faptul dacă esenţa lucrurilor ne 
foloseşte sau dăunează în calitatea noastră de fiinţe corporal-spirituale. 
în acest fel, simţurile ne oferă o imagine (cunoaştere) nemijlocită a 
esenţei lucrurilor, dar „foarte întunecată şi tulbure ” 2 , adică foarte 
aproximativă. 

b) Memoria este facultatea care conservă ideile. 


18 Rene Descartes, Meditaţii... A şasea, în op. cit., p. 290. 

19 Ibidem, A doua, p. 255. 

20 Ibidem, A treia, p. 260. 

21 Ibidem, p.296. 

c) Imaginaţia este o „aplicare a facultăţii de cunoaştere la un 
corp prezent ei în chip intim şi prin urmare existent” 22 , deci se exercită 
în legătură cu lucrurile corporale. 

Imaginaţia are ca obiect atât aspectele cantitative ale lucrurilor 
(natura coiporală ca obiect al matematicii), cât şi „calităţile se¬ 
cundare” (culori, sunete, gusturi etc.) sau stările interne ale corpului 
(durere etc.). Calităţile primare sunt imaginate mai distinct decât însu¬ 
şirile sensibile. 

Imaginaţia este alimentată, pe de o parte, de ideile simţurilor, iar 
pe de altă parte, de cele ale intelectului. Astfel, când imaginează, 
spiritul „se întoarce către corp şi intuieşte, în el, ceva conform cu 
ideea fie înţeleasă de către el, fie percepută cu simţirea” 23 . Totodată, 
imaginaţia este ajutată şi de memorie, care conservă ideile. 

Imaginaţia trebuie să fie realistă, iar nu fantezistă. Fantezia 
poate să schimbe ideile „în mod diferit, alcătuind altele noi” 24 . Ea 
poate crea forme neobişnuite din elemente generale reale (sirene, 
satiri), sau un lucru „întru totul închipuit şi fals”, dar la care „măcar 
culorile ce-1 alcătuiesc trebuie să fie adevărate” 25 . 

Actul de a imagina este, ca şi cel de a simţi, un act cogitativ. 
Imaginaţia presupune inteligenţa sau gândirea, dar se deosebeşte de 
inteligenţa pură prin faptul că nu doar pune cu mintea o figură, ci şi 
intuieşte, prin ascuţimea minţii, laturile acelei figuri ca şi cum ele ar fi 
prezente, ceea ce presupune o „deosebită silinţă” 26 sau sforţare a 
spiritului, pe care, uneori, acesta nu poate s-o facă. De exemplu, un 
chilogon poate fi gândit, dar nu poate fi imaginat. Aşadar, imaginaţia 
nu există fără gândire, dar gândirea poate exista fără imaginaţie. 

Relativ la valoarea de adevăr a puterii de a imagina, Descartes 
afirmă că „nici imaginaţia şi nici simţurile noastre nu ne-ar putea oferi 
certitudini asupra unui lucru dacă n-ar interveni intelectul” 27 . El 
consideră că, pentru a fi veridice, ideile sensibile şi cele imaginative 
trebuie să fie nu numai clare (ca în cazul în care văd clar că Soarele e 
mic, sau îmi imaginez clar o himeră), ci şi în acord cu evidenţa 


22 Ibidem, p.288. 

23 Ibidem, p.289. 

24 Rene Descartes, Discurs..., ed. cit., p.142. 

25 Rene Descartes, Meditaţii... întâia, în op. cit., p.249. 

26 Ibidem, A şasea, în op. cit., p.289. 

27 Rene Descartes, Discurs ...,ed. cit., p. 133. 

raţiunii, care să ne spună că „ceea ce vedem sau ne imaginăm astfel 
este adevărat” 28 . 

Spre deosebire de simţuri, imaginaţia poate să ne ridice la o 
cunoaştere mai înaltă întrucât examinează lucrurile sub aspectele lor 
cantitative, care sunt mai generale şi mai statornice. Dar ea poate 
combina aceste aspecte şi altfel decât sunt în realitate. 

d) Inteligenţa este numită şi raţiune, intelect, minte, gândire. 
Raţiunea, spune Descartes, „este aceeaşi la toţi oamenii”, căci „nu 
există diferenţe decât între accidente şi nicidecum între formele sau 
naturile indivizilor unei aceleiaşi specii” 29 . 

Raţiunea (intelectul) poate avea ca obiect latura coiporală a unui 
obiect şi, în acest caz, are nevoie de aportul imaginaţiei şi, implicit, de 
cel al simţurilor sau al memoriei. Intelectul asociat cu simţul comun şi 
imaginaţia este numit „vedere” sau „atingere”. Aplicat numai ima¬ 
ginaţiei singure, este numit „reamintire”. In mod sintetizator, intelectul 
asociat cu celelalte facultăţi cognitive (imaginaţie, memorie, simţuri) 
capătă numele de „ingenuu”. 

Dar intelectul poate examina un obiect şi independent de latura 
sa coiporală şi, deci, independent de impulsurile primite de la 
capacităţile de a imagina, de a memora şi de a simţi. In acest caz, 
spiritul „se întoarce oarecum către sine şi priveşte una din ideile care 
se află în el însuşi” 30 . 

Ca valoare de adevăr, intelectul oferă cea mai desăvârşită 
cunoaştere. Descartes exemplifică superioritatea minţii în raport cu 
simţurile şi imaginaţia prin felul în care cunoaştem o bucată de ceară 
scoasă din stup. Mai întâi , prin simţuri percepem diferitele ei însuşiri 
sensibile: gust dulce, miros al florilor, albeaţă, tărie, răceală, un 
anumit sunet, precum şi o anume formă şi mărime. Dar, dacă ceara se 
topeşte, amintitele însuşiri sensibile se schimbă. De aceea, în al doilea 
rând, prin imaginaţie ne închipuim că bucata de ceară se carac¬ 
terizează nu prin însuşirile sensibile amintite, ci prin alte aspecte, cum 
ar fi cele de corp întins, flexibil şi schimbător. Dar ceara nu poate fi 
cunoscută nici prin aceste aspecte, pentru că ea poate căpăta 
nenumărate forme sau volume, iar imaginaţia nu le poate cuprinde pe 
toate. în consecinţă, în al treilea rând, „percepţia ei nu e viziune, nu e 
pipăit, nu e imaginaţie şi nici n-a fost vreodată, deşi la început părea 


28 Ibidem, p. 134. 

29 Ibidem, p. 113. 

30 Rene Descartes, Meditaţii... A şasea, în op. cit., p.289. 

astfel, ci o inspecţie a minţii singure” (subl. ns.-I.N.R.) 31 . Această 
inspecţie era obscură şi confuză la început, când se folosea de simţuri, dar 
este cla-ră şi distinctă acum, când mintea singură urmăreşte din ce e alcătuit 
lucrul. 

Descartes susţine că, pentru spirit, cea mai evidentă cunoaştere 
este aceea a spiritului însuşi. 

Descartes distinge două modalităţi cognitive ale intelectului: 
intuiţia şi deducţia. 

în general, un act intuitiv, fie că este senzorial, fie că este 
intelectual sau de alt tip, este un act cognitiv spontan, imediat. Intuiţia 
intelectuală de tip cartezian diferă de intuiţia senzorială atât prin 
mijlocul cognitiv presupus, cât şi prin obiectul său. Intuiţia intelectuală 
este un act prin care intelectul surprinde spontan specificul obiectului 
de cunoscut ca obiect al gândirii, aşadar ca obiect gândit. Ca viziune 
interioară, cu ochii minţii, a unui obiect al minţii, intuiţia carteziană 
este mai profundă şi mai convingătoare decât percepţia senzorială. în 
acest sens, Descartes afirmă: „înţeleg prin intuiţie nu acea percepţie 
nesigură pe care o au simţurile ..., ci aflarea, de către inteligenţa pură 
şi adâncită în sine, a unui concept intr-atâta de simplu şi definit, încât 
să nu mai rămână nici o îndoială asupra lucrului pe care îl înţelegem. 
Cu alte cuvinte, numesc astfel conceptul acela neîndoielnic al 
inteligenţei pure şi adâncite în sine, născut numai prin lumina minţii şi 
mai sigur decât însăşi deducţia” 32 . 

Este de observat că, prin intuiţie intelectuală, Descartes înţelege 
atât actul intelectual spontan, cât şi rezultatul acestui act, altfel spus 
cunoştinţa-concept concomitentă, iar aceasta este totuna cu obiectuî de 
cunoscut. Ca act, intuiţia este legată de subiectul intelectual, este un 
pol subiectiv, iar ca rezultat, ea este obiectul ca obiect gândit, intuit, 
este polul obiectiv pus sau constituit de polul subiectiv, de subiect. 

Obiectele intuiţiilor sau intuiţiile ca obiecte, ca rezultate, sunt 
naturi simple în sensul că sunt cunoştinţe (obiecte) indecompozabile, 
pe care, tocmai de aceea, mintea le prinde deodată, de fapt le 
constituie imediat, fără a fi nevoită să apeleze discursiv la altele. De 
aceea, cunoştinţele intuitive sunt principii, adică idei fundamentale din 
care derivă altele, sau prin care se clarifică ideile privitoare la fapte, 
fără ca ele însele să mai decurgă din altceva. Astfel sunt ideile privind 
existenţa propriului eu, existenţa lui Dumnezeu, ideea cauzalităţii etc. 


31 Ibidem, A doua, în op. cit., p.257. 

32 Rene Descartes, Reguli utile şi clare pentru îndrumarea minţii în 
cercetarea adevărului, Editura Ştiinţifică, Bucureşti, 1964, p.14. 

Dat fiind că sunt puse de inteligenţă spontan, printr-o adâncire în 
şine şi fără referire la lumea externă, ideile intuitive par a fi înnăscute. 
In realitate, susţine Descartes, înnăscute sunt doar facultăţile subiective, în 
speţă capacitatea de a intui, nu şi ideile rezultate din spontaneitatea acesteia. 

Prin teza spontaneităţii înnăscute a spiritului, Descartes se opune 
punctului de vedere empirist despre un intelect dependent de datele 
sensibile. Ce-i drept, el susţine că spiritul intuitiv este concomitent 
activ şi pasiv. Dar, putem opina, descifrând gândul cartezian, 
intelectul intuitiv este pasiv în sensul că, deşi izvor cognitiv, el însuşi 
izvorăşte din Dumnezeu şi, ca atare, „vede” lucrurile pe care Creatorul 
însuşi, în lumina sa, a binevoit să i le dezvăluie. Oricum, intuiţia 
intelectuală carteziană îşi are sursa nemijlocită în lumina naturală a 
minţii umane, nefiind o intuiţie de coloratură mistică. 

Deducţia carteziană (numită în Reguli ... şi inducţie matematică 
sau enumerare) este o modalitate dependentă de intuiţie. Ea comple¬ 
tează intuiţia întrucât din ideile fundamentale intuitive, care au ca 
obiect naturile simple, derivă noi adevăruri. 

Ca modalitate de a descoperi ceva nou, deducţia carteziană este 
opusă deducţiei silogistice. într-adevăr, prin silogism nu se obţine un 
nou adevăr, ci doar se aplică un adevăr general (conţinut în premisa 
majoră) la un caz particular (conţinut în premisa minoră). în schimb, 
Descartes consideră că adevărurile intuitive de la care se pleacă 
sugerează noi adevăruri. 

Deducţia carteziană are un caracter înnoitor pentru că ea este, de 
fapt, una de tip intuitiv. Ea leagă de adevărurile prime, date în intuiţie 
în mod evident, noi adevăruri, care, deşi sugerate de primele, nu 
derivă din ele în mod silogistic şi nici nu mai sunt evidente prin 
aceeaşi intuiţie prin care sunt date cele dintâi, ci necesită noi acte 
intuitive. Astfel, deducţia extinde lumina adevărurilor prime asupra 
celor derivate şi o sporeşte. Pentru a realiza această luminare 
progresivă, deducţia trebuie să parcurgă întregul lanţ de adevăruri care 
pleacă de la adevărurile prime, fiecare trecere de la o za la alta fiind, la 
rândul său, o intuiţie. Această modalitate este deductivă pentru că 
presupune succesiune şi mişcare şi, totodată, este intuitiv-deductivă 
întrucât se prezintă ca o succesiune sau ca o „cascadă” de intuiţii, căci 
a scoate o consecinţă este încă „a vedea” 33 . 

e) Voinţa este o altă facultate care concură la procesul cognitiv, 
în raport cu alte facultăţi, voinţa este şi dependentă şi inde¬ 
pendentă. Şi anume, ea este legată şi impulsionată, pe de o parte, de 


33 O. Hamelin, Le systeme de Descartes, Alean, Paris, 1911, p.81. 

simţuri şi, deci, de ideile şi pasiunile sensibile incerte, iar pe de altă 
parte, de inteligenţă şi, deci, de ideile intuitiv-deductive indubitabile. 
Dar, faţă de simţuri, care sunt pasive, sau faţă de intelect, care este nu 
numai spontan, ci şi pasiv, contemplativ, voinţa este un factor activ. 

Descartes consideră că, prin activismul ei, voinţa are un impor¬ 
tant rol atât în constituirea adevărului, cât şi în geneza erorii. 

Voinţa este indispensabilă adevărului, căci ea este cea care îşi dă 
asentimentul diferitelor cunoştinţe. Mai mult, în cazul în care cu¬ 
noştinţele iau forma unor judecăţi, voinţa este instanţa prin care se 
realizează actul judicativ ca act voluntar şi, deci, liber. Pentru 
subiectul judicativ, a fi sigur de valoarea judecăţii sale înseamnă a 
consimţi în mod voluntar şi, deci, liber la raporturile pe care mintea le 
propune în judecata respectivă. Desigur, ca raţionalist, Descartes a 
considerat că izvorul adevărului îl constituie gândirea, dar gândirea 
aprobată de voinţa fiecăruia. Factorul intelectual al certitudinii are un 
caracter preponderent impersonal, în timp ce factorul voluntar al 
certitudinii rămâne pregnant personal. 

Voinţa este şi cauza erorii prin faptul că, fiind mai întinsă decât 
raţiunea, îl determină pe om să se pronunţe şi asupra unor lucruri pe 
care nu le cunoaşte. In cuvintele sale, Descartes spune că eroarea pro¬ 
vine „din faptul că voinţa, întinzându-se mai mult decât intelectul ..., 
o extind chiar asupra lucrurilor pe care nu le înţeleg” 34 . 

III.2. Natura şi criteriul adevărului 

Deşi a argumentat că intelectul pur poate să ajungă la adevăr, în 
timp ce simţurile şi imaginaţia îl pot înşela, totuşi, constatând că 
uneori comite paralogisme, Descartes a conchis că, pentru a putea găsi 
un adevăr absolut indubitabil, trebuie să presupună că şi intelectul (ra¬ 
ţiunea) îl poate înşela (din cauza unui geniu rău). 

Plecând de la îndoiala generalizată, Descartes a descoperit că 
primul adevăr de neclintit care i se impune este cel privind existenţa 
propriului eu. în Discurs ..., a prezentat acest adevăr în formula „Gândesc, 
deci exist” (sau, mai complet, „Mă îndoiesc, deci gândesc; gândesc, deci 
exist”), iar în Meditaţii... (A doua), în propoziţia „Eu sunt, eu exist”. 

Formată dintr-o frază şi cuprinzând conjuncţia „deci”, formula 
din Discurs ... a lăsat impresia că adevărul despre existenţa eului cu¬ 
getător ar fi concluzia unei entimeme, adică a unui raţionament 
prescurtat, din care ar lipsi premisa majoră („Tot ce cugetă există”). în 
realitate, este vorba de o intuiţie, nu de o entimemă. Plecând de la 


34 Rene Descartes, Meditaţii ... A patra, în op. cit., p.278. 

faptul că se îndoieşte, de la conştientizarea acestui fapt, Descartes a 
conştientizat imediat că gândeşte, căci îndoiala este o specie a 
gândirii, iar gândul că gândeşte l-a implicat imediat pe acela că există 
ca suflet (eu) gânditor, căci actul de a gândi nu există de sine stătător, 
ci aparţine unui subiect, unui suflet care are atributul de a gândi. 

Din examinarea enunţului „Gândesc, deci exist” sau „Eu sunt, eu 
exist”, Descartes desprinde caracteristicile propoziţiei adevărate. 
Astfel, el ajunge, totodată, să stabilească criteriul sau regula generală 
de recunoaştere a adevărului. Formulând acest criteriu, în Discurs ... 
va afirma că „lucrurile pe care le concepem foarte clar şi distinct sunt 
toate adevărate” 35 , iar în Meditaţii ... va afirma: „E adevărat tot ceea ce 
percep în chip foarte limpede şi distinct” 36 . în ambele formulări, criteriul 
reţine ca însuşiri ale cunoştinţei veridice claritatea (limpezimea ) şi 
distincţia. Cele două caracteristici formează împreună evidenţa. 

Pentru o explicitare a celor două caracteristici, trebuie să avem 
în vedere faptul că, la Descartes, cunoştinţele de bază sunt ideile 
(noţiunile), din care se formează judecăţile. Din precizările aduse de 
Descartes în Principii ... rezultă că este clară (limpede) cunoştinţa de¬ 
finită prin suficiente note pentru a ne permite recunoaşterea obiectului 
la care se referă, iar distinctă cea care conţine note specifice prin care 
se delimitează de alte cunoştinţe similare. O cunoştinţă poate fi clară 
fără a fi distinctă, dar nu poate fi distinctă fără a fi clară. De aceea, nu 
trebuie să confundăm cele două însuşiri, cum se întâmplă în inter¬ 
pretarea care susţine că „un concept este clar atunci când e perfect de¬ 
finit, adică net delimitat faţă de alte concepte”, iar „distinct... atunci când 
comprehensiunea sa se înfăţişează minţii cu o desăvârşită transparenţă” 37 . 

Regula evidenţei este un criteriu necesar, dar nu şi suficient. 
Necesar , pentru că, pentru a fi adevărată, ideea trebuie să fie definită 
corect, astfel încât să nu se confunde cu altele. Altminteri, nici n-am 
şti despre adevărul cărei idei este vorba. Nu şi suficient, pentru că o 
idee poate să fie bine delimitată de altele, dar nu şi adevărată dacă se 
referă la realitate fără a avea un corespondent real. Aşa sunt ideile de 
centaur, sirenă şi altele de acest fel. Zicem că evidenţa este un criteriu 
intralogic al adevărului întrucât presupune raportarea cunoştinţei 
testate numai la alte cunoştinţe înrudite, toate fiinţând în plan logic, 
mental. Criteriul intralogic al evidenţei trebuie însă completat cu unul 


35 Rene Descartes, Discurs..., ed. cit., p. 131. 

36 Idem, Meditaţii ... A treia, în op. cit., p.260. 

37 Jeanne Hersch, Mirarea filosofică, Humanitas, Bucureşti, 1994, p. 121. 

extralogic, care să presupună ieşirea din sfera subiectivităţii pure şi 
raportarea cunoştinţei la obiectul desemnat. 

De altfel, Descartes însuşi consideră că nici adevărul, nici 
criteriul său nu se rezumă la simpla evidenţă. în Discurs ..., el arată 
că, în cazul coipurilor geometrice, conceperea evidentă a unor 
proprietăţi ale lor nu îl asigură de existenţa corpurilor respective. De 
exemplu, evidenţa cunoştinţei că suma unghiurilor unui triunghi este 
egală cu două unghiuri drepte nu îl asigură că există în lume vreun 
triunghi. în Meditaţii ... (A treia), afirmă generalizator că regula 
evidenţei nu-1 încredinţează cu privire la adevărul lucrului perceput 
clar şi distinct, adică privitor la existenţa lucrului respectiv. Rezultă că 
Descartes înţelege prin adevăr şi corespondenţa ideii cu obiectul 
exprimat ca obiect real, extralogic. 

Conceptul cartezian de adevăr ca evidenţă şi corespondenţă este 
prezent implicit şi în consideraţiile filosofului despre eroarea sau 
falsitatea cugetărilor. 

Descartes distinge între o falsitate propriu-zisă sau formală şi o 
falsitate materială. El consideră că_ falsitatea propriu-zisă sau formală 
nu se poate găsi decât în judecăţi. în schimb, ideile (noţiunile), consi¬ 
derate în sine, neraportate la altele, nu-s false din punct de vedere for¬ 
mal, căci în fiecare subiectul imaginează ceva, ele fiind moduri ale cu¬ 
getării. însă în idei „există o anumită falsitate materială ” 38 , atunci 
când înfăţişează ceea ce nu este ca fiind. Implicit, această falsitate ma¬ 
terială există şi în judecăţi, fiind chiar eroarea principală şi cea mai 
frecventă, în măsura în care ideile care se află în subiect sunt socotite 
asemănătoare unor lucruri din afara sa. Rezultă că, aşa cum eroarea 
poate fi nu numai formală, ci şi materială, tot aşa există nu numai un 
adevăr formal (dat de evidenţă), ci şi un adevăr material (dat de cores¬ 
pondenţă), deşi Descartes nu le distinge în mod expres. 

în ce priveşte criteriul adevărului, Descartes afirmă textual că 
adevărul „nu este sigur decât datorită faptului că Dumnezeu este sau 
există şi că el este o fiinţă perfectă, iar tot ceea ce este în noi vine de la 
el” 39 . Deci, pentru a fi siguri că evidenţa nu ne înşeală, trebuie să ştim 
că există Dumnezeu şi că acesta nu e înşelător, ci e perfect. Dim¬ 
potrivă, dacă n-am şti că există un Dumnezeu perfect, „oricât de clare 
şi de precise ar fi ideile noastre, n-am avea nici un temei care să ne 
asigure că ele ar avea perfecţiunea adevărului” 40 . Astfel, o idee 


38 

39 

40 


Rene Descartes, Meditaţii ..., A treia, în op. cit., p. 266. 
Rene Descartes, Discurs .... ed. cit., p. 133. 

Ibidem, p. 134. 

limpede şi distinctă, cum ar fi ideea despre suma unghiurilor unui 
triunghi, poate fi pusă la îndoială fie de alte idei, atât cât cugetul 
nostru nu mai rămâne aţintit la ideea respectivă, ci se îndreaptă asupra 
altor demonstraţii, fie de credinţa că natura ne înşeală uneori. Dar ade¬ 
vărul că Dumnezeu există şi nu e înşelător ne garantează că lucrul per¬ 
ceput limpede şi distinct e adevărat. Deci, de certitudinea ideii că 
Dumnezeu există depinde şi certitudinea celorlalte idei clare şi distincte. 

Aşa cum s-a remarcat, în gnoseologia sa, „Descartes nu are în 
vedere cu adevărat pe Dumnezeu în sens religios; ideea de Dumnezeu 
nu este pentru el decât ideea înlănţuirii existenţei, înlănţuire continuă 
care cuprinde totul, în care tot ce trebuie să aibă realitate trebuie în 
mod necesar să-şi poată găsi loc ... Ceea ce voi recunoaşte ca adevărat 
trebuie în mod necesar să-şi poată găsi loc în această înlănţuire, care, 
în consecinţă, s-ar putea numi la fel de bine natură în loc de Dum¬ 
nezeu” 41 . într-adevăr, în Meditaţii ..., Descartes însuşi afirmă: „prin natură, 
în genere privită, nu înţeleg acum nimic altceva decât fie pe Dumnezeu 
însuşi, fie rânduiala lucrurilor create, hotărâtă de către Dumnezeu” 42 . 

Vom conchide că, în accepţia sa de ordine universală, ideea de 
Dumnezeu - garant al adevărului este echivalentă cu ideea coerenţei 
drept criteriu ultim al veridicităţii. Astfel, ideea despre un anumit 
lucru se dovedeşte a fi adevărată atât prin formularea ei clară şi 
distinctă (ceea ce presupune deja respectarea legilor logice), cât şi, 
mai complet, prin acordul ei cu ideile despre ansamblul realităţii din 
care face parte lucrul respectiv. De altfel, putem aprecia că, în finalul 
ultimei sale Meditaţii ..., Descartes însuşi aplică principiul coerenţei, 
considerând că ne putem da seama de falsitatea unor percepţii din 
timpul somnului şi de veridicitatea altora din starea de veghe prin 
faptul că primele sunt contrazise, iar cele din urmă confirmate de cele 
oferite, de regulă, de toate simţurile, de memorie, de intelect. 

III.3. Argumente privind existenţa lui Dumnezeu 

După cum am văzut, pentru a stabili criteriul adevărului, 
Descartes a conchis că trebuie să argumenteze existenţa lui Dum¬ 
nezeu. în Discurs..., el aduce trei argumente privind existenţa lui 
Dumnezeu: 1) proba prin existenţa în noi a ideii de Fiinţă perfectă, 
2) proba prin existenţa noastră ca fiinţe imperfecte şi 3) argumentul 
ontologic. Primele două probe sunt reluate şi dezvoltate în cea ae-a treia 


41 H. Hoffding, Histoire de la philosophie moderne, F. Alean, Paris, 
1908,p.229-230. 

4 " Rene Descartes, Meditaţii ... A şasea, în op. cit., p. 294. 


135 


Universitatea Spiru Haret 



Meditaţie, iar argumentul ontologic este şi el reexpus în cea de-a cincea 
Meditaţie. 

In Meditaţii ..., în realizarea celor trei demonstraţii, Descartes 
pleacă de la următoarele presupoziţii explicite: 

1) Ideile diferă între ele nu ca moduri ale cugetării, ci întrucât 
înfăţişează lucruri deosebite; 

2) In cauza eficientă şi totală trebuie să existe tot atâta desă¬ 
vârşire câtă se află în efectul ei; 

3) Un lucru nu poate izvorî din nimic; 

4) Un lucru mai desăvârşit (care cuprinde în sine mai multă rea¬ 
litate) nu poate ieşi din ceva mai puţin desăvârşit. 

Am observa că toate presupoziţiile amintite presupun principiul 
cauzalităţii, iar ultima susţine, cu alte cuvinte, că superiorul nu poate 
proveni din inferior, pe motiv că efectul nu poate să conţină mai multă 
realitate decât cauza sa. 

Aplicând semnalatele presupoziţii la analiza ideilor, Descartes 
susţine că ideea provenită de la un lucru conţine în sine o realitate 
gândită, concepută, imaginată, pe care el o numeşte „realitate 
obiectivă” considerând-o „felul lucrului de a fi obiectiv în intelect 
prin idee” 43 . El conchide că această realitate trebuie să fie conţinută în 
chip formal (actual) sau eminent în cauza acelei idei. Totodată, obser¬ 
vă că o idee poate proveni din altă idee, dar argumentează că, prin 
inferenţă, trebuie să se ajungă la o idee primă, iar aceasta trebuie să 
aibă o cauză care să conţină în sine în chip formal (actual) întreaga 
realitate aflată în idee doar în chip obiectiv. 

In prima probă (demonstraţie) privind existenţa lui Dumnezeu, 
în Discurs ..., Descartes pleacă de la faptul că în noi există ideea de 
fiinţă perfectă, în raport cu care avem şi ideea despre propria noastră 
fiinţă ca imperfectă. In esenţă, el susţine că ideea de fiinţă perfectă nu 
poate izvorî din noi înşine ca fiinţe imperfecte şi conchide că această 
idee provine de la o fiinţă desăvârşită, adică de la Dumnezeu. 

In cea de-a treia Meditaţie, Descartes dezvoltă raţionamentul 
amintit, argumentând că diferitele note ale ideii de Dumnezeu nu îşi 
au sursa în cugetarea specific umană. Astfel, un prim argument este 
acela că ideea de Dumnezeu cuprinde în sine ideea de substanţă 
infinită, or ideea infinitului nu provine din mintea noastră printr-o 
negare a finitului, ci este anterioară celei a finitului şi trebuie să izvo¬ 
rască dintr-o substanţă care să fie ea însăşi infinită. Un alt argument 
este acela că ideea de Dumnezeu cuprinde în sine ideea de desăvârşire 
în act, iar aceasta nu poate veni de la noi, cei ce suntem desăvârşiţi 


4j Ibidem, A treia, în op. cit., p.265. 

doar în potenţa, căci, oricât ar spori cunoaşterea noastră, sporindu-ne pe 
noi înşine, ea nu va ajunge niciodată desăvârşită în fapt, de unde rezultă 
că ideea perfecţiunii în fapt derivă de la o fiinţă perfectă în mod actual. 

In cea de-a doua probă a existenţei lui Dumnezeu, în Discurs, se 
pleacă de la faptul că fiinţa noastră imperfectă (întrucât posedă, pe 
lângă perfecţii, şi imperfecţii) cunoaşte şi unele desăvârşiri pe care nu 
la are. In continuare, se argumentează că nu noi ne-am dat calităţile pe 
care le avem, pentru că, în acest caz, ni le-am fi acordat şi pe cele pe 
care le cunoaştem, fără să le avem. Se conchide că există o fiinţă desă¬ 
vârşită de la care am dobândit tot ce avem. 

In cea de-a treia Meditaţie, se argumentează nu numai că nu 
provenim din noi înşine, ci şi faptul că n-am fost creaţi ca fiinţe 
cugetătoare nici de părinţi, nici o fiinţă mai puţin desăvârşită decât 
Dumnezeu. Părinţii, se susţine, doar au pus anumite dispoziţii în ma¬ 
teria noastră. Iar o fiinţă mai puţin desăvârşită decât Dumnezeu tre¬ 
buia, ca şi noi, să fie cugetătoare şi să aibă ideea de Dumnezeu, ceea ce 
presupune că ea însăşi depinde actualmente, ca de altfel şi noi, de Dumnezeu. 

A treia probă, argumentul ontologic, preluat de la Anselm, este 
reformulat de Descartes astfel: „reluând ideea despre o fiinţă perfectă, 
găseam că existenţa este cuprinsă în ea... şi că, în consecinţă, ... 
Dumnezeu, această fiinţă perfectă, este sau există” 44 . 

Din formularea dată de filosof, putem desprinde următoarea 
structură generală a argumentului ontologic cartezian: 

1) Eu am ideea (conceptul) de fiinţă perfectă; 

2) în conceptul de fiinţă perfectă este cuprinsă (gândită) 
proprietatea existenţei). 

3) în concluzie, fiinţa perfectă (Dumnezeu) există. 

Premisele de la care pleacă ceîe trei demonstraţii^ carteziene ale 
existenţei lui Dumnezeu comportă însă unele obiecţii. In primul rând, 
consider că supoziţia ontologică potrivit căreia superiorul nu provine 
din inferior este, cel puţin din perspectivă evoluţionistă, precară. în al 
doilea rând, chiar dacă toate presupoziţiile carteziene ar fi veridice, 
opinez că ele nu pot fi aplicate nerestrictiv la analiza originii 
cunoştinţelor, deoarece acestea nu sunt, aşa cum gândea Descartes, 
nişte entităţi substanţiale, cu o „realitate obiectivă”, şi, ca atare, 
relaţiile cauzale dintre ele şi sursele lor nu pot fi de acelaşi tip ca 
raporturile cauzale dintre lucruri. Concepând ideile ca substanţiale, 
Descartes le consideră ca oglindiri pasive ale cauzelor lor, ca un fel de 
reflexe ale acestora într-o oglindă. Spre deosebire de empirism, consi¬ 
deră însă că aceste oglindiri presupun nu relaţia dintre lucrurile 


44 Rene Descartes, Discurs..., ed.cit., p.132. 

sensibile şi un subiect senzorial-perceptiv, ci pe aceea dintre esenţe 
(reale sau ideale) şi intelect. 

în ce priveşte argumentul ontologic, acesta conţine eroarea, pusă 
în evidenţă de Kant, de a trece ilicit de la planul logic la cel extralogic, 
de la gândul că fiinţa perfectă există la faptul real că ea şi există, fără a 
aduce însă vreo probă că o asemenea fiinţă există în afara gândirii 
noastre. Analizând argumentul ontologic cartezian, Kant arăta că se 
conchide greşit „de la posibilitatea (logică) a conceptelor la posi¬ 
bilitatea (reală) a lucrurilor” 45 . 

Demonstraţiile carteziene privind existenţa lui Dumnezeu pre¬ 
supun deja o anumită idee despre natura sau esenţa divină, şi anume 
ideea că Divinitatea este o fiinţă perfectă. 

Descartes argumentează că ideea noastră despre natura (esenţa) 
lui Dumnezeu determină şi modul în care noi îl cunoaştem pe 
Dumnezeu. Şi anume, el arată că, în lumina ideii de fiinţă perfectă, 
examina care dintre însuşirile cunoscute vădeau o perfecţiune şi care 
nu şi conchidea că primele îi aparţineau lui Dumnezeu, iar ultimele nu. 
Astfel, a conchis că Dumnezeu nu posedă îndoială, nestatornicie, 
tristeţe şi altele, devreme ce Descartes însuşi era mulţumit să nu le 
aibă. La fel, a dedus că Dumnezeu nu era compus din suflet şi coip, 
pentru că orice compoziţie „înseamnă dependenţă şi o dependenţă 
este, evident, un defect” 46 . în schimb, printre atributele lui Dumnezeu 
se numără: subzistenţa prin sine însuşi, idealitatea, statornicia, 
caracterul atotcunoscător etc. 

Totodată, Descartes remarcă dificultatea de a-1 cunoaşte pe 
Dumnezeu, dat fiind că oamenii obişnuiesc să examineze un lucru prin 
simţuri, sau, cel mult, prin imaginaţie, în timp ce ideea de Dumnezeu, 
ca şi cea de suflet, nu se află în simţuri. 

Este de observat faptul că Descartes este adeptul unei teologii 
pozitive, care îşi elaborează ideile despre Dumnezeu plecând de la 
cunoştinţele despre diferitele calităţi umane, pe care îe divinizează 
prin faptul că le concepe la modul superlativ, ca atribute desăvârşite. 
Am zice că o asemenea cunoaştere presupune un proces de idealizare, 
iar rezultatul la care se ajunge este un concept ideal. 


43 fmm. Kant, Critica raţiunii pure, Editura Ştiinţifică, Bucureşti, 1969, 
p. 478. A se vedea mai pe larg cap. Despre imposibilitatea unei dovezi 
ontologice a existenţei lui Dumnezeu. 

46 Rene Descartes, Discurs..., ed.cit., p. 132. 


138 


Universitatea Spiru Haret 



IV. METODA INTUITIV-DEDUC TI VĂ DE TIP 
MATEMATIC 

IV. 1. Necesitatea unei noi metode 

Descartes a fost mereu preocupat de calea de a ajunge la adevăr. 
Cele trei etape ale biografiei lui spirituale se disting tocmai prin locul 
şi, se subînţelege, modul în care căuta adevărul: în cărţi, în lume, în 
sine însuşi. El a ajuns să încerce să se conducă singur pentru că, în 
cărţi, a constatat deosebirile dintre părerile învăţaţilor, iar în călătorii - 
că unanimitatea părerilor (tradiţia, moravurile unui popor, moda) nu 
constituie o dovadă de adevăr. De aceea, a conchis că la adevăr ajunge 
mai degrabă un singur om decât un întreg popor. 

Considerând că raţiunea umană este, în fondul ei, universală, 
Descartes a conchis că diversitatea opiniilor în unele şi aceleaşi 
probleme provine doar din aceea că „gândirea urmează căi diferite” 4 . 
In această privinţă, el observă că există două feluri de spirite: 1) unele 
care se cred mai capabile decât sunt şi, în consecinţă, se pripesc în 
judecăţile lor şi nu-şi conduc gândurile în ordine, după o anumită 
metodă, neajungând la adevăr şi 2) altele care au atâta raţiune şi mo¬ 
destie încât nu consideră că pot descoperi noi adevăruri, ci, urmăresc, 
mai curând, părerile altora. Or, constatând pluralitatea părerilor, ceea 
ce denotă faptul că au fost obţinute pe căi diferite, Descartes a păstrat 
ideea aristotelică despre o ştiinţă unică şi unitară, cu o metodă unică, 
adică general-valabilă şi aplicabilă în fiecare ştiinţă particulară. 

In filosofia şi ştiinţa de până atunci, Descartes nu găsise o 
metodă certă de a cunoaşte. Dimpotrivă, ca şi Bacon, el era 
nemulţumit de metoda scolastică, silogistică, întrucât pleca de la 
premise speculative şi nu reuşea să descopere ceva nou. Nici ştiinţele, 
în măsura în care se întemeiau pe filosofie, nu prezentau certitudine. 
Chiar algebra şi geometria, în care Descartes găsea unele idei clare, 
cuprindeau şi multe dificultăţi. 

In concluzie, Descartes a gândit că o nouă metodă de cunoaştere 
este absolut necesară pentru a unifica ştiinţa şi a o extinde, în opoziţie 
cu metoda scolastică, pe de o parte, şi modalitatea obişnuită, a 
simţului comun, pe de altă parte. 


47 Ibidem, p.l 14. 

IV.2. Premisele metodei carteziene 

După cum ştim, Descartes a căutat adevărul în mod succesiv în 
cărţi, în viaţă, în sine. 

In elaborarea metodei sale de a căuta adevărul în sine, a fost influenţat de 
modalităţile practicate de logică şi, mai ales, de geometrie şi algebră. 

Dar cele trei discipline conţineau şi anumite dezavantaje, pe care 
Descartes a încercat să le înlăture. Logica, pe lângă faptul că opera cu 
silogisme şi reguli prin care nu se obţineau noi adevăruri, obişnuia chiar, 
ca în arta lui Lullus, să combine cunoştinţe făcând abstracţie de valoarea lor 
de adevăr. Geometria, limitată doar la figuri, folosea mult imaginaţia şi, de 
aceea, obosea intelectul. în fine, algebra conţinea prea multe reguli şi cifre. 

Descartes va conchide că, pentru a reţine avantajele celor trei 
discipline, nu şi defectele lor, metoda pe care o va urma nu trebuie să 
conţină prea multe reguli. Iniţial, în Regulae..., va enunţa douăzeci şi 
una de reguli, din care va trata optsprezece. în Discurs. .., le va reduce 
la patru reguli fundamentale. înainte de a le reda, spune că le va folosi 
„în locul numeroaselor precepte ale logicii”, iar imediat după 
enunţarea lor, afirmă că „aceste lungi şiruri de explicaţii foarte simple 
şi la îndemână, de care geometrii obişnuiesc să se slujească pentru a 
reuşi în demonstraţiile lor cele mai dificile, mi-au oferit prilejul să-mi 
închipui că toate lucrurile ce intră în sfera cunoaşterii umane se 
înlănţuie în acelaşi fel, cu condiţia de a nu considera drept adevărat 
ceva care nu este şi de a păstra întotdeauna ordinea de deducere a 
unora din altele...” 8 . De aceea, metoda sa este interpretată de obicei 
ca o metodă de inspiraţie matematică, extinsă asupra celorlalte ştiinţe. 
De fapt, metoda sa este inspirată nu numai de matematică, ci şi de 
logică, mai exact de operaţiile fundamentale ale gândirii puse în 
evidenţă de logică. 

IV.3. Regulile metodei carteziene şi caracterul lor 
intuitiv-deductiv 

Metoda carteziană conţine două tipuri de reguli: capitale şi se¬ 
cundare (auxiliare ). 

Regidile capitale, formulate în Discurs..., sunt următoarele patru: 

„Prima era de a nu accepta niciodată un lucru ca adevărat dacă 
nu-mi apărea astfel în mod evident; adică de a evita cu grijă 
precipitarea şi prejudecata şi de a nu introduce nimic în judecăţile 


48 Ibidem, p.122. 

mele decât ceea ce s-ar prezenta clar şi distinct spiritului meu, 
neputând nicicum să fie pus la îndoială. 

A doua, de a împărţi fiecare dificultate analizată în câte 
fragmente ar fi posibil şi necesar pentru a fi mai bine rezolvate. 

A treia, de a-mi conduce în ordine gândurile, începând cu cele 
mai simple şi mai uşor de cunoscut, pentru a mă ridica, puţin câte 
puţin, ca pe nişte trepte, la cunoaşterea celor mai complexe şi 
presupunând o ordine chiar între cele care nu se succed în mod firesc. 

Şi ultima, de a face peste tot enumerări atât de complete şi 
revizuiri atât de generale, încât să fiu sigur că n-am omis nimic” 49 . 

In literatura exegetică, regulile amintite sunt numite în ordine: 
1) evidenţa, 2) analiza, 3) sinteza şi 4) enumerarea. 

Evidenţa, prima regulă din Discurs..., corespunde primelor trei 
reguli din Regulae... Ea indică întotdeauna regula generală de recu¬ 
noaştere a adevărului, iar uneori - şi un mijloc de a-1 descoperi, 
într-adevăr, atunci când nu e deja dat, ci e intuit, adevărul va fi, prin 
unul şi acelaşi act, şi descoperit şi testat ca atare. 

Următoarele reguli din Discurs... sunt propriu-zis metodologice. 
Ele au drept corespondent regulile V, VI şi VII din Regulae... 

Analiza, aşa cum este explicitată în regula V din Regulae ..., este 
procedeul prin care „vom reduce treptat propoziţiile complicate şi 
obscure la altele mai simple” 50 . De exemplu, spune Descartes, în 
astrologie nu poţi indica efectele cerurilor fără a cunoaşte natura şi 
mişcările acestora; în mecanică nu poţi să inventezi noi instrumente 
fără cunoştinţe de fizică; în filosofie nu poţi să scoţi adevărul din 
propriul creier fără să acorzi atenţie experienţei. Sau, luând un 
exemplu propriu, nu putem să cunoaştem suprafaţa unui hexagon 
regulat fără să-l reducem la suprafeţele componente: două triunghiuri 
şi un pătrat, cărora ştim să le aflăm suprafaţa. 

Regula analizei nu reclamă, cum s-ar putea părea, o trecere de la 
ideea mai generală, confuză, la idei mai particulare, ci înseamnă, con¬ 
form formulării date în Regulae..., a trece de la o idee complexă la ideile 
simple componente, şi una şi celelalte fiind situate în acelaşi plan de gene¬ 
ralitate. De aceea, derivarea analitică a unei idei din alta este una de tip intuitiv. 

Potrivit formulării din Discurs..., analiza presupune divizarea 
nu numai a ideilor, ci şi a problemelor complexe. In acest sens, s-a 


49 Ibidem, p. 122. 

50 Rene Descartes, Reguli..., ed.cit., p. 22. 

observat că regula cere „a analiza complexul în elemente simple” 51 . în 
acelaşi sens, s-a spus că „o dificultate e un complex de probleme în 
care sunt amestecate adevărul şi falsul”. în consecinţă, în aceeaşi 
explicitare, se adaugă: „Regula implică în primul rând ca o problemă 
să fie absolut determinată, adică să fie eliberată de orice complicaţie 
superfluă, şi în al doilea rând să fie divizată în probleme mai simple, 
care se pot considera separat” 52 . 

Prin analiză se pot afla cauzele plecând de la efecte, căci ea 
indică dependenţa efectelor de cauzele lor. 

Sinteza e complementară analizei. Ea presupune drumul invers: 
de la simplu la complex, adică a reconstitui complexul din elementele 
simple, fie că acest complex este o idee, fie că este o problemă 
complexă. Sinteza nu presupune, cum s-ar părea, un drum de la 
particular la general, pentru că şi ideile simple şi ideea complexă se 
situează în acelaşi plan de generalitate. Şi în sinteză trecerea de la o 
idee la alta are un caracter intuitiv-deductiv. 

Aşa cum s-a remarcat, „această regulă presupune procedeul 
ordonării care e propriu geometriei şi presupune, de asemenea, ca 
orice domeniu al cunoaşterii să fie ordonat sau ordonabil în mod 
analog” 53 . Descartes numeşte lucrurile de la care pleacă în ordinea 
deducţiei absolute, iar pe cele care urmează să fie deduse, relative. Ca 
absolute, el exemplifică „orice e considerat ca independent, cauză, 
simplu, universal, unu, egal, simultan, drept”, iar ca relative, „ceea ce 
se cheamă dependent efect, compus, particular, multiplu, inegal, 
disimilar, oblic etc.” 54 . El precizează că distincţia dintre relativ şi 
absolut este relativă, depinzând de punctul de vedere din care sunt 
considerate lucrurile. De exemplu, din punct de vedere al simplităţii, 
având o natură mai simplă, universalul e absolut în raport cu 
particularul, dar, în ce priveşte existenţa, e şi relativ, căci existenţa sa 
depinde de indivizi. La fel, în relaţia indivizi - specie - gen, specia e 
absolută faţă de indivizi, dar relativă faţă de gen. Aşadar, ordinea 
presupusă de regula sintezei necesită un aranjament al ideilor (no¬ 
ţiunilor) care să respecte ordinea firească a lucrurilor sub o anumită 
consideraţie. Dacă ordinea naturală e disimulată prin faptul că gândurile 
nu se succed firesc, ea trebuie restabilită, adică gândurile trebuie 


51 Gabriele Giannantoni, La razionalita moderna, voi. II, Loescher 
Editore, 1992, p.154. 

52 Nicola Abbagnano, Storia dellafilosofia, voi. IV, TEA, Milano, 1995, p. 9. 

53 Ibidem, p. 9. 

54 Rene Descartes, Reguli..., ed.cit., p. 24. 

reordonate. De altfel, procedeul ordonării intervine nu numai în sinteză, ci 
şi în analiză, dar cu alt scop, cele două reguli având funcţii diferite. 

Sinteza, spre deosebire de analiză, ne ajută să cunoaştem 
efectele ca lucruri complexe, rezultate din componentele lor. Deşi 
cauza şi efectul sunt corelative, totuşi, întrucât în sinteză urmărim să 
aflăm efectul, trebuie să cunoaştem în prealabil cauza, de la care vom 
pleca şi pe care o vom socoti absolută. 

Enumerarea, numită şi inducţie, intervine atât în analiză, cât şi 
în sinteză, dar nu înseamnă pur şi simplu o repetare a lor. Ea este o 
regulă nouă, care întregeşte şi chiar face posibilă metoda carteziană. 
Prin analiză şi sinteză, subiectul avansează intuitiv de la un gând la 
altul. In cazurile mai simple, când un întreg se divide în câteva 
elemente, sau se constituie din puţine, gândirea poate şă-1 cuprindă 
dintr-o dată, intuitiv, în ansamblul componentelor sale. în schimb, în 
cazurile mai complexe, de succesiuni ale unor multiple elemente, 
gândirea nu mai poate efectua printr-o singură intuiţie nici analiza, 
nici sinteza, ci are nevoie de o grupare a elementelor printr-o 
enumerare completă, astfel încât să poată cuprinde prin intuiţii 
succesive fiecare treaptă şi lucrurile situate la fiecare nivel. 

Aşadar, după cum observa Hamlin, enumerarea nu e un 
procedeu de verificare, cum cred unii, ci e o parte integrantă a me¬ 
todei 55 . Totodată, deşi numită inducţie, enumerarea presupune o 
metodă intuitiv-deductivă, căci, la Descartes, „enumerarea sau 
inducţia... nu e adunarea de date empirice, ci recunoaşterea tuturor 
etapelor şi pasajelor drumului parcurs anterior, fie în faza analitică, fie 
sintetică, pentru a fi siguri că n-am omis nici unul” 56 

Regulile secundare ale metodei carteziene sunt cele expuse în 
Regulae. .. de la VIII la XII. Ele se referă, în ordine, la obiectul care 
limitează aplicarea regulilor capitale (VIII), la intelect, care poate fi antre¬ 
nat prin diferite exerciţii (IX, X, XI) şi la alte facultăţi ajutătoare (XII). 

Regula VIII spune că, dacă utilizarea procedeelor capitale nu dă 
rezultate, trebuie să ne oprim pentru că ne aflăm în faţa a ceva care 
depăşeşte „orice limită a ingeniului uman”. 

Regula IX arată că perspicacitatea intelectului (puterea de „a 
intui distinct fiecare lucru în parte”, de a discerne naturile simple ce 
trebuie intuite) poate spori prin mici exerciţii prin care să fie cuprinse 
cu mintea deodată lucruri mai puţine şi mai uşoare. 


55 A se vedea O. Hamlin, op. cit., p.73. 

56 Gabriele Giannantoni, op. cit., p.154-155. 

Regula X arată că sagacitatea intelectului (puterea de a deduce 
unele lucruri din altele şi, deci, de a găsi punctul de plecare al unei 
deducţii) poate fi cultivată prin formarea obişnuinţei de a urma 
(aprofunda) artele cele mai uşoare şi mai simple şi care presupun mai 
multă ordine, cum ar fi ţesătoria sau dantelăria, şi prin exerciţiile 
aritmetice. 

Regula XI cere să apropiem cât mai mult enumerarea de intuiţie 
prin formarea obişnuinţei de a parcurge mai multe propoziţii derivate 
din altele mai simple printr-o mişcare continuă a gândirii şi prin 
conceperea distinctă a mai multor lucruri deodată. 

Regula XII recomandă ca intelectul să se ajute de imaginaţie, 
simţuri şi memorie fie pentru a putea intui naturile simple, fie pentru a 
găsi ceva necunoscut prin compararea sa cu ceva cunoscut. 

IV.4. îndoiala radicală şi justificarea ei metafizică 

Spre deosebire de Bacon, care considera că aplicarea metodei 
sale trebuie precedată de un examen critic al cunoştinţelor şi 
cunoaşterii, realizat de el prin teoria idolilor, Descartes şi-a elaborat 
metoda şi chiar a aplicat-o în matematică fără să supună unei critici 
radicale orice cunoaştere. Astfel, în Discurs..., el menţionează că, 
după ce a stabilit principalele reguli ale metodei, adică după 1619, a 
cercetat raporturile şi proporţiile matematice în general, pentru a le 
putea aplica apoi şi în alte ştiinţe. Totodată, a dedus din metoda 
descoperită regulile moralei sale provizorii. 

Dar, tot în Discurs, Descartes precizează că, pentru a-şi putea 
aplica metoda şi în celelalte ştiinţe, era necesar să ţină seama de faptul 
că „principiile acestor ştiinţe trebuiau împrumutate de la filosofie” 5 şi, 
de aceea, a căutat să stabilească în prealabil principiile acesteia. El a 
început să caute bazele propriei sale filosofii şi să-şi stabilească 
poziţia în problemele ştiinţifice disputate abia după 1628. în acest 
scop, pentru a fi sigur că metoda sa putea fi extinsă asupra oricărei 
ştiinţe, era necesar să realizeze o critică radicală a oricărei cunoaşteri, 
spre a vedea dacă poate găsi un adevăr de nezdruncinat. Acest adevăr 
indubitabil va putea servi ca fundament al oricărui adevăr şi ca 
justificare a metodei sale. Acest adevăr va fi acela despre existenţa 
propriului eu cugetător. 

Ce-i drept, o anumită îndoială a precedat chiar şi elaborarea me¬ 
todei. Descartes s-a îndoit atât de opiniile furnizate de cărţi, în special 


57 Rene Descartes, Discurs .... ed. cit., p.124. 

de silogistică şi de principiul scolastic al autorităţii, cât şi de opiniile 
încorporate în tradiţii, obiceiuri şi mode diferite de la popor la popor. 

îndoiala radicală va fi însă cea practicată de Descartes după ela¬ 
borarea metodei. 

Aşa cum s-a remarcat, îndoiala metodologică nu e o simplă stare 
psihologică, de neîncredere, ci e un act logic, de negaţie, care pre¬ 
supune că orice cunoştinţă e falsă 58 . 

îndoiala metodologică a fost considerată, de asemeni, de către 
Abagnano, ca îndoială practică, voluntară, şi distinsă de îndoiala pur 
teoretică. Ca atare, ea a fost pusă în legătură şi cu doctrina liberului arbitru. 

Oricât de radicală, îndoiala carteziană rămâne una metodică 
(metodologică), provizorie. Descartes pleacă de la îndoială nu pentru a 
rămâne la ea, ci pentru a ajunge la un adevăr cert. De aceea, demersul 
său dubitativ începe asemenea unui raţionament prin absurd: pentru a 
descoperi că este ceva cert, se presupune prin absurd că nimic nu e cert. 

în continuare, urmând analiza dată de Gh. Enescu, vom arăta că, 
deşi Descartes îşi începe îndoiala sa radicală printr-o reducere la 
absurd, totuşi, mai departe, el procedează intuitiv, iar nu deductiv. 
Conform unui raţionament prin absurd, desfăşurarea ideilor ar fi 
următoarea: trebuie găsit că „ceva este cert”; presupunem că „nimic 
nu e cert” (=„totul e fals”); „ceva este cert” (adevărat), căci 
presupoziţia că totul e fals trebuie respinsă întrucât cade în propria sa 
sferă, în sfera lui „totul e fals”. Dar pe Descartes îl interesează nu de¬ 
ducerea formală, abstractă, a faptului că ceva este cert, ci precizarea 
concretă a acestui ceva cert („cazul de certitudine absolută”). De 
aceea, el renunţă la raţionamentul prin absurd şi de la propoziţia „totul 
e fals” trece la constatarea (intuiţia) că prin afirmaţia că totul e fals a 
construit deja o existenţă, actul îndoielii, care neagă intenţia 
presupoziţiei sale prin chiar procesul de formare a acestei presupoziţii. 
Deci propoziţia „totul e fals” luată ca reflectare este negată de aceeaşi 
propoziţie luată ca obiect al reflectării. De aceea, la Descartes trecerea 
de la propoziţia „nimic nu e cert” la propoziţia „ceva este cert” nu este 
un act deductiv, ci unul intuitiv, de cîarificare şi distingere a 
adevărului care este conţinut în mod confuz în propoziţia „nimic nu e 
cert”. în continuare, întrucât îndoiala înseamnă cugetare, iar cugetarea 
presupune un subiect cogitativ, Descartes are o nouă intuiţie: cogito, 
ergo sum. în fine, pentru că ceva finit (subiectul finit) include, prin 
definiţie, infinitul, Descartes realizează şi intuiţia sum, ergo Deus est. 


58 Gh. Enescu, Studiu introductiv, în Descartes, Regidi..., ed. cit., p. XXII. 

Gh. Enescu apreciază că Descartes trece intuitiv de la un concept 
(gând) la altul conform convingerii sale că între ele există o legătură 
necesară în sensul că un concept este intim implicat în celălalt. 
Logicianul român consideră că definiţia dată de Descartes necesarului 
„corespunde cu definiţia dată de Kant analiticului, deşi, după cum 
vom arăta, în sfera de aplicaţie cele două concepte diferă profund” 59 . 
Totodată, el observă că în intuiţia existenţei eului cugetător şi în 
intuiţia existenţei lui Dumnezeu, Descartes comite două greşeli: 1) de 
a afirma nu numai existenţa subiectului, ci şi natura acestuia, şi anume 
o natură spirituală, 2) de a afirma nu numai existenţa infinitului, ci şi 
natura acestuia, şi anume una divină. 

într-adevăr, trecerile intuitive carteziene de la o idee la alta n-ar 
fi posibile dacă ideea intuită n-ar fi legată necesar (implicată) de 
cealaltă idee, deja dată. In acest sens, există o corespondenţă între 
conceptul cartezian de necesar şi cel kantian de analitic, aşa cum 
există şi o deosebire. Personal, consider că diferenţa profundă dintre 
modalitatea carteziană a cunoaşterii intuitive şi concepţia kantiană a 
cunoaşterii analitice constă în faptul că, la Descartes, intuiţia este 
profund creatoare, deoarece, prin clarificarea şi distingerea a ceea ce 
este implicat intr-un anumit adevăr, se ajunge la un nou adevăr, în 
timp ce la Kant explicitarea analitică, tocmai pentru că e logic-for- 
mală, iar nu intuitivă, nu este şi extensivă, adică nu oferă un spor de 
cunoaştere, un nou adevăr. în ce priveşte cele două greşeli cuprinse în 
cele două intuiţii carteziene de bază, acestea se explică prin faptul că, 
procedând intuitiv, iar nu logic-deductiv, Descartes scoate din ideea de 
eu şi din cea de fiinţă infinită ceea ce nu există în ele prin definiţia lor 
logic-formală, dar se află în conjuncţie cu ele potrivit mentalităţii 
timpului său, şi anume accepţia substanţialistă a eului şi, respectiv, 
ideea că fiinţa infinită este totuna cu Fiinţa divină. 


V. CONCEPŢIA DESPRE OM 
V.l. Natura umană 

Concepţia lui Descartes despre om reiese în special din 
reflecţiile lui asupra cogito-ului şi relaţiilor dintre corp şi suflet expuse 
în Discurs (în partea a doua), din cele asupra cunoaşterii prezentate în 
Meditaţii (îndeosebi a doua şi a cincea), precum şi din cuprinsul 
lucrării Pasiunile sufletului. 


59 Ibidem, p. XXVII. 

Descartes caracterizează omul ca fiinţă duală: corporală şi 
cogitativă, dar îl defineşte ca „ lucru ce cugetă". După cum ştim, el 
consideră că eul cugetător include gândirea (faptul că se îndoieşte, 
afirmă, neagă), voinţa, precum şi actul de a simţi şi cel de a imagina. 
Deşi acordă gândirii şi voinţei un rol preeminent în raport cu celelalte 
acte, totuşi defineşte eul cugetător prin gândire, considerând că 
aceasta condiţionează, de regulă, nu numai ideile sensibile şi pa¬ 
siunile, ci şi actele voluntare. De asemeni, deşi susţine că faptul de a 
simţi şi cel de a imagina presupun existenţa corpului uman, totuşi con¬ 
chide că eul cugetător este independent în măsura în care a simţi şi a 
imagina aparţin eului ca virtualităţi sau posibilităţi care se raportează la 
coip şi la ceea ce este corporal numai atunci când se exercită efectiv şi trec 
din poţenţă în act. 

In caracterizarea mai cuprinzătoare a omului, Descartes va 
considera şi faptul că, la om, sufletul şi trupul coexistă şi sunt strâns 
unite, ca şi cum ar forma împreună un singur lucru. El argumentează 
legătura dintre trup şi suflet, pe de o parte, prin faptul că necesităţile 
de hrană, sete etc. se resimt în suflet, iar pe de altă parte, prin puterea 
voinţei şi, implicit, a cugetului asupra trupului. Dată fiind amintita 
interacţiune, el conchide că „natura mai arată că, prin aceste simţiri de 
durere, foame, sete ş.a.m.d., eu nu sunt doar de faţă, prin raport la 
corpul meu, precum e corăbierul în corabie, ci îi sunt legat în chip cât 
se poate de strâns şi ca şi cum am fi confundaţi, astfel încât alcătuiesc 
un singur lucru împreună cu el” 60 . în timp ce corăbierul se mişcă după 
voie pe nava sa, sufletul este strâns legat de trup, fie că-i resimte 
necesităţile, fie că încearcă să îl conducă. 

Potrivit lui Descartes, legătura dintre sufletul raţional-volitiv şi 
corpul lipsit de raţiune şi voinţă este intermediată, în dublul său sens, 
de aşa-zisul suflet animal (senzitiv). Acesta este conceput ca de¬ 
pendent de corp şi de relaţia corpului cu lumea externă. Este numit 
a nima l întrucât aparţine şi lumii animale. Este denumit, de asemeni, senzitiv, 
pentru că include senzaţiile şi pasiunile sensibile, generate de lucruri. 

Descartes consideră că legătura dintre cele două suflete se 
realizează prin aşa-numita glandă pineală, situată în creier. Prin 
intermediul glandei amintite, senzaţiile de foame, sete etc. sunt 
resimţite şi conştientizate de eul raţional, iar acesta influenţează stările 
senzorial-afective şi, implicit, trupul. 

Potrivit concepţiei carteziene, trupul necugetător şi sufletul 
cugetător se pot condiţiona sau chiar cauza unul pe celălalt, dar nici 


60 Rene Descartes, Meditaţii despre filosofia primă, în voi. cit., p. 294. 

unul din ele nu poate determina natura celuilalt. în acest sens, 
Descartes afirmă că întinderea sa nu determină gândirea sa şi nici 
invers, gândirea sa nu determină întinderea sa. Aşadar, deşi susţine 
legătura dintre trup şi suflet, concepţia sa despre om rămâne dualistă, 
aşa cum, deşi nu ignoră importanţa elementelor senzorial-afective sau 
a celor volitive, ea este, totuşi, raţionalistă. 

Antropologia carteziană permite şi înţelegerea libertăţii umane 
ca decizie voluntară alimentară în principal de raţiune şi ca împlinire, 
în primul rând, a cerinţelor umane spirituale. 

V.2. Libertatea umană 

V.2.1. Libertatea interioară 

Descartes înţelege libertatea individuală, numită şi liber arbitru, 
ca act voluntar, care se detaşează de constrângerile interioare sau de 
cele exterioare, impuse, la rândul lor, fie de lucruri, fie de către ceilalţi 
oameni. în consecinţă, el distinge mai multe forme de libertate, pe 
care le vom numi: 1) interioară (în raport cu raţiunea şi afectivitatea), 
2) practică (în raport cu natura) şi 3) morală (în raport cu ceilalţi oameni). 

Libertatea interioară priveşte raportul voinţei cu celelalte 
facultăţi subiective. în această privinţă, Descartes consideră că voinţa 
poate fi şi „mişcată” de judecăţi sau de pasiuni, dar poate fi şi 
autonomă şi imperativă în raport cu acestea. 

a) în ce priveşte judecăţile, cele adevărate sunt cele care 
influenţează voinţa să consimtă asupra veridicităţii lor. Dar voinţa 
rămâne liberă, căci puterea deciziei, adică, în acest caz, hotărârea de 
a-şi da sau nu asentimentul cunoştinţelor respective, îi aparţine. 
Cunoştinţele evidente nu se impun de la sine, fără un acord explicit al 
voinţei. Noi am putea nu să le contestăm adevărul, dar să ne îndreptăm 
în mod voluntar atenţia în altă parte. De exemplu, în cazul cunoştinţei 
absolut certe „cogito, ergo sum”, am putea nu să-i negăm veridicitatea, 
dar să ne îndepărtăm atenţia de la aceasta. Aşa cum se exprima 
Descartes, eu cred ceea ce văd, dar văd numai ceea ce privesc şi 
privesc doar ceea ce vreau. 

Este de observat că, în plan cognitiv, libertatea voinţei intervine 
numai în raport cu judecăţile, nu şi cu ideile (noţiunile). Aşa cum am 
arătat în legătură cu adevărul, noţiunile sunt întotdeauna adevărate 
formal în sensul că ele exprimă un conţinut cogitativ (un anumit mod 
al cugetării) independent de voinţă. în schimb, judecăţile sunt acte 
voluntare pentru că presupun acţiunea liber consimţită de a lega o 
noţiune-predicat de o altă noţiune-subiect. De aceea, şi certitudinea 
asupra adevărului unui act judicativ presupune consimţirea liberă 

(voluntară) la raporturile pe care mintea le gândeşte în judecata 
respectivă. Pentru că actul judicativ este un act voluntar, dar nu 
arbitrar, ci unul de alegere a adevărului, nici indecizia voinţei ( indi¬ 
ferenţa ei), nici avântul ei excesiv, dincolo de limitele raţiunii nu sunt 
prielnice libertăţii de a cunoaşte. 

In cazul în care subiectul nu se decide pentru un anumit adevăr 
şi rămâne indiferent, indiferenţa are ca rezultat reducerea libertăţii la 
minimum, de fapt anularea ei. în acest sens, în cea de-a cincea 
meditaţie, Descartes afirma textual: „indiferenţa aceea pe care o 
resimt, atunci când nici un argument nu mă împinge într-o parte mai 
mult decât într-alta, este cel mai mic grad de libertate” 61 . 

în cazul în care voinţa, potenţial infinită, se extinde mai mult 
decât intelectul, ea conduce nu doar la greşeli, ci şi la o libertate 
inautentică. Aşadar, libertatea voinţei în raport cu intelectul este nu 
numai de a consimţi asupra adevărului, ci şi de a comite erori, dar 
numai în primul caz libertatea ei va fi autentică. Descartes îndeamnă 
la o întrebuinţare corectă a voinţei, adică la folosirea ei numai în 
limitele raţiunii de a cunoaşte. 

b) în raport cu pasiunile, voinţa poate fi şi influenţată de ele, dar 
are şi posibilitatea şi datoria de a le stăpâni. 

După cum ştim, potrivit lui Descartes, pasiunile ţin de sufletul 
senzitiv, pentru că se formează în strânsă legătură cu percepţiile 
lucrurilor sensibile, iar voinţa caracterizează sufletul raţional. De 
aceea, el susţine că legătura dintre pasiuni şi voinţă se realizează, ca şi 
relaţia dintre cele două suflete, prin mijîocirea glandei pineale. în 
Pasiunile sufletului, având în vedere faptul că, prin relaţia reciprocă 
dintre sufletul senzitiv şi cel raţional, pasiunile depind şi de corp şi de 
spirit, el le defineşte ca „percepţii sau sentimente sau emoţii ale sufle¬ 
tului care sunt raportate în mod special la suflet şi care sunt cauzate, 
întreţinute şi întărite printr-o anumită mişcare a spiritelor” 62 animale, 
prin acestea înţelegând nu ceva spiritual, ci, dimpotrivă, particolele cele mai 
fme ale sângelui, cu rol de mijloc de transport al senzaţiilor de la organele 
de simţ la creier şi al impulsurilor motorii de la creier la muşchi. 

Descartes consideră că voinţa poate mişca în mod direct, după bunul 
ei plac glanda pineală. Prin aceasta, el susţine că voinţa poate domina total 
pasiunile. El susţine, de asemeni, că voinţa poate stăpâni pasiunile nu 
numai direct, ci şi indirect, prin intermediul gândirii. în acest sens, în 


61 Ibidem, p.277. 

62 Rene Descartes, Pasiunile sufletului. Editura Didactică şi Pedagogică, 
Bucureşti, 1984, p.71. 

Pasiunile sufletului, afirmă că „nu există nici un suflet atât de slab ca să nu 
poată dobândi o putere absolută asupra pasiunilor sale, dacă este bine 
îndrumat” 63 , adică dacă voinţa care se impune este călăuzită de raţiune. 

Cartezian neortodox, Spinoza va pune semnul identităţii între 
concepţia lui Descartes despre puterea voinţei asupra pasiunilor şi 
punctul de vedere stoic, care susţine că „afectele atârnă în chip absolut 
de voinţa noastră” şi că noi „le putem stăpâni în chip absolut” 64 . 
Totodată, Spinoza va privi critic şi susţinerea carteziană potrivit căreia 
„deşi fiecare din mişcările acestei glande pare să fie legată în mod 
firesc cu anumite cugetări ale minţii noastre..., totuşi fiecare din ele se 
poate lega şi cu alte gânduri prin obişnuinţă” 65 , ceea ce conduce la 
aceeaşi concluzie a dominării complete a pasiunilor. In general, 
Spinoza va considera că dualismul cartezian nu ne permite să 
explicăm nici în ce fel corpul sau pasiunile înrădăcinate în corp 
acţionează asupra sufletului nostru, nici în ce mod sufletul şi, în 
particular, voinţa îşi exercită puterea asupra corpului şi, îndeosebi, 
asupra pasiunilor. Totodată, el va viza critic şi ideea carteziană a unei 
circularităţi între trup şi suflet, care, potrivit lui, nu permite să se 
susţină mai curând un primat al sufletului (voinţei), aşa cum crede 
Descartes, decât o primordialitate a corpului. Astfel, nu există motive 
pentru care, la un moment dat, poziţia glandei pineale ar fi determinată 
mai degrabă de voinţă decât de corp. 

In concluzie, Descartes consideră că libertatea interioară constă 
în puterea voinţei de a decide adevărul şi de a stăpâni pasiunile. în ce 
priveşte pasiunile, voinţa împărtăşeşte, de regulă, acele pasiuni pe care 
raţiunea i le prezintă ca dezirabile. Rezultă că voinţa atinge un grad 
mai ridicat de libertate interioară atunci când se aliază cu raţiunea sau 
cu pasiunea justificată raţional. 

V.2.2. Libertatea practică 

în general, libertatea exterioară este o răsfrângere a celei 
interioare. în fond, omul aderă voluntar la anumite idei şi pasiuni în 
vederea acţiunii sale, pentru a le traduce în fapt. 

Descartes concepe libertatea practică, de acţiune asupra naturii, 
în conexiune cu asentimentul voinţei faţă de cunoştinţele raţionale, 
veridice. Ca şi contemporanul său englez, Francis Bacon, care afirma 


63 Ibidem, p. 85. 

64 Spinoza, Etica, Editura Ştiinţifică şi Enciclopedică, Bucureşti, 1981, 
p.245. 

63 Ibidem, p. 240. 

că „ştiinţa şi puterea omului sunt unul şi acelaşi lucru” 66 , Descartes se 
pronunţă şi el pentru o cunoaştere în vederea ameliorării condiţiei 
omului, iar nu de dragul cunoaşterii. De aceea, el observă că unele 
forme ale culturii ne îndepărtează de veacul în care trăim (limbile cla¬ 
sice şi cărţile vechi), de ceea ce este real (fabulele), de împrejurările cele 
mai obişnuite şi mai puţin însemnate (poveştile). El consideră că adevărul 
eficient trebuie obţinut pe baza realităţii. Ca atare, el s-a hotărât să caute 
adevărul în marea carte a lumii şi în sine. Ţelul său de a descoperi ade¬ 
vărul ş-a împletit cu acela de a dobândi toate bunurile permise de adevăr. 

In 1637, în Discurs. .., Descartes menţiona că, urmând propria sa 
cale de a ajunge la adevăr, a descoperit, pe lângă existenţa sufletului şi 
a lui Dumnezeu, „o seamă de legi pe care Dumnezeu le-a aşezat în 
natură” şi, prin ele, multe adevăruri „mai folositoare” decât tot ce 
învăţase mai înainte 67 . Dar, tot în 1637, el considera că ideile sale mai 
trebuie sporite pentru a putea fi puse în practică. Totuşi, el îşi publică 
ideile de fizică în 1637 tocmai pentru faptul că acestea indicau 
posibilitatea unei filosofii practice. 

în viziunea lui Descartes, filosofiapractică ne sporeşte libertatea 
faţă de natură prin multiple utilităţi. In primul rând, prin filosofia 
practică putem folosi elementele naturii şi celelalte corpuri 
înconjurătoare în scopuri proprii, devenind astfel „stăpâni şi posesori 
ai naturii” 6 *. în al doilea rând, ea ne ajută să inventăm obiecte 
artificiale. în al treilea rând, ne asigură sănătatea „cel mai de seamă 
bun şi temeiul tuturor celorlalte bunuri ale vieţii” 69 . Astfel, medicina, 
arătând că spiritul depinde de temperament şi de dispunerea organelor 
în coip, îi poate face pe oameni mai înţelegători şi mai îndemânatici, 
iar prin faptul că descoperă cauze şi remedii, ne poate scuti de multe 
boli ale trupului sau ale spiritului şi chiar de slăbiciunea îmbătrânirii. 

Dată fiind importanţa medicinii pentru sporirea vieţii omului, 
Descartes avansează ideea cercetării medicale în echipă şi îşi fixează el 
însuşi proiectul de a descoperi noi cunoştinţe despre natură pentru a deduce 
din ele „anumite reguli pentru medicină” 70 . 


66 Francis Bacon, Noul Organon, Editura Academiei, Bucureşti, 1957, 
p. 35. 

67 Rene Descartes, Discurs..., ed.cit., p.135. 

68 Ibidem, p. 146. 

69 Ibidem, p. 147. 

70 Ibidem, p.155. 

în sinteză, libertatea practică rezidă în acţiunea prin care omul 
domină natura ascultând de ea şi folosind-o în scopul sporirii propriei vieţi. 
Ea presupune, ca şi libertatea interioară, o conjuncţie a voinţei şi raţiunii. 

V.2.3. Libertatea morală 

Descartes corelează libertatea morală (în raport cu sine şi cu 
ceilalţi) atât cu libertatea interioară ca aprobare voluntară a adevărului 
şi dominare a pasiunilor, cât şi cu libertatea practică a posedării şi 
stăpânirii naturii. 

Deşi morala carteziană nu exclude importanţa sentimentelor, 
totuşi ea este o morală a raţiunii pentru că afirmă că raţiunea trebuie să 
domine pasiunea şi că adevărul implică binele. 

Caracterul raţional conferit de Descartes libertăţii morale reiese 
din însuşi conţinutul raţional al normelor moralei sale provizorii, ca şi 
din argumentele prin care le justifică. 

Prima regulă este aceea de a respecta legile şi obiceiurile din 
ţara sa, precum şi „opiniile cele mai cumpătate şi mai înţelepte” 
aplicate de concetăţenii săi „cei mai cu judecată” 71 

A doua , de „a fi cât mai ferm şi mai hotărât cu putinţă” 72 , în 
acţiunile sale şi de a urma constant opiniile acceptate atât cât ele nu 
încetează să fie adevărate. 

A treia , de a-şi schimba mai degrabă dorinţele decât ordinea lumii. 

A patra, de a-şi folosi întreaga viaţă pentru a-şi desăvârşi 
raţiunea prin căutarea adevărului. 

Toate regulile amintite au caracter raţional pentru că toate 
presupun cultivarea raţiunii. Prima regulă reclamă acceptarea raţiunii 
celorlalţi atât timp cât opiniile personale erau supuse îndoielii 
metodice în vederea ajungerii la cunoştinţe absolut certe. A doua 
regulă solicită raţiunea întrucât cere să fie urmate consecvent ideile 
presupuse de^ prima regulă. A treia maximă vizează dominarea pasiunilor 
prin raţiune. în fine, ultima cere chiar desăvârşirea propriei raţiuni. 

Şi argumentele aduse în favoarea celor patru reguli sunt de ordin 
raţional. Primele două norme de conduită sunt justificate prin 
raţionamente care folosesc metoda reducerii la absurd, iar ultimele 
două - prin efectele lor benefice pentru o viaţă trupească şi sufletească 
trăită raţional. De exemplu, în ce priveşte prima maximă, se 
argumentează că trebuie urmate legile şi obiceiurile din propria ţară 
pentru că, altfel, nu te-ai mai putea înţelege cu concetăţenii tăi, după 


71 Ibidem, p.125. 

72 Ibidem, p. 126. 

cum trebuie cultivate opiniile cele mai moderate pentru că cele exce¬ 
sive îţi ştirbesc libertatea de a-ţi schimba părerile care se dovedesc 
false. In legătură cu regula a doua, se raţionează că trebuie urmate 
constant ideile acceptate şi neinfirmate de viaţă, chiar dacă ele nu-s 
absolut certe, pentru că, altfel, dacă am urma păreri diverse sau chiar 
opuse, în condiţiile în care adevărul e unic, am cădea negreşit în erori. 

Din normele moralei carteziene rezultă şi în ce constă binele şi, 
deci, conţinutul libertăţii morale. Binele înseamnă a te înţelege cu 
ceilalţi, a fi consecvent cu tine însuţi în măsura în care urmezi ade¬ 
vărul, a dori doar ceea ce este posibil şi, mai ales, a fi de folos 
celorlalţi prin dobândirea de adevăruri aplicabile în practică. 

S-ar părea că, prin cerinţa supunerii faţă de legile şi religia ţării 
proprii, prima regulă ar fi conservatoare. In realitate, exigenţa amintită 
viza mai curând autonomia moralei, sfera în care conduita morală îşi 
păstrează specificul ei liber-consimţit, fără a se transforma într-o ati¬ 
tudine politică, sau într-una religioasă. Dimpotrivă, o acţiune ilegală, 
chiar dacă ar fi îndreptăţită moral, ar fi una de factură politică şi juridică. 

S-ar părea, de asemeni, că a treia regulă ar introduce o atitudine 
stoică, de resemnare. Dar, deşi maxima amintită are o tentă stoică des¬ 
tul de pregnantă, totuşi ea se articulează unei etici opuse stoicismului, 
deoarece, aşa cum precizează Descartes, atitudinea stoică trebuie 
adoptată numai cu privire la lucrurile asupra cărora am acţionat 
(conform regulii a doua) şi ne-am convins că nu le mai putem 
modifica. Aşadar, Descartes înţelege libertatea oferită de raţiune în 
principal ca libertate de acţiune, iar nu de a te supune. De altfel, faptul 
că etica sa este una a acţiunii reiese şi din justificarea ultimei maxime, 
desăvârşirea raţiunii fiind înţeleasă ca sursă a binelui şi a per¬ 
fecţionării oricărei alte activităţi. 

Departe de a fi conservatoare şi cvietistă, etica „bunului-simţ” 
cartezian îi permite omului să fie oricât de liber şi de activ, dar fără a 
ieşi din legalitate, din reperele sale sacre, din raţiunea existentă în 
lume, adică din uzul propriei sale raţiuni. 

B.2. BENEDICT SPINOZA (1632-1677) 


I. REPERE BIOBIBLIOGRAFICE 

Benedict Spinoza s-a născut la 24 noiembrie 1632, la 
Amsterdam, intr-o familie de evrei. Numele său mic era Baruch, dar la 
vârsta de 22 de ani şi l-a schimbat în Benedictus, care este versiunea 
latinizată a numelui iniţial. In cadrul comunităţii evreieşti din Amster¬ 
dam, tânărul Baruch a primit o educaţie intens religioasă, axată pe cărţile 
Torei şi ale Talmudului. In familie vorbea portugheza, dar îşi însuşise şi 
spaniola, care era vorbită de mulţi membri ai comunităţii mozaice, şi, 
desigur, olandeza. Apoi, şi-a însuşit latina. 

La 20 de ani (în 1652) Spinoza a început să studieze temeinic 
filosofia cu un profesor cartezian, Francis van den Enden. La 24 de ani 
(în 1656), datorită convingerilor sale filosofice care contraziceau mo¬ 
zaismul, comunitatea evreiască din Amsterdam l-a declarat eretic, l-a 
anatemizat şi l-a excomunicat. 

După excomunicare, rămas fără nici un sprijin material, Spinoza 
îşi va câştiga existenţa ca şlefuitor de lentile, profesie pe care o va 
practica şi ulterior. A refuzat oferta de a fi sprijinit financiar, pe care 
i-o făcuse un negustor bogat din Amsterdam, (Simon de Vries), atras 
de ideile lui filosofice. Abia în 1670, pe când se afla la Haga, a accep¬ 
tat o mică pensie, obţinută de unul din puternicii zilei (Jan de Witt). 

In anii următori excomunicării, Spinoza a început să-şi dezvolte 
ideile filosofice, pe care le discuta într-un mic cerc de prieteni sau cu o 
seamă de corespondenţi. In aceşti ani a scris o lucrare intitulată Scurt tra¬ 
tat despre Dumnezeu, om şi fericirea sa, publicată postum în secolul al XlX-lea 

Pentru a-şi continua activitatea filosofică, Spinoza a preferat o 
viaţă liniştită şi s-a retras la ţară. Intre 1660 şi 1663 a locuit lângă 
Leida (în satul Rijnsburg), între 1663 şi 1670 lângă Haga (în satul 
Voorburg). Din 1670 va locui la Haga. 

In perioada petrecută lângă Leida, începe să-şi elaboreze în 
latină lucrările De intelectus emendatione (Tratat despre îndreptarea 
intelectului), scriere rămasă neterminată, şi Etica, pe care o va încheia 
în perioada următoare, a locuirii în apropiere de Haga. Va încerca să 
publice Etica în 1670, dar va renunţa pentru a evita conflictele cu 
puterea locală şi religioasă. Ambele lucrări au apărut postum, în 1677, 
fiind incluse în volumul Opera postuma. Tot în perioada şederii lângă 

Leida a scris lucrarea Principia philosophiae Renati Descartes, pe 
care a publicat-o în 1663 sub numele său. 

în cea de-a doua etapă petrecută la ţară, pe lângă faptul că şi-a 
desăvârşit Etica, a realizat lucrarea Tractatus Theologico-Politicus 
(Tratatul teologico-politic ), pe care a publicat-o în 1670 fără să o 
semneze. Pentru că susţinea libera cugetare, lucrarea a fost 
condamnată şi interzisă. 

La Haga a lucrat la a doua sa carte de filosofie politică, rămasă 
însă neterminată, Tractatuspoliticus (Tratatulpolitic). 

Tot la Haga, în 1676, a fost vizitat de un tânăr filosof german, în 
vârstă de 30 de ani, Leibniz, căruia Spinoza îi împărtăşeşte concepţia 
sa filosofică şi îi permite să citească în manuscris Etica, lucrare de 
care tânărul vizitator era interesat. 

A murit bolnav de tuberculoză la 21 februarie 1677. 


II. ONTOLOGIA 

II. 1. Substanţa unică sau Dumnezeu 

Din punct de vedere general-filosofic, spre deosebire de 
Descartes, care era deist, Spinoza este un panteist. Mai precis, spre 
deosebire de precursorul său, care susţinuse că Dumnezeu este un 
factor creator şi ordonator, dar transcendent lumii, filosoful olandez 
consideră că Dumnezeu este imanent lumii întemeiate. Totodată, deo¬ 
sebit de Descartes, care trecuse de la monismul deist la dualism, 
susţinând că Dumnezeu a creat două substanţe pe care se întemeiază 
lucrurile reale: substantia extensa şi substantia cogitans, Spinoza 
rămâne consecvent un gânditor monist panteist prin concepţia sa 
potrivit căreia, întrucât Dumnezeu este imanent, întinderea şi 
gândirea sunt atribute ale sale, iar nu substanţe secundare, care, odată 
create, ar exista de sine stătător, independent de Creator. 

Descartes ajunsese la dualism pentru că, pe fondul insuficienţei cu¬ 
noştinţelor din acel timp, nu reuşise să explice legătura dintre cele două 
substanţe. Spinoza rămâne monist pentru că, Iară să dispună de alte cunoştin¬ 
ţe, are intuiţia faptului că între materie şi gândire există o conexiune organică. 

Deşi ajunge la o ontologie originală, Spinoza pleacă totuşi de la 
un gând cartezian solitar, pe care îl va urma şi dezvolta în mod 
consecvent. Şi anume, în lucrarea sa Principiile fdosofiei, Descartes 
însuşi era înclinat să conceapă substanţa numai în sens de existenţă 
absolut independentă şi, deci, să admită o singură substanţă, pe 
Dumnezeu. Astfel, el afirma: „Când concepem substanţa, concepem 
numai un lucru care există în aşa fel, că nu are nevoie decât de el 

însuşi pentru a exista... la drept vorbind, nu există decât Dumnezeu care să 
fie astfel... dar pentru că, între lucrurile create, unele sunt de aşa natură că 
nu pot exista fără altele, noi le distingem pe acestea de cele care n-au 
nevoie decât de ajutorul obişnuit al lui Dumnezeu, şi le numim substanţe, 
iar pe celelalte le numim calităţi sau atribute ale acestor substanţe” 1 . 

Aşa cum s-a remarcat, „în inima metafizicii spinoziene se află 
chiar acest concept ‘strict’ de substanţă care se referă la ceea ce are o 
existenţă complet independentă” 2 . într-adevăr, Spinoza „nu tolerează” 
conceptul „ncstrict” de substanţă, admis finalmente de Descartes, acela de 
existenţă creată, secundară, dar care, aşa cum spusese încă Aristotel, este 
subiect al unor predicate, fără a putea fi şi predicat al unor subiecte. 

Concepţia lui Spinoza despre Dumnezeu pleacă de la definiţia 
dată de el substanţei. Având în vedere sensul ei strict, afirmă că 
substanţa este „ceea ce există în sine şi este înţeles prin sine însuşi: 
adică acel lucru al cărui concept nu are nevoie de conceptul altui lucru 
din care să trebuiască să fie format” 3 . 

In prima parte a definiţiei, ontologică, substanţa este 
concepută ca subiect independent în mod absolut, iar nu relativ. 
Astfel, substanţa există în sine în sensul că îşi este propria cauză. 
Mai explicit, Spinoza defineşte cauza sa (causa sui) ca fiind „ceva a 
cărui esenţă îi include existenţa” 4 , adică ceva care există prin sine, 
prin propria sa esenţă, iar nu prin altceva. 

Partea a doua a definiţiei, gnoseologică, este o confirmare a 
celei dintâi. Substanţa este ceva ^înţeles prin sine însuşi” tocmai 
pentru că substanţa este autonomă. într-adevăr, dat fiind că a înţelege 
ceva înseamnă a-i cunoaşte cauza, rezultă că substanţa, fiind 
autonomă, va fi înţeleasă prin ea însăşi, prin propria sa cauză (esenţă). 

în tradiţie aristotelico-scolastică, Spinoza susţine, ca şi Descartes 
de altfel, că substanţa posedă atribute şi moduri. Un atribut este „ceea 
ce intelectul percepe în substanţă ca alcătuindu-i esenţa” 5 . Cu alte 
cuvinte, o substanţă are o esenţă prin care este ceea ce este, iar această 


1 Rene Descartes, Principiile filosofiei, în Texte filosofice, E.S.P.L.S., 
Bucureşti, 1952, p. 188-189. 

2 John Cottingham, Raţionaliştii'. Descartes, Spinoza, Leibniz, Editura 
Humanitas, Bucureşti, 1998, p. 122. 

3 Spinoza, Etica demonstrată după metoda geometrică şi împărţită în 
cinci părţi. Editura Ştiinţifică şi Enciclopedică, Bucureşti, 1981; partea întâi - 
Despre Dumnezeu, def. III, p. 5, Traducere Alexandru Popescu. 

4 Ibidem, Partea întâi, def. I, p. 5. 

5 Ibidem, def. IV, p. 5. 

esenţă constă în atributele ei, adică în însuşirile ei esenţiale. Un mod 
înseamnă „schimbările substanţei” sau, altfel spus, „ceva care se află 
în altceva, prin care este conceput” 6 . De fapt, modurile sunt lucrurile 
reale, sunt existenţele finite, care se nasc şi pier şi care îşi au cauza 
(ultimă) nu în sine, ci în substanţă, în atributele ei. 

Dat fiind că modurile nu există fără substanţă, aceasta este 
imanentă lor, lumii reale. 

Prin Dumnezeu, Spinoza înţelege „existenţa absolut infinită, 
adică substanţa alcătuită dintr-o infinitate de atribute, fiecare din ele 
exprimând o esenţă eternă şi infinită” 7 . 

Amintita înţelegere a lui Dumnezeu rezultă dintr-o explicitare a 
conceptului de substanţă. Intr-adevăr, ca existenţă în sine, adică o 
existenţă neprecedată de altă cauză, substanţa nu poate fi decât 
Dumnezeu, pentru că, aşa cum remarcase Descartes, numai Dumnezeu 
nu are nevoie decât de el ca să existe. 

Descartes derivase existenţa lui Dumnezeu din perfecţiunea 
acestuia. Spinoza o derivă din faptul că Dumnezeu e substanţă. Dar 
trebuie demonstrat că există ceva ce poate fi caracterizat ca substanţă. 

înţeles ca existenţă în sine sau substanţă, Dumnezeu trebuie să 
fie, aşa cum spune Spinoza, existenţa absolut infinită, adică substanţa 
cu o infinitate de atribute, pentru că o existenţă sau o substanţă finită 
ar fi una delimitată şi condiţionată de altceva şi n-ar mai respecta 
condiţia de a-şi avea cauza în sine, în propria sa esenţă. 

Totodată, înţeles ca substanţă în sens strict, Dumnezeu trebuie să 
fie şi unic, pentru că, dacă ar rezida în două sau mai multe substanţe, 
acestea s-ar condiţiona reciproc şi, din nou, nu s-ar mai respecta 
condiţia cauzării de sine. 

Ideea că fiecare atribut exprimă o esenţă eternă şi infinită 
înseamnă că ele sunt solidare, pentru că, altfel, dacă un atribut ar putea 
fi pierdut sau despărţit de celelalte, atunci Dumnezeu însuşi n-ar mai fi 
infinit. Aşadar, Dumnezeu prezintă o unitate a atributelor sale şi, în 
acest sens, el însuşi este unitar sau omogen, la fel în toate părţile sale. 

Ca substanţă cu o infinitate de atribute, Dumnezeu va prezenta şi 
o infinitate de moduri şi, întrucât le întemeiază, va fi imanent acestora, 
iar nu transcendent. 

Aşadar, în spirit panteist, Spinoza consideră că nici Dumnezeu 
nu fiinţează în afara naturii, nici natura în afara lui Dumnezeu. El va 
folosi chiar formula Deus sive natura (Dumnezeu sau natura). Mai 


6 Ibidem, def. V, p. 5. 

7 Ibidem, def. VI. 

exact, va susţine că esenţa sau atributele lui Dumnezeu, care au rol de temei, 
constituie natura naturans (naturantă). în schimb, toate mo-durile, care „derivă 
din necesitatea naturii lui Dumnezeu sau din fie-care din atributele lui” 8 , 
constituie natura naturata, adică natura derivată, întemeiată. 

înţelegându-1 pe Dumnezeu în spirit panteist, ca natură intimă, 
intrinsecă, a Universului sau ca Universul însuşi în natura sa eternă, 
Spinoza nu-i mai atribuie rol creator şi, după cum vom arăta ceva mai 
departe, nici rol fmalist (teleologic). 

Spinoza consideră că, dintre atributele infinite ale lui Dumnezeu, 
două sunt fundamentale: întinderea şi gândirea. Cele două sunt şi cele 
cunoscute de noi, prezentând manifestări reale, efective. Celelalte atribu¬ 
te, necunoscute, trebuie admise ca fiind posibile, căci Dumnezeu posedă 
o infinitate de atribute, şi, totodată, composibile atât între ele, cât şi cu 
cele două atribute fundamentale, întrucât toate sunt solidare sau unitare. 

Concepţia lui Spinoza despre infinitatea şi unitatea atributelor divi¬ 
ne anticipează teoria pe care o va dezvolta puţin mai târziu Leibniz despre 
Dumnezeu ca izvor atât al lumii reale, cât şi al nenumăratelor lumi posibile. 

Ca esenţă care, prin atributele sale, justifică (întemeiază) atât 
realul, cât şi posibilul, Dumnezeul spinozian este o substanţă logică, 
spirituală. Ce-i drept, el este înţeles nu numai ca lucru cugetător, ci şi 
ca „lucru întins”. Dar chiar şi atributul întinderii rămâne unul spiritual, 
pentru că nu se confundă cu întinderea fizică, finită şi diferită de la un 
îucru la altul, ci este o întindere infinită, inteligibilă, iar nu sensibilă. 

Totuşi, dacă avem în vedere faptul că substanţa divină prezintă 
nu numai atribute, ci şi moduri, ca manifestări reale ale acestora, am 
putea susţine că natura sensibilă sau, cum spune Spinoza, natura 
naturata constituie un fel de coip al lui Dumnezeu. 

Spirit cosmic, unit indisolubil cu universul infinit, Dumnezeul 
spinozian nu este un spirit personalizat, întruchipat într-o persoană. De 
aceea, el nici nu-şi propune scopuri asemenea unei persoane. El este 
totuna cu ordinea lumii, dar nu o ordine finalistă, ghidată de un scop 
sau o finalitate, cum ar fi aceea favorabilă omului. 

în măsura în care ideea de ordine o implică şi pe cea de 
finalitate, Spinoza afirmă chiar că nu există o ordine obiectivă, în 
lucruri. în realitate, el nu neagă ordinea dată de relaţiile cauzale şi 
legice, ci numai pe cea finalistă, care presupune un Deus transcendent, 
separat de lume şi care, voit şi conştient, ar alege şi înfăptui un anumit 
scop. Or Spinoza consideră că „voinţa nu poate fi numită cauză liberă, 


s Ibidem, partea întâi, prop. XXIX, nota. 

ci numai necesară” 9 căci „voinţa nu este decât un mod anumit al gân¬ 
dirii, ca şi intelectul” 10 , de unde rezultă că voinţa e cauzată şi că „Dumne¬ 
zeu nu acţionează cu libertate de voinţă” 11 . Mai mult, „rezultă că voinţa 
şi intelectul sunt faţă de natura lui Dumnezeu ca mişcarea şi repausul” 12 . 

De altfel, spre deosebire de Dumnezeul cartezian, care este un 
Deus bonus, cel spinozian nu se caracterizează printr-un asemenea 
atribut. Ca substanţă infinită, cu o infinitate de atribute, unită cu 
Universul infinit, el este incompatibil cu faptul de a fi bun, de a-1 
avantaja pe om, pentru că, dacă ar fi astfel, ar însemna să fie oarecum 
mărginit, limitat. Ulterior, reluând teza carteziană despre un Deus 
bonus, Leibniz va considera că acesta a creat lumea conform 
principiului optimului, dar fără a fi în acest fel mărginit, deoarece con¬ 
cepe o infinitate de lumi posibile şi composibile, deci compatibile cu 
lumea optimă înfăptuită. In viziunea lui Spinoza, infinitele atribute ale 
lui Dumnezeu sunt şi ele composibile întrucât aparţin uneia şi ace¬ 
leiaşi substanţe, dar ele nu mai sunt subordonate celor pe care se 
întemeiază lumea umană. 

II. 2. Atributele şi modurile lumii fizice 

Prin concepţia sa despre atributele fundamentale ale substanţei şi 
despre modificările acesteia, Spinoza explică, pe de o parte, feno¬ 
menele fizice, iar pe de altă parte, pe cele psihice. 

Dat fiind că toate atributele sunt unite în substanţa divină, rezultă că 
întinderea şi gândirea sunt solidare, indisociabile. De aici, rezultă, mai 
departe, că orice element al lumii este şi material (prin atributul întinderii) 
şi spiritual (prin atributul gândirii). Rezultă, de asemenea, că există o 
corespondenţă şi între manifestările (modurile) atributelor amintite. 

în ce priveşte fenomenele fizice, Spinoza le explică, pe de o 
parte, similar lui Descartes, în principal prin atributul întinderii. 
Astfel, diferitele însuşiri prin care lucrurile de un anumit fel se disting 
de altele sunt reduse la cele de ordin cantitativ, ca manifestări 
(expresii) ale întinderii, cum ar fi forma, mărimea etc. în consecinţă, 
mişcarea unui lucru este înţeleasă, la rândul ei, ca o modificare în pla¬ 
nul întinderii, deci ca o deplasare mecanică dintr-un loc în alt loc 
sub acţiunea unui alt coip din exterior. Cum coipurile îşi capătă 


9 Ibidem, propr. XXXII. 

10 Ibidem, demonstraţia. 

11 Ibidem, corolarul I. 

12 Ibidem, corolarul II. 

configuraţia specifică prin mişcare sau prin repaus, Spinoza afirmă că 
ele „se deosebesc unele de altele prin mişcare sau prin repaus, prin 
repeziciune sau prin încetineală, nu prin substanţă” 13 . 

Totodată, ca şi Descartes, sau şi mai net, Spinoza susţine că „în 
natură nimic nu este contingent, ci toate sunt determinate să existe şi 
să acţioneze intr-un anumit fel, din necesitatea naturii lui Dumnezeu” 14 . 

Dar fizica spinoziană se şi deosebeşte de cea carteziană. 

In primul rând, Spinoza consideră că întinderea este indivizibilă, 
afirmând că „nu poate fi conceput cu adevărat nici un atribut al subs¬ 
tanţei din care să rezulte că o substanţă poate fi divizată” 15 . Pentru a-şi 
susţine teza indivizibilităţii, distinge, pe de o parte, între întindere şi corp 
ca mod al întinderii, iar pe de altă parte, între cantitatea imaginată vizual, 
care ne apare ca finită, compusă din părţi şi, deci, divizibilă, şi cantitatea 
concepută prin intelect, care apare ca infinită, unică şi indivizibilă. 

In al doilea rând, Spinoza consideră că, datorită solidarităţii 
dintre întindere (care nu mai e divizibilă) şi gândire, fenomenele fizice 
pot fi privite, la rândul lor, fie în calitate de corpuri (moduri ale întin¬ 
derii), fie ca idei (moduri cile gândirii). De exemplu, „un cerc care exis-tă 
în natură şi ideea cercului existent, idee care de asemenea este în Dumnezeu, 
sunt unul şi acelaşi lucru exprimat sub aspectul unor atribute diferite” 16 . 

Spinoza afirmă că Dumnezeu produce corpurile în calitatea sa de 
lucru întins, iar ideile - ca lucru cugetător. 

Trebuie precizat însă că, potrivit lui Spinoza, numai lucrurile 
infinite şi eterne sunt produse nemijlocit de Dumnezeu. In schimb, el 
susţine că orice lucru particular este cauzat nemijlocit de alt lucru 
particular 17 , acesta de altul ş.a.m.d.. Dumnezeu intervenind mijlocit 
prin faptul că e afectat de fiecare cauză particulară. La fel, „ideea unui 
lucru particular care există în act îl are drept cauză pe Dum¬ 
nezeu...întrucât este considerat ca fiind afectat de ideea unui alt lucru 
particular care exită în act” 18 ş.a.m.d. 

Având în vedere aceeaşi solidaritate dintre întindere şi gândire şi 
faptul că între idee şi lucru există o corespondenţă (căci a cunoaşte un 
lucru înseamnă a-i şti cauza), Spinoza conchide că „ordinea şi 


13 Ibidem, 

14 Ibidem, 

15 Ibidem, 

16 Ibidem, 

17 Ibidem, 

18 Ibidem, 


partea a doua, prop. XIII, lema I. 
partea întâi, prop. XXIX. 
prop. XII. 

partea a doua, prop. VII, nota. 
partea întâi, prop. XXVIII, 
partea a doua, prop. IX. 

înlănţuirea ideilor sunt aceleaşi cu ordinea şi înlănţuirea lucrurilor” 19 
sau, într-o altă formulare, „ordinea şi înlănţuirea ideilor sunt aceleaşi 
cu ordinea şi înlănţuirea cauzelor” 20 . 

Pentru o corectă înţelegere a concluziei amintite, Spinoza 
avertizează că nici lucrurile nu sunt generate de idei, nici invers, ideile 
de lucruri. împotriva reducerii materiei la spirit, afirmă că „fiinţa 
formală (reală - n.ns., I.R.) a lucrurilor care nu sunt moduri ale 
gândirii nu rezultă din natura divină pentru motivul că ea a cunoscut 
mai întâi lucrurile” 21 . Aşadar, nu trebuie să ne imaginăm că, mai întâi 
Dumnezeu a prefigurat lucrurile prin gândire şi, apoi, le-a creat în mod 
efectiv. împotriva reducţiei inverse, a spiritului la materie, Spinoza 
susţine că „atât cât lucrurile sunt considerate ca moduri ale cugetării, 
trebuie să explicăm ordinea întregii naturi sau înlănţuirea cauzelor 
numai în atributul cugetării” 22 . De exemplu, ideea de cerc (care este 
un mod de a gândi) trebuie explicată cu ajutorul altei idei (aîtui „mod 
de a gândi”) care este cauza ideii de cerc, al doilea mod de a gândi 
trebuie explicat printr-un al treilea ş.a.m.d. Deci cunoaşterea pre¬ 
supune derivarea ideilor unele din altele, iar nu formarea lor pe baza 
lucrurilor, prin simplă observaţie. 

Dat fiind faptul că, prin felul în care explică cele două aspecte 
ale lucrurilor, Spinoza reinstituie dualismul cartezian, dar, totodată, 
admite compatibilitatea dintre întindere şi gândire sau dintre modurile 
acestora, J. Cottingham este de părere că explicaţia spinoziană ar duce 
„la o fuziune stranie, aproape mistică, între idealism şi materialism” 23 , 
justificând şi concepţia de tip Berkeley şi concepţia de tip Hobbes. 

în realitate, susţinând că acordul dintre lucruri şi idei, dintre 
materie şi spirit nu se explică nici prin materie, nici prin spirit, ci se 
întemeiază pe Dumnezeu, Spinoza nu justifică nici materialismul, nici 
idealismul, ci rămâne ceea ce este, adică panteist. 

Desigur, panteismul său trebuie înţeles în sensul în care a fost 
gândit de filosof însuşi. Prin concepţia sa potrivit căreia lucrurile se 
întemeiază pe întindere şi gândire, Spinoza trimite, ce-i drept, şi la 
viziunea lui Descartes, care explicase fenomenele fizice prin întindere, 
şi la aceea a lui Leibniz, care le explicase printr-un suflet imanent lor. 
Dar, aşa cum am arătat, Spinoza nu reduce nici gândirea la întindere, 


19 Ibidem, prop. VII. 

20 Ibidem, prop. IX, demonstraţia. 

21 Ibidem, prop. V, corolar. 

22 Ibidem, prop. VII, nota. 

23 John Cottingham, op. cit., ed. cit., p. 177. 

nici invers, întinderea la gândire şi, în plus, nu pune nici semnul 
identităţii între Dumnezeu şi natură şi, deci, nu dizolvă nici unul din 
termeni în celălalt, astfel încât să justifice fie materialismul, fie 
idealismul. El consideră că diferenţa dintre Dumnezeu şi natură este 
totuna cu deosebirea dintre natura naturans şi natura naturata sau 
dintre atribute şi moduri, căci, aşa cum ştim, atributele constituie 
esenţa lui Dumnezeu, iar modurile alcătuiesc lucrurile particulare, o 
combinaţie de moduri formând esenţa lucrurilor de un anumit fel. 
Potrivit panteismului spinozian, „Dumnezeu este cauza unică a tuturor 
lucrurilor, atât a esenţei, cât şi a existenţei lor, adică Dumnezeu este 
cauza lucrurilor nu numai în ce priveşte devenirea lor, cum se 
spune...”, dar „Dumnezeu nu ţine de esenţa lor” 24 . Şi anume, 
Dumnezeu este cauza lucrurilor în sensul că însuşirile fenomenelor 
fizice se întemeiază pe atributul divin al întinderii, iar însuşirile 
fenomenelor psihice - pe atributul gândirii. Totodată, Dumnezeu 
cauzează lucrurile şi prin faptul că fenomenele fizice se întemeiază şi 
pe gândire în sensul că Dumnezeu ca lucru cugetător are ideea fiecărui 
existent corporal, iar fenomenele psihice presupun şi atributul 
întinderii în sensul că ideile existente în suflet au ca obiect ceva cor¬ 
poral. Dar Dumnezeu nu ţine de esenţa lucrurilor pentru că substanţa 
(esenţa) divină implică existenţa şi este unică, pe când o anumită esen¬ 
ţă particulară nu implică existenţa necesară a unui lucru sau a altuia 
subsumate ei şi este dată în fiecare lucru în parte. în concluzie, 
panteismul spinozian susţine că Dumnezeu cu atributele sale fun¬ 
damentale întemeiază direct modurile infinite (mişcarea, repausul, 
voinţa, intelectul) şi indirect modurile finite fizice sau psihice, dar esenţa 
lui Dumnezeu nu se confundă cu esenţele lucrurilor şi nici atributele lui 
cu însuşirile finite (esenţiale sau fenomenale) corespunzătoare lor. 

Prin panteismul său, Spinoza intenţiona să susţină că divinitatea 
este legată de lucruri mult mai intim şi că lucrurile se împărtăşesc din 
substanţa divină mai mult decât reieşea din deismul cartezian. Dar, 
întrucât gândea că atributele divine aparţin numai lui Dumnezeu şi că 
lucrurile cu esenţele lor sunt doar moduri ale atributelor sale, nici el 
n-a reuşit să argumenteze că există o mai strânsă unitate între lumea 
divină şi lumea creată. Ce-i drept, potrivit lui, lucrurile reale se 
conexează şi cauzează în mod legic, esenţial şi necesar, dar, oarecum, 
pentru a spune ca Platon, prin copierea unei ordini divine sau prin 
„participarea” la o asemenea ordine. în schimb, ontologia spinoziană 
reuşeşte să acrediteze, în opoziţie cu dualismul cartezian, existenţa 


24 Spinoza, Etica, partea a doua, prop. X. 

unui izomorfism în plan ontic şi cognitiv între lumea fenomenelor 
fizice şi cea a fenomenelor sufleteşti. 


II. 3. Atributele şi modurile lumii psihice 

Concepţia lui Spinoza despre unitatea întinderii şi gândirii în 
substanţa divină şi despre răsfrângerea acesteia în orice existent îşi 
pune amprenta şi asupra înţelegerii de către el a relaţiei dintre trup şi 
suflet, dintre fenomenele fiziologice şi cele sufleteşti. 

Spre deosebire de Descartes, care gândea că sufletul şi trupul ar 
fi două substanţe independente una de alta, dar aflate în interacţiune, 
Spinoza susţine că trupul şi sufletul formează o singură entitate şi că 
între procesele fiziologice şi cele psihice există o strânsă corespondenţă. 

Spinoza ajunge la concluzia că trupul şi sufletul formează 
împreună o singură entitate plecând, pe de o parte, de la teza că 
atributele lor întemeietoare - întinderea şi, respectiv, gândirea - 
aparţin uneia şi aceleiaşi substanţe, iar pe de altă parte, de la considerentul 
că sufletul, ca parte a intelectului divin (ca mod al gândirii), este o idee (o 
manifestare a sufletului divin) care, ca orice idee, are un obiect cores¬ 
punzător, anume trupul. Rezultă că procesele corporale şi cele sufleteşti 
nu sunt nici ele paralele, adică indiferente sau rupte unele de altele. 

Dar Spinoza respinge nu numai dualismul de tip cartezian, ci şi 
monismul de tip reducţionist (materialist sau idealist), care concepe 
una din laturile fiinţei umane ca reductibilă la cealaltă. Potrivit lui, 
unitatea dintre procesele fiziologice şi cele psihologice nu înseamnă că 
primele ar fi determinate de ultimele, sau că acestea din urmă ar fi 
generate de cele dintâi. Spinoza conchide că nici unul din cele două 
moduri - trupul şi sufletul - nu îl determină pe celălalt, plecând de la 
concepţia sa că nici unul din cele două atribute corespunzătoare - 
întinderea şi gândirea - nu îl determină pe celălalt, ci ele sunt doar 
solidare pentru că aparţin uneia şi aceleiaşi substanţe. De aceea, 
potrivit lui, ceea ce se petrece în trup se explică prin atributul 
întinderii, iar ceea ce se întâmplă în suflet - prin atributul gândirii. 

în sinteză, Spinoza susţine că trupul cu procesele sale şi sufletul 
cu cele ale sale nu-s nici rupte între ele, dar nici reductibile unul la 
celălalt. El nu explică însă mai precis mecanismul prin care acestea 
sunt şi unitare, dar şi distinctive. El spune doar că omul, ca entitate 
individuală a celor două dimensiuni ale sale, poate fi considerat fie 
sub un aspect, fie sub celălalt, fie sub atributul întinderii, fie sub cel al 
gândirii. J. Cottingham compară concepţia lui Spinoza despre raportul 
dintre coip şi suflet cu teoriile funcţionaliste actuale, care concep 
procesele mentale ca funcţii ale creierului (ale sistemului nervos). 

Descrierile stărilor neurofiziologice sunt de tip hardware, iar cele ale 
stărilor funcţionale (logice, organizaţionale) - de tip software, acestea 
din urmă fiind relativ distincte şi independente de cele dintâi. 
Cottingham arată că deosebirea esenţială dintre concepţiile comparate 
„rezidă în faptul că, la Spinoza, tabloul realităţii necesită o 
corespondenţă netă, de unu la unu, între modurile mentale şi modurile 
fizice, în timp ce între stările funcţionale şi cele fizice există o anumită 
asimetrie: deşi se poate dovedi că, pentru orice stare fizică dată, există 
o unică stare funcţională care îi corespunde, inversa nu este, cu 
siguranţă, adevărată” 25 , căci creierul poate îndeplini o funcţie într-o 
mulţime de moduri. Mai general spus, o stare funcţională poate fi 
realizată într-o mulţime de sisteme fizice, aşa cum funcţia ceasor¬ 
nicului poate fi realizată de o mulţime de mecanisme. 

Raţionalist, Spinoza consideră, ca şi Descartes, că fenomenele psihice 
sunt pătrunse, în primul rând, de intelect, conceput de el ca mod al gândirii. 

în genere, Spinoza concepe procesele psihice ca procese 
cognitive, care diferă însă ca grad de cunoaştere. Unele, afectele sau 
pasiunile, vehiculează idei confuze, inadecvate. De aceea şi, de ase¬ 
menea, pentru că există o strânsă unitate între coip şi suflet, între 
acţiunea exterioară şi starea subiectivă interioară, problema 
primordială a vieţii omului devine aceea a cunoaşterii adecvate. De 
cunoaştere va depinde, înainte de toate, conduita morală, căci, potrivit 
lui Spinoza, adevărul este cel ce procură şi adevăratul bine (bonus 
verum), care, la rândul său, asigură bucuria supremă (summa laetitia). 


III. GNOSEOLOGIA 

III. 1. Modalităţile cunoaşterii 

Spinoza abordează teoria cunoaşterii în Tratat despre 
îndreptarea intelectului (în 19-29) şi în Etica. 

în Tratat sunt distinse următoarele patru moduri de a percepe 
(cunoaşte): 

1) „din auzite sau prin vreun alt semn” (de exemplu, cunoaşterea 
din auzite a zilei de naştere); 

2) „printr-o experienţă vagă”, adică nedeterminată de intelect, ci 
întâmplătoare (de exemplu, aproape toate cunoaşterile despre ce e 
folositor vieţii: că uleiul întreţine flacăra, iar apa o stinge, faptul că 
omul e raţional, că animalul numit câine latră etc.); 


25 John Cottingham, op. cit., p. 182. 

3) prin deducţie neadecvată a esenţei unui lucru dintr-un alt lucru (de 
exemplu, deducţia cauzei dintr-un efect, sau deducţia unei concluzii despre 
ceva singular din ceva universal; concret, din perceperea corpului propriu 
ne dăm seama că sufletul e legat de coip şi că această uniune e cauza 
senzaţiei, dar nu ştim în ce constă această legătură cauzală); 

4) prin percepţia (intuiţia - nota ns., I.R.) esenţei unice a unui 
lucru sau „prin cunoaşterea cauzei sale proxime” 26 . 

Cunoaşterea din auzite, arată Spinoza, este nesigură şi rămâne la 
aspectele particulare ale unui lucru. 

Cunoaşterea prin experienţă vagă rămâne la accidentele lucrurilor. 

Cunoaşterea prin raţiune este şi ea incertă. Şi anume, deducerea 
cauzei din efect nu e sigură pentru că un efect poate avea cauze 
diferite, iar derivarea singularului din universal nu este nici ea sigură 
pentru că un universal se manifestă în multiple cazuri individuale. 

Aşa cum s-a observat, prin critica cunoaşterii prin raţiune, Spi¬ 
noza a contestat „nu raţionamentul însuşi, ci acest tip de raţionament” 
care „deduce cauza din efect sau singularul din universal” 27 . 

Despre al patrulea mod de cunoaştere, în Tratat se spune că 
„lucrul este perceput prin esenţa sa unică atunci când, din faptul că am 
cunoscut ceva, ştiu ce înseamnă să cunoşti ceva, sau când din aceea 
că, cunoscând esenţa sufletului, ştiu că acesta este unit cu trupul” 28 . 

Din formulare rezultă că e vorba atât de cunoaşterea intuitiv- 
intelectuală a esenţei unui lucru, ca în cazul în care o cunoştinţă a ceva 
devine ea însăşi obiect de cunoscut, cât şi de una deductivă, care 
pleacă de la intuiţia esenţei, sau, în orice caz, de la o cunoştinţă certă. 
De altfel, în Etica deducţia va fi înţeleasă în acest sens. 

III.2. Valoarea de adevăr a genurilor cognitive 

In Etica primele două modalităţi cognitive sunt unificate, iar 
cunoaşterea prin raţiune este înţeleasă ca deducţie care pleacă de la cu¬ 
noaşterea esenţei, astfel că Spinoza vorbeşte de următoarele trei genuri 
de cunoaştere: 

1) imaginaţia, 

2) raţiunea, 

3) ştiinţa intuitivă. 


26 Spinoza, Tratat despre îndreptarea intelectului, Editura de Vest, 
Timişoara, 1992, p. 38-39. 

27 Viorel Colţescu, Filosofia şi istoria ei. Editura de Vest, Timişoara, 
1996, p. 37. 

^Spinoza, Tratat..., p.40. 

Semnalata clasificare spinoziană a genurilor cognitive o 
reaminteşte pe cea carteziană, în ambele fiind vorba de 1) experienţă, 
2) deducţie şi 3) intuiţie. 

In partea a doua a Eticii sale, Spinoza amănunţeşte mecanismul 
celor trei genuri cognitive şi, mai ales, valoarea lor de adevăr. 

Cunoaşterea prin imaginaţie provine a) din experienţa 
nelămurită şi 2) din semne. Prin experienţa nelămurită ne formăm 
noţiuni universale „din lucrurile particulare care sunt reprezentate de 
simţuri intelectului în mod mutilat, confuz şi fără ordine”, iar prin 
semne ne formăm noţiuni universale prin faptul că semnele (de 
exemplu, cuvinte auzite sau citite) ne reamintesc de lucruri şi, astfel, 
„ne formăm despre ele idei asemenea celor prin care ne imaginăm 
lucrurile” 29 . Din cele spuse reiese că imaginaţia, provenită fie din 
experienţa vagă, fie din semne, este cunoaşterea comună, empirică, 
lipsită de un control raţional, în care nici simţurile, nici cuvintele nu 
disting între ceea ce este accidental şi ceea ce este necesar. De aceea, 
ea este superficială şi nu accede la esenţa lucrurilor. 

Cunoaşterea de primul gen este, de fapt, aceea aflată la începutul 
procesului cognitiv. Cunoaşterea începe prin contactul sensibil al 
omului cu lumea înconjurătoare. Astfel, „corpul omenesc este afectat 
de corpurile externe în foarte multe feluri”, iar „sufletul omenesc 
trebuie să perceapă tot ce se întâmplă în coipul omului” 30 . Aşadar, 
schimbările produse de obiectele externe în coipul omenesc apar în 
minte ca percepţii. Ideile formate din percepţii reflectă atât natura 
corpului ce simte, cât şi natura obiectului perceput. în acest sens, 
Spinoza afirmă: „toate felurile în care un coip este afectat decurg din 
natura corpului afectat, din natura corpului care afectează” 3 . în 
măsura în care reflectă mai mult constituţia corpului nostru, 
cunoaşterea la acest nivel are mai mult caracter subiectiv. La acest 
nivel, cunoaşterea are caracter pasiv, adică lucrurile externe lasă urme 
în suflet. Imaginile obţinute nu cuprind o eroare, dar reproduc obiectul 
sub aspectele lui aparente şi, deci, sunt incomplete, confuze, 
neadecvate. Astfel, „în măsura în care sufletul omenesc îşi imaginează 
un corp extern, eî nu are cunoaşterea adecvată” 32 . Ca urmare, nici 
„ideea oricărei afecţiuni a corpului omenesc nu include o cunoaştere 


29 Spinoza, Etica, partea a doua, prop. XL, nota I. 

30 Ibidem, prop. XIV, demonstraţie. 

31 Ibidem, prop. XVI, demonstraţie. 

32 Ibidem, prop. XXVI, corolar. 

adecvată a însuşi corpului omenesc” 33 , iar „ideea ideii unei afecţiuni 
oarecare a corpului omenesc nu include cunoaşterea adecvată a 
sufletului omenesc” 34 . 

Spre deosebire de cunoştinţa inadecvată, eroarea e lipsă de 
cunoaştere. Eroarea provine din memorie şi constă în nedeosebirea 
între lucrul prezent şi cel neexistent, dar pe care îl consideră prezent. 

Cunoaşterea de al doilea gen, prin raţiune, este o cunoaştere 
adecvată, legitimă. Raţiunea oferă „noţiuni comune şi idei adecvate 
ale proprietăţilor lucrurilor” 35 . 

Cunoaşterea prin raţiune provine dintr-o acţiune a sufletului, 
dintr-o dispoziţie a sa de a cunoaşte, iar nu din faptul că este 
determinat din afară, de contactul întâmplător cu lucrurile. Numai 
fiind activ, sufletul poate să cunoască lucrurile aşa cum sunt, „căci ori 
de câte ori el este dispus interior într-un fel sau altul” (adică să 
considere lucrurile fie după asemănări, fie după deosebiri), „el 
consideră lucrurile clar şi distinct” 36 . Mai mult, pentru a cunoaşte 
lucrurile în mod adecvat, trebuie să fim dispuşi nu numai să le 
asemănăm sau să le deosebim, ci şi să le raportăm la întregul din care 
fac parte, la Dumnezeu. Toate ideile care sunt în Dumnezeu se acordă 
pe deplin cu obiectele lor şi, de aceea, „toate ideile, în măsura în care 
le raportăm la Dumnezeu, sunt adevărate” 37 . Cu alte cuvinte, 
cunoaşterea adecvată presupune integrarea lucrurilor în natură, 
raportarea la cauzele lor şi, în ultimă instanţă, la Dumnezeu. Intr- 
adevăr, „ceea ce este comun tuturor lucrurilor şi se găseşte deopotrivă 
în parte şi în tot nu poate fi conceput decât adecvat" 38 , atât pentru că 
ideea a ceva comun se află în Dumnezeu în mod adecvat, cât şi pentru 
că Dumnezeu „constituie sufletul omenesc sau întrucât are idei care 
sunt în sufletul nostru” 39 , ceea ce înseamnă că sufletul însuşi se 
percepe pe sine, percepe coipul său propriu sau orice alt coip. Pentru a 
dezvălui acest comun, raţiunea va proceda discursiv, prin comparaţie. 

Descoperind comunul din lucruri, raţiunea are în vedere ceea ce 
este necesar şi etern în lucruri, iar nu ceea ce este contingent şi pieritor. 


33 Ibidem, prop. XXVII. 

34 Ibidem , prop. XXIX. 

35 Ibidem, prop. XL, nota II. 

36 Ibidem, prop. XXIX, nota 

37 Ibidem, prop. XXXII. 

38 Ibidem, prop. XXXVIII. 

39 Ibidem, prop. XXXVIII, demonstraţie. 

Ea se bazează pe noţiuni care „explică ceea ce este comun tuturor 
lucrurilor, dar care nu explică esenţa vreunui lucru particular” 40 . 

Cunoaşterea de al treilea gen, „ştiinţa intuitivă ”, înţelege 
nemijlocit adevărul. Aici fenomenul individual apare deodată în 
lumina ordinii universale, ceea ce este posibil pentru că orice lucru 
individual este un mod al unui atribut divin, universal. Aşa cum 
observa Hoffding, potrivit concepţiei lui Spinoza despre intuiţie ca 
formă supremă de cunoaştere, „diferenţa dintre universal şi individual 
a dispărut complet aici; se surprinde unitatea lor dintr-o singură 
privire” 41 . E o înţelegere directă a ordinii şi conexiunii ideilor. Spinoza 
însuşi afirmă că „acest gen de cunoaştere merge de la ideea adecvată a 
esenţei formale a anumitor atribute ale lui Dumnezeu la cunoaşterea 
adecvată a esenţei lucrurilor” 42 . 

Spinoza consideră că din cunoaşterea intuitivă izvorăşte iubirea 
intelectuală faţă de Dumnezeu. 

In concluzie, Spinoza susţine că prin cunoaşterea de al doilea şi al 
treilea gen, sufletul se eliberează de afecte, de pasiunile sensibile, se 
determină din interior, are o cunoaştere clară şi distinctă şi transformă 
pasiunile în virtuţi întrucât le pune în legătură cu o cunoaştere adecvată. 


IV. METODA 

După ce a stabilit care genuri de cunoaştere sunt necesare, Spinoza 
se ocupă de calea sau metoda de a cunoaşte, căreia îi consacră două 
secţiuni ale lucrării Tratat despre îndreptarea intelectului. 

în prima secţiune despre metodă (§ 30-90), Spinoza argu¬ 
mentează, mai întâi, că analiza metodei nu presupune o metodă prea¬ 
labilă de a o cerceta, deci o regresiune la infinit, căci, prin analogie, 
dacă pentru a face o primă unealtă, oamenii ar fi avut nevoie de o a 
doua unealtă, pentru aceasta - de o a treia ş.a.m.d., atunci ei n-ar mai 
fi făcut niciodată unelte. Rezultă că metoda este inerentă spiritului, că 
„intelectul prin puterea sa nativă îşi făureşte instrumente” 4 , pe care le 
perfecţionează treptat. 


40 Ibidem, prop. XLIV, corolarul II, demonstraţie. 

41 Harald Hoffding, Histoire de la philosophie moderne, Felix Alean, 
Paris, 1908, p. 322. 

42 Spinoza, Etica, ed. cit., partea a doua, prop.XL, nota II. 

43 Spinoza, Tratat despre îndreptarea intelectului, ed. cit. p.44. 

Spre deosebire de Descartes, Spinoza consideră că metoda nu 
începe cu îndoiala, cu scopul de a stabili un adevăr cert, ci pleacă de la 
existenţa unei idei adevărate, pe care o cercetează pentru a descoperi 
condiţiile adevărului. In acest sens, afirmă că metoda este „cunoaş¬ 
terea reflexivă sau ideea ideii” 44 . 

în calitate de cunoaştere reflexivă, demersul metodic spinozian 
distinge, mai întâi, între ideea adevărată şi obiectul ei. De exemplu, 
una e cercul (care are centru şi circumferinţă) şi altceva ideea de cerc 
(lipsită de centru şi periferie). La fel, Petru e ceva real, iar ideea ade¬ 
vărată de Petru e altceva decât Petru însuşi. 

Distincţia dintre obiect şi idee este echivalată de Spinoza cu 
aceea dintre esenţa formală a lucrului şi esenţa lui obiectivă. Esenţa 
formală aparţine lucrului, e forma acestuia, în timp ce esenţa obiectivă 
aparţine minţii, este ideea adevărată despre lucru, sau este esenţa 
formală devenită obiect al gândirii. 

Pentru că ideea adevărată este altceva decât obiectul ei, ea însăşi 
poate deveni obiect al unei alte idei ş.a.m.d. Astfel, avem o idee, apoi 
ideea ideii, apoi ideea ideii ideii ş.a.m.d. Sau ştiu ceva, apoi ştiu că 
ştiu ceva, apoi ştiu că ştiu ceea ce ştiu ş.a.m.d. Aşadar, distincţia dintre 
obiect şi idee permite reluarea şi multiplicarea necontenită a 
cunoaşterii reflexive. 

Dar, observă Spinoza, pentru a dobândi o idee adevărată nu 
avem nevoie să reflectăm asupra reflecţiei şi, din nou, asupra reflecţiei 
reflecţiei ş.a.m.d. Dimpotrivă, „pentru a şti că eu ştiu, trebuie în mod 
necesar întâi să ştiu”, de unde rezultă că „certitudinea nu e nimic 
altceva decât însăşi esenţa obiectivă, adică modul în care simţim 
esenţa formală este certitudinea însăşi” 45 . Cu alte cuvinte, adevărul 
constă în adecvarea ideii la obiectul de cunoscut, sau, în termeni 
spinozieni, în adecvarea esenţei obiective şi esenţei formale. 

La Spinoza, definirea adevărului ca adecvare nu implică teoria 
corespondenţei, pentru că, aşa cum s-a observat, „dacă adecvaţia este 
înţeleasă ca o relaţie între idee şi lucru, iar nu ca o proprietate internă a 
ideii, teoria adecvaţiei cade în aceeaşi regresiune la infinit” 46 . într-adevăr, 
adecvaţia dintre idee şi lucru ar trebui surprinsă printr-o a doua idee, 
adecvaţia dintre prima şi a doua idee - printr-o a treia idee ş.a.m.d. 

Stabilind că adevărul e inerent ideilor, Spinoza consideră că me¬ 
toda presupune orientarea intelectului conform normei ideii adevărate, 


44 Ibidem, p. 47. 

43 Ibidem, p. 46. 

46 Viorel Colţescu, Filosofici şi istoria ei, ed. cit., p. 39-40. 

„astfel încât să înţeleagă toate cele care trebuie înţelese conform cu 


acea normă, dându-i ca ajutoare reguli 
să nu fie obosită cu lucruri inutile. 


sigure şi chiar făcând ca mintea 


Totodată, dat fiind că o idee se conexează cu altele şi că există o 
identitate între ordinea ideilor şi ordinea lucrurilor, metoda trebuie să 
cerceteze şi conexiunea dintre idei. în această privinţă, Spinoza afirmă 
că în cunoaştere există o reciprocitate între cunoaşterea spiritului şi 
cunoaşterea naturii. Cu cât spiritul cunoaşte mai bine natura, cu atât se 
cunoaşte mai bine pe sine şi invers, cu cât se cunoaşte mai bine pe 
sine, cu atât cuprinde în sine ordinea naturii. 

în fine, Spinoza consideră că, „pentru ca mintea noastră să 
reproducă în întregime copia Naturii, ea trebuie să-şi producă toate 
ideile pornind de la aceea care reproduce ordinea şi izvorul întregii 
Naturi” 48 , ideea de substanţă. 

Rezumând principalele cerinţe ale metodei sale, Spinoza 
menţionează următoarele: 

„întâi, să distingă ideea adevărată de toate celelalte percepţii şi 
să oprească mintea de la celelalte percepţii. 

în al doilea rând, să dea reguli pentru ca celelalte lucruri 
necunoscute să fie percepute după o astfel de normă. 

în al treilea rând, să stabilească o ordine, ca să nu fim obosiţi cu 
lucruri inutile. 


... am văzut în al patrulea rând că ea va fi cea mai desăvârşită 
când vom poseda ideea Fiinţei celei mai desăvârşite” 49 . 

în legătură cu prima cerinţă, Spinoza se ocupă pe larg de distin¬ 
gerea ideii adevărate de ideea fictivă, de cea falsă şi de cea îndoielnică. 

Ideea adevărată este produsă de noi înşine şi se caracterizează, 
cum spunea şi Descartes, prin claritate şi distincţie. Spinoza adaugă că 
„ideile lucrurilor care sunt concepute în mod clar şi distinct sunt fie 
cele mai simple, fie compuse din ideile cele mai simple, adică deduse 
din ideile cele mai simple” 50 . 

Fictivă este ideea care se referă la posibil, căci ceea ce e real e 
sau imposibil sau necesar. 

Ideea falsă este ideea fictivă însoţită de convingerea noastră că a 
fost produsă de lucrurile externe. 


47 Spinoza, Tratat despre îndreptarea intelectului, ed. cit. p. 47. 

48 Ibidem, p. 49. 

49 Ibidem, p. 52. 

50 Ibidem, p. 63. 

îndoiala este „nesiguranţa gândirii în privinţa unei afirmaţii sau ne¬ 
gaţii” şi „se naşte adesea din faptul că lucrurile sunt cercetate fără ordine” 51 . 

Aşadar, ideea adevărată provine numai din intelect, pe când cele 
fictive, false, îndoielnice - din imaginaţie care „este impresionată de 
lucrurile singulare” şi „doar de corpuri” 52 . De aceea, forma cugetării 
adevărate trebuie căutată în chiar cugetare, fără a recunoaşte drept cauză un 
obiect „ea trebuie să depindă de însăşi puterea intelectului şi de natura sa” 53 . 

în cea de-a doua secţiune consacrată metodei, Spinoza arată că, 
pentru a obţine idei clare şi distincte, trebuie folosit numai al patrulea 
gen de cunoaştere. Pentru că prin acest gen de cunoaştere lucrul care 
există în sine este explicat prin esenţa sa unică, iar cel ce nu există în 
sine - prin cauza sa proximă, Spinoza se ocupă aici de corectitudinea 
definiţiilor. în continuare, el revine la problema ordinii ideilor prin 
care se descoperă ordinea lucrurilor. El reafirmă faptul că ordinea 
ideilor trebuie să plece de la ideea de substanţă sau Dumnezeu, iar 
despre celelalte idei susţine că trebuie să fie ordonate conform 
conexiunii lucrurilor reale şi anume, a celor „fixe şi veşnice”. Cu alte 
cuvinte, ideile trebuie să urmeze conexiunea esenţelor lucrurilor, iar 
nu a manifestărilor lor fenomenale. 

Metoda preconizată de Spinoza prezintă mari similitudini cu 
metoda intuitiv-deductivă carteziană. Şi anume, ambele metode pleacă 
de la regula evidenţei (a cunoştinţelor clare şi distincte) şi reclamă 
derivarea unor noi adevăruri din cele iniţiale prin respectarea strictă a 
ordinii logice, identificată cu ordinea lucrurilor din natură. 


V. CONCEPŢIA DESPRE LIBERTATE 

S-ar părea că omul spinozian nu poate fi liber pentru că nu poate 
să nu fie afectat de lucruri şi să nu aibă pasiuni. Or, Spinoza spune 
chiar într-una din definiţiile de la începutul Eticii sale că numeşte „li¬ 
ber ceva care există numai din necesitatea naturii sale şi care se de¬ 
termină de la sine să lucreze”, iar „constrâns, ceva care este determinat 
de altceva să existe şi să lucreze într-un fel anumit şi determinat” 54 . 


51 Ibidem, p. 70. 

52 Ibidem, p. 71. 

53 Ibidem, p. 64. 

54 Spinoza, Etica, ed. cit., partea întâi, def. VII. 

Conform accepţiei amintite, rezultă că „numai Dumnezeu este 
cauză liberă” 55 , în timp ce sufletul omului, fiind un mod al cugetării, 
vrea un anumit lucru pentru că e determinat de o anumită cauză, care, 
la rândul ei, e determinată de o alta şi aşa mai departe, adică omul este 
prins în lanţul cauzalităţilor din natură. De aceea, spre deosebire de 
Descartes, care admitea independenţa sufletului de trup şi, deci, o 
voinţă absolută, Spinoza conchide că „nu există în suflet voinţă 
absolută, adică liberă” 56 . El consideră că „oamenii se cred liberi, 
întrucât sunt conştienţi de voinţele şi de preferinţele lor, dar nu se 
gândesc, nici măcar în vis, la cauzele care îi fac să poftească şi să 
voiască, fiindcă le ignorează” 57 . în acest fel, ei se comportă ca o piatră 
care se rostogoleşte, fără să ştie din ce cauză. 

Şi totuşi Spinoza nu contestă libertatea umană. El neagă doar o 
voinţă absolută, adică acauzală, şi, deci, o libertate absolută, lipsită de 
orice cauzalitate şi necesitate. De altfel, consideră Spinoza, însuşi 
Dumnezeu e liber nu în sensul că ar acţiona cu libertate de voinţă, căci 
voinţa, ca mod, „nu poate fi numită cauză liberă, ci numai necesară” 58 , 
ci în sensul că „există şi lucrează numai datorită necesităţii naturii 
sale” 59 . Omul, ca mod, se supune atât necesităţii naturii sale interne, 
specific umane, cât şi necesităţii naturii externe, cu care se află în 
corelaţie. Spinoza consideră că omul e relativ liber în măsura în care 
voinţa sa exprimă necesitatea propriei sale naturi, naturii umane, iar 
nu cauze naturale externe. 

Ca atare, Spinoza conchide că omul nu poate fi liber decât prin 
cunoaştere adecvată, pentru că numai astfel poate distinge între cerinţe 
autentic umane şi cauze externe şi îşi poate stăpâni patimile. Aşadar, 
omul liber se conduce numai după raţiune, adică după natura 
lucrurilor. El se va feri de tot ceea ce-i slăbeşte puterea vitală şi va 
săvârşi fapte ce-i sporesc această putere. 

Totodată, „cu cât sufletul înţelege mai bine că toate lucrurile 
sunt necesare, cu atât are o putere mai mare asupra afectelor, adică 
suferă mai puţin din cauza lor” 60 . Şi invers, cu cât omul îşi cunoaşte 
mai bine afectele, cu atât mai mult le stăpâneşte, căci „afectul care 
este o pasiune încetează de a mai fi pasiune de îndată ce ne formăm 


55 Ibidem, prop. XVII, corolarul II. 

56 Ibidem, partea a doua, prop. XLVIII. 

57 Ibidem, partea întâi, prop. XXXVI, adaos. 

58 Ibidem, prop. XXXII. 

59 Ibidem, prop. XXXVI, adaos. 

60 Ibidem, partea a cincea, prop. VI. 

despre el o idee clară şi distinctă” 61 . întrucât cunoaşterea cea mai 
deplină se realizează prin raportare la Dumnezeu, cunoaşterea de sine 
va duce la iubirea de Dumnezeu. 

Cunoaşterea de sine îl învaţă pe om să-şi menţină propria 
existenţă. Dar cunoaşterea de sine duce şi la cunoaşterea naturii 
externe care concordă cu natura noastră. Ea ne arată că în concordanţă 
cu noi sunt, înainte de toate, semenii noştri. Cel mai folositor omului e 
tot omul. De aceea, spre a-şi menţine existenţa, oamenii trebuie să 
dorească să se potrivească în toate, astfel încât sufletele şi coipurile 
tuturor să fie un singur suflet şi un singur corp. Dar, „în măsura în care 
oamenii sunt frământaţi de pasiuni, ei pot fi potrivnici unii altora” 62 . 
Oamenii conduşi de raţiune nu doresc pentru ei nimic din ceea ce n-ar 
dori şi pentru ceilalţi oameni. Astfel, „numai oamenii liberi au cea mai 
mare recunoştinţă unii faţă de alţii” 63 . Pasiunile îi înrăiesc pe oameni. 
Stăpânindu-şi-le, oamenii se unesc. Spinoza consideră că garanţia 
libertăţii individuale o asigură statul. El afirmă că „omul care este 
condus de raţiune este mai liber în stat, unde trăieşte după legile 
comune, decât în singurătate, unde nu ascultă decât de el însuşi” 64 . 

Spinoza înalţă un imn libertăţii, dar afirmă şi caracterul 
inexorabil al necesităţii. Libertatea însăşi este circumscrisă necesităţii. 
Ea nu este negată de necesităţile firii noastre, dar are caracter relativ 
pentru că este negată de necesităţile care ne sunt externe. Puterea 
intelectului nostru, prin care survine libertatea, este limitată şi, 
finalmente, depăşită de puterea cauzelor externe. De aceea, Spinoza 
conchide în sens stoic că rămâne să suportăm cu rese mn are 
întâmplările potrivnice, dacă ştim că ne-am făcut datoria. Dar, să nu 
uităm, până la resemnare, el recomandă să ne îndeplinim datoria, adică 
să fim prieteni numai cu adevărul, să fim liberi şi să înlăturăm, pe cât 
posibil, împrejurările defavorabile afirmării omului şi, deci, 
comunităţii. 


61 Ibidem, prop. III. 

62 Ibidem, partea a patra, prop. XXXIV. 

63 Ibidem, prop. LXXI. 

64 Ibidem, prop. LXXIII. 

B.3. GOTTFR1ED WILHELM LEIBNIZ (1646-1716) 


I. REPERE BIOBIBLIOGRAFICE 

G.W. Leibniz s-a născut la 21 iunie (1 iulie) 1646 la Leipzig (în 
Saxonia), în familia unui jurist (grefier) şi profesor de morală al 
Universităţii locale. Rămas de copil tară tată, preferă să se închidă în 
biblioteca părintelui său şi să citească lucrări diverse, de la literatură şi 
istorie şi până la filosofie. De la 15 ani îşi începe studiile universitare 
în oraşul natal, unde îi aprofundează pe clasici şi filosofia scolastică. 
Continuă un semestru la Universitatea din Jena, unde studiază ma¬ 
tematica. Devine apoi student la Universitatea din Altdorf (lângă 
Niimberg), unde, în 1667, obţine diploma de doctor în drept şi un post 
de profesor. Dar, în acelaşi an, i se propune şi acceptă un post de diplomat 
la curtea principelui elector de Mainz (Maienţa). Aici devine consilier pe 
probleme de politică europeană al principelui Johann Filip de Schonbom. 

Ca diplomat la curtea din Mainz, Leibniz a intrat în contact cu 
mulţi oameni politici, literaţi şi filosofi, cu care a întreţinut o intensă 
corespondenţă. în cursul vieţii sale a avut peste o mie de corespondenţi. 

în aceeaşi calitate, Leibniz a compus pentru regele francez Louis 
XIV un proiect de cucerire a Egiptului de către francezi, urmărind să 
deturneze astfel intenţia Franţei de a-şi anexa Imperiul german 
fărâmiţat. în 1672, Leibniz a fost trimis la Paris pentru a-şi susţine 
proiectul pe lângă Regele-Soare, acesta nu l-a primit până la urmă în 
audienţă, dar tânărul diplomat german a putut să-şi prelungească 
şederea la Paris timp de patru ani, până în 1676. 

La Paris, Leibniz a făcut cunoştinţă cu filosofii cartezieni 
Nicolas Malebranche şi Antoine Amauld, mare logician şi teolog 
jansenist, cu spinozianul Tschimhaus, precum şi cu o serie de 
matematicieni şi fizicieni, printre care Christian Huyghens, Edme 
Mariotte şi fraţii Bemoulli. în urma preocupărilor de aici, a aprofundat 
filosofia carteziană, iar la sfârşitul sejurului parizian a descoperit 
teoria calculului infinitezimal în mod independent de Newton, care o 
formulase cu câţiva ani mai devreme. 

în intervalul celor patru ani petrecuţi la Paris, mai exact în 1673, 
Leibniz a fost trimis de Johann Filip intr-o misiune diplomatică de la 
Paris la Londra. Aici s-a întâlnit cu unele personalităţi ale Societăţii 

Regale de Ştiinţe, între care cu chimistul Robert Boyle şi Oldenburg, 
secretar general al amintitei societăţi, şi, recomandat de acesta, a fost 
el însuşi ales membru al renumitei societăţi. 

In perioada pariziană, Leibniz a manifestat un mare interes 
pentru Spinoza, care tocmai publicase Tratatul teologico-politic, dar 
îşi păstra încă în manuscris Etica. Prin Tschirnhaus, care era în 
corespondenţă cu Spinoza, îi solicită filosofului olandez favoarea de 
a-i cunoaşte Etica, dar acesta îi dă un răspuns rezervat. Leibniz insistă 
şi, obligat să-şi încheie cariera diplomatică întrucât principele de 
Schonbom murise subit, se întoarce din Franţa prin Anglia (prin Londra) 
şi, apoi, prin Olanda, unde stă două luni, ajunge la Haga, îl vizitează de 
mai multe ori pe Spinoza, aflat în ultimul an de viaţă, se împrieteneşte cu 
el şi obţine permisiunea de a-i citi Etica. Cartea lui Spinoza l-a determinat 
să treacă de la concepţia sa dualistă de până atunci la o viziune monistă. 

întors în Germania în 1676, Leibniz acceptă postul de biblio¬ 
tecar al casei domnitoare von Braunschweig-Liineburg (casa de Ha- 
novra), pe care a servit-o aproape patru decenii, până la sfârşitul vieţii 
sale. Deşi îndeplineşte şi aici unele atribuţii de ordin juridic, politic 
sau diplomatic, îşi consacră aproape întreaga activitate ştiinţei şi 
filosofiei. în această perioadă îşi scrie cele mai importante lucrări. 
Totodată, din iniţiativa sa, în 1700 ia fiinţă Academia din Berlin, care 
îl alege ca primul ei preşedinte şi care, în 1715, îl va primi ca membru 
şi pe filosoful român Dimitrie Cantemir. în 1700, Leibniz va fi ales 
membru şi al Academiei franceze. 

în desfăşurarea activităţii lui teoretice, Leibniz a fost sprijinit la 
început de principii casei de Hanovra, mai întâi, de Johann Friedrich, 
care a murit în 1680, apoi, de fratele acestuia, mort şi el în 1698. în 
schimb, noul principe, George Ludovic, nu l-a mai agreat în mod 
deosebit, deşi l-a trimis de câteva ori în audienţă la Petru cel Mare şi la 
Viena, unde, în 1712, Leibniz a devenit consilier privat al curţii 
imperiale. în 1714 George Ludovic s-a încoronat rege al Marii Britanii 
şi şi-a mutat curtea de la Hanovra la Londra, dar „a uitat” să-l cheme 
şi pe Leibniz, aflat pe atunci la Viena. în schimb, îi plăcea să se laude 
că are în statele sale pe cei doi mari savanţi ai secolului: pe Newton la 
Londra şi pe Leibniz la Hanovra. 

Leibniz s-a stins din viaţă la Hanovra în 14 noiembrie 1716, 
izolat şi uitat atât de oficialităţi, cât şi de concitadini, fiind însoţit pe 
ultimuî drum doar de Eckhard, care i-a fost secretar. Singurul elogiu al 
marelui dispărut a fost rostit în Academia franceză de Fontenelle. Filo¬ 
soful se îndepărtase de oameni, dar se apropiase de omenire. 
Numeroasele lui lucrări nu-i lăsaseră timp nici să se căsătorească până 
când, aşa cum spunea el, a fost prea târziu. Leibniz a traversat lumea, 

aşa cum nota Hoffding, „blând şi vesel, străin de toate emoţiile 
violente, întotdeauna preocupat de gândire şi studiu” 1 . 

Principalele sale lucrări: Meditatione de Cognitione, Veritate et 
Ideis (Meditaţii cu privire la Cunoaştere, Adevăr şi Idei), 1684; Discours 
de la Metaphysique (Disertaţie metafizică), 1686; De primae phi- 
losophiae emendatione et de notione substantiae (Cu privire la reforma 
filosofiei prime şi la noţiunea de substanţă), 1694; Systeme nouveau de la 
nature et de la communication des substances (Nou sistem privitor la 
natura şi comunicarea substanţelor), 1695; Nouveaux Essais sur 
l’entendement humaine (Noi încercări asupra intelectului omenesc), 
scrisă în 1704, dar publicată postum în 1765; Essais de Teodicee (Eseuri 
de Teodicee), 1710; La monadologie (Monadologia), scrisă în 1714 la 
Viena, ca şi Eseuri de Teodicee, dar publicată postum în germană în 1720. 


II. ONTOLOGIA 
II. 1. Substanţa supremă 

Din punct de vedere general ontologic, Leibniz este, ca şi 
Descartes, deist. El admite un Dumnezeu creator şi ordonator, care nu 
mai intervine în evoluţia lumii. II numeşte pe Dumnezeu substanţă su¬ 
premă sau monada monadelor ( de la grecescul monas = unul, uni¬ 
tate), deoarece îl caracterizează ca entitate simplă (indecompozabilă) 
şi, deci, spirituală. Susţine că Dumnezeu a creat substanţele (esenţele) 
tuturor lucrurilor reale sub forma unor atomi spirituali, plini de ener¬ 
gie, numiţi, la rândul lor, monade. Deci, spre deosebire de Descartes, 
susţine că Dumnezeu a creat nu două substanţe, materia şi spiritul, ci o 
pluralitate de substanţe, toate spirituale. Totodată, îl concepe pe Dum¬ 
nezeu nu numai ca izvorul lucrurilor reale, exprimate de adevărurile contin¬ 
gente, ci şi al posibilităţilor pur logice, exprimate de adevărurile logic-necesare. 

Ca temei al realităţii şi posibilităţii, Dumnezeu, argumentează 
Leibniz în Eseuri de Teodicee, se distinge prin trei calităţi sau 
perfecţii: 1) intelectul , prin care cunoaşte toate posibilităţile, 2) voinţa, 
prin care alege să înfăptuiască cea mai bună lume posibilă, 3) puterea, 
prin care îşi face voinţa efectivă, creând lumea. în Monadologia, 
reluând ideea celor trei calităţi, afirmă: „în Dumnezeu se află puterea, 
care e izvorul a toate, apoi cunoaşterea, care conţine detaliul ideilor şi, 


1 Harald Hoffding, Histoire de la Philosophie moderne , Alean, Paris, 
1908, p. 361. 

în sfârşit, voinţa, care săvârşeşte schimbările sau producerile, potrivit 
principiului optimului” 2 . Aşadar, intelectul conduce la adevăr, voinţa 
la bine, iar puterea la fiinţă. Prin intelect, Dumnezeu este un logician desă¬ 
vârşit, prin voinţă - un etician perfect, iar prin putere - un arhitect desăvârşit. 

Prin intelect, Dumnezeu cunoaşte atât posibilităţile pure (esenţele 
pure, adevărurile eterne), cât şi posibilităţile care devin reale (esenţele reale 
fiind şi ele, mai întâi, posibile). Tot prin intelect, Dumnezeu raportează 
lumile posibile unele la altele pentru a o putea alege pe cea optimă. 

Voinţa divină este supremă, nefiind supusă nici unei alte voinţe. Ea 
este solidară cu intelectul, care îi arată care este cea mai bună lume posibilă, şi, 
totodată, este o voinţă morală întrucât acţionează conform principiului optimului. 

Puterea, prin care Dumnezeu face ca unele posibilităţi să devină 
reale se vădeşte, înainte de toate, în faptul că Dumnezeu însuşi este o 
fiinţă supremă, nu numai posibilă, ci şi reală, care există efectiv. 
Intr-adevăr, ca unele posibilităţi să devină reale, trebuie ca şi temeiul 
lor să fie existent sau actual, iar faptul că unele adevăruri necesare 
(posibile) sunt reale constituie una din dovezile că Dumnezeu există. 
De altfel, posibilitatea lui Dumnezeu este posibilitatea unei fiinţe care cu¬ 
prinde toate posibilităţile, inclusiv pe aceea de a exista. De aceea, pentru 
Dumnezeu este suficient să fie posibil, pentru a fi şi real. Fiind posibil, 
el şi există. 

Leibniz a înţeles substanţa supremă ca esenţă spirituală în 
opoziţie cu concepţia fizicalistă despre materie ca întindere, argu¬ 
mentând că întinderea nu poate subzista prin sine, fiind condiţionată 
de componentele sale. 

Totodată, Leibniz a ajuns să considere că substanţa supremă 
conţine o infinitate de lumi posibile folosind atât modalitatea 
logic-speculativă, cât şi datele matematicii. Speculativ, el a gândit că 
substanţa supremă, pentru a fi astfel, trebuie să conţină absolut tot, fie 
actual, fie potenţial. Din matematică, el a reţinut faptul că sunt 
posibile adevăruri care să respecte legile logice (fiind, în acest sens, 
necesare), dar care să fie independente de fapte. Plecând de la 
specificul acestor adevăruri, a conchis că temeiul lor trebuie să fie un 
spirit inepuizabil, un izvor de posibilităţi infinite. 

Dat fiind că lumea reală este una din lumile posibile, rezultă că 
lucrurile care o compun trebuie să fie nu numai posibile, ci şi com- 
posibile. Un lucru e posibil dacă nu e contradictoriu. Două sau mai 


2 Leibniz, Monadologia, § 48, în Leibniz, Opere filozofice, voi. I, 
Editura Ştiinţifică, Bucureşti, 1972. în continuare, citatele din Monadologia 
vor fi indicate în text prin litera M şi numărul paragrafului. 


177 


Universitatea Spiru Haret 



multe lucruri sunt posibile împreună dacă nu sunt contradictorii unele 
faţă de altele, adică dacă pot coexista în aceeaşi lume. In viziunea lui 
Leibniz, lucrurile reale sunt composibile pentru că au fost create 
conform optimului. Alte lumi nu există pentru că ele nu sunt 
composibile cu lumea care a fost creată, ele nesatisfăcând principiul 
optimului. Deşi criteriul unei serii (lumi) de posibile este diferit sau 
chiar opus criteriului altei serii, totuşi în Dumnezeu toate lumile 
coincid sau sunt composibile, de vreme ce el este izvorul tuturor. Doar 
în planul realităţii create, această lume, a optimului, este incompatibilă 
cu altele, guvernate de alte criterii. Aşadar, nu tot ceea ce este logic 
posibil este şi dezirabil. Binele este o posibilitate logică, dar, prin 
specificul său, este mai mult decât atât. 

Aşa cum s-a observat, prin concepţia sa despre alegerea şi 
producerea acestei lumi, Leibniz a introdus „o nouă înţelegere a 
modalelor, în care posibilitatea şi realitatea vin laolaltă în actual” atât 
„în existenţa Fiinţei necesare”, cât şi în „universul cel mai bun” 3 . 

II. 2. Substanţele secunde: monadele 

II. 2.1. Caracteristicile monadelor 

In explicarea lumii reale, Leibniz refuză dualismul cartezian. El 
observă că dacă se admite că Dumnezeu a creat o substanţă întinsă ca 
temei al fenomenelor fizice şi o substanţă cugetătoare ca temei al 
fenomenelor psihice, se instituie o antiteză între trup şi suflet. In plus, 
noţiunea de materie întinsă nu poate justifica nici unitatea 
fenomenelor fizice, căci întinderea e divizibilă la infinit, iar substanţa 
trebuie şă fie una, nici schimbarea acestora, pentru că întinderea este 
inertă. în consecinţă, Leibniz consideră că nu numai fenomenele 
psihice, cum gândea Descartes, ci şi cele fizice se întemeiază pe o 
substanţă ideală şi autoactivă. 

Recuzând dualismul cartezian, Leibniz nu acceptă nici 
monismul spinozian, conform căruia substanţa (spirituală) ar fi unică, 
într-adevăr, deşi ar marca un progres pe calea înţelegerii unităţii dintre 
corp şi suflet, totuşi teza unei substanţe unice, care şi-ar subsuma 
atributele întinderii şi gândirii, n-ar mai permite să se explice modul în 
care ea îşi integrează entităţile individuale. De aceea, pentru a explica 
sufletele individuale, Descartes însuşi susţinuse că există o pluralitate 


3 Alexandru Boboc, Ideea „lumilor posibile” şi reconstrucţia modernă 
în fdosofie, în voi.col. Descartes-Leibniz, Editura Universal Dalsi, Bucureşti, 
1998, p.' 191. 

178 


Universitatea Spiru Haret 



de substanţe individuale gânditoare. Dar, considerând că toate sunt 
reductibile la un singur atribut esenţial, cel al gândirii, nici el nu 
reuşise să le distingă decât prin accidente. Leibniz, plecând de la 
conceptul aristotelician potrivit căruia substanţa este subiect al tuturor 
predicatelor sale, conchide că un obiect-substanţă nu se poate deosebi 
de un altul decât printr-o caracteristică esenţială. Totodată, având în 
vedere faptul că şi existenţele fizice de tip plantă prezintă o unitate 
similară celei sufleteşti, el conchide că nu numai substanţa 
fenomenelor psihice, ci şi substanţa fenomenelor fizice se pluralizează 
în nenumărate substanţe ideale individuale. 

Leibniz va denumi substanţele individuale, care întemeiază cele 
existente, în mai multe feluri, şi anume forme substanţiale, unităţi 
substanţiale, atomi de forţă, atomi spirituali, puncte metafizice, ente- 
lehii, pentru a se fixa, începând cu anul 1696, la termenul de monadă, 
termen inspirat de gânditorul flamand von Helmont, cu care 
coresponda. 

Aşadar, Leibniz trece de la monismul deist la pluralism. El 
susţine că substanţa supremă, Dumnezeu, a creat o multitudine de 
substanţe secunde, monadele, din care sunt alcătuite lucrurile. 

Monadele sunt entităţi: a) simple, adică neîntinse, incorporate 
(M, § 1), deci b) indivizibile , deci c) primare, adică lipsite de compo- 
zante anterioare, şi, totodată, d) indestructibile în chip natural, ele 
neputând fi anihilate sau distruse decât de Dumnezeu, care, aşa cum 
le-a creat miraculos, tot aşa le-ar putea anihila printr-un miracol (M,§4 
şi 5), dar nu le nimiceşte. In ce priveşte interacţiunile dintre ele, 
monadele e) nu au ferestre prin care ceva (fie substanţă, fie accident) 
să poată intra sau ieşi, căci, fiind simplă, o monadă nu poate fi 
schimbată interior de altă monadă (M,§7). 

Având meritele deja semnalate ca variantă alternativă la 
dualismul cartezian şi monismul spinozian, concepţia leibniziană 
potrivit căreia toate fenomenele, inclusiv coipurile fizice, sunt 
alcătuite din atomi spirituali nu reuşeşte totuşi să explice satisfăcător 
în ce fel spiritualul dă naştere corporalului. Leibniz susţine că, în 
realitate, în natura sa intimă, un corp fizic nu este întindere, ci este o 
energie (forţă) spirituală, corporalitatea nefiind decât un efect sau un 
fenomen al acesteia. Dar el nu poate elucida trecerea de la incorporai 
la corporal. 

Tot în privinţa raportului dintre monade şi lucruri, o altă 
neclaritate sau inconsecvenţă constă în faptul că, pentru a explica 
individualitatea lucrurilor, Leibniz afirmă, pe de o parte, că există tot 
atâtea monade (substanţe) câte lucruri există, iar pe de altă parte, că 
lucrurile fizice sunt agregate de monade. Sesizând amintita incon- 

secvenţă, P.P. Negulescu era de părere că „Logica sistemului său 
trebuia să-l conducă pe Leibniz să considere fiecare coip ca o singură 
monadă, ca o singură forţă individuală” 4 . Dar, dacă Leibniz ar fi admis 
că fiecare corp e o monadă, el ar fi ajuns la o contradicţie între ideea 
sa că monada este eternă şi ideea, impusă de observaţie, că orice corp 
este contingent şi, deci, pieritor. In schimb, în ipoteza leibniziană că 
orice corp este un agregat de monade, se explică atât individualitatea 
corpului prin caracteristicile ansamblului, cât şi efemeritatea prin 
descompunerea agregatului. 

Deşi simple, totuşi monadele au două importante caracteristici: 
1) percepţia şi 2) apetiţia. 

Percepţia este proprietatea monadei de a conţine o multiplicitate de 
calităţi (ideale) aflate în unitate (M, § 14). Leibniz consideră că, prin 
detalierile ei interne, orice monadă se deosebeşte de celelalte. Totodată, 
menţionează că percepţia nu trebuie confundată cu apercepţia (conştiinţa) şi îi 
critică pe cartezieni pentru faptul că n-au luat în considerare percepţia 
inconştientă, ajungând astfel să conceapă psihicul ca rupt de natură. Aşadar, 
deşi aseamănă percepţia cu o cugetare plină de varietate (M, § 16), Leibniz 
n-o confundă cu gândirea, ci o înţelege, mai curând, ca o sensibilitate a 
monadei, sau ca stare a ei de a oglindi în sine, în idealitatea sa, o multitudine 
de calităţi. Astfel, el va considera că toate monadele au percepţii, dar că 
numai unele percepţii sunt conştiente, celelalte rămânând inconştiente. 

Apetiţia este capacitatea inerentă monadei de a trece de la o 
percepţie la alta, de la anumite calităţi ideale la altele, deci de a se 
autoschimba (M, § 15). Totodată, prin apetiţie se realizează şi trecerea 
monadei de la o percepţie mai puţin clară la una mai clară. Dat fiind că 
monadele îşi sunt izvorul propriilor acţiuni, Leibniz le mai numeşte şi 
entelehii (M, § 18). Este de observat că, dată fiind simplitatea şi 
independenţa monadei, nu numai schimbarea, ci şi stările monadei provin 
din propriul ei interior (M, § 11, 12). 

Leibniz argumentează existenţa celor două caracteristici ale mona¬ 
delor atât speculativ (a priori), cât şi nespeculativ (a posteriori), plecând 
de la fapte de observaţie. 

Speculativ, filosoful hanovrez susţine că monadele au calităţi prin 
care se diferenţiază întrucât ceva există numai prin însuşirile sale, iar ceva 
lipsit de calităţi nici nu există (M, § 8). Tot speculativ, afirmă că 
monadele se schimbă datorită principiului că tot ceea ce este creat este 
supus schimbării (M, §10). 


4 P.P. Negulescu, Scrieri inedite, III. Istoria filosofiei moderne, Editura 
Academiei, Bucureşti, 1972, p. 174. 

Realist, Leibniz admite cele două atribute pentru a putea explica 
diversitatea (individualitatea) şi schimbarea fenomenelor naturale, fie 
fizice, fie psihice. Astfel, el observă că lucrurile naturale prezintă 
deosebiri atât între ele, cât şi în interiorul lor şi, totodată, se schimbă. 
Or, raţionează el, ceea ce se petrece în lucrurile naturale nu poate 
proveni decât din elementele lor simple, deci din monade (M,§8,9şil0). 

Prin teza percepţiilor imanente lucrurilor naturale, Leibniz pune 
accent pe individualitatea acestora şi le explică proprietăţile ca însuşiri 
inerente, care rezidă în unitatea interioară şi individualitatea fiecărui 
lucru în parte. în această privinţă, el se opune mecanicismului 
cantitativist, conform căruia un lucru nu s-ar distinge de altele decât 
exterior şi superficial, prin însuşiri cantitative, de suprafaţă, cum sunt 
forma, ordinea şi poziţia, care ar rezulta din asamblarea mecanică şi 
exterioară a unor unităţi de întindere. Dimpotrivă, ca multiplicitate de 
calităţi în unitate, sau, mai curând, ca unitate în varietate, percepţia, ca 
şi simţirea şi gândirea, nu rezultă din asamblarea mecanică a unor 
figuri şi mişcări, ci are un conţinut organic şi interior, ireductibil la un 
amestec mecanic şi exterior. 

Totodată, întrucât percepţia este o formă de reflectare, cu teza 
caracterului perceptiv al monadei, Leibniz pune în evidenţă 
reflectivitatea ca proprietate a întregii naturi. Dar, potrivit lui, monada 
îşi exercită această proprietate nu prin deschidere faţă de altele, ci prin 
închidere asupra ei înseşi, asemenea unui psihic perceptiv care se 
repliază asupra lui însuşi, astfel încât subiectul reflectant ajunge să se 
confunde cu obiectul reflectat. 

Prin teza apetiţiei, Leibniz se opune din nou mecanicismului, de 
această dată în ce priveşte explicarea mişcării. El are meritul de a 
concepe schimbarea ca autoschimbare. 

II. 2.2. Tipurile monadelor sau regnurile naturii 

Pe lângă cele două atribute comune şi, totodată, indivi¬ 
dualizatoare, monadele au şi alte caracteristici prin care se grupează în 
trei tipuri, corespunzătoare celor trei regnuri ale existenţei. Cele trei 
tipuri monadice sunt următoarele: 

1) monadele-percepţii, 

2) monadele-suflete, 

3) monadele-spirite. 

Monadele percepţii nu prezintă decât cele două atribute comune 
tuturor. Ele întemeiază regnul mineral, anorganic IM, § 25). 

Monadele-suflete au percepţii mai clare, unele chiar distincte, şi 
memorie, adică aptitudinea de a-şi stoca şi reaminti percepţiile (M, § 19), 
ceea ce le procură un fel de consecuţie, altfel spus posibilitatea de a 

stabili înlănţuiri cauzale. Mai exact, consecuţia constă în faptul că 
percepţia prezentă a unui lucru declanşează imaginea unui al doilea 
lucru, care a fost altădată perceput ca succesiv (consecutiv) celui 
dintâi. Monadele-suflete constituie specificul animalelor (M, § 25 ), 
dar, se pare, sunt constitutive şi plantelor 5 , deci alcătuiesc regnul 
organic. Faptul că sufletul este specific animal este evident, căci, 
susţine Leibniz, ceea ce are loc în suflet reprezintă ceea ce se petrece 
în organe, or, aşa cum se poate constata, animalele au simţuri 
specializate, printr-un anumit simţ adunând mai multe aspecte 
sensibile de un anumit fel, ceea ce le procură percepţii mai pronunţate 
şi mai eficiente. La fel, la animale este evidentă şi consecuţia. De 
exemplu, un câine care vede un băţ latră şi fuge, căci, prin consecuţie, 
îşi aminteşte de durerea provocată altădată de obiect şi, în plus, are 
simţiri analoage celor de altădată (M, § 26). 

Monadele-spirit sau sufletele raţionale prezintă şi conştiinţă, 
care se dedublează în conştiinţă de sine şi conştiinţă despre lumea 
externă. Sufletele raţionale sunt specific umane. Prin conştiinţă, oame¬ 
nii se deosebesc de animale, căci se ridică la adevărurile necesare şi 
eterne şi, deci, la raţiune şi ştiinţe, la actele reflexive prin care des¬ 
coperă eul propriu şi, implicit, fiinţa, substanţa, simplul şi compusul şi 
chiar, întrucât gândim că fiinţa noastră este mărginită, deducem că 
există o fiinţă nemărginită, adică Dumnezeu. 

Leibniz consideră că, la om, există toate cele trei tipuri de 
monade şi că o anumită stare derivă din cea precedentă. Astfel, în 
starea de leşin avem percepţii confuze, specifice regnului animal sau şi 
celui vegetal, iar în cea de trezie - percepţii distincte. Deşi nu ne dăm 
seama de percepţiile confuze, totuşi ele există, căci, argumentează 
Leibniz, nu există nici o monadă fără percepţia sa şi, în plus, dat fiind 
că orice percepţie provine din altă percepţie şi că, trezindu-ne, ne dăm 
seama că avem percepţii, rezultă că ele au existat şi anterior. La fel, 
sufletul uman realizează şi consecuţii specifice sufletului animal, 
datorate numai memoriei, nu şi raţiunii. Leibniz opinează chiar că, la 
om, în trei pătrimi din cazuri consecuţiile sunt strict empirice, 
habitudinale, neluminate de raţiune. De exemplu, în mod empiric 
aşteptăm ca mâine să se facă ziuă. Dar, pentru astronom, consecuţia 
respectivă are şi temeiuri raţionale. 

Este de observat că, deşi foloseşte termenul de conştiinţă pentru 
a-1 distinge pe om, totuşi, prin unele remarci ale sale, cum ar fi aceea 


5 A se vedea Dan Bădărău, G.W. Leibniz, Viaţa şi personalitatea 
filosofică , Editura Ştiinţifică, Bucureşti, 1966, p. 96. 

că şi animalele au anumite sentimente şi, deci, unele percepţii 
distincte, Leibniz lasă să se înţeleagă că şi animalele au o conştiinţă 
elementară, în sensul că îşi cunosc anumite stări 6 . 

Prin analogie cu stările noastre şi având în vedere posibilitatea 
unei conştiinţe animalice, se poate considera că, situate pe prima 
treaptă, monadele nude se află în stare de leşin; pe cea de-a doua 
treaptă, monadele-suflete sunt dotate cu o formă inferioară de 
conştiinţă, ele putând avea cunoştinţă despre anumite stări ale lor, dar 
nu şi despre faptul că stările respective le aparţin; în fine, pe treapta 
superioară, eul uman, alcătuit din monade-spirite, are cunoştinţă atât 
despre stările lui, cât şi despre faptul că acestea îi aparţin. 

Prin teoria ierarhizării monadelor, Leibniz depăşeşte indivi¬ 
dualismul şi, deci, iraţionalismul ontologic, care consideră că existenţa 
se pulverizează într-o pluralitate de indivizi, lipsiţi de orice unitate. 
Or, prin caracteristicile atribuite monadelor, Leibniz justifică atât 
individualitatea acestora, cât şi integrarea lor în cele trei tipuri mona- 
dice şi, prin aceasta, atât singularitatea fiecărui existent natural, cât şi 
încadrarea acestuia în unul sau altul din cele trei regnuri ale naturii. 

Prin teoria ierarhizării monadelor, Leibniz sugerează existenţa 
unei evoluţii de la inferior la superior. Totuşi, el nu oferă o teorie a 
dezvoltării întrucât consideră că regnurile naturii îşi au izvorul în 
diferenţierile originare dintre monade. 

Teoria tipurilor monadice conţine şi ideea că sufletul animal 
provine din percepţiile nude, iar cel uman, conştient se înalţă pe 
tipurile de percepţii anterioare. Dar, din nou, este vorba de o trecere 
între esenţe monadice care coexistă originar. 

II. 2.3. Armonia prestabilită sau unitatea în multiplicitate 

Pentru a explica formarea lucrurilor ca agregate monadice şi 
relaţiile dintre ele, Leibniz pune şi problema comunicării monadelor. 
Considerând că monadele sunt independente, „fără ferestre”, conchide 
că ele au fost armonizate, încă de la crearea lor, de către Creator. Şi 
anume, deşi nu se influenţează unele pe altele, monadele au fost astfel 
create şi armonizate încât o schimbare dintr-o monadă să fie 
acompaniată de o modificare corespunzătoare în altă monadă. In 
această privinţă, Leibniz afirmă că o fiinţă creată acţionează în măsura 
în care este perfectă şi suferă ca imperfectă. El precizează că monada, 
ca fiinţă creată, acţionează întrucât are percepţii distincte şi suferă 


6 A se vedea Isaia Feier, Aspecte din filosofîa lui Leibniz, Societatea 
Română de Filosofie, Bucureşti, 1937. 

întrucât are percepţii confuze ( M , § 49). Totodată, Leibniz susţine că, 
încă de la crearea lucrurilor, Dumnezeu a ţinut seama de o anumită 
monadă atunci când le-a ordonat pe celelalte, întrucât în ideile sale au 
cerut cu dreptate acest lucru ( M , § 51). Astfel, universul creat de 
Dumnezeu are o raţiune suficientă (M, § 53), şi anume convenienţa 
(M, § 54), acest univers fiind cel mai bun (M, § 55). 

Datorită armoniei prestabilite, fiecare monadă este o oglindă vie 
a întregului univers (§ 56), dar fiecare este o perspectivă proprie a 
universului unic (§ 57, 58, 59), pentru că, în genere, fiecare reflectă 
confuz detaliul întregului univers, iar distinct numai părţile lui mai 
apropiate sau mai mari (§ 60). Aşadar, în monadologia leibniziană, 
diferenţa dintre percepţiile distincte şi cele confuze joacă un rol 
important nu numai în problema ierarhizării monadelor, ci şi în 
explicarea unicităţii şi individualităţii lor. Ele se particularizează 
tocmai prin gradul inegal în care reflectă acelaşi univers, inegalitate 
legată de posturile diverse pe care le ocupă. Conform principiului 
individuaţiei, Leibniz susţine că nu pot exista două monade identice 
tocmai pentru că, dacă ar exista, ele ar reflecta universul în mod 
identic şi, deci, ar ocupa acelaşi loc, ceea ce ar fi absurd. De fapt, 
Dumnezeu, monada monadelor, care a creat şi armonizat monadele, 
este cel care priveşte lumea din diverse puncte de vedere şi care a 
actualizat fiecare perspectivă într-o monadă. 

Aşadar, armonia prestabilită dintre monade asigură, pe de o 
parte, o anumită unitate (comunitate) şi ordinea finalistă a lor şi, 
implicit, a lucrurilor, iar pe de altă parte, o multiplicitate în unitate. De 
aceea diverse inteipretări date teoriei leibniziene a comunicării 
universale evidenţiază faptul că aceasta încearcă să îmbine monismul 
cu pluralismul. Accentele puse de comentatori sunt însă diferite. 
Astfel, la noi, C. Floru considera că, întrucât orice monadă închide în 
sine întreg universul, dar fiecare sub un anumit aspect, „monada nu e 
decât substanţa lui Spinoza multiplicată la infinit” 7 . Acelaşi interpret 
susţine că diferenţa dintre cei doi gânditori ar consta în faptul că 
Spinoza înţelege substanţa ca independentă de conştiinţa individuală, 
în timp ce Leibniz analogiază monada cu eul uman. în consecinţă, 
autorul a min tit accentuează finalmente pe pluralismul leibnizian, con¬ 
cluzionând că monismului obiectiv al filosofiei spinoziene îi răspunde 
pluralismul subiectiv al monadologiei” 8 . Potrivit altei inteipretări, dată de 


7 C. Floru, Leibniz, în voi. col. Istoria filosofiei moderne. Editura Tess- 
Expres, Bucureşti, 1996, p. 507 (reed. a ediţiei din 1937). 

8 Ibidem, p. 508. 

H. Hoffding, viziunile substanţialiste ale celor doi raţionalişti diferă 
doar prin faptul că Spinoza priveşte fiinţele individuale ca „mlădiţe” 
sau „ramificaţii” ale Fiinţei infinite, în timp ce Leibniz pune 
individualele pe prim plan şi lasă originea lor comună în umbră. 
Pentru a vizualiza asemănarea şi deosebirea dintre sistemele filosofice 
ale celor doi gânditori, el afirmă că „pentru amândoi existenţa este o 
piramidă, dar Spinoza o contemplă din vârf, şi Leibniz de la bază” 9 . 
Recent, comparând modelul explicativ leibnizian al pluralităţii 
monadelor cu cel cartezian al dualităţii întinderii şi gândirii, M. Flonta 
apreciază că Leibniz pune un accent la fel de puternic atât pe unitatea 
substanţială, finalmente divină, cât şi pe diversitatea fiinţelor 
individuale. Astfel, el consideră că, prin tezele privind imanenţa lui 
Dumnezeu în lume şi continuitatea monadelor (sau diferenţierea lor 
graduală), filosofia lui Leibniz „reprezintă o ruptură radicală” cu 
motivul cartezian (de provenienţă platoniciană şi neoplatoniciană) al 
dualităţii spirit - coip şi înţelege lumea ca „reunirea unei varietăţi şi 
pluralităţi ireductibile cu cea mai desăvârşită ordine şi armonie” 10 . La 
interpretările amintite ar fi de adăugat şi faptul că, în viziunea lui 
Leibniz, pluralitatea lumilor priveşte nu numai lumile posibile, ci şi 
însuşi universul creat, deoarece există tot atâtea perspective asupra lui 
(tot atâtea lumi posibile) câte monade există. 

Armonia prestabilită a monadelor duce, în primul rând, la caracterul 
armonios al fiecărui corp în parte, fie acesta însufleţit sau neînsufleţit. 

Armonia oricărei monade cu toate celelalte duce, în al doilea 
rând, la comunicarea oricărui coip cu toate celelalte. Şi anume, totul fiind 
plin, materia fiind legată, un coip produce un efect asupra celorlalte pe 
măsura distanţei dintre ele şi, invers, e afectat nu numai de cele care-1 ating, 
ci şi, prin ele, de tot ce se întâmplă în univers {§ 61). 

Armonia monadelor, ca tipuri distincte unele de altele, 
presupune, în al treilea rând, o armonizare a regnurilor cores¬ 
punzătoare ale naturii. Dat fiind că monadele sunt active întrucât au 
percepţii distincte, iar pasive - întrucât au percepţii confuze, rezultă că 
mineralele sunt pasive, animalele - şi active şi pasive, iar oamenii au 
un rol preponderent activ. 


9 H. Hoffding, Histoire de la philosophie moderne, Felix Alean, Paris, 
19o8,j>. 373-374/ 

Mircea Flonta, Inteligibilitatea hunii; posteritatea unei teme 
raţionaliste, în voi. col. Descartes-Leibniz, Editura Universal Dalsi, Bucureşti, 
1998, p. 218. 

în ce priveşte armonia dintre tipurile de monade şi, cores¬ 
punzător, dintre diferitele realităţi întemeiate de ele, Leibniz cercetează 
armonia existentă la animal între suflet şi trup şi cea existentă la om între 
spirit şi restul universului, sau între spirit şi lumea fizică. 

Relativ la animale, el consideră că sufletele acestora sunt indes¬ 
tructibile şi doar coipurile lor se schimbă perpetuu, dar treptat (§ 72). 
De aceea, el conchide că nici animalele generate de uniunea dintre suflete 
şi coipuri nu se nasc şi nu pier niciodată în mod desăvârşit, ci doar 
cresc şi se dezvoltă sau se diminuează şi se contractează (§ 73). De 
exemplu, ele nu se nasc, fiind preformate în embrion. în creşterea sau 
descreşterea animalelor, sufletele evoluează conform finalităţii, iar 
corpurile - conform cauzalităţii, dar, deşi cele două feluri de realităţi 
evoluează independent, totuşi ele se potrivesc datorită armoniei prestabilite. 

Consider că teza lui Leibniz despre armonia dintre cauzalitate şi 
finalitate este pe deplin îndreptăţită. într-adevăr, finalitatea existentă la 
animal sub forma unor tendinţe sau intenţii este, de regulă, o reflectare 
psihică a unor stimuli externi, care se exercită asupra corpului animal 
ca factori cauzali. De exemplu, stimulat cauzal de pradă, animalul 
manifestă, totodată, şi intenţia de a prăda. Dacă n-ar exista o concordanţă 
între stimul şi tendinţă sau intenţie, animalul ar risca să piară de foame. Pe 
de altă parte, şi intenţiile sale psihice îl pot determina pe animal să 
acţioneze, deci pot declanşa anumite înlănţuiri cauzale. 

In ce priveşte armonia dintre spiritele umane şi univers, Leibniz 
afirmă că aceasta se realizează prin faptul că oamenii pot să cunoască 
universul şi să imite arhitectonic câte ceva din el (§ 83\, adică pot să 
producă anumite obiecte artificiale pe baza cunoaşterii. întrucât ajung 
să-l cunoască pe Dumnezeu nu numai ca arhitect al maşinii 
universului, ci şi ca „monarh al cetăţii divine a spiritelor”, ei pot intra 
în societate cu Dumnezeu (§ 84), iar aceasta ar fi ca un stat desăvârşit 
sub un monarh desăvârşit (§ 85), adică o societate morală (§ 86). 

în contextul examinării raportului dintre spirit şi univers, 
Leibniz susţine că există o armonie şi între regnul fizic şi cel moral, 
care presupune, pe de o parte, faptul că natura trebuie subordonată 
spiritului în scopuri morale (§ 88), iar pe de altă parte, faptul că viaţa 
morală a oamenilor este recompensată sau pedepsită de natură prin 
chiar ordinea şi structura mecanică a acesteia (§ 89). 

Aşadar, între oameni şi univers există atât o conexiune 
cognitiv-acţională, cât şi una morală, aceasta din urmă presupunând nu 
numai respectarea moralei religioase, ci şi o conduită morală faţă de 
natura fizică, de globul terestru, atitudine care, după caz, poate fi sau 
răsplătită, sau sancţionată pe căi natural-maşinale. 

II. 3. Monadele şi lumea fizică 

Prin monadologia sa, Leibniz s-a opus fizicii de tip cartezian sau 
spinozist, susţinând că ordinea universală are un caracter contingent şi liber. 

Iniţial, în scrierea sa de tinereţe Hypothesis physica nova, 
Leibniz adoptase concepţia cantitativistă şi mecanicistă carteziană, 
potrivit căreia diversitatea lucrurilor din natură ar proveni în exclu¬ 
sivitate din întindere şi mişcare. în acelaşi timp, acceptase şi concepţia 
lui Gassendi despre structura atomară a materiei. 

Treptat, Leibniz şi-a dat seama că lucrurile corporale nu se pot 
explica satisfăcător prin întindere şi mişcare mecanică. Potrivit îui, 
întinderea nu poate constitui esenţa ultimă a lucrurilor pentru că, dacă 
e divizibilă la infinit, cum gândea Descartes, este dependentă de 
compozantele sale, iar dacă e indivizibilă, cum gândea Spinoza, nu 
mai permite explicarea divizibilităţii reale a lucrurilor corporale. La 
fel, mişcarea mecanică nu poate constitui un atribut esenţial, inerent 
lucrurilor, căci întinderea acestora este inertă. El raţiona că lucrurile 
nu pot fi reduse la asamblări mecanice de aspecte întinse şi din cauză 
că ar fi lipsite de orice individualitate. Leibniz a considerat că poate 
scăpa de toate dificultăţile amintite dacă va admite ca elemente 
originare nu întinderea şi mişcarea mecanică, ci monadele ca forţe 
ideale. Prin aceasta, el a respins şi principiul cartezian al conservării 
cantităţii de mişcare şi l-a înlocuit cu principiul conservării forţei. El a 
descoperit că forţa corpului care se află în sisteme închise este egală 
cu produsul între masa corpului şi pătratul vitezei acestuia. Nu simpla 
translaţie mecanică, ci acţiunea internă sau forţa are rolul de a produce 
un efect determinat. Aşadar, în viziunea leibniziană, forţa e mai 
profundă decât mişcarea, spaţiul şi timpul, care nu sunt reale prin ele 
însele. Leibniz distinge între forţa pasivă, care constituie masa unui 
coip, şi care este rezistenţa pe care acesta o opune, şi forţa activă, care 
este tendinţa spre acţiune. 

în explicarea lumii fizice, Leibniz n-a renunţat complet nici la 
cartezianism, dar l-a subsumat viziunii lui monadologice. Potrivit lui, 
concepţia carteziană, care reduce coipurile la dimensiunile, formele şi 
mişcările lor mecanice, rămâne valabilă doar pentru a explica nivelul 
exterior, fenomenal al lucrurilor corporale, în timp ce monadologia, 
care concepe lucrurile ca centre de forţe, explică nivelul interior şi cu 
rol de temei al acestora. 

Aşa cum observa N. Abbagnano, „interpretarea leibniziană a 
mecanismului anulează mecanismul însuşi”, căci „lumea fizică, totuşi 


187 


Universitatea Spiru Haret 




recunoscută în legile sale mecanice, se transformă pentru Leibniz 
intr-o lume spirituală, deci intr-o ordine contingenţă şi liberă” 11 . 


II. 4. Monadele şi lumea spirituală 

In explicarea lumii psihice, sufleteşti şi spirituale, Leibniz a fost 
influenţat de Descartes şi Spinoza, fără a fi fidel nici unuia din cei doi 
precursori. Descartes concepuse spiritul ca substanţă aparte, ruptă de 
materie. Spinoza considerase că între atributul spiritului şi cel al 
materiei ar exista o corespondenţă biunivocă. 

Pe de o parte, similar lui Descartes şi diferit de Spinoza, Leibniz 
susţine independenţa sufletului de coip. Ca dovadă a acestei inde¬ 
pendenţe, el invocă faptul că, spre deosebire de coipuri, care au o uni¬ 
tate problematică, sufletele (fie umane, fie animale) au o unitate indu¬ 
bitabilă, un eu pe care, consideră el, îl resimţim prin experienţa inter¬ 
nă. Un alt argument al independenţei sufletului este acela, deja amin¬ 
tit, că sufletul se sc him bă prin finalitate, iar copurile prin cauzalitate. In fine, 
sufletul specific uman, numit spirit, este considerat autonom şi pe motiv că 
posedă apercepţie, ceea ce presupune conştiinţă de sine şi de lumea externă. 

Pe de altă parte, distanţându-se de Descartes şi apropiindu-se de 
Spinoza, Leibniz susţine că între suflet şi coip există o armonie pres¬ 
tabilită de Dumnezeu, aşa cum două ceasuri arată aceeaşi oră pentru 
că au fost potrivite de la început de către ceasornicar să funcţioneze 
astfel. Totodată, Leibniz susţine că spiritul uman se află în legătură 
prestabilită atât cu sufletele senzitive, cât şi cu monadele inconştiente. 
La om, susţine el, există o evoluţie de la sufletul senzitiv la cel raţional 
şi chiar de la inconştient la conştient. Astfel, el susţine că există o 
trecere graduală de la o stare cognitivă la alta conform principiului 
potrivit căruia „natura nu face salturi”. în acest context, spre deosebire 
de Descartes, susţine că spiriPl nu gândeşte întotdeauna, adică nu e 
mereu conştient. El posedă şi mici percepţii aflate sub pragul 
conştiinţei. De aici, rezultă şi faptul că, în pofida susţinerii lui 
Descartes, spiritul nu e perfect transparent şi nu se cunoaşte cel mai 
sigur pe sine. De altfel, Descartes însuşi avansase opinia că sufletul nu 
deţine orice idee în mod actual şi conştient, ci depozitează în el şi idei 
în stare latentă. Leibniz merge mai departe şi admite sau, cel puţin, 
sugerează că sufletul uman se caracterizează şi printr-un nivel 
inconştient. Dar nici el nu lămureşte pe deplin raportul dintre conştient 


11 Nicola Abbagnano, Storia della filosofici, voi. IV, TEA, Milano, 1993, 
p. 125. 

şi inconştient, ci pare să admită şi el un conştient peipetuu de vreme 
ce susţine că spiritul se percepe în experienţa internă ca eu. 


III. GNOSEOLOGIA 

III. 1. Unitatea şi diferenţa dintre simţuri şi intelect 

In gnoseologie, Leibniz a făcut o primă încercare de a concilia 
empirismul cu raţionalismul, deşi, finalmente, s-a afirmat ca ra¬ 
ţionalist. In susţinerea atitudinii sale conciliatorii, a adus două prin¬ 
cipale argumente: 1) unitatea dintre simţuri şi raţiune şi 2) distincţia 
dintre adevărurile raţionale şi cele empirice. 

în ce priveşte raportul dintre cele două trepte cognitive, Leibniz 
a justificat atât unitatea, cât şi diferenţa acestora. El a arătat că nu 
numai raţionalismul, ci şi empirismul consideră raţiunea ca detaşată de 
activitatea cognitivă anterioară. Raţionaliştii susţineau că raţiunea poa¬ 
te să ajungă la adevăr independent de simţuri, de experienţă. Pe de altă 
parte, Locke, deşi lua în considerare experienţa, opina că sufletul este 
fabula rasa până în momentul în care intelectul transformă datele 
senzoriale în idei simple. Aşadar, şi în viziunea lui, procesul cognitiv 
începe concomitent nu numai cu experienţa, ci şi cu intelectul 
înrădăcinat în experienţă. Potrivit lui Leibniz, cunoaşterea nu începe 
nici cu raţiunea, nici cu experienţa care include şi raţiunea (intelectul), 
ci are rădăcini mai adânci, în percepţiile confuze, organice. Totodată, 
susţine că procesul cognitiv nu se reduce la nici una din treptele sale. 

Având în vedere cele trei tipuri de monade şi relaţiile lor de 
succesiune, Leibniz distinge trei trepte cognitive: 

1) treapta perceptiv-inconştientă a percepţiilor obscure; 

2) treapta perceptiv-imaginativ-conştientă a percepţiilor clare şi 
care pot fi rememorate; 

3) treapta spirituală (raţională, intelectuală) prin care se ajunge 
la adevăr (§ 14 şi urm.). 

Starea în care nu posedăm decât percepţii obscure e cea de leşin. 
Starea în care avem percepţii clare este cea de trezie. Raţiunea 
presupune, am zice, o maximă trezie, o conştiinţă superioară, în care, 
cum ar fi spus Descartes, „percepem” lucrurile cu ochii minţii. 

Diferenţa dintre treapta perceptiv-imaginativă şi cea raţională se 
răsfrânge în deosebirea dintre percepţiile clare şi noţiunile distincte. O 
percepţie clară, spre deosebire de una obscură, ne permite să 
recunoaştem obiectul la care se referă. O noţiune distinctă ne permite 
să recunoaştem şi să deosebim obiectul corespunzător nu doar prin 

note sensibile (mărturii ale simţurilor), ci şi prin note raţionale, care se 
pot enunţa, deci care se referă la însuşiri esenţiale. 

Pe de o parte, Leibniz susţine că treptele cognitive inferioare le 
preced şi le condiţionează pe cele superioare. De exemplu, există o 
trecere de la starea de leşin la cea de trezie, ceea ce denotă faptul 
că percepţiile clare sunt precedate de cele obscure. Astfel, dacă, 
trezindu-ne, ne dăm seama că avem percepţii, rezultă că ele au existat 
şi anterior, căci starea noastră prezentă derivă din cea precedentă 
(§ 21), o percepţie din altă percepţie (§ 22). La fel, există o trecere de 
la percepţiile clare şi reprezentări la ideile noastre raţionale. De exem¬ 
plu, datorită memoriei care însoţeşte percepţiile clare, sufletul le poate 
stoca şi reproduce şi, deci, poate realiza o „consecuţie”, adică o legă¬ 
tură între faptele succesive percepute. Abia apoi raţiunea descoperă 
dacă faptele respective se află într-o simplă relaţie de succesiune, sau 
într-o conexiune cauzală. Dar, cel mai frecvent, potrivit lui Leibniz, 
cam în trei sferturi din cazuri, consecuţia rămâne empirică, neluminată 
de raţiune. 

Pe de altă parte, Leibniz a susţinut caracterul specific, ireductibil 
al intelectului şi rolul său creator. Astfel, în ce priveşte consecuţia, 
intelectul are nu numai rolul de „a lumina”, de a conştientiza o relaţie 
de succesiune acceptată din obişnuinţă, cum va remarca şi Hume, ci şi 
pe acela de a discerne, cu ajutonil experienţei, „raţiunea suficientă” 
(cauza) unui fapt de succesiune. în acest scop, pentru a distinge între 
un factor cauzal şi unul necauzal, intelectul se va comporta întrucâtva 
spontan şi relativ autonom, spontaneitate care nu mai e recunoscută de 
empirişti. în această privinţă, distingându-se de empirişti, în Nouveaux 
essaix..., Leibniz va afirma celebra sa formulă: „Nilul est in intellectu 
quod non fuerit prins in sensu, excipe: nise intellectus ipse”. El va 
considera că intelectul (raţiunea) poate să cunoască chiar şi inde¬ 
pendent de experienţă şi să ajungă astfel la adevăruri necesare şi eterne. 

Aşadar, anticipându-1 pe Kant, Leibniz va considera că, deşi 
cunoaşterea începe cu treapta perceptivă şi anume, chiar cu percepţiile 
obscure, totuşi ea nu provine în întregime din viaţa perceptivă. Deşi 
raţiunea este legată de experienţă, totuşi ea se exercită şi prin propria 
sa spontaneitate şi poate deveni independentă. încercând o sinteză 
între empirism şi raţionalism, Leibniz se afirmă în cele din urmă ca 
raţionalist, dar ca un raţionalist moderat. 

Gnoseologia lui Leibniz este complementară viziunii lui onto¬ 
logice. Ideea conexiunii treptelor cognitive este o consecinţă a tezei 
armoniei dintre cele trei tipuri de monade. Ideea specificităţii şi 
ireductibilităţii fiecărei forme de cunoaştere, în speţă a raţiunii, derivă, 
la rândul ei, din viziunea ontologică privind caracterul activ, 

autodinamic, al fiecărui fel de monadă, al fiecărei monade în parte. 
Fiind autoactiv prin însuşi substratul său monadic, un anumit gen de 
cunoaştere nu poate fi asimilat de către un alt mod cognitiv. 

III. 2. Adevăruri de raţionament şi adevăruri de fapt 

Conexiunea şi deferenţa dintre cunoaşterea raţională şi cea empirică 
rezultă şi din distincţia leibniziană dintre adevărurile raţionale şi cele de fapt. 

Leibniz consideră că toate adevărurile, obţinute fie numai prin 
raţiune, fie prin experienţă, se întemeiază pe două mari principii (legi) 
logice: principiul contradicţiei (§ 31) şi principiul raţiunii suficiente 
(§ 32). Legea contradicţiei se asociază, desigur, şi cu celelalte legi logice 
- identitatea şi terţul exclus -, reliefate deja de logica tradiţională. 
Principiul raţiunii suficiente va fi pus în evidenţă de însuşi Leibniz. 

Potrivit principiului contradicţiei, considerăm fals tot ce 
cuprinde în sine o contradicţie şi adevărat tot ce e opus falsului, adică 
tot ce e logic noncontradictoriu (§ 31). 

Conform legii raţiunii suficiente, gândim că „nici un fapt nu 
poate fi adevărat sau real, nici o propoziţie veridică”, dacă nu au „un 
temei, o raţiune suficientă pentru care lucrurile sunt aşa şi nu altfel, 
deşi temeiurile acestea de cele mai multe ori nu ne pot fi cunoscute” (§ 32). 

Deşi toate adevărurile se fundează pe cele două mari principii 
logice, totuşi Leibniz le împarte în adevăruri de raţionament şi 
adevăruri de fapt în funcţie de provenienţa şi natura lor şi, implicit, de 
felul specific în care li se aplică principiile logice amintite. 

Adevărurile de raţionament sunt obţinute exclusiv prin raţiune. 
Ele respectă principiul contradicţiei atât prin faptul că sunt propoziţii 
noncontradictorii, cât şi prin faptul că opusul lor e contradictoriu. De 
aceea, ele sunt adevăruri necesare, contrariul lor fiind imposibil. Ele 
respectă şi principiul raţiunii suficiente. Fiind formate numai prin 
raţiune, ele îşi au temeiul fie în propoziţii mai simple, din care derivă, 
fie în ele însele. Astfel, teoremele îşi au temeiul în acele definiţii, 
axiome şi postulate la care sunt reductibile. Definiţiile se justifică prin 
chiar definiţie, iar axiomele şi postulatele prin dovezi. Axiomele şi 
postulatele care nu mai pot fi dovedite sunt propoziţii identice, deci 
noncontradictorii şi, deci posibile, iar opusul lor conţine o contradicţie 
expresă. Evidente prin ele însele, aceste propoziţii simple, primitive, 
au o raţiune suficientă care le e inerentă (§ 35). 

Adevărurile de fapt se supun principiului contradicţiei numai 
prin faptul că forma lor (relaţia dintre subiectul şi predicatul lor) este 
noncontradictorie. Dar ele nu mai sunt guvernate de legea 
contradicţiei şi în raportul dintre ele şi opusul lor, acesta fiind posibil 
deoarece faptele la care se referă pot fi intr-un fel sau în altul. De 

aceea, adevărurile de fapt sunt contingente, opusul lor fiind posibil. 
Ele respectă şi principiul raţiunii suficiente. Fiind empirice, ele au însă 
o raţiune suficientă conferită de fapte, iar nu inerentă lor. Intr-adevăr, 
adevărurile despre fapte sunt cele prin care explicăm un lucru prin 
altul, care îl cauzează. Afirmaţia noastră că un anu mi t lucru are o anumită 
cauză se întemeiază pe experienţă, pe constatarea faptului că lucrul 
respectiv este precedat de un altul în mod constant şi, în acest sens, raţiunea 
suficientă sau temeiul afirmaţiei noastre provine din fapte. 

Ce-i drept, cauza unui lucru este descoperită nu numai prin 
observaţie, ci şi prin intelect. In această privinţă, trebuie să ne 
reamintim distincţia operată de Leibniz între cunoştinţele clare, care se 
bazează pe mărturii ale simţurilor şi ne permit numai să recunoaştem 
obiectele şi, se înţelege, succesiunea lor, şi cele distincte, care se 
întemeiază pe raţiune şi ne oferă explicarea obiectelor, inclusiv a 
succesiunii lor, prin însuşirile lor de esenţă. Aşadar, intelectul inter¬ 
vine pentru a distinge între fenomenal şi esenţial, între succesiunile 
non-cauzale şi cele cu rol cauzal. La limită, intelectul participă la 
experienţă fie şi numai prin faptul că subiectul nu receptează un obiect 
izolat, ci se orientează spre conexiunea acestuia cu altele, pentru a-i 
descoperi cauza. Dar, oricum, pentru a descoperi cauza unui fapt 
empiric, intelectul se bazează pe experienţă, pe mărturiile sensibile, pe 
sugestia faptelor. De aceea, raţiunea suficientă a adevărurilor de fapt 
rămâne extrinsecă acestora, fiindu-le imprimată de fapte. 

Prin concepţia sa despre conlucrarea dintre simţuri şi intelect şi 
prin explicaţia dată adevărurilor de fapt şi celor de raţionament, 
Leibniz a anticipat gnoseologia lui Kant. 


IV. LIBERTATEA UMANĂ 

Prin unele aserţiuni ontologice sau gnoseologice, Leibniz poate 
să justifice libertatea umană, prin altele pare să o excludă. 

Ontologic, Leibniz susţine, pe de o parte, că orice monadă este 
independentă de altele şi îşi afirmă natura în mod spontan, prin forţa ei 
imanentă, ceea ce înseamnă că orice monadă e liberă. Rezultă că şi 
spiritul uman se caracterizează prin libertate ca spontaneitate, deci ca 
manifestare prin sine, necauzată din exterior, a naturii sale monadice 
interne. De altfel, Leibniz a adus mai multe argumente în favoarea 
ideii că spiritul depinde numai de el însuşi, fiind independent faţă de 
coip. Pe de altă parte, el consideră că monadele cu naturile lor au fost 
create şi armonizate de Dumnezeu potrivit optimului. Or, dacă totul a 
fost prestabilit conform principiului celui mai bun, se pare că nu mai 

rămâne loc pentru libertatea umană. Aflat în faţa celor două susţineri 
opuse, Leibniz încearcă să le concilieze. El susţine că Dumnezeu a 
armonizat monadele ţinând cont de naturile interne cu care le 
înzestrase, deci ţinând seama de libertăţile pe care, în mărinimia sa, li 
le acordase. Dumnezeu însuşi a ales cea mai bună lume posibilă, iar 
lumea aleasă de el este aceea alcătuită din substanţe individuale, 
autonome, deci aceea care permite şi libertatea umană. Este însă de 
observat că, prin soluţia compromisorie amintită, Leibniz tinde să 
reducă în cele din urmă libertatea la necesitate. Astfel, afirmă că, în 
ce-1 priveşte pe Dumnezeu, acesta a creat lumea nu numai potrivit 
principiului moral al optimului, ci şi conform principiului identităţii, 
care îl înglobează pe cel dintâi, căci adevărurile contingente alese şi 
înfăptuite fac şi ele parte din sfera adevărurilor necesare şi eterne. Prin 
aceasta, Leibniz pare să conchidă că „ordinea contingenţă şi liberă e o 
manifestare provizorie şi nedesăvârşită a ordinii necesare” , ajungând 
astfel, fără să vrea, la concepţia lui Spinoza. Totuşi, pentru a salva 
libertatea umană, el distinge între ceea ce este logic necesar, deoarece 
exclude contrariul său, şi ceea ce este ipotetic necesar, pentru că admite 
opusul său. El recunoaşte că oamenii acţionează în sensul celui mai 
puternic motiv, dar susţine că motivele „înclină fără a necesita”, ceea ce 
înseamnă că actele oamenilor sunt ipotetic necesare, deoarece, din punct de 
vedere logic, ei ar putea alege oricând altceva în locul a ceea ce fac de fapt. 
în acest sens, în Dizertaţie metafizică, el afirmă: „vorbind în mod abso¬ 
lut ..., voinţa noastră are putinţa să facă altfel sau să suspende cu totul 
acţiunea sa - o alternativă sau cealaltă fiind şi rămânând cu putinţă” 11 . 

Perspectiva ontologică proiectată de Leibniz asupra libertăţii îşi 
are un pandant şi în concepţia sa despre cunoaştere. Prin teza unor 
adevăruri contingente, Leibniz poate să justifice libertatea umană. 
Aflat în posesia unor adevăruri contingente, omul poate să aleagă, din 
punct de vedere logic, fie în sensul lor, fie în sens contrar, acesta 
nefiind nici el exclus. în schimb, teza existenţei adevărurilor necesare 
pare să infirme libertatea, căci aceste adevăruri sunt, sub aspect logic, 
constrictive în sensul că nu admit contrariul lor. Totuşi, în mintea lui 
Dumnezeu, adevărurile necesare nu le exclud pe cele contingente şi, 
deci, nu înlătură posibilitatea omului de a opta. Libertatea umană 
presupune cunoaşterea şi, pe baza cunoaşterii, respectarea atât a 
exigenţelor morale izvorâte din adevărurile contingente, cât şi a 
cerinţelor logice rezultate din adevărurile necesare. în acest sens, în 


12 Ibidem, p. 119. 

13 Leibniz, Disertaţie metafizică, Editura Humanitas, Bucureşti. 1996, p. 71. 

Eseuri de Teodicee, Leibniz afirmă: „Fireşte că orice viitor este 
determinat; cum noi însă nu ştim în ce fel e şi nici ce anume e 
prevăzut ori hotărât, trebuie să ne facem datoria conform raţiunii date 
de Dumnezeu şi conform regulilor pe care ni le-a prescris; după aceea, 
trebuie să ne păstrăm spiritul împăcat şi să-i lăsăm lui Du mn ezeu 
însuşi grija izbânzii” 14 . în concepţia lui Leibniz, omul este cu atât mai 
liber cu cât cunoaşte mai mult, căci în măsura în care trece de la 
percepţii inconştiente la percepţii clare şi de la acestea la cunoştinţe 
distincte, în aceeaşi măsură eî are mai multă putere de a acţiona în 
conformitate cu propria sa natură, cu firile celorlalţi şi cu esenţa 
lucrurilor atât sub aspect moral, cât şi sub acela al ordinii fizice. 


V. ETICA 

Fiind liber, omul este şi o fiinţă morală, comportându-se fie sub 
semnul binelui, fie sub acela al răului. Dar, potrivit monadologiei 
leibniziene, moralitatea omului izvorăşte nu doar din libertatea sa, ci 
şi, mai profund, împreună cu aceasta, din însăşi ordinea universală, 
care este una esenţialmente morală. Astfel, întreg universul este 
orientat în sensul Binelui, pentru că Dumnezeu, aşa cum susţine 
Leibniz, l-a creat conform principiului celui mai bun. Toate treptele 
universului corespund acestui principiu. De la materia oarbă, lipsită de 
conştiinţă, şi până la spiritul omului, totul aspiră la desăvârşire. Spre 
deosebire de universurile posibile, care au fost concepute de 
Dumnezeu ca lumi ale identităţii şi non-contradicţiei, lumea reală are 
un caracter moral. Ea a fost concepută şi realizată în vederea celui mai 
mare bine al omului. Totodată, în Dumnezeu, ca izvor nu numai al 
realităţii, ci şi al posibilităţii, principiul Binelui concordă cu acela al 
Adevărului. Dar, perfect fiind, Dumnezeu nu a creat lumea cea mai 
bună ca o lume perfectă, pentru că ar fi însemnat să se reproducă pe 
sine. El n-a creat nici o lume în care să nu existe răul, pentru că răul 
este strâns legat de liberul arbitru, iar o lume lipsită de liber arbitru ar 
fi fost mai puţin bună decât aceea în care există atât libertatea, cât şi, 
în consecinţă, posibilitatea erorii şi a păcatului. Răul nu provine de la 
Dumnezeu, care este perfect, ci de la om întrucât acesta este o fiinţă 
imperfectă. Aşadar, lumea cea mai bună este „lumea celei mai bune 
conjuncţii Bine-Rău, posibile, iar nu aceea a unui Bine pur, declarată, 


14 . G.W. Leibniz, Eseuri de Teodicee, Editura Polirom, Iaşi, 1997, 
p. 117 (Partea întâi, § 58). 

cum s-a văzut, imposibilă” 15 . Ea este cea mai bună atât din punct de 
vedere moral, cât şi sub aspect logic. Moral, este cea mai bună pentru 
că întreaga ei organizare se află în serviciul celui mai mare bine al 
omului. Logic, este cea mai desăvârşită deoarece include cea mai mare 
perfecţie, adică permite existenţa celor mai multe substanţe simple. 
Potrivit lui Leibniz, există o suprapunere între cea mai bună lume din 
punct de vedere moral şi cea mai bogată sub aspect existenţial. 

Desigur, omul este moral nu numai pentru că la facerea lumii a 
prezidat principiul Binelui, sau, altfel spus, pentru că, prin firea sa, 
universul permite Binele. La urma urmei, toate cele create aspiră la 
bine, dar numai omul este un existent moral, pentru că numai el 
înfăptuieşte binele în mod liber şi conştient. Dat fiind că fiinţa 
acţionează prin sine (e liberă) în măsura în care are percepţii distincte 
şi suferă întrucât are percepţii obscure, rezultă că lumea fizică şi cea 
animală permit doar binele, dar nu-1 realizează. Doar oamenii, având 
capacitatea de a se cunoaşte pe sine şi a cunoaşte universul şi putând 
să imite arhitectonic câte ceva din univers, adică să creeze maşinării 
artificiale comparabile cu maşinăriile organice, ajung să comunice cu 
însuşi Creatorul suprem, să-i cunoască scopurile nobile şi să adere la 
ele. Universul creat este cel mai bun tocmai prin această comunicare 
morală cu Dumnezeu şi, de asemenea, prin armonia dintre regnul fizic 
şi cel moral. 

Rezultă că, atât cât depinde de om, binele realizat de acesta este 
în funcţie de gradul în care îşi luminează mintea şi îşi exercită voinţa. 
Răul provine din ignoranţă sau din desconsiderarea lui. Prin tendinţa 
sa naturală, omul e înclinat spre propria sa fericire şi, întrucâtva, spre 
aceea a semenului său. Dar numai cunoscând opera şi natura lui 
Dumnezeu, ajunge să înţeleagă şi să iubească desăvârşirea supremă. 

Etica lui Leibniz este o consecinţă a întregii sale monadologii. 
Conform viziunii sale de ansamblu asupra lumii, legile morale 
izvorăsc din gândirea şi voinţa divină şi sunt regăsite de om în sine 
prin înţelepciunea sa, adică prin propria sa gândire şi voinţă. 


15 Ion Banu, Gottfried Wilhelm Leibniz , în voi. Istoria filosofiei moderne 
şi contemporane. Editura Academiei, Bucureşti, 1984, p.432. 

